
ΘΕΜΑΤΙΚΟ ΣΥΝΕΔΡΙΟ «ΕΥΡΥΖΩΝΙΚΟΤΗΤΑ – ΥΠΟΔΟΜΕΣ ΚΑΙ ΥΠΗΡΕΣΙΕΣ»


Παρασκευή, 23 Νοεμβρίου 2007
«Ευρυζωνικότητα και Τοπική Ανάπτυξη»

ΠΡΟΕΔΡΕΙΟ (Μ. ΤΑΜΗΛΟΣ): Αγαπητοί εργαζόμενοι στους Δήμους της χώρας μας και της Κύπρου, έχουμε μαζί μας Δήμαρχο και Γραμματείς από Κυπριακούς Δήμους και τους καλωσορίζουμε στη Θεσσαλονίκη.

Θα ξεκινήσουμε σήμερα ένα διήμερο Συνέδριο που πιστεύουμε ότι θα είναι πάρα πολύ σημαντικό για όλους εμάς, διότι η γνώση που θα αποκτήσουμε αυτές τις δύο ημέρες θα είναι πολύτιμη.

Προσπαθήσαμε μαζί με την Οργανωτική Επιτροπή της ΚΕΔΚΕ και του Ινστιτούτου Τοπικής Αυτοδιοίκησης να δημιουργήσουμε ένα περιεχόμενο, το οποίο να έχει, όχι θεωρητικές γνώσεις για την ευρυζωνικότητα και όλα αυτά τα τεχνολογικά επιτεύγματα, αλλά την τελευταία λέξη της τεχνολογίας και την τελευταία λέξη των εφαρμογών που έχουν υλοποιηθεί σε ευρωπαϊκό και παγκόσμιο επίπεδο, να μπορέσουμε να την φέρουμε μπροστά σε όλους εμάς, για να πάρουμε μια ιδέα που έχει φτάσει σήμερα στο επίπεδο των προγραμμάτων και των εφαρμογών η ευρυζωνικότητα στην Τοπική Αυτοδιοίκηση κυρίως και γενικά στον δημόσιο τομέα και μετά τη λήξη αυτού του διήμερου Συνεδρίου να μπορέσουμε και εμείς πλουσιότεροι σε εμπειρίες να αποκομίσουμε τη γνώση και να αποκρυσταλλώσουμε απόψεις πως πρέπει να πορευτούμε από εδώ και πέρα.


Όπως είπε και ο Πρόεδρος χθες στην εισηγητική του ομιλία στην έναρξη του Συνεδρίου, οι απαιτήσεις που έχει η Τοπική Αυτοδιοίκηση από την επόμενη προγραμματική περίοδο είναι πολύ μεγάλες και πολύ υψηλές απαιτήσεις, για την οργάνωση των Δήμων και για την παροχή υπηρεσιών στους πολίτες υψηλού επιπέδου.


Τα θέματα, όπως μας είπε στη συνέχεια ο Υπουργός ο κύριος Παυλόπουλος, είναι σημαντικά υψηλά. Άρα λοιπόν, από τις αποφάσεις θα κριθούν οι επιλογές που θα γίνουν και επομένως, χρειάζεται αυτή η επαρκής ενημέρωση.


Έτσι λοιπόν σήμερα θα έχουμε από τώρα αυτή τη στιγμή μέχρι και το απόγευμα στις 7.30΄ διαδοχικά έξι συνεχή πάνελ, στα οποία θα δοθεί η δυνατότητα σε όλους, μετά τη λήξη του καθενός από αυτά, που θα διαρκεί μία ώρα περίπου, να γίνονται ερωτήσεις και απαντήσεις από τους ομιλητές, έτσι ώστε να μην μεταφέρουμε απορίες στο τέλος.

Θα ξεκινήσουμε την πρώτη περίοδο με θέμα: «Ευρυζωνικότητα και Τοπική Ανάπτυξη».


Θα μιλήσουν: ο καθηγητής του Πανεπιστημίου της Γάνδης και συντονιστής του διευρωπαϊκού ερευνητικού έργου BREAD: «Ευρυζωνικότητα για την Ευρώπη», ο κύριος Van Daele. Τον καλωσορίζουμε στη χώρα μας και τον ευχαριστούμε που ήρθε με μεγάλη προθυμία για ακόμη μία φορά σε ένα Συνέδριο νέων τεχνολογιών που οργάνωσε η ΚΕΔΚΕ. Είχε έρθει πάλι και την προηγούμενη φορά στο Ηράκλειο.


Ο καθηγητής του Πολυτεχνείου ο κύριος Γιάννης Καλογήρου θα αναπτύξει το θέμα: «Η Ευρυζωνικότητα ως μέσο για την ενδυνάμωση των δημοτών και ως αναπτυξιακή δυνατότητα για το Δήμο και την τοπική κοινωνία».

Στη συνέχεια, ο κύριος Θανάσης Κανταρτζής, Γενικός Διευθυντής του ΙΤΑ, θα μιλήσει για «Επιμόρφωση σε θέματα Τ.Π.Ε – Ανθρώπινο Δυναμικό».


Μετά θα ακολουθήσει μια συζήτηση και ερωτήσεις.


Μπορούμε να ξεκινήσουμε. Ο κύρος Van Daele, είπαμε ότι είναι καθηγητής του Πανεπιστημίου της Γάνδης και είναι ο υπεύθυνος από την Ευρωπαϊκή Ένωση για την παρακολούθηση των Προγραμμάτων που αφορούν την ευρυζωνικότητα στην Ευρώπη και είναι συντελεστής του Ε EUROPE, για να καταλάβετε. Δηλαδή, είναι από τους ιθύνοντες για την πρόοδο της Ευρώπης σε αυτά τα θέματα.

P. VAN DAELE: Καλημέρα σε όλους. Το όνομά μου είναι Peter Van Daele, από το Πανεπιστήμιο της Γάνδης του Βελγίου και ανήκω στο Ινστιτούτο Τεχνολογιών Ευρυζωνικών Υπηρεσιών και ήμουν συντονιστής προγράμματος για τρία χρόνια της ευρωπαϊκής δράσης συντονισμού BREAD, που σημαίνει Ευρυζωνική Υπηρεσία για όλους στην Ευρώπη και θα ήθελα να ευχαριστήσω τους οργανωτές που με προσκάλεσαν εδώ και να τους συγχαρώ για τη διοργάνωση αυτής της συνάντησης, που νομίζω ότι είναι πάρα πολύ σημαντική για μια χώρα, όπως η Ελλάδα, για να τονωθεί η ανάπτυξη της ευρυζωνίας.

Κάνω μία πολύ σύντομη εισαγωγή του Προγράμματος BREAD. Θα παρουσιάσουμε λίγο τι είναι το πλαίσιο της ευρυζωνίας και τις προκλήσεις που δίνει και που απαιτεί η ευρυζωνία από τα δίκτυα για την μεθοδολογία που χρησιμοποιήθηκε για τη διαμόρφωση του προγράμματος BREAD και που βρισκόμαστε σήμερα και μετά θα βγάλουμε κάποια συμπεράσματα.


Το conception του προγράμματος BREAD στο πλαίσιο του προγράμματος έξι διαδίδεται σε όλη την Ευρώπη και αποτελείται από ερευνητικά ινστιτούτα ή συμβούλους.

Αυτό που θα ήθελα να θυμάστε είναι ότι δεν έχουμε σχέση με κάποιες συγκεκριμένες βιομηχανίες ή εταιρείες, για να είμαστε ακριβώς πάρα πολύ ουδέτεροι στην ανάπτυξη οδικών χαρτών, όπως λέγονται, για τη χρήση της ευρυζωνίας. Θελήσαμε σαν στόχο να αναπτύξουμε μία οριστική άποψη της ευρυζωνίας.


Νομίζω ότι το να δώσουμε την ευρυζωνία στον κόσμο δεν είναι μόνο ένα θέμα τεχνολογίας. Η τεχνολογία είναι εδώ. Όμως πρέπει ο κόσμος να την πάρει και να την χρησιμοποιήσει. Δεν μπορούμε να πιέσουμε να φέρουμε τον κόσμο στην ευρυζωνία, αλλά να δώσουμε τον κόσμο στην ευρυζωνία, να δώσουμε τις υπηρεσίες στον κόσμο. Αυτός λοιπόν ο κόσμος μπορεί να κινητροδοτηθεί, για να πάρει μία σύνθεση ευρυζωνική και να τη χρησιμοποιήσει τις υπηρεσίες. Αυτό είναι ένα από τα θέματα κλειδιά, τα οποία καθοδηγούν τους στόχους του προγράμματος BREAD.


Επίσης, προσπαθούμε να συνδυάσουμε πληροφορίες, οι οποίες είναι διασπαρμένες σε οικονομικό επίπεδο και να τις προσαρμόσουμε από τεχνολογικό σε οικονομικό επίπεδο και να εντοπίσουμε ακριβώς τι πρέπει να γίνει, έτσι ώστε να δοθεί ευρυζωνία σε όλους στην Ευρώπη.


Ας δούμε λίγο ότι στο πλαίσιο αυτού του προγράμματος διοργανώνουμε ένα ετήσιο Συνέδριο με τον τίτλο «BROADBAND EUROPE». Το επόμενο θα γίνει στην Αντβέρπη στην πρώτη εβδομάδα του Δεκεμβρίου, όπως μπορείτε να δείτε, από το web site μπορείτε να λάβετε όλες τις πληροφορίες για το Συνέδριο και για το project.

Στο πλαίσιο τώρα της ευρυζωνίας, αν δούμε το ιστορικό της μεθόδου, το πρώτο πράγμα ήταν ότι το BROADBAND, «Η Ευρυζωνία για όλους» αποτέλεσε μία προϋπόθεση. Δηλαδή, ο στόχος της Ένωσης ήταν να αποκτήσουν όλοι κάποτε ευρυζωνία, ώστε να έχουν πρόσβαση στην τεχνολογία και την πληροφορία, χωρίς να λαμβάνει κανείς υπόψη του τις εφαρμογές.

Η δεύτερη φάση αφορά το κανονιστικό πλαίσιο, την ανάπτυξη των τεχνολογιών και των δικτύων. Όμως μετά το 2005 υπήρξε μια αλλαγή στη συμπεριφορά και ο κόσμος ξεκίνησε να συνειδητοποιεί ότι για να έχει ο κόσμος κίνητρο να ασχοληθεί με την ευρυζωνία, πρέπει να έχει πράγματα να δει. Οπότε αυτό που είναι σημαντικό να σημειώσουμε – και θα επανέλθω σε αυτό αργότερα – είναι ότι οι εφαρμογές, όπου οι χρήστες παίζουν σοβαρό ρόλο, πέραν των τηλεπικοινωνιών, αυτό είναι πάρα πολύ σημαντικό. Το πιο σημαντικό να σημειώσουμε εδώ είναι το μοντέλο μακράς ουράς. Μοιάζει κάπως έτσι και αν δείτε το γράφημα, έχουμε αριθμό συνδρομητών και από την άλλη πλευρά τον αριθμό των παρόχων.


Αριστερά λοιπόν έχουμε τους μεταδότες, τους broadcasters. Δηλαδή, αυτούς που στέλνουν πληροφορίες σε πάρα πολύ κόσμο. Ένας μεταδότης στέλνει πληροφορίες σε πολλούς συνδρομητές, το ίδιο περιεχόμενο σε πολλούς συνδρομητές και αυτό ήταν στο παρελθόν. Οι παραδοσιακοί λοιπόν μεταδότες, τα παραδοσιακά μέσα αποτελούσαν μία ενιαία πηγή που έστελνε πληροφορίες σε πολύ κόσμο. Όμως αυτό τώρα έχει αλλάξει πάρα πολύ, καθώς όλοι ανεβάζουν φωτογραφίες από οικογένεια, από διακοπές, από πάρτι και τα λοιπά. Όλες αυτές οι πληροφορίες συσσωρεύονται στο internet. Όλοι ανεβάζουν πληροφορίες, αλλά μόνο πολύ μικρές ομάδες ανθρώπων βλέπουν αυτές τις πληροφορίες. Δηλαδή, η ουρά είναι πολύ μεγάλη, όπου έχουμε πάρα πολύ κόσμο που ανεβάζει πληροφορίες και καθιστά πληροφορίες διαθέσιμες, αλλά πολύ λίγοι τις βλέπουν.

Τώρα, αυτό σχετίζεται και με αυτή εδώ τη διαφάνεια, όπου αριστερά έχουμε την παραδοσιακή εικόνα, τις τηλεπικοινωνιακές υπηρεσίες. Είχαμε συνηθίσει να δουλεύουμε με δίκτυα, όπου ο κόσμος απλώς επικοινωνούσε μεταξύ του με τηλέφωνα και λοιπά, το internet, τα e-mail και λοιπά. Όμως τώρα σταδιακά αυτό περνάει σε άλλο επίπεδο υπηρεσιών και σε άλλα πράγματα που καθίστανται διαθέσιμα, όταν συνδεόμαστε στο internet. Δηλαδή, είναι μια ολόκληρη καθημερινή ανθρώπων που συνδέονται μεταξύ τους και αυτό μετατοπίζει τα πράγματα από την κατάσταση που είχαμε τα τελευταία χρόνια.


Εδώ όμως θέτονται πολλά προβλήματα για το δίκτυο αυτό καθαυτό. Αν δούμε τον αριθμό των συσκευών που συνδέονται με το δίκτυο, είναι πάρα πολύ μεγάλος. Οπότε αν δούμε ως λειτουργία χρόνου, το 2005 υπήρχε εκτιμώμενος αριθμός επτά εκατομμυρίων συσκευών που συνδέονταν με το internet. Όμως ο αριθμός αυτός ανέβηκε πολύ και από το 2010 αναμένεται να είναι δεκατέσσερα δισεκατομμύρια συσκευές συνδεόμενες στο internet.

Έχουμε διάφορες εφαρμογές, τους αισθητήρες που φορούν οι ηλικιωμένοι άνθρωποι. Αν προσθέσουμε λοιπόν όλες αυτές τις ηλικίες ξεπερνάμε το ένα τρισεκατομμύριο συσκευών συνδεομένων στο internet. Επίσης, αυτό το ένα τρισεκατομμύριο συγκεντρώνει σε τακτική βάση πολύ μικρό αριθμό πληροφοριών, που όμως, λόγω του πολύ μεγάλου αριθμού των συσκευών, πολλαπλασιάζεται και ο όγκος της πληροφορίας.


Η κυκλοφορία, το traffic στο internet και αυτή είναι μια εικόνα από το Άμστερνταμ internet exchange, όλοι ξέρουμε ότι η ικανότητα ενός μικροτσίπ ως προς την ταχύτητα διπλασιάζεται κάθε 18 μήνες. Οπότε η κυκλοφορία στο internet δεν διπλασιάζεται κάθε 18 μήνες, αλλά πολλαπλασιάζεται επί 5 κάθε 18 μήνες και αυτό είναι απίστευτα υψηλό.

Αν παρεκτοπίσουμε τώρα αυτές τις τιμές, γιατί ο κόσμος μιλάει για διασυνδέσεις σε επίπεδο Gbits, αυτό σημαίνει ότι θα μιλάμε για terabits. Έτσι θα μοιάζει το μελλοντικό δίκτυο. Αν νομίζετε ότι θα έχουμε καλώδια στο μέλλον, κάνετε λάθος. Η τεχνολογία μας κατευθύνει στην ασύρματη μέθοδο. Η κυκλοφορία στο internet, η κίνηση στο internet επειδή μεγαλώνει, πρέπει να αναθεωρήσουμε τον τρόπο με τον οποίο θα μοιάζει το δίκτυο. Πρέπει να δούμε νέα συστατικά και πρέπει να δούμε νέα σχήματα μετάδοσης.

Αν επανέλθουμε στην εποχή, όπου η οπτική εισήχθη για πρώτη φορά στις τηλεπικοινωνίες στη δεκαετία του ’70 και αν δούμε την τεχνολογία που χρησιμοποιήθηκε για τη μεταβίβαση σημάτων μέσω αυτής της ίνας, θα χρησιμοποιούμε ακόμα αυτή την τεχνολογία, για να αντιμετωπίσουμε αυτή την ποσότητα των πληροφοριών. Αν νομίζει κανείς ότι αυτό θα γίνει και στο μέλλον, όχι, δεν θα είναι πια δυνατό. Θα πρέπει να αλλάξουν οι τεχνικές και αν δεν βρούμε τεχνικές για να αναπτύξουμε νέα συστατικά, τότε θα κολλήσουμε με την κίνηση στο internet όπως αναπτύσσεται σήμερα.


Αν δείτε τώρα τις συνιστώσες, φανταστείτε ότι κάποιος μιλάει για οικιακή ίνα. Καμία φορά ο χρήστης τοποθετεί μόνος του κάποια καλώδια. Όμως με την οικιακή ίνα φανταστείτε ότι θα υπάρχουν εγκατεστημένες οπτικές ίνες στα σπίτια και οι χρήστες θα το κάνουν μόνοι τους. Μειώνονται πάρα πολύ οι όγκοι των καλωδίων, οπότε ο κόσμος θα πρέπει να δίνει συνιστώσες οπτικών ινών που διευκολύνουν τις εφαρμογές, που να είναι προστατευμένες από τους ανόητους, έτσι ώστε να μην πάθουν κακό.


Αν δείτε το διάγραμμα, η κίνηση είναι με την πράσινη γραμμή, το κόστος είναι με την κόκκινη γραμμή, το οποίο αναπτύσσεται πάρα πολύ γρήγορα και το εισόδημα είναι η μπλε γραμμή, που δεν αναπτύσσεται τόσο γρήγορα. Οπότε το κενό μεταξύ του κόστους και των εσόδων από την πλευρά του λειτουργού και της υποδομής για την ανάπτυξη νέας τεχνολογίας αυξάνεται. Οπότε πρέπει να αναπτυχθούν νέες μέθοδοι μείωσης του κενού.

Το πρόγραμμα BREAD, το οποίο συντόνιζα, ανέπτυξε έναν οδικό χάρτη. Ξεκινήσαμε από τα αριστερά με το όραμα υψηλού επιπέδου. Δηλαδή, δημιουργήσουμε ένα thing tag, όπου ο κόσμος έδινε τις ιδέες του για το τι αναμένει από την ευρυζωνία. Από την άλλη πλευρά ξεκινήσαμε από κάτω με τις διάφορες τεχνολογίες και τις τεχνολογίες αιχμής. Δηλαδή, το τι είναι διαθέσιμο σε διάφορες τεχνολογίες. Μέσα από αυτό το σκεπτικό κάναμε μία ανάλυση κενού, η οποία λάμβανε υπόψη όλη την τεχνολογία που υπήρχε διαθέσιμη και τις επιθυμίες των χρηστών και καταλήξαμε σε έναν οδικό χάρτη τεχνολογίας και στη συνέχεια σε έναν οδικό χάρτη εφαρμογής. Όλες αυτές οι πληροφορίες είναι διαθέσιμες στο κοινό. Είναι σε τέσσερα διαφορετικά έγγραφα και μπορείτε να τα βρείτε στο web site του BREAD.


Εδώ τώρα ας δούμε λίγο κάποια σημεία του οδικού χάρτη εν συντομία, για να τονίσουμε κάποια πράγματα. Πολύ σύντομα, αν δείτε το τεχνικό κομμάτι, καλύπτουμε όλους τους διαφορετικούς τομείς του BROADBAND FOR ALL, τις διάφορες τεχνολογίες και καλύπτουμε τα διάφορα κενά και τους οδικούς δείκτες για τις διάφορες τεχνολογίες, ίνες, καλώδια και λοιπά και τα ασύρματα.

Η γενική έκβαση όλου αυτού είναι ότι, αν ξεκινήσουμε ένα οικιακό δίκτυο, αυτό που βλέπουμε είναι η έκρηξη του beat rate και ότι το ασύρματο έχει μπει μέσα στα σπίτια. Δηλαδή, από τη μία πλευρά ο κόσμος θέλει πολύ υψηλές ταχύτητες, πολύ υψηλά bit rates, γιατί θέλει να βλέπει video στο σπίτι, στο home cinema. Όμως το home cinema δεν είναι κινητό, είναι σταθερό. Οπότε χρειαζόμαστε μία σύνδεση πολύ υψηλής ταχύτητας σε σταθερή θέση, αλλά θέλουμε και κινητικότητα μέσα στο σπίτι. Θέλουμε να ελέγχουμε πράγματα όταν είμαστε στο δωμάτιο, στην κρεβατοκάμαρα, στην κουζίνα, θέλουμε φορητότητα. Για αυτό και μπαίνει και το ασύρματο μέσα και τώρα έχουμε και συνδυασμούς των δύο τεχνολογιών. 


Αν δούμε την πρόσβαση, υπάρχει εξέλιξη των φυσικών επιπέδων. Είναι πολύ σαφές ότι η ικανότητα downstream και upstream πρέπει να αυξηθεί και να γίνει συμμετρική. Επίσης, υπάρχει μία τάση προς μια κοινή υποδομή IP. Αν δούμε τη ραχοκοκαλιά αυτή καθαυτή, υπάρχουν πράγματα τα οποία εξελίσσονται εκεί. Όμως θα επανέλθουμε λίγο αργότερα.

Υπάρχει μια γενική τάση λοιπόν εκεί να περάσουμε σε παθητικά οπτικά δίκτυα. Όμως είναι πολύ τεχνικά πράγματα αυτά. Υπάρχουν και οι πτυχές της ασφάλειας, της αξιοπιστίας που πρέπει να υλοποιηθούν στο internet, αν θέλουμε να κάνουμε συναλλαγές στο internet. Όλοι ξέρουν τις πληρωμές μέσω του internet και ο καθένας που κάνει κάτι τέτοιο, θέλει ασφάλεια.


Αν δούμε τώρα τις εφαρμογές αυτές καθαυτές και αν δούμε τις παγκόσμιες τάσεις, υπάρχει μία τάση συνένωσης μεταξύ των επικοινωνιών και των οπτικών υπηρεσιών. Οι μεταδότες έχουν συνενώσει αυτές τις υπηρεσίες και υπάρχουν πάροχοι πάνω σε αυτά. 


Επίσης, υπάρχει η εξέλιξη από την κεντροποιημένη πληροφορία και τη διανομή της σε αυτό το long (..) που είδαμε προηγουμένως, όπου όλοι ανεβάζουν πληροφορίες στο internet και υπάρχει η σύγκλιση, δηλαδή όπου ο κόσμος δεν βλέπει διαφορά μεταξύ του αν είναι σε μια σταθερή γραμμή, σε καλώδιο ή σε οπτική ίνα. Δηλαδή, υπάρχει σύγκλιση μεταξύ όλων αυτών των δικτύων και αυτό είναι μια πάρα πολύ σαφής τάση αυτή τη στιγμή στην τεχνολογία.

Αν δούμε τώρα την εξέλιξη broadband for all, υπάρχουν πολλές μελέτες από διάφορες χώρες της Ευρωπαϊκής Ένωσης συν κάποιες άλλες τρίτες χώρες, οι οποίες ήταν ενδιαφέρουσες περιπτώσεις, υπάρχουν κάποια προφανή πράγματα τα οποία μπορούμε να σκεφτούμε. Βεβαίως, το εισόδημα κατά κεφαλή είναι πολύ προσδιοριστικό για το αν κάποιος θα συνδεθεί σε ευρυζωνική υπηρεσία ή όχι. Σκεφτείτε την Αφρική, για παράδειγμα, γιατί μένει πίσω τόσο πολύ, είναι σαφές ότι είναι οικονομικό το θέμα. Η πυκνότητα πληθυσμού επίσης είναι κάτι που είναι ένας παράγοντας επιρροής, αν έχουμε μία διείσδυση των καλωδίων, όπως την Ολλανδία, περίπου 100%, οπότε είναι εύκολο εκεί να έχουμε broadband για όλους.

Αν δείτε απομακρυσμένες περιοχές του Καναδά, είναι πολύ δύσκολο να γίνει κάτι τέτοιο.


Ας δούμε, η δημογραφία της χώρας είναι πάρα πολύ σημαντικό. Παραδείγματος χάρη, η Ολλανδία είναι πάρα πολύ επίπεδη χώρα, είναι εύκολο να περαστούν τα καλώδια. Όμως αν πάμε στις πολικές περιοχές βεβαίως που υπάρχουν τα βουνά, δεν είναι εύκολο. Το κλίμα επηρεάζει. Για παράδειγμα, στο Βέλγιο, όταν βρέχει έξω και κάνει κρύο, καθόμαστε σπίτι, βλέπουμε τηλεόραση, βλέπουμε μια ταινία, ενώ όταν είναι κανείς στην Ελλάδα και έχει ήλιο, βγαίνει έξω. Δηλαδή, είναι διαφορετικός ο τρόπος ζωής.


Τα πολιτιστικά χαρακτηριστικά επίσης επηρεάζουν πάρα πολύ ως προς τον ενστερνισμό των νέων τεχνολογιών. Αυτό ξεκινάει από την κυβέρνηση και είναι κάτι πολύ σημαντικό. 


Επίσης, αν αφήσουμε πολλά στην τοπική πρωτοβουλία, συνήθως η τοπική πρωτοβουλία είναι πιο επιτυχής.


Τώρα, συνοπτικά μπορούμε να πούμε ότι ο καλύτερος πελάτης είναι μια μεγάλη χώρα επίπεδη, με μεγάλο πληθυσμό, με κακό καιρό και με καλή γνώση των αγγλικών. Σε αυτή την περίπτωση έχουμε καλή χρήση και διείσδυση μάλλον της ευρυζωνικότητας.


Τώρα, γιατί ο κόσμος χρησιμοποιεί το internet; Υπάρχουν διαφορετικά πράγματα που αναγράφονται εδώ. Video, φωνή, τηλέφωνο. Αν δούμε το file sharing, υπάρχουν επάνω από 100 beta bite ανά μήνα που μετακινούνται μέσω του internet μόνο και μόνο για το Peer to Peer file sharing. Επίσης, υπάρχει η δημιουργία περιεχομένων. Αν δείτε τα 20 πιο δημοφιλή web site αυτή τη στιγμή, τα μισά από αυτά είναι φτιαγμένα πάνω σε περιεχόμενα φτιαγμένα από τους χρήστες. Φανταστείτε λοιπόν τη σημασία των ανθρώπων που ανεβάζουν τις πληροφορίες επάνω στο internet και αυτό είναι κάτι που πρέπει ο κόσμος να αναρωτηθεί, όταν ψάχνουν υπηρεσίες. Είναι πολύ σημαντικό. Ο κόσμος θέλει να συμμεριστεί τις πληροφορίες, να τις μοιραστεί με άλλους. Τα video clips βεβαίως, το YOU TUBE, το οποίο πουλήθηκε για τεράστιο ποσό χρημάτων. Εκατό εκατομμύρια video τα βλέπουν οι χρήστες κάθε ημέρα στο you tube και τα πιο δημοφιλή κατεβαίνουν επτά εκατομμύρια φορές, ίσως να έχει αλλάξει αυτά τα στοιχεία. Πάντως, πριν από μισό χρόνο περίπου αυτά τα στατιστικά δίνονταν και πριν μισό χρόνο ο τελικός του παγκόσμιου κυπέλλου πραγματικά κατέβηκε πάνω από επτά εκατομμύρια φορές. Επίσης, τα παιχνίδια στο internet είναι πάρα πολύ σημαντικά. Όχι μόνο βέβαια αυτό, αλλά απλά το απλό παιχνίδι στο internet είναι κάτι που είναι τρομακτικά σημαντικό ως εφαρμογή.

Είδα πολύ πρόσφατα ένα άρθρο, το οποίο ανέφερε ότι τους τελευταίους δώδεκα μήνες περίπου εννέα δισεκατομμύρια ώρες παιχνιδιού, στο παιχνίδι soliter περάστηκαν στο internet. Εννέα δισεκατομμύρια ώρες ο κόσμος έπαιζε πασιέντζα στο internet. Σε ένα κανάλι στην Αμερική αναφέρθηκε σε είκοσι εκατομμύρια ώρες, αλλά η αλήθεια είναι εννέα δισεκατομμύρια ώρες. Οπότε το online gaming είναι πάρα πολύ σημαντικό.

Τώρα, ο χρόνος μεταφοράς φακέλων και αρχείων εξαρτάται από τον τύπο της σύνδεσης που έχετε. Οπότε, βάσει αυτού αποφασίζετε αν σας συμφέρει να στείλετε μέσω internet το αρχείο σας ή να το στείλετε με κάποιον άλλο τρόπο πάνω σε cd και λοιπά.

Τώρα επανέρχομαι λίγο στο τεχνικό κομμάτι. Εδώ είναι η εξέλιξη του σχήματος που περιγράφει την εξέλιξη της πρόσβασης στο δίκτυο. Ουσιαστικά παρατηρούμε μια πολύ μεγάλη μετακίνηση προς το long reach point. Υπάρχει μείωση των ανταλλαγών, πολύ σημαντικό για τους operators. Άρα, υπάρχει και ένας άλλος παράγοντας.

Η εξοικονόμηση ενέργειας. Εδώ αυτά είναι δεδομένα από το Ipswich Exchange. Βλέπετε τα στοιχεία που αφορούν την κατανάλωση ενέργειας από τους operators. Αν πάμε στον 21ο αιώνα, τότε μειωνόμαστε στα 52-100 κιλοβάτ και αν πάμε στο long reach passive optic network, τότε περνάμε στα 100 watt. Δηλαδή, η μείωση της κατανάλωσης της ενέργειας είναι πάρα πολύ σημαντική και καθορίζει την κατεύθυνση που θα πάρουν οι πάροχοι. 

Εδώ τώρα έχουμε κάποια παλιά στοιχεία, Σεπτέμβριος του 2005. Όμως η κατάσταση είναι κάπως παρόμοια. Το γεγονός είναι, αν συγκρίνουμε την Ευρώπη με την Άπω Ανατολή και την Αμερική, στην Ευρώπη το fiber to the home είναι πολύ κατανεμημένο και διασπαρμένο. Υπάρχει μία τοπική διασπορά και σε πολύ συγκεκριμένες χώρες.

Όμως αυτό που είναι σημαντικό είναι ο πίνακας που βρίσκεται από κάτω. Αν δείτε τα ποσοστά της εμπλοκής των τοπικών σχεδίων FTP από τους υφιστάμενους λειτουργούς, τους operators και αυτό το ποσοστό είναι πολύ υψηλό. Δηλαδή, υπάρχει μεγάλη διαφορά μεταξύ περιοχών της Άπω Ανατολής και της Αμερικής σε σχέση με την Ευρώπη.


Τώρα, ποιος αναπτύσσεται και ποιος όχι στην Ευρώπη. Οι παραδοσιακοί πάροχοι τηλεπικοινωνιών δυσκολεύονται να αναπτυχθούν σε ευρύ επίπεδο. Υπάρχουν κάποιες εξαιρέσεις. Όμως, αν δείτε τους ΟΤΕ της Ευρώπης, η κατάσταση είναι πολύ διασπαρμένη. Το ίδιο ισχύει με τους cable operators. Όμως και στην Ελλάδα οι Τοπικές Αρχές είναι Οργανισμοί που είναι πολύ κοντά στους τελικούς χρήστες και πρέπει να έχουν μια μόνιμη σύνδεση μεταξύ τους. Το μέλλον τους συνδέεται με το μέλος της κοινωνίας αυτής καθαυτής. Οπότε, είναι μια μακροπρόθεσμη επένδυση για αυτούς με σχετικά μακρό διάστημα απόδοσης επένδυσης. Όμως αυτό είναι κάτι πολύ σημαντικό.

Αν δούμε μια κατασκευαστική εταιρεία κατοικιών, αν μπορεί να πουλήσει σπίτια με οπτικές ίνες, αυτό αυξάνει πάρα πολύ την αξία των κατοικιών.


Τώρα, ας δούμε λίγο τη διείσδυση, ποιο είναι το κλειδί του υψηλού ποσοστού διείσδυσης. Βασίζεται και στις τοπικές πρωτοβουλίες. Υπάρχουν κάποιες πολύ επιτυχημένες επιχειρήσεις με πολύ υψηλά ποσοστά διείσδυσης και αυτό που κάνει πολύς κόσμος είναι το three step marketing model. Πρώτα προσφέρουν δωρεάν internet, δημιουργούν έναν εθισμό και στη συνέχεια προσφέρουν τις άλλες υπηρεσίες φωνής, τηλεόρασης σε ανταγωνιστικές τιμές και αρχίζουν να βγάζουν λεφτά. Όμως στην αρχή δεν βγάζουν λεφτά. Οπότε ο εθισμός του χρήστη στο internet είναι κάτι πάρα πολύ σημαντικό για να το έχει κανείς υπόψη ως προς το marketing.


Δύο στοιχεία για τα συμπεράσματα. Ίσως είναι παράξενο να βάλουμε μια διαφάνεια στο κλείσιμο για το τι είναι η ευρυζωνικότητα. Ίσως έπρεπε να την είχαμε βάλει στην αρχή. Όμως υπάρχει μία πολύ ενδιαφέρουσα εικόνα που αναπτύχθηκε στο πλαίσιο του BREAD για τον ορισμό της ευρυζωνικότητας. 


Αν δούμε τη ροή πληροφοριών και τη δημιουργία περιεχομένου και την ροή πληροφοριών προς κάποιον άλλο, υπάρχουν διάφοροι παράγοντες που διαδραματίζουν ρόλο σε αυτή τη μετάδοση της πληροφορίας. Αν το δίκτυο από μόνο του δεν είναι ο παράγοντας αποκλεισμού, ο λαιμός του μπουκαλιού σε αυτή τη ροή πληροφοριών, τότε μιλάμε για ευρυζωνικότητα. Αν η ποσότητα της πληροφορίας που παράγεται είναι χαμηλότερη από την ικανότητα του δικτύου, τότε δεν έχουμε σύνδεση broadband. Δεν είναι μόνο η τεχνολογία, αλλά και όλο το περιβάλλον που παίζει ρόλο και η δημιουργία του περιεχομένου και το τρόπος με τον οποίο προσαρμόζουμε και υιοθετούν οι άνθρωποι αυτή την πληροφορία. Οπότε το broadband είναι ένα κινούμενο αντικείμενο.

Το τελικό μου slight αφορά αυτό που ονομάζουμε το orient express. Είναι μία σύγκριση που έμαθα από κάποιον συνάδελφο στο project και συχνά μας ρωτούσαν ποια θα είναι η καλύτερη killer application, η καλύτερη εφαρμογή του broadband. Είναι σαν το orient express. Όλοι ξέρουν το βιβλίο της Αγκάθα Κρίστι για το orient express και τελικά αποδεικνύεται ότι όλοι ήταν οι δολοφόνοι που βρίσκονταν επάνω στο τραίνο και όλοι διαδραμάτισαν έναν ρόλο στον φόνο. Έτσι λοιπόν είναι και το broadband for all.
Για κάποιους το voice ID θα είναι η καλύτερη εφαρμογή. Για άλλους θα είναι το APTV, για άλλους θα είναι τα Blog site και τα κοινωνικά δίκτυα, γιατί είναι ο τρόπος ζωής τους. Η δημιουργία περιεχομένου, επίσης αυτό θα είναι η καλύτερη εφαρμογή για κάποιους άλλους ή το online gaming θα είναι κάτι ή η αναζήτηση γεωγραφικών πληροφοριών θα είναι για κάποιους άλλους πάρα πολύ σημαντική.
Το  μόνο πράγμα που πρέπει να δούμε λοιπόν είναι η σύγκλιση όλων αυτών των εφαρμογών. Αυτές οι εφαρμογές πρέπει να λειτουργούν απρόσκοπτα σε όλα τα δίκτυα και τις τεχνολογίες που υπάρχουν. Αυτό επιβάλει πολλές απαιτήσεις επάνω στο δίκτυο  και είναι μια πάρα πολύ μεγάλη απαίτηση για το πώς να το αντιμετωπίσουμε το όλο ζήτημα.

Θα ήθελα λοιπόν να κλείσω εδώ και σας ευχαριστώ πολύ για την προσοχή σας.

ΠΡΟΕΔΡΕΙΟ: Για αυτό και εμείς θεωρούμε ότι ήταν πάρα πολύ σημαντική η ομιλία του αγαπητού καθηγητή και το ζητούμενο για την Τοπική Αυτοδιοίκηση της χώρας μας είναι και αυτή να ανεβεί στο orient express, διότι τώρα το περιμένει στη στάση και δεν έχει φανεί ακόμη.

Ο επόμενος ομιλητής μας είναι ο κύριος Γιάννης Καλογήρου,  Αναπληρωτής Καθηγητής του Μετσόβιου Πολυτεχνείου και θα μας αναπτύξει το θέμα: «Η Ευρυζωνικότητα ως μέσο για την ενδυνάμωση των δημοτών και ως αναπτυξιακή δυνατότητα για τον Δήμο και την τοπική κοινωνία».

Ι. ΚΑΛΟΓΗΡΟΥ: Ευχαριστώ πολύ κύριε Πρόεδρε. Θα μιλήσω από το τραπέζι, γιατί με διευκολύνει καλύτερα στην παρουσίαση της ομιλίας μου.

Το μήνυμα το οποίο θέλω βασικά να περάσω μετά από την πολύ ενδιαφέρουσα παρουσίαση που έκανε ο συνάδελφος ο κύριος Van Daele και έδωσε ένα ευρύτερο πλαίσιο πως κινούνται τα πράγματα είναι έρθουμε στη δική μας περίπτωση και να δούμε τι πραγματικές δυνατότητες και υπό ποιες προϋποθέσεις μπορούν να έρθουν για τους δημότες και για τον Δήμο και την περιοχή από την αξιοποίηση των ευρυζωνικών υποδομών και υπηρεσιών.


Το πρώτο μήνυμα που θέλω να δώσω – και αυτό πραγματικά για εμένα είναι κομβικό και είναι πολύ καλό ότι η ΚΕΔΚΕ στο δεύτερό της Συνέδριο στα θέματα, το οποίο είναι συνέχεια του προηγούμενου Συνεδρίου, ο κύριος Ταμήλος πάλι είχε παίξει έναν ουσιαστικό και σημαντικό ρόλο, όπως άλλοι από την Διοίκηση της ΚΕΔΚΕ – είναι ότι η ευρυζωνικότητα πρέπει να έρθει στο επίπεδο της αυτοδιοικητικής ατζέντας παντού, τόσο σε επίπεδο της ΚΕΔΚΕ – και πράγματι, η ΚΕΔΚΕ τα τελευταία τρία-τέσσερα χρόνια έχει διατυπώσει μία τέτοια στρατηγική και άποψη – όσο και σε κάθε Δήμο. Πρέπει να είναι υψηλή πολιτική προτεραιότητα μέσα στους Δήμους.


Αυτό είναι μια δύσκολη αλλαγή, γιατί ακόμα και οι Δήμαρχοι και οι Δημοτικές Αρχές που είναι εξοικειωμένες με τις νέες τεχνολογίες, η πίεση των πραγμάτων και της καθημερινότητας τους κάνει πολλές φορές να έρχεται σε δεύτερη μοίρα μια προτεραιότητα που έρχεται από το μέλλον, όμως έχει μεγάλη σημασία να βρεθεί στο επίκεντρο της ατζέντας και διότι η ευρυζωνικότητα μπορεί να παίξει τέσσερις πολύ σημαντικές λειτουργίες.


Πρώτον, να είναι ένα αναγκαίο υποστηρικτικό περιβάλλον για τη δουλειά του Δήμου. Είπε και ο προηγούμενος ομιλητής ότι δεν είναι μόνο οι τεχνολογικές δυνατότητες, είναι και το περιβάλλον που δημιουργείται και που αυτό είναι πάρα πολύ σημαντικό. Η δουλειά του Δήμου μπορεί να γίνει καλύτερα, αν έχουμε ευρυζωνικές υποδομές και ευρυζωνικές υπηρεσίες.

Δεύτερον, αποτελεί πια μια δικτυακή υποδομή, ένα δίκτυο. Όπως παλιά και τώρα μιλάμε για το δίκτυο της αποχέτευσης, για το δίκτυο το ηλεκτρικό, το τηλεφωνικό και τα λοιπά, έτσι και η ευρυζωνικότητα σε μία σύγχρονη πόλη αποτελεί μία βασική υποδομή.


Τρίτον, είναι εργαλείο για τους πολίτες. Είναι εργαλείο για τη δουλειά τους. Είναι εργαλείο για την μετακίνησή τους. Είναι εργαλείο για την ψυχαγωγία τους και για την ενημέρωσή τους.


Τέταρτον, είναι βασικό μέσο για τη χάραξη μιας αναπτυξιακής στρατηγικής, για να μπορέσουν περιοχές, γιατί ζούμε πια σε έναν κόσμο που οι περιοχές ανταγωνίζονται πολλές φορές, περισσότερο και οι περιφέρειες απ’ ότι οι χώρες μεταξύ τους. Αυτό είναι μια καινούργια τάση, το βλέπαμε στην Ευρώπη να γίνεται, το βλέπαμε και διεθνώς και άρα επομένως, να μπορούν να προσελκύσουν δραστηριότητες, να μπορούν να προσελκύσουν δουλειές σε μια εποχή που ο πολίτης γίνεται πιο κινητικός. Μπορεί να δουλεύει κάπου. Δεν ταυτίζεται τόσο πολύ με τον τόπο εργασίας του. Μπορεί να είναι λίγο μακρύτερα και να μπορεί να κάνει τη δουλειά του, καθώς πολύ καινούργια μοντέλα εργασίας αναπτύσσονται.


Άρα, είναι μέσον για την προσέλκυση και επενδύσεων, αλλά και για την προσέλκυση ανθρώπων να επιστρέψουν στον τόπο τους ή και να έρθουν άνθρωποι από τις μεγαλύτερες πόλεις σε μικρότερες πόλεις. 

Άρα, για τέσσερις λοιπόν λόγους πρέπει η ευρυζωνικότητα να μπει στο επίκεντρο της ατζέντας.


Τώρα, τι προσφέρει η ευρυζωνικότητα; Καταρχήν, προσφέρει μία δέσμη τεχνολογικών δυνατοτήτων και ένα περιβάλλον, όπως ο κύριος Van Daele προηγουμένως. Όμως βασικά προσφέρει καταρχήν κάποιες τεχνολογικές δυνατότητες που την κάνουν μοναδική και δίνουν ορισμένες προϋποθέσεις κοινωνικοοικονομικές που θα πούμε στη συνέχεια.


Το πρώτο σημαντικό είναι αυτό που στα αγγλικά λέμε always on. Δηλαδή, η δυνατότητα να είναι αδιάλειπτα και συνεχώς κάποιος συνδεδεμένος με τον εξωτερικό του κόσμο. Αυτό το «συνεχώς» έχει ιδιαίτερη σημασία. Είναι άλλο να πρέπει να ξεκινήσει κανείς να δει πως θα μπει, τι θα κάνει. Όμως το να είναι ανά πάσα στιγμή συνδεδεμένος και αν θέλει να κάνει χρήση αυτής της διασύνδεσης, αυτό είναι πάρα πολύ σημαντικό.

Δεύτερον, έχει τη δυνατότητα αμφίδρομης επικοινωνία. Επίσης, πολύ σημαντικό, είναι αυτό που αναφέρθηκε στην προηγούμενο ομιλία, ο χρήστης είναι ταυτόχρονα δέκτης και πομπός, παράγει και ο ίδιος περιεχόμενο. Παράγει περιεχόμενο για τη δουλειά του, παράγει περιεχόμενο ψυχαγωγικό. Παράγει διαφόρων ειδών περιεχόμενα. Άρα, αυτό είναι μια διαφορά από προηγούμενα άλλα μέσα.


Έχει πολύ γρήγορες ταχύτητες, οι οποίες συνεχώς αυξάνονται και μπορεί να μεταδώσει ταυτόχρονα δεδομένα, κείμενα, εικόνα φωνή και να διακινήσει μεγάλο όγκο πληροφοριών, αλλά όχι μόνο όγκο, αλλά και ποιότητα πληροφορίας. Όλο και περισσότερο βλέπουμε ότι η ποιότητα βελτιώνεται και δίνει τη δυνατότητα και σε πιο δύσκολες εφαρμογές.


Ας σκεφτούμε το εξής απλό: σε ένα νοσοκομείο μιας περιφερειακής πόλης γίνονται ορισμένες εξετάσεις πολύ υψηλής ευκρίνειας και ο γιατρός θέλει να πάρει τη γνώμη και κάποιου άλλου γιατρού, ο οποίος είναι παλιός του συνάδελφος, φίλος του, στο πανεπιστήμιο στην Ελλάδα, στην Αμερική, στην Αυστραλία, οπουδήποτε. Όταν έχουμε πραγματικά γρήγορα ευρυζωνικά δίκτυα με μεγάλη χωρητικότητα και με υψηλή ποιότητα, αυτό το πράγμα μπορεί να γίνει αμέσως.


Φανταστείτε λοιπόν πόσο μεγαλύτερες δυνατότητες δίνει στον άνθρωπο αυτό να ασκήσει την ιατρική του, αλλά και στον δημότη να βελτιώσει το επίπεδο της περίθαλψής του, το να μπορεί να έχει ταυτόχρονα μία γνώμη, που προφανώς παλαιότερα θα έπρεπε να γίνουν ιατρικά συμβούλια, κόστη και λοιπά μόνο για ανθρώπους που είχαν πολλά λεφτά ή για ανθρώπους που ήταν δημόσια πρόσωπα και τα λοιπά.


Άρα, βλέπουμε πως μπορεί να αλλάξουν πρακτικές πλευρές, όχι μόνο γενικά θεωρητικά, γρήγορα δίκτυα, μεγάλη τεχνολογία και τα λοιπά. Βεβαίως, όπως είπαμε, ο χρήστης έχει πρόσβαση σε περιεχόμενο, αλλά και δημιουργεί ο ίδιος περιεχόμενο διαφόρων ειδών. Το φαινόμενο των blogers είναι χαρακτηριστικό, αλλά ο κάθε άνθρωπος μπορεί να δημιουργήσει περιεχόμενο, ο κάθε δημότης. Απ’ ότι ξέρω και στα Τρίκαλα και αλλού υπάρχουν, ας πούμε, το πώς διαμορφώνεται η δημοτική ατζέντα και διάφορα άλλα τέτοια θέματα.

Το κρίσιμο λοιπόν θέμα, το πολιτικό ζητούμενο, το οποίο είναι πολύ σημαντικό για τους Δήμους, είναι πως αυτές οι τεχνολογικές δυνατότητες και αυτό το καινούργιο τεχνολογικό περιβάλλον θα γίνει, θα μετασχηματιστεί, θα μετατραπεί σε επιχειρησιακή ικανότητα και σε αναπτυξιακή δυνατότητα για τον Δήμο, την περιοχή και την πόλη.
Αυτός ο μετασχηματισμός ξεκινάει από το γεγονός ότι το τεχνικό δίκτυο στην πραγματικότητα είναι ένα ανθρώπινο δίκτυο, δεν είναι απλώς καλώδια και ασύρματα και έτσι πρέπει να το βλέπουμε. Είναι άνθρωποι πίσω από αυτό, είναι η κοινωνική δομή, είναι η κοινωνική διασύνδεση και αυτή η διασύνδεση προσθέτει στον καθένα που είναι συνδεδεμένος σε αυτό το τεχνικό δίκτυο, σε αυτό το κοινωνικό δίκτυο, ικανότητες στο ατομικό επίπεδο, μαθαίνεις, ενημερώνεσαι, πληροφορείσαι, επικοινωνείς. Το επιχειρησιακό επίπεδο, από την επιχείρηση μέχρι τον δάσκαλο, μέχρι τον καθηγητή, μέχρι τον γιατρό και λοιπά. Επίσης και κοινωνικές ικανότητες. Δηλαδή, μαθαίνεις, παραδείγματος χάρη, να έχεις πολύ μεγαλύτερη συμμετοχή στα τοπικά πράγματα, να ενημερώνεσαι για αυτά καλύτερα και λοιπά.
Βεβαίως, όλες αυτές οι ικανότητες συνδέονται με την κατάργηση των συνόρων. Καταργούνται τα όρια, δεν υπάρχουν σύνορα. Διευρύνεται ο ορίζοντας και το πεδίο δραστηριότητας, αλλά και συνεργασίας. Παραδείγματος χάρη, οι Δήμοι μπορούν να αξιοποιήσουν αυτό για να συνεργαστούν πολύ καλύτερα με άλλους Δήμους σε διάφορες περιοχές του κόσμου, της Ευρώπης και λοιπά. Διευρύνεται το πεδίο και η δυνατότητα ενημέρωσης και εκμάθησης. Αναβαθμίζονται οι λειτουργίες της πόλης και βεβαίως, το κύριο και το κεντρικό θέμα είναι ότι αυτονομείται και ενδυναμώνει ο δημότης, ο Δήμος, ο Οργανισμός, η επιχείρηση, η περιοχή. Αποκτούν νέες ικανότητες και μια αυτοδύναμη ικανότητα που προηγουμένως δεν την είχαν.


Τώρα, το κρίσιμο βέβαια θέμα είναι ότι όλα αυτά τα οφέλη πρέπει να διαχυθούν. Εδώ έρχεται η υπόθεση της ευρυζωνικής πρόσβασης και της δυνατότητας διάχυσης. Γιατί, χωρίς τη διάχυση σε κάθε Οργανισμό, νοσοκομείο, σχολείο, εκπαιδευτικό ίδρυμα, σε κάθε επιχείρηση, σε κάθε χωριό, σε κάθε οικισμό, σε κάθε τόπο, τα οφέλη αυτά προφανώς μένουν περιορισμένα και αυτός είναι ένας μεγάλος κίνδυνος, νέος κίνδυνος ψηφιακού αποκλεισμού, ψηφιακής περιθωριοποίησης, ο οποίος πρέπει να αποτραπεί έγκαιρα.


Τώρα, θέλω πάντως να ξεκαθαρίσω – και αυτό πρέπει στο μυαλό μας να είναι σαφές – ότι η ευρυζωνικότητα είναι κάτι πολύ περισσότερο από μία γρήγορη πρόσβαση στο διαδίκτυο. Η γρήγορη πρόσβαση είναι το μέσον. Όμως η ευρυζωνικότητα και οι τεχνολογίες που συνδέονται με αυτή επηρεάζουν τελικά όλες τις πτυχές της οικονομικής και κοινωνικής ζωής του τόπου. Δεν υπάρχει πτυχή της οικονομικής και κοινωνικής ζωής ενός τόπου ή πτυχή δραστηριότητας των ατόμων, των κοινωνικών ομάδων και τα λοιπά, που δεν επηρεάζεται από την ευρυζωνικότητα, γιατί δεν μπορεί να επηρεαστεί.

Άρα, το γρήγορο internet και το μόνιμα διαθέσιμο είναι το μέσον, αλλά πάνω σε αυτό μπορούν να χτιστούν πολλά άλλα πράγματα, πολλά από τα οποία δεν τα βλέπουμε σήμερα.
Σε ποιος τομείς λοιπόν μπορούν να αξιοποιηθούν οι δυνατότητες της ευρυζωνικότητας; Προφανώς στην εκπαίδευση και δίνει πραγματικά τεράστιες δυνατότητες και ήδη δίνει δυνατότητες στην κατάρτιση, στην παροχή υπηρεσιών υγείας, στην οικονομική και επιχειρηματική δραστηριότητα, γιατί αλλάζει τον ορίζοντα και τις αγορές όλων των επιχειρήσεων, ακόμα και των μικρών επιχειρήσεων σε μια περιοχή. Η αγορά τους δεν είναι τοπική αγορά, είναι κάτι πολύ περισσότερο. Αναδεικνύει και προβάλει τον τόπο αυτό. Είναι κάτι πολύ σημαντικό και οι Δήμοι εδώ μπορούν να παίξουν και οι φορείς της Αυτοδιοίκησης πολύ μεγάλο ρόλο, αναδεικνύοντας ποιος είναι πολιτισμικός, ιστορικός και λοιπά πλούτος του τόπου και δημιουργώντας και προβολή ακόμα, αλλά όχι μόνο τουριστική, κάθε είδους προβολή. Βεβαίως, βελτιώνουν σημαντικά την ποιότητα ζωής στην περιφέρεια και στις τοπικές κοινωνίες, γεγονός που δημιουργεί και προσέλκυση δραστηριοτήτων. Γιατί, όταν ανεβαίνει πολλές φορές, το να ζει κανείς στην περιφέρεια ήταν στοιχείο απομόνωσης, σήμερα πια δεν είναι αυτό το πράγμα και αντίθετα έχει και άλλα πολλά θετικά πράγματα, που δεν έχει στις πολύ μεγάλες πόλεις.
Βέβαια, όλα αυτά οδηγούν τελικά στην ενδυνάμωση του δημότη, στην αύξηση των ελευθεριών του. Αν δεχτούμε έναν σύγχρονο ορισμό, που ένας μεγάλος οικονομολόγος και άνθρωπος με μεγάλες κοινωνικές ευαισθησίες, ο οποίος πήρε πριν από μερικά χρόνια και το βραβείο Νόμπελ, ο Αρμάθια Σεν, ένας Ινδός που όλη του η δουλειά είναι ακριβώς πάνω στο θέμα των ανισοτήτων και της ανάπτυξης και των λιγότερο προνομιούχων περιοχών και τα λοιπά. αυτός λέει ότι η ανάπτυξη τελικά δεν είναι απλώς μόνο η οικονομική μεγέθυνση, που είναι πολύ σημαντική, γιατί χωρίς αυτή δεν μπορούμε να συζητήσουμε τα υπόλοιπα, είναι όμως και μια διεργασία επέκτασης και διεύρυνσης των πραγματικών ελευθεριών που μπορούν να απολαύσουν οι άνθρωποι. Γιατί από τη στιγμή που ο καθένας από εμάς έχει δυνατότητα σε περισσότερες πηγές πληροφόρησης και ενημέρωσης, σε πολύ περισσότερες δυνατότητες πρόσβασης, προφανώς αποκτά μια μεγαλύτερη αυτονομία και άρα, μια μεγαλύτερη ελευθερία.
Η έννοια λοιπόν της κινητικότητας και της φορητότητας που δίνει πάρα πολύ σημαντική. Άρα, δίνει τη δυνατότητα στους πολίτες να κάνουν τη δουλειά τους από οποιοδήποτε μέρος, δίνει δυνατότητα για επικοινωνία χωρίς περιορισμούς για ένταξη του δημότη σε ανθρώπινα δίκτυα και βεβαίως, για συμμετοχή στον δημόσιο διάλογο για τις αποφάσεις που τον αφορούν. Βεβαίως, αυτό είναι αμφίδρομο. Προφανώς και οι φορείς της δημόσιας διοίκησης, της κεντρικής διοίκησης, της Αυτοδιοίκησης που πρέπει να συμβάλλουν προς αυτή την κατεύθυνση, για να μπορέσει αυτή η τεχνολογική δυνατότητα να γίνει και κοινωνική και πολιτική δυνατότητα.

Άρα, με μια κουβέντα οι ευρυζωνικές υποδομές είναι αυτό που είναι, θα λέγαμε, το σύγχρονο δίκτυο. Αυτό που παλιά ήταν το οδικό δίκτυο, να φτάσει ο δρόμος στο χωριό, να φτάσει ο δρόμος σε μια περιοχή, να φτάσει το ηλεκτρικό σε μια περιοχή, το τηλέφωνο, το σιδηροδρομικό δίκτυο και ο ρόλος που έπαιξαν οι σιδηρόδρομοι, σήμερα τα ευρυζωνικά δίκτυα. Είναι οι αυτοκινητόδρομοι, οι λεωφόροι της Κοινωνίας της Πληροφορίας και της κοινωνίας της γνώσης στον 21ο αιώνα. Χωρίς αυτούς – και έτσι πρέπει να το φανταστούμε – πολλές φορές δεν μας είναι τελείως ορατό αυτό, αλλά, αν διδαχτούμε μερικά μαθήματα από την ιστορία και κάνουμε μία προβολή προς το μέλλον, θα δούμε ότι αυτό το πράγμα έχει την ίδια σημασία που είχε σε παλιότερες εποχές, αυτά που είπαμε, να φτάσει το τηλέφωνο, να φτάσει ο δρόμος, να φτάσει το ηλεκτρικό σε μια περιοχή, σε μια πόλη.
Τώρα, χρειάζεται δημόσια παρέμβαση; Θα μπορούσε να πει κάποιος ότι προφανώς υπάρχουν εταιρείες, η προηγούμενη μελέτη προσπάθησε να αναδείξει ποιοι είναι φορείς. Παρ’ όλο που βλέπουμε ότι στην Ευρώπη οι φορείς της Αυτοδιοίκησης παίζουν έναν πολύ σημαντικό ρόλο σε αυτό, πολύ σημαντικότερο ίσως αναλογικά με τις δυνάμεις τους, με τους τηλεπικοινωνιακούς φορείς, αλλά, εν πάση περιπτώσει, φαίνεται και η εμπειρία αυτό δείχνει, το δείχνει και στην Αμερική, που έχει πολύ ενδιαφέρον, ότι η Αμερική, ενώ είναι μια χώρα με τεράστιες τεχνολογικές δυνατότητες, ένα θέμα που συζητείται τον τελευταίο καιρό – και ίσως υπάρχουν άλλοι αρμοδιότεροι εμού, ο κύριος Τορέγκας και τα λοιπά ίσως μπορεί να το θίξει αυτό το πράγμα – για τις υποδομές. Γιατί οι υποδομές τελικά αναπτύσσονται σε περιοχές που υπάρχουν οι δυνατότητες και οι ευκαιρίες, ενώ δεν αναπτύσσονται σε άλλες περιοχές και άρα, υπάρχει αυτή η ανισότητα και η ανισότητα στην πρόσβαση.
Άρα, η διαθεσιμότητα και η αξιοποίηση ευρυζωνικότητας ιδίως για χώρες σαν την Ελλάδα δεν είναι αυτόματη διαδικασία. Υπάρχουν χρονικές υστερήσεις. Δεν μπορούμε έγκαιρα ως κοινωνία να δούμε αυτό που έρχεται και αυτό το βλέπουμε, κάθε κοινωνία ιστορικά δεν βλέπει πάντα αυτά που έρχονται.

Δεύτερον, τα οικονομικά υποκείμενα, δηλαδή οι επιχειρήσεις, δεν μπορούν να προσφέρουν αυτό που μελλοντικά είναι απαραίτητο, γιατί πολλές φορές δεν τους είναι οικονομικό ακριβώς, αν δεν αυξηθούν οι χρήστες. Είναι ένας φαύλος κύκλος που πρέπει κάπου να σπάσει, για να μπορέσει να προχωρήσει η διαδικασία.

Βεβαίως, υπάρχει μία επιλεκτική ανάπτυξη σε ορισμένες προσοδοφόρες περιοχές. Το θέμα είναι ιδίως για φορείς, όπως είναι η Αυτοδιοίκηση και λοιπά, πως η ανάπτυξη δεν θα πάει μόνο εκεί που πραγματικά υπάρχει οικονομική ευκαιρία. Γιατί εκεί πράγματι ο ιδιωτικός τομέας μπορεί να πάει και να τα κάνει και πολύ καλύτερα. Όμως υπάρχουν άλλες περιοχές που δεν μπορεί να γίνει και υπάρχει και μία ισορροπία ρόλων μεταξύ δημόσιων φορέων και ιδιωτικών φορέων σε όλο αυτό το παιχνίδι.

Πότε λοιπόν απαιτείται η δημόσια παρέμβαση; Όταν στον βαθμό που η αγορά δεν μπορεί να προσφέρει το πιο αποδοτικό αποτέλεσμα, αυτό που ονομάζουμε αποτυχία της αγοράς, όταν θέλουμε άρση ανισοτήτων για να αποτρέψουμε καταστάσεις ψηφιακού φάσματος και ψηφιακού αποκλεισμού, για να διευκολύνουμε περιφερειακή ανάπτυξη και για να άρουμε περιφερειακές ανισότητες, αλλά κυρίως για να προωθήσουμε την ανταγωνιστικότητα μιας περιοχής γιατί, όπως είπαμε, οι περιοχές πια ανταγωνίζονται και πολύ λιγότερο ανταγωνίζονται οι χώρες. Πολύ περισσότερο οι περιοχές, πολύ περισσότερο οι πόλεις και αυτό θα είναι όλο και πιο εμφανές.

Ποιοι είναι οι κίνδυνοι από αυτή την ιστορία; Είναι δύο κίνδυνοι. Ο ένας είναι να χάσουμε το orient express της ευρυζωνικότητας. Δηλαδή, να περιθωριοποιηθεί η περιοχή, να αποκλειστούν κοινωνικές ομάδες μέσα στην ίδια την περιοχή, γιατί κάποιοι μπορεί να το πιάσουν αυτό το τραίνο και να περιθωριοποιηθούν, που αυτό είναι πολύ σημαντικό, σημαντικές επιχειρηματικές δυνάμεις, διότι ακριβώς δεν θα έχουν τις ίδιες δυνατότητες με ανταγωνιστές που είναι σε διπλανή περιοχή ή σε παραδιπλανή περιοχή.

Αυτός είναι ο πρώτος κίνδυνος. Ελπίζω ότι αυτός ο κίνδυνος σιγά-σιγά με όλα αυτά τα πράγματα συνειδητοποιείται και θα αποφευχθεί.
Όμως υπάρχει ένας δεύτερος κίνδυνος και τον έχουμε δει στην Ελλάδα, να γίνονται υποδομές και κυρίως με δημόσιους χώρους, κοινοτικούς, ελληνικούς και τα λοιπά και να παραμείνουν αναξιοποίητες. Αυτό έχει συμβεί πολλές φορές και καλό είναι κάποια στιγμή να βγάλουμε ένα μάθημα και να πάψουμε να θεωρούμε ότι το να χτίζουμε απλώς δίκτυα ή το να χτίσουμε απλώς, είναι το ίδιο σαν να χτίζουμε δρόμους. Πράγματι, ο δρόμος, αν βρεις μια καλή διαδικασία, αν βρεις έναν καλό ανάδοχο, υπάρχει και μεγάλη …

(αλλαγή κασέτας)

Ι. ΚΑΛΟΓΗΡΟΥ: … στη χώρα μας πρέπει όλοι να εμπλακούν και μαζί με τις τεχνολογικές αλλαγές να έχουν και οργανωτικές αλλαγές και αλλαγές στον τρόπο που σκεπτόμαστε, δουλεύουμε και τα λοιπά, τα πράγματα είναι πιο δύσκολα. 

Άρα, χρειάζεται γνώση, στρατηγική, διαδικασίες και μηχανισμοί υποδοχής. Αυτό είναι πάρα πολύ σημαντικό των δικτύων αυτών.


Θέλω εδώ να τονίσω ένα παράδειγμα πολύ σύντομα και να ολοκληρώσω την παρουσία μου με μερικές προτάσεις. Παραδείγματος χάρη, το γεγονός ότι στην Ελλάδα αυτή τη στιγμή – και υπάρχουν εδώ άνθρωποι που έχουν συμβάλει πάρα πολύ σε αυτή την προσπάθεια – έχουμε πάρα πολύ γρήγορα και πολύ καλά δίκτυα ευρυζωνικά στα πανεπιστήμια, στα ΤΕΙ, στα ερευνητικά κέντρα και εν μέρει και προς τα σχολεία, οφείλεται πραγματικά στο ότι υπήρχε, εκτός από την κατασκευή αυτών των πραγμάτων και των σχεδιασμών, υπήρχε και η υποδοχή μέσε σε όλους αυτούς τους φορείς, γιατί υπήρξαν άνθρωποι, οι οποίοι έβαλαν πλάτη και οι οποίοι προχώρησαν και έτσι σήμερα οι υποδομές αυτές είναι εφάμιλλες οποιουδήποτε ευρωπαϊκού άλλου πανεπιστημίου και αυτό είναι κάτι πάρα πολύ σημαντικό.

Βέβαια, θα γίνει συζήτηση μετά στη συνέχεια και υπάρχουν άνθρωποι που έχουν χειριστεί αυτά τα θέματα και νομίζω ότι το παράδειγμα πρέπει να το ακούσουμε, γιατί με τον ίδιο τρόπο αυτό που μπορεί να μεταφερθεί και σε άλλους χώρους, άρα και στον χώρο που αφορά την Αυτοδιοίκηση.
Τώρα, μερικές προτάσεις για να κλείσω. Το κρίσιμο λοιπόν πρώτο σημείο είναι η υποδοχή και η λειτουργική αξιοποίηση της ευρυζωνικότητας. Ακόμα και αν γίνουν οι επενδύσεις, γιατί πράγματι υπάρχουν αυτή τη στιγμή στο πλαίσιο του προγράμματος Κοινωνία της Πληροφορίας, αλλά και φαντάζομαι και στην 4η προγραμματική περίοδο, θα υπάρχουν τέτοιες επενδύσεις, το θέμα είναι πως αξιοποιούνται και πως λειτουργικά εντάσσονται στη δουλειά των Δήμων και των πόλεων.
Η εξοικείωση των αιρετών. Εδώ υπάρχει το πρόγραμμα, θα μιλήσει ο κύριος Κανταρτζής του ΙΤΑ για τον ψηφιακό Δήμο και αυτό είναι πολύ σημαντικό, διότι αν δεν γίνει πρώτη πολιτική προτεραιότητα, όπως ξεκίνησα, η υπόθεση της ευρυζωνικότητας, δεν πρόκειται να προχωρήσει, ακόμα και καλύτεροι τεχνολόγοι να έρθουν και καλύτεροι σύμβουλοι. Ο Δήμαρχος, ο άνθρωπος που παίρνει τις βασικές αποφάσεις είναι το κλειδί. Οι άνθρωποι της Κοινωνίας της Πληροφορίας σε κάθε Δήμο, γιατί προφανώς ο Δήμαρχος θα πάρει τις πολιτικές αποφάσεις, θα χαράξει δρόμους, αλλά από εκεί και πέρα, χρειάζονται οι άνθρωποι που θα υλοποιήσουν και ο διάβολος βρίσκεται στη λεπτομέρεια, όπως ξέρουμε και στην Ελλάδα η υλοποίηση είναι το πρόβλημα στο οποίο χωλαίνουμε.
Άρα, χωρίς τον άνθρωπο και την ομάδα γύρω από αυτόν μέσα σε κάθε Δήμο, σε κάθε φορέα, δεν μπορούμε να έχουμε πολλά και μάλιστα, αυτός ο άνθρωπος δεν πρέπει να είναι χωμένος σε κάποια Τεχνική Υπηρεσία, πρέπει να μιλάει κατευθείαν με τον Δήμαρχο και με το Δημοτικό Συμβούλιο και να μπορεί να έχει δυνατότητα να παίρνει και να υλοποιεί αποφάσεις. Αυτό είναι πολύ κρίσιμο σημείο.
Ευρυζωνικότητα σε κάθε σπίτι. Είναι η περίφημη ιστορία της οπτικής ίνας σπίτι, είναι κάτι που έχει και πολλά συν και πλην. Όμως νομίζω ότι είναι κάτι που πρέπει να κινηθούμε προς αυτή την κατεύθυνση. 
Η μετατροπή των δημοσίων χώρων, σχολεία, πλατείες και λοιπά, σε κέντρα ελεύθερης πρόσβασης. Αυτό θα βοηθήσει πάρα πολύ στη διάδοση της ευρυζωνικότητας.

Η ενθάρρυνση της ευρυζωνικότητας σε νέα και ανακαινισμένα κτίρια, ξεκινώντας από δημόσια και δημοτικά κτίρια.

Προγράμματα μαζικής εξοικείωσης των δημοτών διότι, πέραν από τον Δήμαρχο και τους αιρετούς, αν δεν δημιουργεί χρήσιμη μάζα χρηστών και κυρίως σε ειδικές κατηγορίες, αυτοαπασχολούμενοι, οι οποίοι τη χρειάζονται περισσότερο απ’ όλους της ευρυζωνικότητα και όπως ξέρουμε, είναι 30%-40%. Αυτοί είναι οι πρώτοι που την χρειάζονται. Άνεργοι, για να μπορέσουν να αυξήσουν τις ικανότητές τους για να προχωρήσουν και οι πολίτες μεγαλύτερων ηλικιών, που σήμερα πια στις ανεπτυγμένες χώρες και στη χώρα μας είναι το 20%-25% του πληθυσμού και ξέρουμε ότι στην Ελλάδα οι άνθρωποι που είναι πάνω από 60% είναι χρήστες του internet μόνο κατά μισό τα %, όταν η Σουηδία είναι 70% και όταν στην Βρετανία είναι 30% και 40%. Άρα, νομίζω ότι υπάρχει και εκεί μια μεγάλη δυνατότητα, που ήδη αποτελεί πολλές φορές και μια διέξοδο για αυτούς τους ανθρώπους, για να επικοινωνούν με συγγενείς τους και λοιπά.
Το πρόγραμμα της ΚΕΔΚΕ για την παροχή on line ηλεκτρονικών υπηρεσιών που ενισχύει τις εφαρμογές και το οποίο ξεκίνησε και με πιλοτικά 16 Δήμους και θα προχωρήσει και η διευκόλυνση των μικρών επιχειρήσεων και των επαγγελματιών. 

Μία τελευταία ερώτηση. Είναι τελική η ευρυζωνικότητα δημόσιο αγαθό; Αυτό είναι μια μεγάλη συζήτηση σε ποιο βαθμό αυτή δίνεται ελεύθερα και σε ποιον βαθμό πληρώνεται.

Βεβαίως, η νέα μεγάλη κοινωνική τάση και πρόκληση – και με αυτό τελειώνω – που έρχεται για τις ευρωπαϊκές περιφέρειες και τις πόλεις είναι η κοινωνία που θα διευκολύνει την μετακίνηση και την αυτονομία των ανθρώπων από τον χώρο και από τον χρόνο. Αυτό είναι πάρα πολύ σημαντικό και σε αυτό μπορούν να απαντήσουν οι Δήμοι και οι περιφερειακές πόλεις, αξιοποιώντας αυτή την τάση με την ψηφιακή πόλη και την ψηφιακή κοινότητα, αρκεί να προωθήσουν τις ευρυζωνικές υποδομές, να δημιουργήσουν ζήτηση για χρήσιμες εφαρμογές και η ικανότητα για παραγωγή καινοτομιών.

Άρα, αυτή η νέα μεγάλη κοινωνική πρόκληση-τάση είναι μια κοινωνία μεγάλης κινητικότητας και το βλέπουμε ιδίως στους νέους πόσο εύκολα κινούνται, αλλά και στον επαγγελματικό χώρο. Άρα, σε αυτό η ευρυζωνικότητα μπορεί να παίξει έναν καθοριστικό ρόλο.

ΠΡΟΕΔΡΕΙΟ: Ευχαριστούμε πάρα πολύ τον καθηγητή, τον κύριο Γιάννη Καλογήρου, που είναι βασικός συνεργάτης της ΚΕΔΚΕ τα τελευταία χρόνια. Νομίζω ότι περιέγραψε με πολύ μεγάλη ανάλυση ακριβώς το περίγραμμα, όπως βλέπουμε εμείς οι αιρετοί τον τρόπο που πρέπει να προχωρήσουμε.

Νομίζω ότι, όπως και στην υπόλοιπη Ευρώπη, τη βασική ευθύνη για τη διάδοση των ευρυζωνικών υπηρεσιών δεν την έχει ο ιδιωτικός τομέας, αλλά οι Δήμοι, έτσι και στην Ελλάδα πρέπει εμείς οι Δήμοι με τη βοήθεια του κράτους φυσικά και με τη χρηματοδότηση της Ευρωπαϊκής Ένωσης να κάνουμε τις μεγάλες εκείνες τομές, να κάνουμε τα άλματα που χρειαζόμαστε, προκειμένου να δώσουμε ένα μεγάλο πλεονέκτημα στη χώρα μας. Αν ληφθεί υπόψη ότι η χώρα μας πλέον έχει γείτονες, όπως είναι η Βουλγαρία, η Ρουμανία και τα υπόλοιπα Βαλκάνια που είναι στην Ευρωπαϊκή Ένωση, θα μπουν στο επόμενο διάστημα, αυτό σημαίνει ένα συγκριτικό πλεονέκτημα για όλους και τους πολίτες και τις επιχειρήσεις και τις πόλεις μας τις ίδιες, που θα είναι πιο σύγχρονες, πιο φιλόξενες για όλους και για τους ίδιους τους πολίτες, αλλά και για τους επισκέπτες.
Ο επόμενος ομιλητής είναι ο κύριος Θανάσης Κανταρτζής, Γενικός Διευθυντής του ΙΤΑ για το θέμα: «Επιμόρφωση σε θέματα Τ.Π.Ε. – Ανθρώπινο Δυναμικό». Όμως επειδή έχουμε περάσει την ώρα μας κατά πολύ, έκανε μόνος του την πρόταση να είναι στο πάνελ και να δεχτούμε ερωτήσεις και με βάση τις ερωτήσεις που θα δεχτούμε να απαντήσουμε σε κάποια πράγματα.
Πριν κάνουμε τις ερωτήσεις, να πω ότι υπάρχουν δύο μικρόφωνα στον διάδρομο αριστερά και δεξιά, όπου ο καθένας μπορεί να σηκωθεί να πει το όνομά του και να πει την ερώτησή του. Θέλω να σας πω ότι αυτή η εκδήλωση αναμεταδίδεται από το διαδίκτυο, μέσω της ΚΕΔΚΕ.

Ποιος θέλει να υποβάλει κάποια ερώτηση απευθυνόμενος στους δύο ομιλητές; Επίσης, για να μην έχετε το άγχος με τις σημειώσεις, θα σας πω ότι όλα τα πρακτικά των ομιλιών και η απομαγνητοφώνηση θα μπουν στο site της ΚΕΔΚΕ σε μία-δύο ημέρες, δηλαδή από Δευτέρα και μπορείτε να τις πάρετε με ευκολία, χωρίς να μαζεύετε εδώ φωτοτυπίες. Έτσι βοηθούμε και στην προστασία του περιβάλλοντος και γλιτώνουμε και ένα-δύο δένδρα που θα έπρεπε να γίνουν φύλλα χαρτιού.
Π. ΑΓΕΡΙΔΗΣ: Λέγομαι Πάνος Αγερίδης. Είμαι Γενικός Διευθυντής στην ΕΑΒ, στην Έρευνα και Ανάπτυξη, την Ελληνική Αεροπορική Βιομηχανία. Η ερώτησή μου μπορεί να χαρακτηριστεί λιγάκι υστερόβουλη, αλλά έχει νόημα.


Ήθελα να ρωτήσω το εξής: αν έχουν αναλογισθεί οι Δήμοι σε τι ποσοστό μπορούν να ελπίζουν ότι μπορούν να καλύψουν τις περιοχές τους με επίγεια δίκτυα και σε τι ποσοστό έχουν αναρωτηθεί ότι μπορούν να καλυφθούν με δορυφορικές συνδέσεις, τις οποίες προσφέρει και η ΕΑΒ. 


Είναι απόλυτα κατανοητό αυτό που είπε ο κύριος Καλογήρου, ότι δεν πρόκειται οι ιδιωτικές εταιρείες, αλλά ίσως ούτε και οι Δήμοι, να πάνε στις πολύ απομακρυσμένες περιοχές να βάλουν επίγειο δίκτυο οπτικών ινών. Η δορυφορική σύνδεση αναιρεί αυτό το πρόβλημα, αυτό το μειονέκτημα.


Επίσης, αν υπολογίσουμε ότι κάπου που γίνεται ένα hotspot με WiFi μπορούν να συνδεθούν πάρα πολλοί δημότες, ιδιώτες που θα εξυπηρετούνται από αυτό το δίκτυο του Δήμου. Τότε ουσιαστικά αυτό που εμφανίστηκε στην παρουσίαση του Ολλανδού καθηγητή που είναι τα δίκτυα αναιρείται.

Αν λοιπόν έχει υπάρξει και σε ποια έκταση προβληματισμός πάνω σε αυτά τα δύο διαφορετικά ενδεχόμενα, επίγειο και δορυφορικό δίκτυο, δεδομένου ότι έχουμε πολλές τέτοιες δυνατότητες και στην Ελλάδα.

Ευχαριστώ.
Ι. ΚΑΛΟΓΗΡΟΥ: Όπως είπαμε, οι τεχνολογίες αυτές εξελίσσονται και αν σκεφτούμε μερικά χρόνια πίσω, πράγματα που σήμερα είναι κοινός τόπος δεν τα γνωρίζαμε. Προφανώς, η βασική θέση νομίζω ότι υπάρχει μια τεχνολογική πολυπλοκότητα και ποικιλία. Δηλαδή, δεν υπάρχει ένα μέσο που θα λύσει όλα τα προβλήματα. Το είδαμε και στην πρώτη εισήγηση και νομίζω ότι ο κύριος Van Daele μπορεί να μιλήσει λίγο περισσότερο για αυτό και υπάρχει μια πολλαπλότητα μέσων, πολλά από αυτά συγκλίνουν, αλλά σίγουρα κανείς δεν πρέπει να αποκλείσει καμία επιλογή. Προφανώς, οι οπτικές ίνες αυτή τη στιγμή προχωρούν και στις βασικότερες πόλεις, 100, 200 πόλεις, πόσες είναι, άρα διαμορφώνεται ένα δίκτυο εκεί. Προφανώς, τα ασύρματα συμπληρώνουν και προχωρούν και προφανώς, σε κάποια σημεία θα πρέπει κανείς να δει και αυτό που ο κύριος από την ΕΑΒ είπε, δορυφορικές δυνατότητες. Είχε συζητηθεί αυτό και παλιότερα. Δεν ξέρω τώρα στο επίπεδο του πλαισίου του προγράμματος και την Κοινωνία της Πληροφορίας που βρίσκεται, αλλά σίγουρα κανείς πρέπει να έχει το μυαλό του και πολλαπλές τεχνολογίες και πολλαπλά κανάλια επικοινωνίας, διότι δεν είναι όλα τα κανάλια εξίσου, δηλαδή ότι θα πάμε σε ένα μέσο, νομίζω ότι είναι κάτι που είναι μακριά από την πραγματικότητα.
ΣΥΝΕΔΡΟΣ: Είμαι Σύμβουλος του Δήμου Μοσχάτου και άμεσος Νομικός Σύμβουλος της Κοινότητας Πανορμιτών Τήνου.

Θέσατε προηγουμένως ως προβληματισμό το γεγονός ότι μπορεί να υπάρξει απομόνωση από το ότι είτε η νέα τεχνολογία θα καταστεί ανενεργός, λόγω της μη πλήρους εκμεταλλεύσεώς της. Ως σκέψη και ταυτοχρόνως ερώτηση, από χθες μου έχει δημιουργηθεί το εξής: αντιμετωπίζουμε το γεγονός ότι αυτή η καταιγίδα της σύγχρονης τεχνολογίας μπορεί αφ εαυτής να οδηγήσει σε απομόνωση τον πολίτη; Εννοώ το εξής: κάθε ημέρα εκδίδουμε τα εισιτήριά μας κατά τρόπο ηλεκτρονικό, επικοινωνούμε κατά τρόπο ηλεκτρονικό. Αυτό καταργεί την ανθρώπινη επαφή και αυτό το θέμα ήθελα να θέσω υπόψη σας και να ζητήσω την απάντησή σας.
Ι. ΚΑΛΟΓΗΡΟΥ: Προφανώς η παρουσίαση ήθελε να δείξει την ανάγκη να μπει κανείς σε αυτή την ιστορία των ευρυζωνικών. Όμως αυτό που θέτετε είναι πάρα πολύ εύλογο. Το έχουμε δει πάλι στην ιστορία. Μου αρέσει να παρακολουθούμε την ιστορία των τεχνολογικών εξελίξεων, γιατί πολλά πράγματα βλέπουμε. Κάθε νέα τεχνολογία, εκτός από θετικές πλευρές που έχει, έχει και  παρενέργειες. Αυτό είναι σαφέστατο μήνυμα που μας έρχεται από τα βάθη των αιώνων. Άρα, προφανώς δημιουργούνται και τέτοιες συνθήκες που λέτε. Το θέμα είναι ότι πολλές φορές η κοινωνία – και δεν το βρίσκει αυτόματα η κοινωνία, δεν πιστεύω στους κοινωνικούς αυτοματισμούς – μπορεί να διαμορφώσει και καινούργιες δυνατότητες, οι οποίες σε ένα βαθμό θα ξεπεράσουν άλλες παλαιότερες, αλλά μπορεί και συνειδητά με διάφορες δημόσιες πολιτικές να αντιμετωπίσει αυτό το πρόβλημα που λέτε. Όμως σαφέστατα υπάρχει και ένας τέτοιος κίνδυνος, ούτε συζήτηση.
P. VAN DAELE: Υπάρχει μεγάλο πρόβλημα που μπορεί να ανακύψει από το γεγονός ότι όλη αυτή η νέα τεχνολογία φτάνει με πολύ γρήγορο τρόπο σε ανθρώπους που δεν είναι συνηθισμένοι σε κάτι τέτοιο. 


Όλοι μιλούν για την ψηφιακή εποχή και για την ψηφιακή διαίρεση, digital divide, μεταξύ των λιγότερο ανεπτυγμένων ψηφιακά περιοχών και των περισσότερο ανεπτυγμένων ψηφιακά περιοχών. Νομίζω ότι αυτή η ψηφιακή διαίρεση υπάρχει και στην κοινωνία, μεταξύ αυτών που χρησιμοποιούν την τεχνολογία και απολαμβάνουν των πλεονεκτημάτων τους και αυτών που δεν την γνωρίζουν καν. 

Να δώσω ένα παράδειγμα. Αν έχουμε πρόβλημα με τον υπολογιστή στο σπίτι ποιον θα φωνάξετε; Πιθανόν, θα είναι νεαρά παιδάκια που γνωρίζουν πολύ περισσότερα πράγματα πάνω σε αυτή την τεχνολογία απ’ ότι εμείς. Οπότε, αυτό ήδη είναι ένα παράδειγμα του γεγονότος ότι ειδικότερα από την κυβέρνηση, είτε είναι σε τοπική ή εθνικό επίπεδο, νομίζω ότι πρέπει να γίνουν πολλά πράγματα στην εκπαίδευση των ανθρώπων στις νέες τεχνολογίες, έτσι ώστε να γνωρίζουν τι μπορούν να κάνουν και πώς να χρησιμοποιήσουν τις νέες τεχνολογίες. Αλλιώς θα καταλήξουμε πραγματικά με ψηφιακή διαίρεση και απομόνωση μεταξύ των κοινωνιών.
Γ. ΑΝΔΡΕΟΥ: Λέγομαι Γιώργος Ανδρέου και είμαι ο Δήμαρχος Αράχωβας. Επειδή έχουμε ενταχθεί σε αυτή την ψηφιακή τεχνολογία γενικά, περισσότερο θα έπρεπε να εξειδικεύσουμε τις χρήσιμες εφαρμογές που πρέπει να προβλέψουμε πάνω σε αυτά τα συστήματα, εκτός από το να παρέχουμε υπηρεσίες υγείας, μόρφωσης ή οτιδήποτε άλλο. Όπως γνωρίζετε, αυτά τα συστήματα θα έχουν ανάγκη από τροφοδότηση οικονομική. Τέτοια συστήματα λοιπόν θα ήθελα να εξειδικεύσουμε περισσότερο τις εφαρμογές τις χρήσιμες και τις αναγκαίες, για να υποστηριχτούν αυτά τα συστήματα.


Βέβαια, σε ότι αφορά την πρόταση που έκανε ο συνάδελφος προηγουμένως, με τον προβληματισμό που έθεσε στην συγκέντρωση αυτή, πράγματι μπορεί να θεωρήσουμε ότι μπορεί η τεχνολογία να μας αποξενώσει. Όμως νομίζω ότι δίνεται η ευκαιρία σε αυτό τον αιώνα, τον 21ο, αυτή η τεχνολογία να τεθεί στην υπηρεσία του ανθρώπου, προσφέροντάς του περισσότερο ελεύθερο χρόνο και περισσότερη μόρφωση. Γιατί, όπως ξέρετε, ενώ η επανάσταση του 20ου αιώνα μας έδωσε το οκτάωρο, μετακυλύσαμε σε πολλές ώρες εργασίας αργότερα. Ίσως αυτή είναι η ευκαιρία η τεχνολογία να τεθεί στην υπηρεσία του ανθρώπου, δίνοντάς του δυνατότητα τηλεργασίας και ενασχοληθεί περισσότερο με την οικογένειά του, με τα παιδιά του μέσα στο σπίτι του, παρά που ότι βλέπουμε τώρα να είναι εκτός σπιτιού και να μην μπορεί να υπηρετήσει τη μόρφωση των παιδιών, τον ίδιο του τον εαυτό, να διαβάσει κάτι περισσότερο, γιατί όλοι ξέρετε ότι μαστιζόμαστε από την έλλειψη χρόνου. 

Άρα, εγώ δεν θεωρώ ότι θα φέρει αποξένωση αυτό το γεγονός. Μάλλον θα συμβάλει στο να αναπτυχθούμε σαν άνθρωποι περισσότερο, παρά να μειωθούμε, απ’ ότι φαίνεται, στην επαφή μας.
Ευχαριστώ.

ΠΡΟΕΔΡΕΙΟ: Ευχαριστώ πολύ. Έχετε δίκιο. Περισσότερες πρακτικές απαντήσεις θα δοθούν στη συνέχεια της ημερίδας. Ήδη, έχουμε πολλούς ομιλητές που θα μιλήσουν και σε συγκεκριμένες εφαρμογές.

Λ. ΜΕΡΑΚΟΣ: Λάζαρος Μεράκος από το Πανεπιστήμιο Αθηνών. Καταρχήν, να συγχαρώ και τους δύο ομιλητές για τις εμπνευσμένες ομιλίες.


Σημείωσα από την ομιλία του κυρίου Van Daele ότι ο ρυθμός  ανάπτυξης της ζήτησης σε κεντρικό σημείο του δικτύου είναι πέντε φορές μεγαλύτερη ζήτηση σε κάθε 18 μήνες. Ίσως αυτό που θα ενδιέφερε κυρίως αυτή τη συνάντηση είναι να εστιάσουμε στον βαθμό αύξησης της ζήτησης από τον οικιακό χρήστη, γιατί αυτή η αύξηση της ζήτησης θα επηρεάσει και τις λύσεις που θα έχουμε προς το σπίτι ή πολύ κοντά στον χρήστη. Υπάρχει κάποια εκτίμηση για το ποια θα είναι αυτή η αύξηση μέσα στα επόμενα 5 ή 10 χρόνια, γιατί αυτό θα αποφασίσει ίσως και πως θα γίνει το πέρασμα από μία τεχνολογία τύπου XTSL σε μία τεχνολογία πιο κοντά στην οπτική ίνα, κοντύτερα στον οικιακό χρήστη.

Η ερώτησή μου στην ουσία είναι: η Τοπική Αυτοδιοίκηση θα πρέπει να περιμένει αυτό που αναφερθήκατε σαν το κύριο application ή θα πρέπει να κινηθούμε πιο γρήγορα για να, να το πω ίσως του killer application, που είναι αυτή τη στιγμή η έλλειψη της ευρυζωνικότητας;
P. VAN DAELE: Νομίζω ότι ένα σημείο που πρέπει να αναφέρουμε είναι ότι ο πενταπλασιασμός κάθε 18 μήνες, αν δούμε τον τύπο της κίνησης στο internet, η περισσότερη από αυτή την κίνηση είναι Peer to Peer traffic, δηλαδή ανέβασμα, κατέβασμα υλικού και αφορά ορισμένες χρήστες. Η ποσότητα της κίνησης που πηγαίνει στον τελικό χρήστη είναι επίσης άνισα κατανεμημένη. Υπάρχουν πολλοί χρήστες που χρησιμοποιούν πάρα πολύ μεγάλη κίνηση, που αντιστοιχούν σε πάρα πολύ μεγάλη κίνηση.

Αν θέλουμε να δούμε τους αριθμούς του πως αυξάνεται η ταχύτητα του data rate, αυτό εξαρτάται από τον τύπο των εφαρμογών που υλοποιούνται. Η πιο απαιτητική προς το παρόν είναι η εφαρμογή video, το video demand και υπάρχει τάση προς την τηλεόραση υψηλής ευκρίνειας. Αυτή είναι μια μεγάλη τάση της αγοράς, η οποία απαιτεί πολύ μεγάλη κίνηση του internet. Προς το παρόν ο κόσμος μιλάει ότι τα 10 megabit θα πάνε στα 30 megabit. Όμως αυξάνεται, όπως βλέπετε. Δεν έχω σαφείς αριθμούς, ξεκάθαρους για τις προοπτικές των επόμενων πέντε ετών. Όμως φαίνεται ότι για τις εφαρμογές αυτές νομίζω ότι η λύση των οπτικών ινών είναι η μόνη η οποία μπορεί να αντέξει στο μέλλον, future proof εννοώ. 

Θα έλεγα ότι αυτή τη στιγμή χρειαζόμαστε για τις εφαρμογές μας οπτικές ίνες, αλλά είναι η μόνη λύση που μπορεί να επιβιώσει στο μέλλον και νομίζω ότι όλες οι λύσεις θα κατευθυνθούν προς τα εκεί. Από την άλλη πλευρά, αν δούμε τις εφαρμογές, νομίζω ότι – και αυτό ήταν το κύριο σημείο της τελευταίας μου διαφάνειας – δεν πρέπει να θεωρήσουμε μόνο μία killer application, θα υπάρξουν πολλές από αυτές.


Όπως είδατε, με την κινητή τηλεφωνία σε εποχές που κανένας δεν θα φανταζόταν ότι το SMS θα ήταν τόσο killer application για την κινητή τηλεφωνία. Το ίδιο ισχύει με το internet. Κανένας δεν σκεφτόταν ότι το you tube και το flicker θα είχαν τόσο τεράστια επιτυχία ή το wikipedia. Πραγματικά, παλιά θα θεωρούσαμε ότι θα ήταν αδύνατον να συμβεί κάτι τέτοιο.

Νομίζω λοιπόν ότι, αν παρέχουμε το internet και αν παρέχουμε την υποδομή για πρόσβαση σε αυτό, τότε θα υπάρξουν δημιουργικοί άνθρωποι και πολύ έξυπνοι άνθρωποι, οι οποίοι θα βγάλουν νέες εφαρμογές και θα χρησιμοποιήσουν αυτή την υποδομή και αυτό είναι σίγουρο.


Νομίζω ότι το μάθημα που μάθαμε από το παρελθόν είναι ότι πρέπει να παρέχουμε την υποδομή, η οποία δεν εστιάζεται σε μια μεμονωμένη εφαρμογή, αλλά πρέπει να είναι ανθεκτική στο μέλλον με διαφοροποιημένες δυνατότητες ή δυνατότητες διαφοροποίησης, αν θέλετε.

Ν. ΑΝΤΩΝΟΠΟΥΛΟΣ: Νίκος Αντωνόπουλος, Σύμβουλος της Τοπικής Ένωσης Αχαΐας. Θα ήθελα να ακούσω μια σύντομη προσέγγιση για τα αίτια της τρομερής και προσβλητικής για τη χώρα καθυστέρηση σε επιδόσεις σύγκλισης και επιτυχίας στους στόχους e-EUROPE 2010 και της Λισσαβόνας. Ποια μέτρα παίρνονται για την αντιμετώπιση αυτής της κακοδαιμονίας αυτών των αιτίων, τα οποία υπάρχουν; Με ποιον τρόπο θα τα υπερβούμε, όταν, όχι μόνο έχουμε άσχημες υποδομές, έχουμε πολύ άσχημη ποιότητα του δικτύου, όταν έχουμε πολύ ακριβή τιμολογιακή πολιτική, όταν κατ’ ουσία δεν αντιμετωπίζεται σαν δημόσιο αγαθό, όπως είπε ο κύριος Καλογήρου και όταν τα σχολεία από κάποιες σποραδικές εξαιρέσεις, το ίδιο και με προγράμματα επιμόρφωσης ενηλίκων, βρίσκονται σε μια αξιοθρήνητη κατάσταση;
ΠΡΟΕΔΡΕΙΟ: Να πω κάτι, για να συντομεύουμε λίγο, γιατί βάζουμε σε δύσκολα ερωτήματα τους ομιλητές που είναι οι καθηγητές. Οι υπεύθυνοι για την καθυστέρηση δεν είναι εδώ, είναι έξω από εδώ.

Το δεύτερο είναι ότι η πολιτική μας που φταίνε γενικώς για τις επιλογές που κάνουν καθαγιάζονται κάθε τέσσερα χρόνια από την ψήφο του λαού. Άρα λοιπόν, πάλι παίρνουν άφεση αμαρτιών από τον λαό και ξαναβγαίνουν πάλι.


Το θέμα είναι, όπως έλεγαν παλιά στην αριστερά, ότι πρέπει να πάρουμε τις τύχες στα χέριά μας και έτσι πρέπει να κάνουμε. Δηλαδή, για το όφελος των πολιτών πρέπει να ενεργήσουν οι πιο κοντά σας πολίτες, ως έχοντες και την εγγύτητα και την ευθύνη. Άρα λοιπόν, για αυτό και εμείς ως Κεντρική Ένωση Δήμων και Κοινοτήτων δραστηριοποιούμαστε και θέλουμε πραγματικά συστηματικά πλέον να οργανωθούμε και όχι μόνο για απλή ενημέρωση. Θέλουμε να οργανωθούμε σε επίπεδο Δήμων, σε επίπεδο στελεχών των Δήμων, να οργανώσουμε υποστηρικτικές δομές, να φτιάξουμε ένα δίκτυο διαρκούς ενημέρωσης και απάντησης των ερωτημάτων που θέτει ο καθένας από οποιοδήποτε μέρος της Ελλάδας και αν είναι. Με τον τρόπο αυτό να υποστηρίξουμε και να επιταχύνουμε τις εξελίξεις.

Άρα λοιπόν, δεν έχουμε δικαιολογίες άλλες. Χρήματα υπάρχουν. Φανταστείτε ότι στο εξωτερικό τα πληρώνουν και από την τσέπη τους όλοι. Εμείς έχουμε την πολυτέλεια να έχουμε και μια γενναία επιχορήγηση σε πάρα πολλά πράγματα.

ΣΥΝΕΔΡΟΣ: Εγώ θέλω να κάνω μια γενικότερα παρατήρηση, που μάλιστα η συζήτηση αυτή είχε γίνει κάποτε και στο πλαίσιο του e- business forum, ενός θεσμού που τρέχει το ΕΔΕΤ και χρηματοδοτείται από το πρόγραμμα για την Κοινωνία της Πληροφορίας. Ξεκίνησε το 2000. Κάποια στιγμή λοιπόν έγινε μία συνάντηση πολλών ανθρώπων από διαφορετικά υπόβαθρα, μηχανικών, κοινωνιολόγων, πολιτικών, επιστημόνων και τα λοιπά και προσπάθησαν να δουν διαχρονικά τι συμβαίνει.

Μια παρατήρηση που υπάρχει είναι ότι στην Ελλάδα γενικά – και αυτό μπορούμε να το δούμε και στο χώρο των τεχνολογιών αυτών – συνήθως υπάρχει μια γρήγορη πρώτη εισαγωγή καινούργιων ιδεών γύρω από τεχνολογίες. 


Να πω δύο-τρία χαρακτηριστικά παραδείγματα. Το 1977 η Ελλάδα συζήτησε για πρώτη φορά να γίνει ψηφιακό το τηλεφωνικό δίκτυο. Υπενθυμίζω ότι στην Ευρώπη στις προχωρημένες χώρες, όχι σε όλες και στον Καναδά αυτό έγινε το ΄74. Δηλαδή, μόλις τρία χρόνια μετά. Δύο-τρεις χώρες ήταν τότε. Ξεκίνησε λοιπόν αυτή η ιστορία, που δείχνει ότι υπάρχει μια επικοινωνία και των πολιτικών και άλλων ελίτ και επιστημονικών και τα λοιπά με το τι γίνεται έξω και γρήγορα μπαίνουν οι ιδέες. Η υλοποίηση όμως χρειάστηκαν 13-14 χρόνια για να αρχίσει το δίκτυο να γίνεται οπτικό, μέσα από διάφορα άλλα κοινωνικά, πολιτικά, οικονομικά, διότι και αυτά παίζουν τον ρόλο τους. 

Δεύτερον, η Ελλάδα πολύ γρήγορα είχε ένα γενικότερο πρόγραμμα για την Κοινωνία της Πληροφορίας και μία στρατηγική. Όμως στην υλοποίηση καθυστέρησε πάρα πολύ. 


Άρα, υπάρχουν μερικά βαθύτερα στοιχεία, τα οποία δείχνουν ότι εύκολα μεταφέρονται κάποιες ιδέες, γιατί μερικά κομμάτια και της πολιτικής ελίτ και της διοικητικής, αυτοδιοικητικής και επιστημονικής παρακολουθεί τι γίνεται έξω. Όμως δυσκολευόμαστε πάρα πολύ στην υλοποίηση, ειδικά όταν χρειάζεται να εμπλακεί πάρα πολύς κόσμος. Έχουμε μια εμπειρία σε κλασικά κατασκευαστικά έργα, πολύ μικρή όμως εμπειρία σε πράγματα τα οποία χρειάζονται να γίνουν ταυτόχρονα οργανωτικές αλλαγές και κυρίως αλλαγές νοοτροπίας.


Άρα, αυτό είναι ένα βασικό πρόβλημα και αυτό τουλάχιστον προσπάθησα με την τελευταία διαφάνεια, αλλά και με τις συζητήσεις που θα γίνουν και αύριο, που είναι πολύ σημαντικές, πως θα φτιαχτεί κατά κάποιον τρόπο η ανθρώπινη υποδομή, το ανθρώπινο δίκτυο που θα στηρίξει μία τέτοια πρωτοβουλία στους Δήμους.
ΠΡΟΕΔΡΕΙΟ: Όμως επειδή έχουμε φύγει από τον χρόνο, δύο ερωτήσεις μόνο θα δεχτώ και να κλείσουμε για να πάμε στην επόμενη ενότητα, που να ετοιμάζονται οι ομιλητές, ο κύριος Βασαρδάνης, ο κύριος Χριστάκος, ο κύριος Τσακανίκας, ο κύριος Αθανασίου, ο κύριος Τσιάμης και η κυρία Μπελώνη, η οποία θα είναι πάνω στο πάνελ.
Μ. ΜΑΣΤΟΡΑΚΗΣ: Μανώλης Μαστοράκης, Δήμαρχος Ιεράπετρας Κρήτης. Η πόλη μου ετοιμάζεται να σκαφτεί από την ERICSSON, προκειμένου να εγκατασταθούν δίκτυα οπτικών ινών. Σημειωτέον ότι οι άλλοι δεν έχουν καν ξεκινήσει τη διαδικασία; Θα ενταχθούν οσονούπω. Σε μια ερώτηση ενός πολίτη μου «Γιατί, αφού η τεχνολογία έχει ήδη εξελιχθεί, υπάρχει η κάλυψη η δορυφορική, η ασύρματη, δεν παλεύεις, Δήμαρχε, ώστε να μην αναστατώσεις τον τόπο και να ενταχθείς», θα του απαντήσω ότι, λόγω γραφειοκρατίας, είναι δύσκολη η αναδίπλωση; Θα του απαντήσω ότι η τεχνολογία ναι μεν έχει εξελιχθεί, αλλά χρειάζονται τεράστιες δαπάνες και δεν μπορούμε ακόμα; Πρέπει να έχω μια πειστική απάντηση. Θα μπορούσατε να μου τη δώσετε.
ΠΡΟΕΔΡΕΙΟ: Θα σας πω εγώ, είναι απλό. Με τα σημερινά μέσα που υπάρχουν μπορεί να μεταφερθεί ένας συγκεκριμένος όγκος πληροφοριών. Δηλαδή, είναι σαν να λέμε ότι φτιάξαμε έναν δρόμο, μια χάραξη επαρχιακής οδού. Η ευρυζωνικότητα είναι σαν να φτιάξεις την εθνική οδό Αθήνα-Θεσσαλονίκη.

Δηλαδή, το δίκτυο οπτικών ινών θα μπορεί να δώσει τη δυνατότητα πολύ γρήγορα να μεταφέρει με υψηλή ποιότητα νέες υπηρεσίες. Ενώ τα υπάρχοντα δίκτυα, δορυφορικά, ασύρματα ή του ΟΤΕ μεταφέρουν μέχρι ένα επίπεδο πληροφοριών και αυτό πάντα με κάποια προβλήματα. Δηλαδή, είναι η βελτίωση ποιότητας.

Φ. ΦΙΛΗΣ: Καλημέρα σας. Το όνομά μου είναι Φίλιππος Φίλης, είμαι Δημοτικός Σύμβουλος του Δήμου Υμηττού και έχω δύο πολύ σύντομες ερωτήσεις. Πως θα πειστεί ο πολίτης ότι με τα ασύρματα ευρυζωνικά δίκτυα δεν κυκλοφορεί ανάμεσα σε ηλεκτρομαγνητική ακτινοβολία; Γιατί υπάρχει ένας διάχυτος φόβος γενικά για όλα αυτά τα ασύρματα δίκτυα.


Επίσης, αν θα βοηθήσει η Ευρωπαϊκή Ένωση τους Δήμους για την εγκατάσταση δικτύων οπτικών ινών γιατί, καθ’ όσο ξέρω, είναι κάπως ακριβή η εγκατάστασή τους.


Ευχαριστώ.

P. VAN DAELE: Το μαγνητικής ακτινοβολίας είναι πάρα πολύ κρίσιμο. Είμαι μηχανικός, δεν είμαι γιατρός. Όμως δεν μπορώ να κρίνω τις επιπλοκές στην υγεία. Όμως είναι κάτι που πρέπει να γνωρίζουμε καλά, γιατί ο κόσμος ανησυχεί για αυτό και από την άλλη πλευρά, ως πάροχοι και ως κυβερνήσεις, ως Τοπικές Αυτοδιοίκησης πρέπει να φροντίσετε να διερευνήσετε τις δυσκολίες και τις πιθανές συγκρούσεις. 

Το ηλεκτρομαγνητικό πρόβλημα δεν υπάρχει με τις οπτικές ίνες. Δεν τίθεται τέτοιο θέμα. Είμαι πεπεισμένος ότι σε πολλές περιπτώσεις τελικά, όπως είπα και προηγουμένως, οι οπτικές ίνες θα είναι η τελική λύση που θα επιλεχθεί, λόγω πολλών αιτιών, αλλά κυρίως λόγω της ικανότητάς τους να αντέξουν στο μέλλον. Με την οπτική ίνα μπορούμε, για παράδειγμα, να κατεβάσουμε video ταυτόχρονα, πράγμα που είναι αδύνατον με τα ασύρματα δίκτυα που έχουν πιο περιορισμένες δυνατότητες.


Νομίζω λοιπόν ότι ασύρματα δίκτυα θα χρησιμοποιούνται μόνο σε περιπτώσεις όπου είναι απαραίτητα ρητώς. Γιατί αλλιώς είναι αδύνατον. Πιστεύω ότι με την κινητή τηλεφωνία είναι κάτι το οποίο πρέπει να αποδεχτούμε. Δηλαδή, πρέπει να χρησιμοποιήσουμε τα πλεονεκτήματα της φορητότητας, αλλά και να αποδεχτούμε και τους πιθανούς κινδύνους ηλεκτρομαγνητικής ακτινοβολίας και πρέπει να τα χρησιμοποιούμε με σοφό τρόπο.

ΠΡΟΕΔΡΕΙΟ: Φροντίζουμε οι ασύρματες μεταδόσεις να είναι πολύ χαμηλής ισχύος. Θυμίζω το εξής: η εκπομπή των WiFi στο internet ηλεκτρομαγνητικών κυμάτων είναι σε επίπεδο είναι χιλιοστά του watt. Οι εκπομπές του κινητού μας τηλεφώνου είναι σε εκατοντάδες watt στο χώρο και ήταν περίπου 2 watt πριν από κάποιον καιρό, τώρα έχει πέσει κάτι λιγότερο. Δηλαδή, είναι εκατό φορές περίπου πιο χαμηλής ηλεκτρομαγνητικής επικινδυνότητας οι εκπομπές του WiFi internet σε σχέση με το κινητό τηλέφωνο, που παραμένει το Νο.1 πιο επικίνδυνο για την υγεία του ανθρώπου μέσω ηλεκτρομαγνητικής μετάδοσης.
Μ. ΑΛΕΞΑΚΗΣ: Αλεξάκης Μανώλης, ο Αντιδήμαρχος από το Ηράκλειο. Εμείς συμμετέχουμε σε ένα δίκτυο πόλεων το EURO CITIES και έχουμε συντάξει έναν χάρτη ευρωπαϊκών δικαιωμάτων για την κοινωνία της γνώσης. Τον έχουν υπογράψει περίπου τριάντα πέντε πόλεις και σας τον καταθέτω στην ΚΕΔΚΕ για δική της χρήση.

ΠΡΟΕΔΡΕΙΟ: Τελείωσε πολύ σωστά το πρώτο τμήμα. Αμέσως, να μην διαλυθούμε, χωρίς να αλλάξουμε, αλλάζουν οι ομιλητές. Παρακαλώ τους επόμενους να έρθουν επάνω. Ένα χειροκρότημα για τους δύο καθηγητές μας. Τους ευχαριστούμε πάρα πολύ.
«Συζήτηση Α’ στρογγυλής τραπέζης»

ΠΡΟΕΔΡΕΙΟ (Γ. ΚΑΛΟΓΗΡΟΥ): Έχουμε ένα πολύ καλό πάνελ από ανθρώπους που εμπλέκονται με τον ένα ή με τον άλλο τρόπο στην ανάπτυξη ευρυζωνικότητας και άρα, υπάρχει και μια καλή ευκαιρία να ακούσετε και τις απόψεις και διαφόρων φορέων που αντιπροσωπεύουν οι συγκεκριμένοι φίλοι και συνάδελφοι.


Έχουμε μαζί μας τον κύριο Λεωνίδα Αθανασίου, ο οποίος είναι διακεκριμένο στέλεχος της εταιρείας Κοινωνία της Πληροφορίας Α.Ε., που έχει βοηθήσει και συμβάλει στην ανάπτυξη των έργων της Κοινωνίας της Πληροφορίας στον δημόσιο τομέα και στην υποστήριξή του και έχει μια πολύ μεγάλη εμπειρία από διάφορους χώρους και νομίζω ότι θα μας μιλήσει στη συνέχεια για τα προβλήματα που υπάρχουν στην αποδοτική και αποτελεσματική υλοποίηση τέτοιων έργων.


Έχω δίπλα μου τον κύριο Βαφειάδη, ο οποίος είναι πολύ καλό στέλεχος και παλιό στέλεχος της Διαχειριστικής Αρχής του προγράμματος της Κοινωνίας της Πληροφορίας. Εκπροσωπεί τον κύριο Χριστάκο, ο οποίος ήταν αρχικά καλεσμένος, τον Προϊστάμενο της Διαχειριστικής Αρχής, αλλά δεν μπόρεσε να είναι μαζί μας. Ο κύριος Βαφειάδης έχει παρακολουθήσει την προώθηση των ευρυζωνικών δικτύων από την αρχή του προγράμματος και άρα, νομίζω ότι έχει πολλά να πει σε σχέση πως το πρόγραμμα για την Κοινωνία της Πληροφορίας βλέπει την υπόθεση των ευρυζωνικών δικτύων.

Έχουμε μαζί μας την κυρία Μπελώνη, η οποία είναι Αντιπρόεδρος της Επιτροπής Νέων Τεχνολογιών & Τοπικής Διακυβέρνησης, είναι μέλος του Διοικητικού Συμβουλίου της ΚΕΔΚΕ και η ΚΕΔΚΕ, όπως είπαμε και πριν, από το 2004 έχει ξεκινήσει μια πολύ σημαντική πρωτοβουλία να βάλει το θέμα της Κοινωνίας της Πληροφορίας στο επίκεντρο της ατζέντας της Αυτοδιοίκησης και θα έχουμε την ευκαιρία να ακούσουμε εκεί.


Έχουμε μαζί μας τον κύριο Βασαρδάνη. Ο κύριος Βασαρδάνης είναι Διευθύνων Σύμβουλος της ΠΕΤΑ, που έχει υποστηρίξει πάρα πολλές πρωτοβουλίες της Αυτοδιοίκησης, ως υποστηρικτικός μηχανισμός και ειδικά στα θέματα της Κοινωνίας της Πληροφορίας από την πρώτη στιγμή η ΠΕΤΑ μπήκε δυνατά στον χώρο αυτό.


Ο κύριος Άγγελος Τσακανίκας, ο οποίος είναι από το Ινστιτούτο Οικονομικών και Βιομηχανικών Ερευνών και θα προσπαθήσει το θέμα τι δυνατότητες δημιουργούνται για τις επιχειρήσεις, είτε για τον κλάδο της πληροφορικής ή και ευρύτερα για την προσέλκυση επενδύσεων από την ανάπτυξη ευρυζωνικών δικτύων και υπηρεσιών στις Περιφέρειες και γενικότερα στη χώρα.


Τέλος, έχουμε τον κύριο Τσιάμη από το Παρατηρητήριο για την Κοινωνία της Πληροφορίας, που έχουν τα τελευταία χρόνια κάνει αρκετές μελέτες πάνω στα θέματα της αξιοποίησης και των ευρυζωνικών υποδομών και υπηρεσιών και κυρίως, θα θίξει και το θέμα της δυνατότητας σύγκλισης της χώρας και αντιμετώπισης αυτής της καθυστέρησης σε έναν χρονικό ορίζοντα ορισμένων χρόνων, κάτω βέβαια από κάποιες προϋποθέσεις.


Έχουμε συμφωνήσει με την κυρία και τους κυρίους ότι θα προσπαθήσουμε να κάνουμε έναν πρώτο κύκλο πολύ σύντομων παρεμβάσεων, ώστε να δώσουν τη δυνατότητα να εξελιχθεί κάποια συζήτηση και στο τέλος πάλι θα τους δώσουμε τη δυνατότητα ενός κλεισίματος, με βάση αυτά που συζητήθηκαν και από κάτω, αλλά και στο τραπέζι, για να κάνουμε έναν δεύτερο σχολιασμό στο τέλος.

Η προσπάθειά μας ήταν να έχουμε πολλούς ομιλητές, από πολλές σκοπιές που αγγίζουν διάφορες πλευρές υλοποίησης των έργων και αξιοποίησης της ευρυζωνικότητας. Όμως αυτό σημαίνει οικονομία στον χρόνο, για αυτό θα τους παρακαλέσω πάρα πολύ να είναι πάρα πολύ σύντομοι, για να μπορέσουν κυρίως να δώσουν τα βασικά μηνύματα και να δώσουν ευκαιρία για συζήτηση και με τη συμμετοχή τη δική σας.


Θα δώσω πρώτα τον λόγο στην κυρία Μπελώνη, η οποία είναι η εκπρόσωπος της ΚΕΔΚΕ και η οποία θα προσπαθήσει να θέσει το θέμα ποιες πρωτοβουλίες σκέφτεται να πάρει η ΚΕΔΚΕ για την προώθηση της ευρυζωνικότητας και για την υποστήριξη της Αυτοδιοίκησης στον τομέα αυτό.


Κυρία Μπελώνη, έχετε τον λόγο.

Π. ΜΠΕΛΩΝΗ: Κυρίες και κύριοι, το Συνέδριο της ΚΕΔΚΕ για την ευρυζωνικότητα θέλει να σηματοδοτήσει έντονα, έμπρακτα την προσπάθεια της Αυτοδιοίκησης της Ελλάδας, να συγχρονιστεί και να αξιοποιήσει τις εξελίξεις στις τεχνολογίες πληροφορικής και επικοινωνιών, με στόχους να σχεδιάσει και να εφαρμόσει τη βιώσιμη ανάπτυξη στις σημερινές σύνθετες περιστάσεις, να απαντήσει αξιόπιστα στο αίτημα του πολίτη για τις καλύτερες δημόσιες υπηρεσίες, βελτιωμένη ποιότητα ζωής.


Όταν πριν τρία χρόνια η ΚΕΔΚΕ διαμόρφωνε το δική της σχέδιο, ώστε να συμβάλει στη συστηματική προώθηση της Κοινωνίας της Πληροφορίας στην Αυτοδιοίκηση, τα θέματα της ευρυζωνικότητας για τους ΟΤΑ, έμπαιναν για εμάς τους αιρετούς της Αυτοδιοίκησης με όρους περίπου ακαδημαϊκής συζήτησης και όχι έμπρακτης απάντησης σε συγκεκριμένες ανάγκες και αυτό δεν ήταν ακόμη μία υστέρηση της Αυτοδιοίκησης, ήταν η πραγματικότητα της δημόσιας διοίκησης και μάλλον η πραγματικότητα στη χώρα.


Σήμερα το στίγμα της Αυτοδιοίκησης στις τεχνολογίες πληροφορικής και επικοινωνιών και στην ευρυζωνικότητα είναι αλλού. Υπάρχει πρόοδος, υπάρχει εξέλιξη, ανοίγει η συζήτηση και στο πολιτικό προσωπικό των ΟΤΑ. Συζήτηση για τα έργα, για τις δυνατότητες που δίνουν οι εφαρμογές της Κοινωνίας της Πληροφορίας, να πάμε πιο κοντά και πιο αποτελεσματικά στον πολίτη, να σχεδιάσουμε καλύτερα, να αλλάξουμε το κλίμα στις υπηρεσίες του Δήμου.

Στην τοποθέτησή μου θέλω να θίξω δύο πλευρές της πολιτικής της ΚΕΔΚΕ σήμερα στα ζητήματα της Κοινωνίας της Πληροφορίας, επικεντρώνοντας την ευρυζωνικότητα. Είναι πλευρές που προκύπτουν από το σημείο που βρίσκεται σήμερα η κατάσταση των τεχνολογιών πληροφορικής και επικοινωνιών στην Αυτοδιοίκηση της Ελλάδας από τον σχεδιασμό που διαμορφώνεται για την περίοδο 2007-2013, στην οποία είμαστε ήδη ενεργά παρόντες, από τις κινήσεις τόσο του κράτους, όσο και των ιδιωτών, στις εξελίξεις της πληροφορικής και των επικοινωνιών.


Τα έργα της Κοινωνίας της Πληροφορίας στην Αυτοδιοίκηση πρέπει να ολοκληρωθούν με επιτυχία. Αυτή την περίοδο 463 Πρωτοβάθμιοι ΟΤΑ ως τελικοί δικαιούχοι υλοποιούν κάποιο σημαντικό έργο της Κοινωνίας της Πληροφορίας χρηματοδοτούμενο από τα κονδύλια του Γ΄ ΚΠΣ. Σε πολλούς άλλους εκτελούνται έργα της Κοινωνίας της Πληροφορίας από την Κοινωνία της Πληροφορίας Α.Ε. και από ιδιώτες.

Η ακριβής και η πλήρης εικόνα δίνεται από άλλες εργασίες του Συνεδρίου μας. Όμως κρατώ το κρίσιμο, το βασικό, που δεν πρέπει στιγμή να ξεχνούμε ως πολιτικοί υπεύθυνοι. Τα έργα Κοινωνία της Πληροφορίας πρέπει να ολοκληρωθούν με επιτυχία. Είναι κεντρικό πολιτικό καθήκον για την Αυτοδιοίκηση και δεν είναι καθόλου εύκολο, λόγω της φύσης τους. Πιέζει ο χρόνος. Δεν υπάρχει εμπειρία στους ΟΤΑ. Δεν είναι πάντα στην καλύτερη φόρμα τους οι εταιρείες ανάδοχοι, ειδικά σε μία περίοδο, όπου πολλά δύσκολα έργα πρέπει να γίνουν σε μικρό διάστημα.

Η ΚΕΔΚΕ κάνει προσπάθεια προς αυτή την κατεύθυνση. Προσπαθεί με την αρωγή της ΠΕΤΑ και στο πλαίσιό της να λειτουργήσει μονάδα υποστήριξης των ΟΤΑ σε έργα της Κοινωνίας της Πληροφορίας. Εκπέμπει σταθερά το μήνυμα και ενόψει της 4ης προγραμματικής περιόδου ότι η αξιόπιστη σταθερή επιστημονική υποστήριξη των φορέων της Αυτοδιοίκησης και σε όλα τα πεδία, όχι μόνο των τεχνολογιών πληροφορικής, επικοινωνιών, είναι βασική προϋπόθεση για να γίνουν πράξη, να αξιοποιηθούν οι μεταρρυθμίσεις, οι αλλαγές, τα παραγωγικά έργα στην Αυτοδιοίκηση.


Το Ινστιτούτο Τοπικής Αυτοδιοίκησης αποκτά εμπειρία πολύτιμη προς αξιοποίηση από όλη την Αυτοδιοίκηση, υλοποιώντας ένα πολύ μεγάλο σύνθετο έργο κατάρτισης αιρετών των τεχνολογιών πληροφορικής και επικοινωνιών. Αντίστοιχα η ΕΕΤΑΑ με την νομοθετημένη εμπλοκή της στο επιχειρησιακό πρόγραμμα «Διοικητική Μεταρρύθμιση» μπορεί να έχει το δικό της ουσιαστικό μερίδιο στην υποστήριξη των ΟΤΑ σε σημαντικές αλλαγές.


Τα δίκτυα των στελεχών τεχνολογιών πληροφορικής και επικοινωνιών των Δήμων που επιδιώκουμε να δημιουργήσουμε και με το παρόν Συνέδριο, στην ίδια κατεύθυνση κινούνται. Όσα κομίζει η πράξη των Δήμων της χώρας στην εφαρμογή των τεχνολογιών πληροφορικής και επικοινωνιών θετικά, επιτυχίες, αλλά και δυσκολίες και υποχωρήσεις, να αξιοποιηθούν για να ολοκληρωθούν με επιτυχία τα έργα.


Το στοίχημα στην Αυτοδιοίκηση είναι προκλητικό και με οικονομικούς όρους, σε συνθήκες μέγιστης οικονομικής πίεσης, όπως πολύ καλά γνωρίζουμε εμείς οι της Αυτοδιοίκησης, θα είναι εξαιρετικά ενθαρρυντικό και πολιτικά ενισχυτικό για τις διεκδικήσεις της Αυτοδιοίκησης, για το κύρος της, η παραγωγική απορρόφηση κονδυλίων που υπερβαίνουν τα 200.000.000 €.


Τα έργα τεχνολογιών πληροφορικής και επικοινωνιών της Αυτοδιοίκησης δεν πρέπει μόνο να γίνουν και να τελειώσουν με επιτυχία. Πρέπει να λειτουργήσουν και να αξιοποιηθούν για τους σκοπούς που έχουν σχεδιαστεί και για τους σκοπούς που χρηματοδοτήθηκαν.


Ιδού λοιπόν μία δεύτερη πρόκληση για την Αυτοδιοίκηση. Η αρνητική εμπειρία από πολλούς ΟΤΑ, που δεν κατάφεραν στο πρόσφατο παρελθόν να αξιοποιήσουν πληροφοριακά συστήματα και εξοπλισμό, υπογραμμίζει ότι το πρόβλημα δεν έχει εύκολες λύσεις.


Να εκθέσω, γιατί πιέζομαι από τον χρόνο, κλείνοντας αυτό το κεφάλαιο, μία δεικτική για το ζήτημα απορία που νομίζω ότι, λίγο-πολύ, υπάρχει σε όλους μας. Πόσα έργα portals γίνονται στους Δήμους; Πολλά. Η εύλογη απορία. Θα λειτουργήσουν παραγωγικά και με ποιες προϋποθέσεις θα συνδεθούν με τις υπηρεσίες των Δήμων και των πολιτών;

Τέλος, για να κλείσω, θα πω κάτι το οποίο απασχολεί ιδιαίτερα μεταξύ όλων των άλλων εμάς τους αιρετούς. Επίσης, η ΚΕΔΚΕ κινήθηκε προς το ζήτημα που αφορά τα τέλη και δικαιώματα διελεύσεων των δικτύων με τις οπτικές ίνες. Είναι τα θέματα του Ν.3431 για της ηλεκτρονικές επικοινωνίες και τα λοιπά. Υπάρχει μία απόφαση από την ΚΕΔΚΕ για να κινηθούμε, είναι μια διαβούλευση για μια Κοινή Υπουργική Απόφαση.

Δυστυχώς, δεν με παίρνει άλλο ο χρόνος. Θα υπάρξει συζήτηση στο τέλος για αυτό. Θα το πούμε στο κλείσιμο λοιπόν.
ΠΡΟΕΔΡΕΙΟ: Ευχαριστούμε πολύ την κυρία Μπελώνη. Νομίζω ότι έθεσε με μεγάλη σαφήνεια τη σημασία των έργων της Κοινωνίας της Πληροφορίας και κυρίως κρατώ το σημείο ότι πρέπει τα έργα να τελειώσουν αποδοτικά και αποτελεσματικά και ως προς την υλοποίησή τους, αλλά και ως προς την αξιοποίησή τους.

Δίνω τον λόγο τώρα στον κύριο Βαφειάδη. Ο κύριος Βαφειάδης θα μιλήσει για το πώς βλέπει το επιχειρησιακό πρόγραμμα της Κοινωνίας της Πληροφορίας και στην 3η περίοδο, αλλά ενδεχομένως και στην 4η.

Βέβαια, να έχουν όλοι υπόψη τους οι ομιλητές ότι θα επανέλθουν, αλλά πρέπει να αφήσουμε και λίγο χρόνο στους ανθρώπους που παρακολουθούν για να θέσουν τα ερωτήματά τους. Άρα, υπάρχει ένας μικρός χρόνος και στο τέλος. Το λέω αυτό, γιατί δυστυχώς, παρ’ όλο είναι πολύ ενδιαφέρουσες οι εισηγήσεις, έχουμε βγει μία ώρα έξω από τον χρόνο. Οπότε αυτό πρέπει να το λάβουμε υπόψη μας.

Ο κύριος Βαφειάδης έχει τον λόγο.

ΒΑΦΕΙΑΔΗΣ: Καλή σας μέρα και από εμένα. Καταρχήν, εκ μέρους της Διαχειριστικής Αρχής θα ήθελα να ευχαριστήσω την ΚΕΔΚΕ για την πρόσκληση. Θα προσπαθήσω να είμαι όσο γίνεται πιο σύντομος, ούτως ώστε να έχουμε την ευκαιρία στη συνέχεια στις ερωτήσεις να έχουμε αρκετό χρόνο να απαντήσουμε.


Το επιχειρησιακό μας πρόγραμμα η Κοινωνία της Πληροφορίας, λαμβάνοντας υπόψη τις απαιτήσεις των ευρωπαϊκών και εθνικών πολιτικών για την ανταγωνιστικότητα, είχε πολύ συγκεκριμένους στόχους σε ότι αφορά την ευρυζωνική πρόσβαση. Οι στόχοι λοιπόν του επιχειρησιακού ήταν η δημιουργία ανταγωνιστικών ευρυζωνικών δικτύων στην ελληνική επικράτεια. Η προώθηση της ζήτησης ευρυζωνικών υπηρεσιών. Η διασύνδεση μεγάλου μέρους των φορέων δημόσιας διοίκησης, υγείας και εκπαίδευσης. Η δυνατότητα παροχής ευρυζωνικών υπηρεσιών σε πολίτες μη ευνοημένων αστικών ή αγροτικών περιοχών και τέλος, η έμμεση ενίσχυση της βιομηχανίας παραγωγής περιεχομένου, αφού η διάδοση της ευρυζωνικότητας αποτελεί καλή συνθήκη για τη διάδοση νέων προηγμένων ευρυζωνικών υπηρεσιών.

Από το σύνολο των έργων του προγράμματός μας θα αναφερθώ για την οικονομία της συζήτησης κυρίως σε έργα τα οποία είχαν άμεσο τελικό δικαιούχο Δήμο ή ΤΕΔΚ. Καταρχήν, θα ήθελα να αναφερθώ σε ένα πρόγραμμα που τρέχει τώρα. Η Κ.τ.Π. Α.Ε. που το διαχειρίζεται θα βγάλει πρόκληση προς φορείς του δημοσίου για τη δημιουργία σημείων ασύρματης ευρυζωνικής πρόσβασης. Άρα, θα πρέπει να είναι οι φορείς του δημοσίου και σε αυτούς ανήκουν και οι ΟΤΑ και οι ΤΕΔΚ σε εγρήγορση, ούτως ώστε να υποβάλουν αίτηση να δημιουργήσουν τέτοια σημεία.

Η πρόκληση 165, η οποία είναι η ανάπτυξη των έξυπνων οικισμών που είναι πιλοτικά έργα, τα οποία θα υλοποιηθούν από έξι Δήμους στη χώρα. Συγκεκριμένα είναι: η Ξάνθη, η Βέροια, η Κοζάνη, η Αράχωβα, η Καλαμάτα και οι Αρχάνες. Εδώ θα ήθελα να επιστήσω την προσοχή στους Δημάρχους οι οποίοι, απ’ ότι άκουσα, είναι και στην αίθουσα κάποιοι, για τη γρήγορη υλοποίηση των διαδικασιών, δεδομένου ότι υπάρχουν δύο Δήμοι από αυτούς τους έξι, οι οποίοι δεν έχουν υπογράψει ακόμα την προγραμματική σύμβαση με την Περιφέρεια, βασικό στατικό, για να ξεκινήσει η υλοποίηση του έργου και θα ήθελα να ακούσω ποιοι είναι οι λόγοι αυτής της καθυστέρησης, όταν ξέρουμε ότι το πρόγραμμα τελειώνει το 2008.


Τρίτον, άμεσα τελικοί δικαιούχοι ήταν στην πρόσκληση 84, που είχε να κάνει με τη διάδοση της ευρυζωνικής κουλτούρας. Ογδόντα πέντε επιδεικτικά έργα σε όλη τη χώρα με ευρεία διασπορά.

Στο επίπεδο των υποδομών η Α και Β φάση man, η γνωστή πρόσκληση 93145 με έναν προϋπολογισμό 60.000.000 € περίπου για 75 μητροπολιτικά δίκτυα σε όλη τη χώρα. Κυρίως καλύπτονται οι πρωτεύουσες των Νομών και κάποιες άλλες πόλεις με πληθυσμό περισσότερο από 10.000 κατοίκους, για τις πόλεις με πληθυσμό λιγότερο από 10.000 και ορισμένες ΤΕΔΚ, δηλαδή σύνολο περίπου 170 προτάσεις, 140 και πλέον Δήμοι και 26 ΤΕΔΚ, αν δεν κάνω λάθος, για ασύρματα μητροπολιτικά δίκτυα. Αυτά τα έργα βρίσκονται τώρα σε εξέλιξη. 


Το συνολικό μήκος οπτικών ινών των 75 man ξεπερνάει τα 700 χιλιόμετρα. Συνολικά δε, μέσω αυτών των δικτύων, θα συνδεθούν περισσότερο από 2.800 φορείς της δημόσιας διοίκησης και πρακτικά θα καλυφθούν ικανοποιητικά ελπίζουμε η ζήτηση που θα υπάρχει από όλους τους δημόσιους φορείς σε αυτά τα δίκτυα.

Η 105 πρόσκληση που είναι τα ασύρματα δίκτυα είναι μέσα στην περίληψη ασύρματων τεχνολογιών, 42.000.000 € περίπου για την κάλυψη των αναγκών της συνολικής διασύνδεσης και δικτύωσης για επικοινωνία των κυριοτέρων φορέων που αποτελούν ήδη σημεία απόληξης του γνωστού ΣΥΖΕΥΞΙΣ.


Οι προκηρύξεις των man, αλλά και των ασύρματων δικτύων της 105, των man κυρίως έχουν ολοκληρωθεί. Οι περισσότερες συμβάσεις έχουν υπογραφεί και κάποια από αυτά τα έργα είναι σε φάση ολοκλήρωσης.

Όμως υπάρχει καθυστέρηση, η οποία έχει διάφορες παραμέτρους. Εγώ θέλω να σταθώ στις παραμέτρους που εξαρτώνται από εσάς και να πω κάποια παραδείγματα.
Έχουμε προκήρυξη, η οποία βγήκε στον αέρα τον Αύγουστο του 2006, από Δήμο και ακόμα δεν έχει υπογραφεί σύμβαση. Προηγουμένως ακούσαμε τον κύριο Ταμήλο – και σωστά – ότι είναι έξω από εδώ οι παράγοντες. Εγώ θέλω να σταθώ στους παράγοντες που είναι μέσα από εδώ. Όχι με την έννοια του καταλογισμού ευθυνών, αλλά με την έννοια του τι μπορούμε να κάνουμε για να μην χαθούν τα έργα, την επίσπευση των διαδικασιών.

Είχαμε πει σε παλαιότερες συναντήσεις μας ότι αυτά δεν πρέπει να αντιμετωπίσουμε σαν έργα τεχνικά ή έργα του δημοσίου. Πρέπει να ενσκήψουμε σε αυτά, να επιταχύνουμε τις διαδικασίες όσο γίνεται.

Ένα άλλο παράδειγμα είναι: ένας Δήμος δεν μπορεί να πληρώσει προκαταβολή στον ανάδοχο, επειδή – λέει – δεν μπορεί να ορίσει υπόλογο. Δεν υπάρχει κάποιος από τον Δήμο να δέχεται να μπει υπόλογος.

Σε ένα άλλο έργο που υλοποιείται τώρα υπάρχει καθυστέρηση με τον ανάδοχο γιατί, ενώ υπήρχαν τεχνικές προδιαγραφές συγκεκριμένες και ενιαίες και οριζόντιες για όλη τη χώρα, που έπρεπε να το κάνουμε αυτό, για να έχουν αυτά τα έργα σωστή υποδομή, παραδείγματος χάρη, στο χαντάκι οι σωλήνες μπαίνουν δύο-δύο, έχουν διαμάχη με τον ανάδοχο και λέει «Γιατί αυτός σωλήνας είναι πιο κάτω;» Αυτό είναι το ζητούμενο; Το ζητούμενο είναι πότε θα ανάψουν αυτά τα δίκτυα. Σας παρακαλώ, όσο περνάει από το χέρι σας, να επισπεύσετε τις διαδικασίες, για να μην χαθούν τα έργα, για να μπορούμε να μιλάμε στην 4η προγραμματική περίοδο για τη συνέχειά τους και ότι γιατί χάθηκαν.
Αυτά τα δίκτυα, θα τα πούμε και στη συνέχεια, αναπτύσσονται επιχειρηματικά σχέδια από τους συμβούλους τεχνικής υποστήριξης που έχουμε για κάθε Περιφέρεια, που συνήθως είναι πανεπιστήμια, ΤΕΙ και λοιπά, θα διατεθούν στην αγορά. Το δε επιχειρηματικό μοντέλο, το οποίο θα ακολουθήσουμε, ύστερα από εισηγήσεις των τεχνικών συμβούλων, οι οποίοι τα μελετούν, θα τα δούμε, θα τα μελετήσουμε σαν Διαχειριστική Αρχή, θα εισηγηθούμε στον Υπουργό και αυτός θα αποφασίσει ποιο θα είναι το επιχειρηματικό σχήμα και πως θα εκμεταλλευτεί αυτά τα δίκτυα.
Θα κλείσω και φαντάζομαι ότι θα έχω την ευκαιρία και στη συνέχεια, απλά επειδή ακούστηκε. Ήθελα να πω ότι στο πρόγραμμά μας έχουμε και ασύρματες δικτυώσεις και αξιοποιούμε και τον HELLAS SAT με ένα project 10.000.000 €, το οποίο φτάνει σε πολύ απομακρυσμένες περιοχές.
Να κλείσω εδώ, για να μην καταχραστώ τον χρόνο και φαντάζομαι ότι θα έχω την ευκαιρία στη συνέχεια να πούμε δυο πράγματα για την επόμενη προγραμματική.

ΠΡΟΕΔΡΕΙΟ: Νομίζω ότι ο κύριος Βαφειάδης έθεσε μερικά κρίσιμα ζητήματα, καθώς και την πολλαπλότητα σε σχέση με τη συζήτηση που έγινε προηγουμένως των δυνατοτήτων που υπάρχουν από τεχνολογικής πλευράς, δηλαδή οπτικές ίνες, ασύρματα και δορυφορικά, διότι ακριβώς δεν υπάρχει μία τεχνολογία που κάνει για όλα.


Θέλω στη συνέχεια αυτών που είπε ο κύριος Βαφειάδης να δώσω τον λόγο στον κύριο Αθανασίου, για να εκθέσει λίγο την εμπειρία του ως Κοινωνία της Πληροφορίας Α.Ε. από τον σχεδιασμό και την αποδοτική και αποτελεσματική υλοποίηση τέτοιων έργων, που τέθηκε ως κεντρικός στόχος και από την ΚΕΔΚΕ προηγουμένως στην εισήγηση της κυρίας Μπελώνη.

Λ. ΑΘΑΝΑΣΙΟΥ: Ευχαριστώ πολύ. Καλημέρα και από εμένα. Αυτές τις δύο ημέρες στο Συνέδριο όλους θα μας απασχολήσει σε μεγάλο βαθμό τόσο η κατανόηση της σημασίας της ευρυζωνικότητας, ως αναγκαίας συνθήκης για την ανάπτυξη στο εγγύς μέλλον των τοπικών κοινωνιών και των περιφερειών, όσο η στρατηγική για να επιτευχθεί αυτό το όραμα και σίγουρα, πάνω απ’ όλα, ο ρόλος της Τοπικής Αυτοδιοίκησης στην υλοποίηση αυτής της στρατηγικής.

Ήδη έχει θιχτεί από αρκετούς συνομιλητές μας, θα θιχτεί και στη συνέχεια, εγώ διακρίνω τρεις ρόλους στην Τοπική Αυτοδιοίκηση αυτή τη στιγμή, οι οποίοι είναι διακριτοί μεταξύ τους, αν και πολλές φορές υπάρχει σύγχυση όταν μιλάμε.

Η Τοπική Αυτοδιοίκηση, ο Δήμος είναι τόσο χρήστης νέων υπηρεσιών, βλέπε ΣΥΖΕΥΞΙΣ, για την αύξηση αποδοτικότητάς του και της καλύτερης λειτουργίας του εσωτερικά, όσο πάροχος νέων υπηρεσιών. Όμως είναι και κάτι ακόμα. Είναι και διευκολυντής έργων, facilitator και αυτός είναι κυρίαρχος ρόλος ενός δημόσιο φορέα. Είναι ο πρωταρχικός θα έλεγα, γιατί έτσι δημιουργεί το ευνοϊκό περιβάλλον, τις συνθήκες εκείνες, οι οποίες επιτρέπουν στην υπόλοιπη αγορά να λειτουργήσει εύρυθμα και να αποφευχθούν οι στρεβλώσεις.
Επειδή τα πρώτα δύο στοιχεία έχουν συζητηθεί αρκετά και θα ξανασυζητηθούν, όπως για παράδειγμα, ο βαθμός εμπλοκής των Δήμων στην υλοποίηση έργων, τα επιχειρησιακά μοντέλα που θα χρησιμοποιηθούν και είναι τα βέλτιστα για την Ελλάδα, εγώ θα ήθελα να επικεντρωθώ στο τρίτο κομμάτι και εδώ να ανοίξω μια παρένθεση.
Η Κοινωνία της Πληροφορίας Α.Ε. υλοποιεί πάρα πολλά έργα σε σχέση με τους Δήμους, είτε είναι αυτά το ΣΥΞΕΥΞΙΣ, είτε είναι τα portals, είτε είναι public hotspots. Υλοποιεί και ένα έργο, στο οποίο οι Δήμοι δεν εμπλέκονται άμεσα στην υλοποίησή του. Είναι η ανάπτυξη της ευρυζωνικής πρόσβασης στην Περιφέρεια, όπου εκεί έχουμε καταφέρει από τα διακόσια δέκα εκατομμύρια προϋπολογισμό να αντλήσουμε από την αγορά το μισό budged. Δηλαδή, να υλοποιηθούν έργα συγχρηματοδοτούμενα με τον ιδιωτικό τομέα.
Για να δώσω κάποια προσθετικά στοιχεία για το έργο αυτό, θα έλεγα ότι θα φτάσει σε 2.500 περίπου νέα Δημοτικά Διαμερίσματα. Θα υλοποιηθούν στο έργο αυτό 3.500 και πάνω από αυτό το νούμερο χιλιόμετρα οπτικής ίνας νέες γραμμές. Θα μπουν νέες υποδομές σε 870 σημεία, σε 870 Δήμους. Χίλια οκτακόσια από τα 2.500 Δημοτικά Διαμερίσματα, τα οποία θα καλυφθούν, είναι αγροτικές περιοχές κάτω από 1.000 κατοίκους. Θα μπουν 250.000 και άνω θύρες, δηλαδή δυνατότητες internet σύνδεση νέων χρηστών και πάνω από 50.000 κάτοικοι της περιφέρειας, όχι Αθήνας, Θεσσαλονίκης, κυρίως από ημιαστικές και αγροτικές περιοχές, θα επιδοτηθούν για σύνδεση με τα νέα αυτά δίκτυα.
Αυτό το έργο υλοποιείται και θα πρέπει να τελειώσει στο τέλος του 2008. Νομίζω ότι τα νούμερα μιλούν από μόνα τους πως μπορεί να προκύψει αυτή η απτή για τους πολίτες και άμεση βελτίωση της κατάστασης στα ευρυζωνικά δίκτυα σε σύντομο χρονικό διάστημα.

Αυτή η δράση θα μπορούσαμε να πούμε ότι έχει και από τα αποτελέσματα, γιατί στο τέλος του έργου δεν θα έχουμε απλώς μια κατασκευασμένη υποδομή, θα έχουμε λειτουργούσε υποδομή, θα έχουμε χρήστες, θα έχουμε βελτιώσει τους δείκτες τους εθνικούς, θα έχουμε συγκλίνει με το e-EUROPE που άκουσα πιο πριν. Επίσης, θα μπορούσε να δράσει συμπληρωματικά με άλλες ενέργειες, όπως είναι τα μητροπολιτικά οπτικά δίκτυα.

Αυτή τη στιγμή, αγαπητοί κύριοι και κύριες, το μεγαλύτερο πρόβλημα για την υλοποίηση αυτού του έργου είναι η συνεργασία και η συνεννόηση με τον δημόσιο τομέα, όσο παράξενο και να φανεί αυτό. Δεν είναι ούτε τα λεφτά, ούτε ο σχεδιασμός, ούτε καν η πορεία της υλοποίησης. Παρατηρούμε σε πολύ μεγάλο ποσοστό με πολλές δημόσιες υπηρεσίες, καταρχήν, άγνοια για την ύπαρξη των δράσεων γενικά του επιχειρησιακού προγράμματος, γραφειοκρατικά κωλύματα και μη οργανωμένες διαδικασίες. Ακόμα-ακόμα σε κάποιες λίγες περιπτώσεις μια αντιμετώπιση ανταγωνιστική έναντι του έργου, γιατί υπάρχει κακή, κατ’ εμένα, κρίση ότι το ένα έργο θα επικαλύψει το άλλο και τελικά τι θα γίνουν οι δικές μας υποδομές.

Δεν θα φάω τον χρόνο σας, νομίζω όμως ότι ο ρόλος του δημόσιου ως διευκολυντής είναι ο κυρίαρχος και αν υπάρχουν προβλήματα, να τα δούμε και να συνεργαστούμε. Αυτό που χρειάζεται να γίνει, κατ’ εμένα, είναι ότι, καταρχήν, πρέπει όλοι εμπλεκόμενοι να γνωρίζουν τους νόμους, τα χρονικά περιθώρια, τα δεσμευτικά, τόσο για τη δικιά τους ανταπόκριση, όσο για την υλοποίηση των έργων. Με τη βοήθεια όλων μας – και σε αυτό το σημείο καταλυτικός ρόλος είναι και της ΕΤ και του Υπουργείου Μεταφορών και Επικοινωνιών, να αποσαφηνιστούν κάποιες διαδικασίες, που πραγματικά είναι ακόμα ασαφείς και δημιουργούν προβλήματα και στους Δήμους και σε άλλες υπηρεσίες. Να ξαναμιλήσουμε, αν θέλετε και για την στρατηγική, το πώς δένονται τα έργα μεταξύ τους που διασκορπίστηκαν στην υλοποίησή τους, αλλά κάπως πρέπει να δέσουν από εδώ και πέρα στη λειτουργία τους.
Να κατανοήσουμε ότι μεγάλοι και μικροί Δήμοι έχουν διαφορετικούς τύπους προβλημάτων. Γιατί έχω ακούσει κατά καιρούς θέματα σκαψίματος, οχλήσεων, πολλαπλών φορέων, που σκάβουν παράλληλα. Αυτό μπορεί να είναι πιθανό σε έναν πολύ μεγάλο Δήμο. Δεν είναι το ίδιο πιθανό όμως σε έναν πολύ μικρό Δήμο.
Θα ήθελα να κλείσω την πρώτη παρέμβαση με μια παράκληση. Πρέπει, ίσως σε κεντρικό συντονιστικό επίπεδο με την ΚΕΔΚΕ, να έρθει σε επαφή και η Διαχειριστική Αρχή και η Κοινωνία της Πληροφορίας Α.Ε. και να βρούμε, όσο είναι ακόμα καιρός, μία λύση επί των διαδικαστικών θεμάτων αυτών, για να μπορέσουν να γίνουν τα έργα και να μην χάσουμε αυτή τη μεγάλη ευκαιρία.

Ευχαριστώ.

ΠΡΟΕΔΡΕΙΟ: Ευχαριστώ πολύ τον κύριο Αθανασίου, γιατί έβαλε και ένα πολύ κρίσιμο πρόβλημα, που είναι αυτή η πολλαπλότητα της συνεργασίας και το ξεπέρασμα αυτών των εμποδίων. Το βλέπουμε παντού, ακόμα και στον χώρο εδώ που είμαστε. Για να μπορέσουμε να αξιοποιήσουμε το ασύρματο δίκτυο που χρειάζεται, χρειάζονται διάφορες αποφάσεις διαφορετικών φορέων μέσα στο ίδιο το πλαίσιο της έκθεσης. Άρα, αυτό είναι ένα μόνιμο πρόβλημα. 

Επίσης, η σημασία του ρόλου του διευκολυντή που είπε και βεβαίως, μίλησε κάτω από τον χρόνο του, άρα του οφείλουμε και κάποια λεπτά μετά.


Τον λόγο έχει ο κύριος Βασαρδάνης. Ο κύριος Βασαρδάνης, Διευθύνων Σύμβουλος της ΠΕΤΑ, θα παρουσιάσει από την πείρα του και τις αναγκαίες προϋποθέσεις και τις απαραίτητες υποστηρικτές ενέργειες προς τους Δήμους, ώστε τα έργα αυτά να μπορέσουν να υλοποιηθούν αποδοτικά και να αξιοποιηθούν αποτελεσματικά.

Γ. ΒΑΣΑΡΔΑΝΗΣ: Καλημέρα. Το μήνυμα που θέλω να ενισχύσω με την παρέμβαση είναι ένα μήνυμα που βγήκε από άλλες ομιλίες, ότι τα έργα πληροφορικής και επικοινωνιών που συγχρηματοδοτούνται από το Γ΄ Κοινοτικό Πλαίσιο Στήριξης και αφορούν την Αυτοδιοίκηση πρέπει να υλοποιηθούν.


Μπορούμε ως ΠΕΤΑ με στοιχεία να τεκμηριώσουμε αυτή την άποψη. Σας λέω ότι αυτή τη στιγμή, με στοιχεία 31/8/07, οι αριθμοί για τις επιδόσεις της Αυτοδιοίκησης, αλλά και των άλλων φορέων, σε έργα ΚτΠ του 3ου Κ.Π.Σ. είναι καταθλιπτικοί. Όντως απορροφητικότητες πολύ χαμηλές και συνολικά και στην ευρυζωνικότητα.


Όμως η εικόνα είναι τελείως αλλιώτικη από την εικόνα που υπήρχε πριν από δύο χρόνια, και στην υλοποίηση των έργων και στην ευαισθητοποίηση πολιτικών εκπροσώπων της Αυτοδιοίκησης και στελεχών.


Σε ότι αφορά τα στοιχεία για την υλοποίηση των έργων σας λέω το εξής: με στοιχεία 31/8/07 είχαμε ενταγμένα έργα κτπ με τελικούς δικαιούχους φορείς Πρωτοβάθμιας Αυτοδιοίκησης 185.000.000 € και είχαν απορροφηθεί 10.000.000 €. Στα ευρυζωνικά η εικόνα είναι ιδιαίτερα ανησυχητική, είναι πολύ ανάποδη.


Έχει σημασία, ως κεντρικό πολιτικό μήνυμα, να τεθεί αυτό και στόχος πολιτικός και από το πολιτικό προσωπικό, το τόνισε με σαφήνεια η κυρία Μπελώνη, η εκπρόσωπος της ΚΕΔΚΕ, ότι πρέπει τα έργα αυτά να υλοποιηθούν. Είναι θέμα που αφορά συνολικά την Αυτοδιοίκηση και ενόψει του Δ΄ Κοινοτικού Πλαισίου Στήριξης.


Σχετικά με την υποστήριξή μας ως φορέων της Αυτοδιοίκησης, ως πολιτικού προσωπικού, στελεχών, ως εταιρειών, για την υλοποίηση των έργων αυτών της Αυτοδιοίκησης θέλω να βάλω μερικές διαστάσεις.


Μία διάσταση ουσιώδης, η οποία νομίζω ότι χρειάζεται να αναδειχθεί πιο πολύ στο Συνέδριο, είναι ότι η δουλειά μας που κάνουμε για να υλοποιηθούν τα έργα του Γ΄ Κοινοτικού Πλαισίου Στήριξης κοιτάει και προς το Δ΄.

Χθες υπήρξε μία παρέμβαση, δεν ξέρω αν την παρακολουθήσατε, του Ειδικού Γραμματέα, του κυρίου Ασημακόπουλου σε σχέση με το Δ΄, ο οποίος έβαλε ένα πολύ γενικό περίγραμμα, χωρίς να μιλήσει συγκεκριμένα, αλλά το στίγμα δόθηκε, ότι θα χρηματοδοτηθούν στο Δ΄ προσπάθειες, προτάσεις της Αυτοδιοίκησης, οι οποίες δείχνουν ότι έχουν και δουλειά και διάθεση και δυνατότητα συνέχειας.

Επομένως, για να οικοδομήσουμε, για να δημιουργήσουμε ως φορείς της Πρωτοβάθμιας Αυτοδιοίκησης, είτε ΟΤΑ, είτε επιχειρήσεις, είτε δίκτυα φορέων και λοιπά, δυνατότητες για να πάμε επιτυχώς στο ΕΣΠΑ, χρειάζεται πάρα πολύ  προσπάθεια και προτεραιότητα να υλοποιηθούν τα έργα ΚτΠ του Γ΄ Κ.Π.Σ..

Για το θέμα αυτό σας λέω χαρακτηριστικά ότι υπάρχουν εξελίξεις. Μου έκανε εντύπωση ότι προετοιμάζοντας τις συμμετοχές σε αυτό το Συνέδριο, 305 ΟΤΑ δήλωσαν πρόσωπα τεχνικά, αρμόδια για τη συμμετοχή στο Συνέδριο. Πριν από έναν χρόνο στην ίδια προσπάθεια δεν είχαμε υπερβεί τους 50. Υπάρχει μια ευαισθητοποίηση. Πρέπει να πάει παραπέρα και μόνος τρόπος για να πάει παραπέρα είναι να ασχοληθεί συστηματικά με αυτό το θέμα το πολιτικό προσωπικό της Αυτοδιοίκησης.

Η υπόθεση της υλοποίησης των έργων ΤΠΕ και κυρίως της αξιοποίησής τους, δεν είναι έργο, δεν είναι θέμα τεχνικό. Είναι κατ’ εξοχήν πολιτικό και θα φανεί πολύ καθαρότερα τώρα που η κουβέντα για την ευρυζωνικότητα έχει ανοίξει.

Οι Δήμοι, πάρα πολλοί Δήμαρχοι έχουν στα χέριά τους υποδομές εξαιρετικά σημαντικές και με όρους πολιτικής, δημοκρατίας, παραγωγικότητας, από τις οποίες διέρχεται ή υπάρχει η δυνατότητα να διέρχεται  μέγιστη ποσότητα πληροφορίας.

Το ζήτημα έχει μεγάλο ενδιαφέρον, με πολιτικούς όρους, για το πολιτικό προσωπικό της Αυτοδιοίκησης και για τις τοπικές κοινωνίες. Η αξιοποίηση των δρόμων αυτών της πληροφορίας είναι κεντρικό πολιτικής σημασίας ζήτημα. 

Άρα και από αυτή την άποψη υπάρχουν όλα τα κίνητρα, οι δυνατότητες και πρωτίστως η ανάγκη, το πολιτικό προσωπικό της Αυτοδιοίκησης να ακουμπήσει, να προσανατολιστεί, να θέσει ως κεντρικό πολιτικό καθήκον την προώθηση των έργων της ευρυζωνικότητας και συνολικά των ΤΠΕ και τώρα και στο Δ΄ Κοινοτικό Πλαίσιο Στήριξης, την 4η προγραμματική περίοδο.

Πρακτικά, θέλω να θέσω το ζήτημα της υποστήριξης των φορέων της Αυτοδιοίκησης στην υλοποίηση και τον σχεδιασμό έργων ΚτΠ, έτσι όπως αναπτύσσεται αυτή τη στιγμή στα πλαίσια της ΠΕΤΑ η υποστήριξη αυτή. Υπάρχει ένας φορέας που λέγεται ΠΕΤΑ, «Πληροφόρηση, Επιμόρφωση, Τοπική Ανάπτυξη» σημαίνουν αυτά τα αρχικά, είναι Αναπτυξιακή Εταιρεία της Αυτοδιοίκησης με κύριο μέτοχο την ΚΕΔΚΕ. Εκεί έχουμε συγκροτήσει μια μονάδα υποστήριξης σε θέματα ΚτΠ. Επομένως, μπορεί ο κόσμος της Αυτοδιοίκησης να απευθύνεται εκεί.

Την ίδια στιγμή εξελίσσονται δουλειές υποστήριξης της Αυτοδιοίκησης και από άλλους φορείς της Αυτοδιοίκησης που έχουν τέτοιου τύπου χαρακτήρα. Το ΙΤΑ κάνει ένα πολύ μεγάλο έργο κατάρτισης σε αντικείμενα ΚτΠ 7.500.000 € που θα απλωθεί σε όλη την Ελλάδα. Αυτό  το έργο είναι μια δουλειά που μπορούμε να την αξιοποιήσουμε, για να πάμε και να σχεδιάσουμε και το Δ΄ και επίσης, για να αντλήσουμε πάρα πολύ πληροφορία που αφορά τη δουλειά μας τη σημερινή.

Η ΕΕΤΑΑ το ίδιο. Η ΕΕΤΑΑ με βάση τον νόμο τον καινούργιο για τη διαχείριση των πόρων του Δ΄ ορίζεται σαν ενδιάμεσος φορέας στο Πρόγραμμα «Διοικητική Μεταρρύθμιση 2007-2013». Επομένως, έχει λόγο, δυνατότητα και εμπειρία στο να απαντήσει σε ζητήματα που τίθενται και αφορούν την υλοποίησή έργων ΚτΠ .

Υπάρχει λοιπόν τέτοιου τύπου μηχανισμός υποστήριξης των φορέων της Αυτοδιοίκησης για έργα Κοινωνίας της Πληροφορίας. Ο μηχανισμός αυτός πρέπει να ενισχυθεί. Το Διοικητικό Συμβούλιο της ΚΕΔΚΕ προς αυτή την κατεύθυνση κινείται. Νομίζουμε ότι το κρίσιμο είναι και σε αυτό τον μηχανισμό να εισφερθούν, να δικτυωθούν οι εμπειρίες οι πολύ σημαντικές που υπάρχουν από πρωτοπόρους Δήμους.

Χαρακτηριστική περίπτωση, να μην τον ονοματίζουμε συνεχώς, ο Δήμος Τρικάλων. Κομίζει μια πολύ μεγάλη εμπειρία σε ότι αφορά την αξιοποίηση των ευρυζωνικών δικτύων. Ο Δήμος Χαλανδρίου, Δήμοι άλλοι, όπως το Ηράκλειο Κρήτης. Εμφανίζονται και άλλοι Δήμοι, οι οποίοι έχουν εμπειρία πολύ σημαντική, αξιοποιήσιμη για το στίγμα της Αυτοδιοίκησης στην Ελλάδα σήμερα. Προφανώς δεν είναι η εικόνα της Αυτοδιοίκησης στην Ελλάδα σήμερα σε έργα ΚτΠ σαν αυτή που έβαλε ο πρώτος διεθνής ομιλητής. Βλέπετε ότι είμαστε πολύ πιο πίσω. Παρ’ όλα αυτά έχουμε μια δυνατότητα, δημιουργώντας αυτά τα δίκτυα, αυτή την κρίσιμη περίοδο που αφορά την υλοποίηση των έργων του Γ΄ Κοινοτικού Πλαισίου Στήριξης και το άνοιγμα του δρόμου προς το Δ΄ Κοινοτικό Πλαίσιο Στήριξης να υποστηρίξουμε όλη αυτή την προσπάθεια.

Κλείνω με το εξής θέμα: υπάρχει ανάγκη σήμερα και από τους παρόντες ομιλητές του πάνελ και από τους εκπροσώπους της Διαχειριστικής Αρχής να τεθεί το θέμα καθαρότερα, το ζήτημα του περιεχομένου των επιχειρησιακών προγραμμάτων που αφορούν την Ψηφιακή Σύγκλιση για το Δ΄ Κοινοτικό Πλαίσιο Στήριξης. Εκεί απαντήσεις μέχρι στιγμής δεν έχουν δοθεί. Ξαναλέω ότι η μόνη σαφής απάντηση που δόθηκε χθες, ήταν πολιτικής υφής,  και προέκυψε από την τοποθέτηση του κυρίου Ασημακόπουλου. Θα μας δώσει τη δυνατότητα και αυτού του τύπου η απάντηση να σχεδιάσουμε καλύτερα την όποια παρέμβαση σε αυτό τον ένα-ενάμισι χρόνο που μένει μπροστά μας.

Προβλήματα σε ότι αφορά την υλοποίηση, που έθεσε ο κύριος Βαφειάδης, σχετίζονται και με των ΟΤΑ τις αδυναμίες προφανώς. Όμως την ίδια στιγμή σχετίζονται και με άλλου τύπου διαδικασίες στον κρατικό μηχανισμό. Σας λέω χαρακτηριστικά έργο της ΚΕΔΚΕ οκτώ μήνες καθυστέρηση στο Ελεγκτικό Συνέδριο. Νομίζω ότι αντίστοιχα προβλήματα υπάρχουν και σε άλλους Δήμους.

Σας ευχαριστώ.

ΠΡΟΕΔΡΕΙΟ: Ευχαριστούμε πολύ τον κύριο Βασαρδάνη για το υποστηρικτικό πλαίσιο που έθεσε για τα έργα αυτά και τις δυνατότητες που υπάρχουν, ώστε στο Δ΄ Κοινοτικό Πλαίσιο Στήριξης να μπορέσουν να συνεχιστούν πράγματα που έχουν ξεκινήσει στο Γ΄, τα οποία βέβαια προηγουμένως πρέπει να ολοκληρωθούν.

Θέλω να δώσω τώρα τον λόγο στον κύριο Τσακανίκα. Ο κύριος Τσακανίκας είναι Διευθυντής στο Ινστιτούτο Οικονομικών και Βιομηχανικών Ερευνών. Παρακολουθούν εκεί αρκετά χρόνια την εξέλιξη του κλάδου των τεχνολογιών πληροφορικής και επικοινωνιών και βεβαίως, θα προσπαθήσει στην παρέμβασή του να απαντήσει στο ερώτημα: τι δυνατότητες υπάρχουν, τόσο από τον χώρο του κλάδου αυτού, αλλά όσο και για ευρύτερες επιχειρηματικές ευκαιρίες από επιχειρήσεις, μέσω της αξιοποίησης ευρυζωνικών υποδομών και υπηρεσιών, που ελπίζουμε ότι θα είναι σύντομα διαθέσιμες τα επόμενα χρόνια σε ευρεία κλίμακα στη χώρα.

Α. ΤΣΑΚΑΝΙΚΑΣ: Σας ευχαριστώ πολύ κύριε Καλογήρου. Εγώ λοιπόν θα αλλάξω λίγο έτσι τον τόνο. Θα περάσω στην πλευρά της προσφοράς και θα μιλήσω λίγο για την πλευρά των επιχειρήσεων και το πώς έχει διαμορφωθεί η εικόνα στους κλάδους τους σχετικούς με της τεχνολογίας της πληροφορικής και επικοινωνιών και να αναφερθώ στις δυνατότητες ανάπτυξης της σχετικής επιχειρηματικότητας σε περιφερειακό επίπεδο, σε συνδυασμό βέβαια με τα ευρύτερα χαρακτηριστικά αυτών των κλάδων στην Ελλάδα. 

Στο ΕΟΒΕ μελετάμε με μεγάλο ενδιαφέρον τα τελευταία χρόνια τους κλάδους σε συνεργασία και με άλλους φορείς, όπως το Παρατηρητήριο για την Κοινωνία της Πληροφορίας, καθώς θεωρούμε ότι είναι μια ομάδα επιχειρηματικών δραστηριοτήτων που έχει ιδιαίτερο ενδιαφέρον, συμβάλει στην οικονομική ανάπτυξη και τονώνει την απασχόληση σε προσωπικό υψηλών δεξιοτήτων.

Από την επαφή μας με τις επιχειρήσεις όλα αυτά τα χρόνια έχει προκύψει ότι βασικό εμπόδιο στη διεύρυνση αυτού του κλάδου, στη μεγέθυνση αυτών των κλάδων, ήταν η μη ευρεία διάδοση της ευρυζωνικότητας. Οι φτωχές υποδομές αποτελούσαν και αποτελούν ακόμα σε σημαντικό βαθμό ένα βασικό εμπόδιο, όπως δηλώνουν οι ίδιες οι επιχειρήσεις για την περαιτέρω μεγέθυνση αυτού του τομέα.


Οι φτωχές υποδομές σε σχέση βέβαια με τη μέση ευρωπαϊκή εικόνα δρουν περιοριστικά στη διεύρυνση της ζήτησης σε δύο επίπεδα. Αφενός εμποδίζουν την προσέλκυση νέων χρηστών, αφετέρου εμποδίζουν τους ήδη χρήστες να κάνουν εντατικότερη και αποδοτικότερη χρήση των νέων τεχνολογιών. Αποτέλεσμα αυτών είναι η εγχώρια ζήτηση να είναι για τα προϊόντα και τις υπηρεσίας να είναι χαμηλή. Η ζήτηση να είναι προβληματική, μη εξομαλισμένη και η ελληνική αγορά να είναι μικρή. Την ίδια στιγμή έχουμε 1.700 περίπου επιχειρήσεις πληροφορικής, ΑΕ και ΕΠΕ μόνο, δεν μιλάω για ατομικές επιχειρήσεις, ούτε για λιανεμπόριο, οι οποίες προσπαθούν να επιβιώσουν σε αυτή την αγορά με έντονο ανταγωνισμό τιμών χωρίς προσπάθεια εξειδίκεύσης, χωρίς έμφαση σε κάποιες νησίδες αγοράς. Πρακτικά η εικόνα είναι πολύ για λίγους και όλη για όλα. Η εικόνα όμως αλλάζει ταχύτατα όσο βελτιώνονται οι ευρυζωνικές υποδομές, διότι οι βελτιωμένες υποδομές επιτρέπουν ενοποιημένες υπηρεσίες μεγαλύτερης προστιθέμενης αξίας, ελκυστικότερες υπηρεσίες που γίνονται και σε πιο προσιτές τιμές και άρα, μπορεί να τονώσει και στις δύο κατευθύνσεις που ανέφερα και στην προσέλκυση νέων χρηστών, νέων μελών της Κοινωνίας της Πληροφορίας, αλλά και σε εντατικότερη χρήση από τους ήδη χρήστες.


Τώρα, τι σημαίνουν αυτά τα οφέλη από την βελτίωση των υποδομών σε τοπικό επίπεδο; Είναι γεγονός ότι ο τομέας είναι γεωγραφικά προσδιορισμένος στην Αττική. Το 80% των επιχειρήσεων που σας είπα είναι με έδρα την Αττική.

Πρακτικά τη ζήτηση σε περιφερειακό επίπεδο οι επιχειρήσεις της περιφέρειας απευθύνονται σε επιχειρήσεις του κέντρου, οι οποίοι προφανώς, λόγω του μικρού μεγέθους της αγοράς, ψάχνουν και αναζητούν πελατεία σε όλη την Ελλάδα. Ενώ οι καταναλωτές εξυπηρετούνται συνήθως από τις μεγάλες αλυσίδες της λιανικής, οι οποίες όμως – και αυτό είναι θετικό για αυτές – αρχίζουν και πουλούν πια, όχι το προϊόν, αλλά την υπηρεσία και έρχονται πιο κοντά δηλαδή, υιοθετούν μια πελατοκεντρική προσέγγιση.

Οι νέες υποδομές που υλοποιούνται από ιδιωτικές και δημόσιες επενδύσεις μπορούν να μεταβάλουν αυτή την οξεία γεωγραφική διάσταση.

Θα κωδικοποιήσω απλώς, για να τελειώνω τα χαρακτηριστικά και τις κατευθύνσεις αυτές. Καταρχήν, είναι γεγονός ότι έχουν ενισχυθεί οι ενδείξεις για τη ζήτηση, ισχυροποιείται η ζήτηση. Το μακροοικονομικό περιβάλλον είναι ευνοϊκό και άρα, δεν αποτελεί εμπόδιο για τη μεγέθυνση του κλάδου. Υπάρχουν δυναμικές κατηγορίες του πληθυσμού, οι νέοι, που μπαίνουν στην Κοινωνία της Πληροφορίας και ταυτόχρονα επιχειρήσεις κυρίως οι μεγάλες, οι οποίες έχουν αρχίσει και υιοθετούν νέες τεχνολογίες και κοντά σε αυτές οι δορυφορικές μικρές επιχειρήσεις που τις εξυπηρετούν στην αλυσίδα αξίας αναγκάζονται και αυτές να εισέλθουν και να χρησιμοποιήσουν τις νέες τεχνολογίες. Ταυτόχρονα υπάρχει κατεύθυνση της ανάπτυξης ελληνικοκεντρικού ψηφιακού περιεχομένου που πρέπει να είναι μια κατεύθυνση για τις επιχειρήσεις, δηλαδή λογισμικού που θα προσελκύσει και θα βρει ενδιαφέρον σε ιδιαίτερους κλάδους της οικονομίας, όπως ο τουρισμός.

Οι επιχειρήσεις πρέπει να περάσουν σε μια φάση εξειδίκευσης και εστίαση σε νησίδες αγοράς, που υπάρχουν οι νησίδες αγοράς, όπως ο τουρισμός, η ναυτιλία και η υγεία, όπου  μπορούν να αποτελέσουν πηγές ανάπτυξης συνολικά για τον κλάδο.
Οι τοπικές επιχειρήσεις μπορούν να βοηθήσουν ως μια γέφυρα, να αμβλύνουν τη δυσπιστία που ενδεχομένως έχουν οι μεγάλες επιχειρήσεις της περιφέρειας απέναντι στις επιχειρήσεις του κέντρου.

Όμως το σημαντικότερο στοιχείο σε έναν κλάδο πάντα είναι οι άνθρωποι και το ανθρώπινο δυναμικό και έχει φανεί ότι ο κλάδος διαθέτει πολύ καλούς μηχανικούς, επιστήμονες, ικανά στελέχη, που θεωρούνται το δυνατό χαρτί του τομέα. Επομένως, αυτό το προσωπικό υπάρχει και σε περιφερειακό επίπεδο και πρέπει να αξιοποιηθεί, έτσι ώστε να βελτιωθεί η επιχειρηματικότητα και να τονωθεί  η τοπική επιχειρηματικότητα σε συνδυασμό μάλιστα με πυρήνες έρευνας που υπάρχουν στα πανεπιστήμια να λειτουργήσουν ως ένας καλός αγωγός ιδεών εφαρμογής της εμπορικοποίησης των αποτελεσμάτων τους. 

Βέβαια, δεν θα πρωτοτυπήσω, για το ζήτημα της εξωστρέφειας. Έχοντας μια μικρή εγχώρια αγορά και μια προβληματική για την ώρα ζήτηση, οι επιχειρήσεις δεν μπορεί να στοχεύουν μόνο στους γείτονές τους στο τοπικό επίπεδο, αλλά πρέπει να έχουν σαφώς το μάτι στο εξωτερικό. Η γεωγραφική εγγύτητα με τα Βαλκάνια είναι δεδομένη. Οι ελληνικές επιχειρήσεις της πληροφορικής πρέπει να αξιοποιήσουν το γεγονός ότι έχουν ήδη εγκατασταθεί και έχουν επενδύσει σε δίκτυα στα Βαλκάνια μεγάλες τράπεζες, μεγάλες βιομηχανίες και οι επιχειρήσεις της πληροφορικής μπορούν κοντά σε αυτές να υποβοηθηθούν και αυτές και αξιοποιήσουν αυτά τα δίκτυα και να βρεθούν σε αυτές τις αγορές.
Νομίζω ότι πρέπει να τελειώσω εδώ. Θα επανέλθω σε αυτά.

ΠΡΟΕΔΡΕΙΟ: Ευχαριστούμε πολύ τον κύριο Τσακανίκα και για το χρόνο του. Νομίζω ότι έθεσε ένα πολύ σημαντικό και αισιόδοξο σημείο, το οποίο και παλαιότερα είχε συζητηθεί, ότι η δυνατότητα οι τεχνολογίες αυτές να βοηθήσουν και παραδοσιακούς κλάδους, κλάδους που δεν είναι με την κλασική ταξινόμηση high-tech, αλλά μπορούν να αξιοποιήσουν αυτές τις τεχνολογίες για να γίνουν αποδοτικότερα, όπως ο τουρισμός ή άλλοι κλάδοι, καθώς και την ποιότητα του ανθρώπινου δυναμικού, που μπορεί να παίξει έναν ρόλο.


Ένα άλλο αισιόδοξο σημείο, που στην προηγούμενη ομιλία του κυρίου Βασαρδάνη, το είχα σημειώσει, αλλά ξέχασα να το αναφέρω, είναι αυτή η υπόθεση της κινητοποίησης των στελεχών της Αυτοδιοίκησης. Πέρυσι σε σχετικό κάλεσμα ήταν 50-60, σήμερα βλέπουμε ότι είναι γύρω στους 350. Αν η αυριανή ημέρα πετύχει στο να δικτυώσει αυτούς τους ανθρώπους και να τους κρατήσει σε μια σταθερή επαφή και να τους κινητοποιήσει πραγματικά ο «στρατός» με την καλή έννοια των ανθρώπων των διαφωτιστών της τεχνολογίας, θα είναι διαθέσιμος για τους Δήμους.


Θέλω να κλείσω τον κύκλο αυτών των παρεμβάσεων και να δώσουμε τον λόγο σε εσάς με τον κύριο Τσιάμη από το Παρατηρητήριο, που το ερώτημα ακούστηκε εδώ κατά κόρον και πράγματι ότι υστερούμε σε σχέση με το μέσο ευρωπαϊκό επίπεδο. Βέβαια, κάτι που δεν ισχύει σε όλους τους τομείς. Παραδείγματος χάρη, όπως και πριν, στα πανεπιστημιακά δίκτυα και τα λοιπά δεν υστερούμε καθόλου. Όμως ως μέσος όρος της κοινωνίας πράγματι υστερούμε.

Ποια θα είναι η στρατηγική, κατά τη γνώμη του – και το Παρατηρητήριο έχει δουλέψει πάνω σε αυτό το θέμα – ώστε να συγκλίνουμε με το μέσο ευρωπαϊκό επίπεδο στα επίπεδα της ευρυζωνικής σύνδεσης και τι σημαίνει αυτή η σύγκλιση, μάλλον ποιοι είναι το μερίδιο της συμβολής της Τοπικής Αυτοδιοίκησης.


Μέχρι να βάλει ο κύριος Τσιάμης από την παρουσίασή του, αν υπάρχει κάτι από το τραπέζι καταρχήν, πριν μπούμε στη συζήτηση, κάποιο συμπλήρωμα σε κάποιο από αυτά που ακούστηκαν από τους υπόλοιπους.

Ο κύριος Βαφειάδης.

ΒΑΦΕΙΑΔΗΣ: Με αφορμή του ερώτημα του κυρίου Βασαρδάνη τι κάνουμε στην επόμενη προγραμματική περίοδο, προφανώς η αναλυτική ενημέρωση για το πρόγραμμά μας μπορεί κανείς να δει στο site μας. Ο στρατηγικός στόχος του προγράμματος είναι η ψηφιακή σύγκλιση της χώρας με την Ευρωπαϊκή Ένωση, αξιοποιώντας τις τεχνολογίες πληροφορικής και επικοινωνιών. Έχει συγκεκριμένους άξονες το πρόγραμμα και προφανώς θα υπάρχει συνέχεια των παρεμβάσεων και των δράσεων που κάναμε στο Γ΄. Όμως τα έργα εξελίσσονται. Εικόνα έχουμε. Πολλά περιμένουμε και από τα έργα μέχρι το τέλος του 2008. Μελετάμε, σχεδιάζουμε τις δράσεις, έχουμε εργαλεία στα χέριά μας. Υπάρχει και το Παρατηρητήριο με τις μελέτες του που μας βοηθάει. Οι δράσεις, οι οποίες είναι συνέχεια δράσεων, που έχουν γίνει στο Γ΄ ΚΠΣ, προφανώς θα αξιοποιήσουν ότι έχει γίνει μέχρι τότε, μέχρι το 2008. Όμως νέες δράσεις, που δεν είναι συνέχεια των προηγούμενων, είμαστε πολύ κοντά στο να αρχίσουν σιγά-σιγά να βγαίνουν οι προσκλήσεις.

Όμως δεν νομίζω ότι είναι στο πλαίσιο του παρόντος θεματικού Συνεδρίου να αναφερθούμε σε δράσεις γενικότερα της επόμενης προγραμματικής περιόδου.
ΠΡΟΕΔΡΕΙΟ: Ευχαριστούμε πολύ. Ο κύριος Τσιάμης έχει τον λόγο.

Ι. ΤΣΙΑΜΗΣ: Καλημέρα και από εμένα. Να ευχαριστήσω πάρα πολύ τους οργανωτές για την πρόσκληση που απεύθυναν στο Παρατηρητήριο στο να συμμετάσχει σε αυτό το πάρα πολύ σημαντικό θεματικό Συνέδριο για την ευρυζωνική ανάπτυξη. Εμείς από την πλευρά ως Παρατηρητήριο έχουμε δουλέψει αρκετά σε θέματα ευρυζωνικότητας και συνεχίζουμε να δουλεύουμε.

Θα ήθελα – και για αυτό ζήτησα να παίξουν κάποια slights – να δούμε κάποια στοιχεία, κάποια νούμερα.


Αυτό που κάναμε εμείς στο Παρατηρητήριο είναι με βάση κάποια ιστορικά δεδομένα, που προέρχονται από χώρες της Ευρώπης σε θέματα ευρυζωνικής διείσδυσης με αντίστοιχα παρόμοια καλύτερα χαρακτηριστικά σε σχέση με την ελληνική περίπτωση, να δούμε πότε μπορεί η Ελλάδα να συγκλίνει σε θέματα ευρυζωνικής διείσδυσης με την Ευρώπη των 25, πλέον Ευρώπη των 27. 


Από αυτή την άσκηση βγήκαν τέσσερα σενάρια. Κάναμε μια εκτίμηση για το που θα κυμανθεί μέχρι το 2013 η διείσδυση στην Ευρώπη και κάναμε τέσσερα σενάρια για κάθε έτος, που θα είναι αντίστοιχα τα επίπεδα ελληνικής διείσδυσης.

Όπως βλέπετε, αυτή τη στιγμή, σύμφωνα με τα τελευταία στοιχεία που δημοσίευσε η ΕΕΤ, η Ελλάδα βρίσκεται σε τροχιά ταχείας σύγκλισης. Ικανοποιεί τα δύο πιο αισιόδοξα σενάρια, αυτό με την κόκκινη και την πράσινη γραμμή.


Στο πρώτο σενάριο, το πλέον αισιόδοξο, λέει ότι η σύγκλιση με την Ευρώπη θα επιτευχθεί στα τέλη του 2009.


Στο δεύτερο σενάριο, η σύγκλιση θα επιτευχθεί κάποια στιγμή προς τα τέλη του 2010.


Στο τρίτο σενάριο μεταξύ του 2011 και του 2012.


Στο τέταρτο σενάριο στο 2013.


Αυτή τη στιγμή η κατάσταση, με βάση τα επίσημα ποσοστά διείσδυσης, δείχνει ότι η σύγκλιση μπορεί να επιτευχθεί μέχρι το 2009. Όμως δεν ξέρω αν πρέπει να είμαστε τόσο αισιόδοξοι. 

Αυτά είναι τα ελληνικά στοιχεία. Εδώ στο τέλος έχουμε τρία σενάρια για το που θα κλείσουμε στο τέλος του χρόνου. Στο τέλος του χρόνου σίγουρα θα κλείσουμε κάπου μεταξύ εννέα και δέκα. Άρα, θα είμαστε μεταξύ του μέσου και του αισιόδοξου σεναρίου.


Σας υπενθυμίζω ότι το πιο αισιόδοξο σενάριο σύγκλισης με την Ευρώπη έδειχνε ότι θα πρέπει να κλείσουμε κάτω από εννέα, στα επίπεδα του 8,8. Αυτό δείχνουμε να το ξεπερνάμε. Άρα, είμαστε σε πολύ καλό δρόμο.


Όμως αυτό ισχύει με κάποιους περιορισμούς. Ο πιο βασικός είναι ότι τα στοιχεία αυτά αφορούν κατά κύριο λόγο στην Αττική και στα υπόλοιπα μεγάλα αστικά κέντρα. Η περιφέρεια υπολείπεται πάρα πολύ. Το πόσο πολύ υπολείπεται η περιφέρεια φαίνεται καλύτερα εδώ.


Στο κέντρο των αξόνων είναι τα μέσα επίπεδα διείσδυσης του διαδικτύου και της κατοχής υπολογιστή στην Ελλάδα. Τώρα μιλάμε για επίπεδο νοικοκυριών. Δείτε που βρίσκεται η Αττική και δείτε που βρίσκονται όλες οι υπόλοιπες περιφέρειες.


Αν συνυπολογίσουμε αυτή την εικόνα με αυτά που είδαμε πριν, σημαίνουν δύο πράγματα. Το πρώτο είναι ότι η σύγκλιση δεν είναι τόσο εφικτή όσο πιστεύουμε και το δεύτερο είναι ότι, αν τελικά επιτευχθεί, ίσως επιτευχθεί ανισόρροπα. Δηλαδή, να επιτευχθεί χάρη στα μεγάλα αστικά κέντρα και να υστερήσει η υπόλοιπη περιφέρεια. 
Τι κάναμε στο Παρατηρητήριο. Στο Παρατηρητήριο προσπαθήσαμε να δούμε τι μπορεί να γίνει, έτσι ώστε να μην έχουμε χάσματα, να μην επιτευχθούν ανισορροπίες, ώστε παντού να φτάσει η ευρυζωνικότητα. Μαζέψαμε όλο τον κόσμο με εκδηλωμένο επενδυμένο ενδιαφέρον πάνω στην ευρυζωνική ανάπτυξη. Καταρτίσαμε ένα σύνολο προτάσεων, το οποίο διαρθρώνεται γύρω από τέσσερις βασικούς άξονες.
Στον πρώτο άξονα θέλουμε να δούμε πως μπορεί να βελτιωθεί το ανταγωνιστικό περιβάλλον της ευρυζωνικής αγοράς. 

Στον δεύτερο άξονα πως μπορούν να ενισχυθούν οι ευρυζωνικές υποδομές.

Στον τρίτο άξονα τι πρέπει να γίνει, για να αναπτυχθεί το περιεχόμενο και οι υπηρεσίες.

Τέλος, τι πρέπει να γίνει για να ενισχυθεί η ζήτηση.

Σε καθέναν από αυτούς τους άξονες, μιλάμε γύρω στις πενήντα δράσεις, χωρίσαμε τις δράσεις σε άμεσου, μεσοπρόθεσμου ή μακροπρόθεσμου χαρακτήρα. Επίσης, τις χωρίσαμε σε διαρκή ή επαναλαμβανόμενο χαρακτήρα.

Εδώ έχω καταγράψει κάποιες δράσεις που αφορούν στοχευμένα στην περιφερειακή ανάπτυξη. Μιλάμε, για παράδειγμα, στο κομμάτι της βελτίωσης του ανταγωνιστικού περιβάλλοντος της ευρυζωνικής αγοράς, το θέμα των δικαιωμάτων διέλευσης, που τέθηκε και νωρίτερα. Αυτό θα πρέπει να κλείσει άμεσα. Η σχετική νομοθεσία θα πρέπει να κλείσει άμεσα.
Το δεύτερο είναι η ενίσχυση των ευρυζωνικών υποδομών.  Θα πρέπει να δούμε τι πρέπει να γίνει, έχουμε προτείνει τι πρέπει να γίνει, έτσι ώστε οι δράσεις, που ήδη γίνονται, να ολοκληρωθούν και να πετύχουν και να αναπτυχθούν περαιτέρω.

Τέλος, προτείνουμε δράσεις σε θέματα περιεχομένου, όπως περιεχόμενο για αγροτική επιχειρηματικότητα, δράσεις για την εκπαίδευση, την εργασία τα λοιπά.

Κλείνοντας, θέλω να σας πω ότι τρέξαμε λίγο αυτή την άσκηση σε συνεργασία με δύο πιλότους, δύο Δήμους, τον Δήμο Ηρακλείου και τον Δήμο Τρικάλων, που όλοι ξέρουμε ότι είναι πρωτοπόροι σε θέματα ευρυζωνικής ανάπτυξης. 
Η δράση αυτή έγινε σε συνεργασία με την εταιρεία CISCO . Πιλότοι ήταν ο Δήμος Τρικάλων και ο Δήμος Ηρακλείου, όπως σας είπα. Τρέξαμε κάποιες δράσεις, τρέξαμε ένα οικονομετρικό μοντέλο και είδαμε ότι υπάρχουν ευκαιρίες ανάπτυξης σε θέματα λειτουργικής αποδοτικότητας, σε θέματα παραγωγικότητας του δυναμικού, σε θέματα προσέλκυσης επενδύσεων, τουριστικής ανάπτυξης. Θα τα πούμε πιο αναλυτικά στη συνέχεια.
ΠΡΟΕΔΡΕΙΟ: Ευχαριστούμε πολύ, κύριε Τσιάμη, για την προοπτική που δώσατε. Νομίζω ότι και το 2013 ο στόχος είναι καλό και αρκεί να δουλέψουν όλοι οι φορείς, για να μπορέσουμε να φτάσουμε σε αυτό τον στόχο.


Να συγκεντρώσουμε λίγο τις ερωτήσεις, γιατί υπάρχει ένα θέμα με τον χρόνο και σε ποιους απευθύνονται οι ερωτήσεις. Εκτός αν είναι κάποιες συγκεκριμένες ερωτήσεις και να δώσω μετά τον λόγο στα μέλη του πάνελ στο τέλος για να απαντήσουν.

Γ. ΛΟΓΟΘΕΤΗΣ: Γιώργος Λογοθέτης λέγομαι. Είμαι Δήμαρχος στη Νότια Λευκάδα, με 25 χρόνια θητεία στη Σουηδία, όπου εργαζόμουν στη σουηδική τηλεόραση σαν δημοσιογράφος. 

Ερώτηση πρώτη. Όλα αυτά που ακούμε και θα ακούσουμε κάπου πρέπει να καταλήξουμε. Απ’ ότι είδα, μόνο η ομιλία του Προέδρου του κυρίου Κακλαμάνη έχει δοθεί. Δεν μπορούν όλοι οι ομιλητές να καταθέτουν τις ομιλίες τους, ούτως ώστε όλοι εδώ που ερχόμαστε να τις παίρνουμε μαζί μας, να τα δημοσιεύουμε και να μπορούμε να βοηθάμε και τους άλλους; Γιατί δεν είναι το θέμα εμείς που είμαστε εδώ. Το πρόβλημα είναι αυτοί που δεν είναι εδώ. Ξέρετε πολύ καλά ότι είναι εκατοντάδες άνθρωποι, οι οποίοι δεν έρχονται εδώ οι περισσότεροι, διότι «φοβούνται» όλη αυτή τη συζήτηση.
ΠΡΟΕΔΡΕΙΟ: Για αυτό να σας ενημερώσω ότι όλα τα υλικά της συνάντησης αυτής θα αναπτυχθούν στο διαδίκτυο, θα μοιραστούν και επίσης, βιντεοσκοπούνται κιόλας, αν θέλει κάποιος να χρησιμοποιήσει. Είναι πολύ σωστό το ενδιαφέρον σας, γιατί πραγματικά το κρίσιμο σημείο είναι η διάχυση, όπως είπατε. 
Γ. ΛΟΓΟΘΕΤΗΣ: Το γνωρίζω κύριε Πρόεδρε. Όμως επιμένω ότι οι ομιλητές καλά θα ήταν να καταθέτουν γραπτώς εδώ τις εισηγήσεις τους, διότι ποιος θα βρει καιρό απ’ όλους που δεν είναι εδώ να τρέχει στο διαδίκτυο και λοιπά και με βοηθάτε με ένα άλλο θέμα.

Μιλούν λοιπόν εδώ όλοι για το τι πρέπει να γίνει και όταν ανοίξουμε τις ιστοσελίδες των Υπουργείων, φρίττουμε. Ειδικά η ιστοσελίδα του Υπουργείου Εσωτερικών. Δεν είναι ιστοσελίδα αυτή, δεν είναι εξυπηρέτηση των πολιτών. Θα μου πείτε «Εσείς μιλάτε με σουηδικά κριτήρια». Όλοι κάπου εκεί θα καταλήξουμε. Ο τελευταίος ομιλητής πολύ αισιόδοξος, αλλά και συγχρόνως απαισιόδοξος, μίλησε για την ανισόρροπη. Ορισμένοι Δήμοι λοιπόν θα το καταφέρουν. Τι θα γίνει με τους άλλους τους Δήμους, τους μικρούς Δήμους; Όλα καταλήγουν εκεί, κυρίες και κύριοι συνάδελφοι και συναδέλφισσες. Δεν μπορεί σήμερα μια χώρα, για παράδειγμα, η Σουηδία συγκεκριμένα να έχει τριπλάσια έκταση από την Ελλάδα, να έχει 290 Δήμους, εμείς να έχουμε 1.200 Δήμους και να καθόμαστε εδώ και να μεμψιμοιρούμε.

Με συγχωρείτε που μιλάω σε αυτό τον τόνο. Όμως το πρόβλημα είναι εκεί. Εσείς πολύ καλά κάνετε και μας δίνετε κατευθύνσεις. Όμως το πρόβλημα είναι βαθύτατα πολιτικό και αν δεν ανοίξει αυτό το κεφάλαιο σε βάθος, θα ερχόμαστε κάθε χρόνο και θα λέμε τα ίδια. Γιατί αποκλείεται η Ελλάδα να πετύχει αυτή την περίφημη σύγκλιση τον επόμενο χρόνο ή τον μεθεπόμενο. Αυτά είναι αστεία. Θα είναι πάντα η Ελλάδα των δέκα ταχυτήτων.
Ο δικός μου ο Δήμος – και τελειώνω – είναι ένας Δήμος που θα μπορούσε να ήταν πρότυπο στην Ελλάδα με απίστευτες δυνατότητες ανάπτυξης και δεν έχει υψηλές ταχύτητες ο μισός. Μιλάμε για την Νότια Λευκάδα με τις καλύτερες παραλίες της Ελλάδας και λοιπά και όταν ρωτάμε πότε θα έρθουν οι υψηλές ταχύτητες, θα δούμε λένε.

Σας ευχαριστώ.

ΠΡΟΕΔΡΕΙΟ: Ευχαριστούμε πολύ. Άλλη ερώτηση;
Η. ΚΟΛΛΑΤΟΣ: Ηλίας Κολλάτος ονομάζομαι, είμαι μηχανικός πληροφορικής, υπεύθυνος για την πληροφορική του Δήμου Πεταλούδων στη Ρόδο.


Θα ήθελα να ακούσω κάτι πιο συγκεκριμένο. Δηλαδή, τι ακριβώς προτείνετε να κάνουμε; Μετά τις υποδομές τι υπηρεσίες; Συγκεκριμένα πράγματα. Πως θα βοηθήσει η ΠΕΤΑ; Συγκεκριμένα πράγματα.


Τέλος, αν υπάρχει δυνατότητα να μπουν ακόμα οπτικές ίνες σε κάποιους απομακρυσμένους Δήμους.


Ευχαριστώ.

ΠΡΟΕΔΡΕΙΟ: Στο τι, τα συγκεκριμένα, νομίζω ότι το Συνέδριο βρίσκεται σε εξέλιξη. Το απόγευμα, παραδείγματος χάρη, υπάρχει μια ολόκληρη ημερίδα που είναι στο τι υπηρεσίες χρειάζονται. Όμως στη συνέχεια θα υπάρχει για τα επιχειρηματικά μοντέλα και αύριο κυρίως είναι πως θα γίνει η οργάνωση όλων αυτών των πραγμάτων, για αυτό έχουμε θεωρήσει την αυριανή ημέρα εξαιρετικά σημαντική, διότι είναι οι άνθρωποι που θα τρέξουν, οι οποίοι θα πρέπει να συντονιστούν και να δούμε πρακτικά πως θα γίνουν. 
Ι. ΤΣΙΑΜΗΣ: Συγγνώμη, για την παρέμβαση. Εμείς ως Παρατηρητήριο το συγκεκριμένο που ζητάτε το έχουμε καταθέσει στην Επιτροπή Πληροφορικής. Είναι πενήντα περίπου δράσεις ευρυζωνικής ανάπτυξης, κοστολογημένες, προγραμματισμένες σε χρόνο και ποιοι φορείς πρέπει να συμμετάσχουν.
ΠΡΟΕΔΡΕΙΟ: Επόμενη ερώτηση.

ΣΥΝΕΔΡΟΣ: Που μπορούμε να βρούμε αυτή τη μελέτη που έχετε κάνει για τις δράσεις τις συγκεκριμένες;

Ι. ΤΣΙΑΜΗΣ: Στο site του Παρατηρητηρίου.

ΠΡΟΕΔΡΕΙΟ: Αυτά θα τα ξαναπούμε και αύριο, για να υπάρχουν όλες οι πληροφορίες που χρειάζονται.

Β. ΣΟΦΛΑΚΟΣ: Λέγομαι Σοφλάκος Βασίλης, είμαι Δημοτικός Σύμβουλος του Δήμου Καρδίτσας, φυσικός με MASTER τηλεπικοινωνίας.


Συγκεκριμένα πράγματα. Αυτή τη στιγμή θα υλοποιηθεί μέχρι τα μέσα του 2008 ένα δίκτυο man μητροπολιτικό οπτικών ινών στον Δήμο. 


Για τη χρήση, την εκμετάλλευση άκουσα. Για τις υπηρεσίες, εφαρμογές είπατε ότι θα δοθούν απαντήσεις το απόγευμα ή αύριο. Όμως θα κουμπώνει το δίκτυο αυτό πάνω σε κάποιον εθνικό κορμό όπως, παράδειγμα, στο δίκτυο ΣΥΖΕΥΞΙΣ; Τι προβλέπεται;


Επίσης, για τα wire hot spots μπορούμε να αιτηθούμε και σε ποια δράση συγκεκριμένα, να συνδυάσουμε τις οπτικές ίνες και με wire hot spots δίκτυο;

Τρίτον, θέλω να το θέσω γενικά. Επειδή πάρα πολύ ιδιωτικοί φορείς σε όλες τις πόλεις σκάβουν ξανά και ξανά και περνούν οπτικές ίνες, αυτή τη στιγμή ένας μεγάλος αριθμός οδών είναι σαν την «κεφαλογραβιέρα». Δεν πρέπει η ΚΕΔΚΕ να φροντίσει για αυτό στους Δήμους αυτούς για μια επιχορήγηση για ασφαλτικά έργα; Γιατί δρόμοι, οι οποίοι στρώθηκαν πριν από τρία χρόνια, έχουν σχεδόν ξηλωθεί.

ΠΡΟΕΔΡΕΙΟ: Θα πάρουμε άλλη μία ερώτηση και μετά θα δώσουμε την ευκαιρία για μερικές απαντήσεις και αν υπάρχει χρόνος, θα συνεχίσουμε.
Χ. ΠΑΠΑΔΟΠΟΥΛΟΣ: Παπαδόπουλος Χαράλαμπος από τον Δήμο Καβάλας, Διευθυντής Πληροφορικής. Θα ήθελα να σας θέσω τρεις ερωτήσεις.

Το πρώτο μου πρόβλημα ταιριάζει με του προηγούμενου ομιλητή και έχει να κάνει με την κατασκευή του μητροπολιτικού δικτύου του Δήμου. Το πρόβλημα που δημιουργείται είναι με τις ιδιωτικές εταιρείες, που παράλληλα με το έργο του Δήμου θέλουν να σκάψουν. Νομίζω ότι πρέπει να αποκτήσουμε μια κοινή λογική επάνω σε αυτό το θέμα που είναι πάρα πολύ σημαντικό και πολλές φορές καθυστερεί τα έργα του Δήμου να ολοκληρωθούν.


Το δεύτερο είναι το εξής: θα πρέπει να ξεκαθαρίσει – πιστεύουμε – πολύ σύντομα το σχέδιο εκμετάλλευσης των δικτύων αυτών διότι, όπως καταλαβαίνετε, θα πρέπει οι Δήμοι να προετοιμαστούν με τη στελέχωσή τους, με την εκπαίδευση των στελεχών που θα αντιμετωπίσουν – αν είναι να αντιμετωπίσουν – και τη διαχείριση του δικτύου. Δηλαδή, δεν μπορούμε να το περιμένουμε αυτό να γίνει αρκετά αργά.


Επίσης, ένα τρίτο θέμα που θα ήθελα να θέσω είναι ότι πολύ συχνά ακούω να μιλάμε για απορρόφηση. Έχω πολλές ερωτήσεις να πραγματοποιήσω για την αξιολόγηση των τεχνικών δελτίων. Δεν μπορώ να καταλάβω πάρα πολλές φορές, γιατί δράσεις οι οποίες είναι στις επιλέξιμες δαπάνες, γιατί τεχνικά δελτία τα οποία είναι …

(αλλαγή κασέτας)

Χ. ΠΑΠΑΔΟΠΟΥΛΟΣ: … γιατί υπάρχει αυτό το πράγμα από τη Διαχειριστική;

Ευχαριστώ.

ΠΡΟΕΔΡΕΙΟ: Καταρχήν, το θέμα που βάλατε για την αξιοποίηση είναι το αμέσως επόμενο τραπέζι που θα ακολουθήσει, το πώς θα λειτουργήσουν, θα αξιοποιηθούν.

Αν θέλετε, μια τελευταία ερώτηση για αυτό τον κύκλο, για να έχουμε κάποιες απαντήσεις.
Μ. ΦΛΩΡΟΣ: Φλώρος Μάρκος, Δημοτικός Σύμβουλος του Δήμου Κοζάνης και Πρόεδρος της ΔΕΠΕΠΟΚ.

Επειδή ακούστηκε εδώ πέρα από τον κύριο Βαφειάδη της Κοινωνίας της Πληροφορίας ότι δύο Δήμοι δεν έχουν υπογράψει ακόμα ούτε καν προγραμματική και ο ένας από αυτούς είναι η Κοζάνη. Το ξέρει νομίζω. Όμως θεωρώ ότι η συγκεκριμένη παρατήρηση μάλλον σε λάθος παραλήπτη απευθύνθηκε, διότι η ευθύνη είναι καθαρά της Περιφέρειας και όχι του Δήμου. Δεν ξέρω στον άλλο Δήμο ποιος είναι και αν η ευθύνη είναι επίσης της Περιφέρειας. Το θέτω αυτό με το σκεπτικό ότι θεωρούμε στα μείον το γεγονός ότι ως τελικοί δικαιούχοι έχουν καθοριστεί οι Περιφέρειες, διότι πραγματικά τουλάχιστον σε εμάς λειτουργώντας με κριτήρια του πολύ μακρινού παρελθόντος η Περιφέρεια, παρότι από το 2006 μέχρι το 2007 εμείς έχουμε ολοκληρώσει όλες τις εργασίες τις απαραίτητες και σήμερα ακόμα καθυστερεί η υπογραφή της προγραμματικής, για λόγους οι οποίοι βέβαια καλό είναι να ερωτηθεί η Περιφέρεια, γιατί δεν προβαίνει σε αυτή την υπογραφή.

Το ερώτημα μου είναι, βέβαια δεν είναι πολιτικό, γιατί δεν είστε πολιτικός εσείς να το απαντήσετε, το εξής: θεωρώ ότι θα πρέπει, πρώτον, περισσότερη εμπιστοσύνη να δείχνουν στους Δήμους και δεύτερον, να προωθήσετε αυτό το ζήτημα, που πιστεύω ότι και αλλού υπάρχουν τέτοια ζητήματα, για αυτό είναι και πολύ πίσω ακόμα το συγκεκριμένο έργο της Κοινωνίας της Πληροφορίας. Είμαστε πολύ πίσω οι Δήμοι. Πάρα πολλοί Δήμοι, τουλάχιστον, απ’ ότι ξέρω, είναι πολύ μπροστά, αλλά δυστυχώς καθυστερούν για λόγους τέτοιους.


Ευχαριστώ.

ΠΡΟΕΔΡΕΙΟ: Να δώσω πρώτα τον λόγο στον κύριο Βαφειάδη που έχει ορισμένες απαντήσεις σε ερωτήματα που σχετίζονται με την διαχείριση των έργων και μετά και στους υπόλοιπους ομιλητές.

ΒΑΦΕΙΑΔΗΣ: Να ξεκινήσουμε ανάποδα τις απαντήσεις. Πρώτα-πρώτα για την Κοζάνη η αλήθεια είναι ότι δεν είσαστε εσείς σε αυτούς τους δύο που ανέφερα. Όταν έλεγα ότι δεν υπογράψουν ακόμα, εννοούσα ότι δεν μας έχουν στείλει καν ακόμα την προγραμματική για έλεγχο. Εσείς μας την έχετε στείλει και σας έχουμε απαντήσει. Δηλαδή, κενό, από την ημέρα της απόφασης εντάξει, απουσία πλήρης. Αυτό εννοούσα. Με εσάς συνεργαζόμαστε καλά.

Αν και δεν είναι της παρούσης, αλλά εφόσον τέθηκε, πιθανότατα το ίδιο ερώτημα να το έχουν και άλλοι συνάδελφοι εδώ, γιατί η Περιφέρεια. Η συγκεκριμένη πρόσκληση είναι πιλοτική, είναι η τελευταία που βγήκε όσον αφορά την ευρυζωνικότητα. Τα χρονικά περιθώρια ήταν πολύ στενά και αν τελικό δικαιούχο είχαμε Δήμο, θα έρχονταν 1.000-1.500 προτάσεις, που είναι κάτι αδιαχείριστο για εμάς. Έτσι λοιπόν βάλαμε αυτό το φίλτρο, τελικός δικαιούχος να είναι η Περιφέρεια και μάξιμουμ, εφόσον κάνει και περιφερειακή πολιτική, δύο μόνο προτάσεις ανά Περιφέρεια, που ήταν που μπορούσαμε να το διαχειριστούμε στη φάση της αξιολόγησης.


Εφόσον τα γνωρίζετε, δεν θέλω να πω και περισσότερα. Υπήρχε επιχειρηματικό σχέδιο, υπήρχαν τεύχη προκήρυξης. Δεν ήταν ένα απλό πρόγραμμα αυτό. Πως μπορείς να τα αξιολογήσεις όλα αυτά πρακτικά, όταν είναι χιλιάδες; Είναι αδιαχείριστα. Άρα, για αυτό ήταν η Περιφέρεια και όχι για άλλους λόγους που ακούστηκαν. Ήταν καθαρά για διαχειριστικούς λόγους.

Σε σχέση με αυτό από την Καβάλα, τον κύριο Παπαδόπουλο, γιατί κόβονται οι δαπάνες. Ακούστε, δεν ξέρω με τι σχέση κόστους, οφέλους και τα λοιπά κάνετε εσείς τις προτάσεις σας. Όμως η αλήθεια είναι ότι οι προτάσεις που έρχονται στη Διαχειριστική είναι τρομακτικά υπερκοστολογημένες. Εμείς όλες τις προτάσεις τις κοιτάμε με το ίδιο μάτι και έχουμε την υποχρέωση, έχουμε και τα εργαλεία, έχουμε συμβούλους, έχουμε τα πάντα, να τις κατεβάζουμε σε σωστό προϋπολογισμό. Αυτό είναι ένα.


Καμία φορά περικόπτουμε και φυσικό αντικείμενο, γιατί τα λεφτά που έχουμε δεν είναι ατέλειωτα. Θα πρέπει σε συγκεκριμένο προϋπολογισμό πρόσκλησης να χωρέσουν αξιόλογα έργα. Εκεί λοιπόν, πέραν από την ορθολογικοποίηση των δαπανών που κάνουμε, αναγκαζόμαστε να περικόπτουμε και φυσικό αντικείμενο, ούτως ώστε να υλοποιηθούν περισσότερα έργα, με περισσότερη διασπορά σε όλη τη χώρα.

Για το σχέδιο εκμετάλλευσης. Ήδη από τους δώδεκα τεχνικούς συμβούλους έχουμε περίπου τα επτά τα οποία τα μελετάμε και αυτά θέλουν μελέτη. Δηλαδή, δεν φτάνουν οι τεχνικοί σύμβουλοι να εκπονήσουν τα επιχειρηματικά αυτά σχέδια. Στη συνέχεια εμείς πρέπει να κάνουμε τη σύνθεση αυτών των επιχειρηματικών σχεδίων.


Είμαστε σε καλό δρόμο. Αυτό που προέχει και που αφορά τη σημερινή συνάντηση είναι να υλοποιηθούν τα έργα από τη μεριά των ΟΤΑ. Συζήτηση δε σε σχέση με τα επιχειρηματικά σχέδια κάνει ο τεχνικός σύμβουλος της Περιφέρειας με τους ενταγμένους ΟΤΑ της Περιφέρειάς του. Δηλαδή, δεν θα είναι ξεκομμένες οι προτάσεις που θα μας έρθουν σε σχέση με τις απόψεις των Δήμων.


Στο άλλο ερώτημα από τον κύριο από τον Δήμο Καρδίτσας η απάντηση και στα δύο ερωτήματα είναι ναι. Δηλαδή, και το man συνδέεται με το ΣΥΖΕΥΞΙΣ, αλίμονο άλλωστε και τα hot spot, τα οποία θα πρέπει να πω ότι δεν είναι πάρα πολλά, δεν φτάνουν για όλους. Δηλαδή, το bunged εκεί είναι 5.000.000 €, είναι 160 hot spot, τα οποία θα δημιουργηθούν και έχει και άλλες δράσεις μέσα αυτή η πρόσκληση και αυτά προφανώς μπορούν να συνδεθούν. Το θέμα είναι ότι δεν επαρκούν για όλους τους φορείς και είναι για hot spot. Μπορεί να δημιουργηθεί ένα hot spot σε μια μαρίνα, σε έναν χώρο συνάθροισης κοινού, δεν είναι απαραίτητα να είναι σε Δήμο, μπορεί να είναι και σε μια πλατεία.

ΠΡΟΕΔΡΕΙΟ: Ο κύριος Βασαρδάνης θέλει κάτι να σχολιάσει.

Γ. ΒΑΣΑΡΔΑΝΗΣ: Η παρέμβαση του Δημάρχου από την Λευκάδα δίνει αφορμή για μερικά πράγματα.

Πρώτον, σε ότι αφορά τα υλικά για το Συνέδριο αυτό έχουν ετοιμαστεί πάρα πολλά υλικά και έντυπα και cd και τα υπόλοιπα με άπειρη πληροφορία και προφανώς, έπεται συνέχεια με τις δημοσιεύσεις. Ζητούμε εκ των προτέρων συγγνώμη, αν σήμερα εμφανίστηκε μια αρρυθμία σε ότι αφορά τη διανομή των υλικών. Τα υλικά αυτά είναι διαθέσιμα και έξω και στα περίπτερα και ούτω καθεξής. Υλικά που δείχνουν, όχι μόνο τον πλούτο της δουλειάς που γίνεται στην Αυτοδιοίκηση, αλλά και πολύ πληροφορία για το σύνολο της ανάπτυξης της δουλειάς στις ΤΠΕ στην Ελλάδα σήμερα και όχι μόνο στις τεχνολογίες πληροφορικής και επικοινωνιών.
Δεύτερον, site. Μπορεί το site του ενδεχομένως στο εσωτερικό να εμφανίζει προβλήματα. Εγώ θα υπερασπιστώ, παραδείγματος χάρη, της Κοινωνίας της Πληροφορίας, παρότι είμαι εκπρόσωπος της Αυτοδιοίκησης. Το infoshop.gr από τις πιο ενημερωμένες και πολύ καλά στημένες δουλειές. Αντίστοιχα υπάρχουν τα site των φορέων της Αυτοδιοίκησης. Τις ΠΕΤΑ, του ΙΤΑ, της ΕΕΤΑΑ. Υπάρχει πάρα πολύ πληροφορία στο διαδίκτυο, η οποία είναι αξιοποιήσιμη με δυνατότητα άμεσης – ξαναλέω – αξιοποίησης.
Το ουσιώδες το πολιτικό της Λευκάδας. Με αφορμή το θέμα που έβαλε ο Δήμαρχος νομίζω ότι ένα από τα σημαντικότερα ζητήματα που έχει θίξει η ΚΕΔΚΕ και μεγαλώνει στην επιχειρηματολογία, τέθηκε από τον Πρόεδρο της ΚΕΔΚΕ, τέθηκε από την κυρία Μπελώνη, το μέλος του Δ.Σ., είναι η δυνατότητα τεχνολογιών ΤΠΕ να υποστηρίξουν ένα εξαιρετικά σοβαρό πολιτικό εγχείρημα, το θέμα της διοικητικής μεταρρύθμισης, Καποδίστριας 2, αιρετές Περιφέρειες και όλη αυτή την προσπάθεια.

Μπορούμε κάλλιστα να απαντήσουμε σε πάρα πολλά ερωτήματα σε πρώτο πλάνο τεχνικής φύσης, αλλά επί της ουσίας πολιτικής και ενδοιασμούς και ερωτηματικά για τη δυνατότητα του Καποδίστρια 2, αξιοποιώντας τις ΤΠΕ.

Από εκεί να έρθουμε και σε κάτι άλλο, το οποίο βγήκε και είναι εξαιρετικά ενδιαφέρον, αντικείμενο προβληματισμού, από την εισήγηση του συναδέλφου από το Παρατηρητήριο. Δηλαδή, ένα ζήτημα το οποίο, ενώ νομίζαμε ότι το λύνουν οι ΤΠΕ, φαίνεται μερικές φορές ενδεχομένως και να το παροξύνουν. Την ανισότητα μεταξύ της πορείας της ανάπτυξης των περιφερειών. Αυτό είναι ζήτημα πολιτικό, το οποίο τέθηκε στη σημερινή συζήτηση και είναι εξαιρετικά ενδιαφέρον.

Για τα ζητήματα της επιχειρηματικότητας είναι εξαιρετικά σοβαρή η συζήτηση και δεν μπορεί να είναι μια συζήτηση, η οποία αφορά τεχνικούς συμβούλους και τη Διαχειριστική Αρχή. Είπε ο κύριος Βαφειάδης ότι γίνεται συζήτηση και με τους ΟΤΑ της περιοχής. Εγώ νομίζω ότι είναι ένα μήνυμα πολιτικό για το πολιτικό προσωπικό της Αυτοδιοίκησης που μετέχει σε τέτοιου είδους συζητήσεις είναι να παίρνει το ίδιο μέρος στις συζητήσεις αυτές για τα επιχειρηματικά σχέδια αξιοποίησης των ευρυζωνικών δικτύων και να μην εκχωρεί αυτή τη συζήτηση μόνο σε τεχνικούς συμβούλους. Οι τεχνικοί σύμβουλοι υποστηρίζουν. Όμως επί της ουσίας είναι πολύ χαρακτηριστικό πολιτικό πρόβλημα, το οποίο σχετίζεται 100% και με την περιοχή μας και με την ανάπτυξη και με τη δημοκρατία.


Επίσης, υπάρχει ένα πρόβλημα που τέθηκε με σαφήνεια από τον εισηγητή του  ΙΟΒΕ. Το ζήτημα της δυνατότητας των εταιρειών πληροφορικής να ανταποκριθούν, να μας βοηθήσουν κυριολεκτικά ως Αυτοδιοίκηση σε μία περίοδο που καλούμαστε να λύσουμε ως Αυτοδιοίκηση πάρα πολλά προβλήματα και να υλοποιήσουμε πολύ σημαντικά έργα σε εξαιρετικά μικρό χρονικό διάστημα. Εδώ μπορούν να οικοδομηθούν και σχέσεις συνεργασίας μεταξύ ΟΤΑ και εταιρειών, αλλά παρ’ όλα αυτά, πρέπει να βάλουμε την απαίτησή μας σε όλη αυτή την πορεία ο κλάδος της πληροφορικής να διευκολύνει.

Παλαιότερα, πριν από έναν χρόνο, η συζήτηση ήταν ότι δεν έχουμε δουλειές από την Αυτοδιοίκηση, δεν έχουμε συνολικότερα δουλειές, τώρα που έπεσαν συνολικά όλες οι δουλειές μαζί και στριμωγμένες σε πολύ μικρό χρονικό διάστημα, που ο κλάδος που πρέπει να διευκολύνει.


Κλείνω με ένα θέμα. Είπε ο κύριος Βαφειάδης ότι υπάρχουν αναρτημένα. Τα διαβάζουμε τα αναρτημένα. Το πρόβλημα είναι το εξής: σας λέω χαρακτηριστικό. Άξονας 1, άξονας 2, κατανομή δαπανών στον άξονα 1 και άξονα 2, εννοώ του επιχειρησιακού προγράμματος «Ψηφιακή Σύγκλιση». Διατύπωση: τετρακόσιες δύο χιλιάδες υπηρεσίες και εφαρμογές για τον πολίτη. Αυτό, εάν δεν γίνει πιο συγκεκριμένο, η αντίστιξη είναι με το αντίστοιχο της διοικητικής μεταρρύθμισης που δουλεύει έκτοτε το Υπουργείο Εσωτερικών. Εκεί υπάρχουν πέντε άξονες διακριτοί, όπου μπορείς ως Αυτοδιοίκηση να εισφέρεις περιεχόμενο. 


Εδώ μας διευκολύνει όντως πάρα πολύ η δουλειά που έχει κάνει το Παρατηρητήριο για την ευρυζωνικά. Ως Αυτοδιοίκηση έχουμε εμπειρία. Όμως μπορούμε ενδεχομένως αυτή τη δουλειά να την βελτιώσουμε, να τη μεγαλώσουμε, να ενισχύσουμε το μερίδιό μας, το μερίδιο της Αυτοδιοίκησης είναι 7% στο ΚΠΣ που τελειώνει, εννοώ στα έργα ΤΠΕ. Αυτό το μερίδιο είναι στοιχειώδες, για να μην πούμε υποχρεωτικό, να μεγαλώσει στης επομένη προγραμματική περίοδο. Για να μεγαλώσει, πέραν από το διακηρυκτικό και τη δέσμευση την πολιτική, πρέπει να έχει περιεχόμενο επιχειρησιακό, εξ ου και τίθεται και το θέμα του Δ΄ Κοινοτικού Πλαισίου Στήριξης.


Επίσης, προσπαθούμε σαν ΚΕΔΚΕ να ελκύσουμε στην προσπάθεια για το Δ΄ Κοινοτικό Πλαίσιο Στήριξης το σύνολο των ΟΤΑ, ανεξάρτητα αν μπορεί να πιστοποιηθεί ή όχι, ομαδοποιούμενο, συνεργαζόμενο με άλλους φορείς και ούτω καθεξής. Για να γίνει αυτό, για να πείσεις έναν Δήμο μικρό να μπει σε όλη αυτή τη διαδικασία, πρέπει να είναι ορατό κάποιο έπαθλο, κάποιος στόχος, όχι οικονομικός, που σχετίζεται με την εξυπηρέτηση του πολίτη, με την ανάπτυξη στην περιοχή του.

Ευχαριστώ.

ΠΡΟΕΔΡΕΙΟ: Ο κύριος Αθανασίου θέλει να κάνει ένα σχόλιο και νομίζω ότι θα δώσουμε και τέσσερα λεπτά στον κύριο Κανταρτζή.
Λ. ΑΘΑΝΑΣΙΟΥ: Θα πω μόνο μια πρακτική πληροφορία για τα wireless hot spots στα δημόσια. Σε λίγο χρονικό διάστημα θα βγάλουμε πρόσκληση προς όλες τις Τοπικές Αρχές να καταθέσουν προτάσεις, να μπουν σε λίστα προτεραιότητας.

Τώρα, όσον αφορά για τα υπόλοιπα. Χαίρομαι πολύ που η συζήτηση πηγαίνει σιγά-σιγά στην ουσία και ο κόσμος και από το ακροατήριο ζητάει επιτακτικά να δει αποτελέσματα, να δει έργα να τελειώνουν, να δει υπηρεσίες να λειτουργούν και να δει, όχι μόνο τη χρηματική απορρόφηση, αλλά και την πραγματική αξιοποίηση προς όφελος των Δήμων και των ίδιων των πολιτών τους. Αυτό είναι πάρα πολύ καλό σαν δείγμα γραφής. Όμως πως θα φτάσουμε εκεί; Η καμπύλη του κυρίου Τσιάμη δεν θα σηκωθεί από μόνη της, εμείς θα τη σηκώσουμε με πράξεις και έργα.

Πέραν από το ότι να ζητάμε από τους άλλους να κάνουν το χρέος τους, είναι σημαντικό πράγμα να δούμε εμείς τι πρέπει να κάνουμε για να πάμε τα πράγματα μπροστά.


Ξεκινάω με την Κοινωνία της Πληροφορίας σαν κεντρική διοίκηση, σχόλια, παρατηρήσεις, προτάσεις πάντα ευπρόσδεκτες. Όμως να μιλήσουμε λίγο και για τους Δήμους. Να μιλήσουμε λίγο για τις αναίτιες, για καθυστερήσεις, για απορρίψεις αιτημάτων, για σημεία, όπου βλέπουμε σαφώς ότι, χωρίς κάποιο ουσιαστικό λόγο, κάποιο ουσιαστικό πρόβλημα, δημιουργούνται κωλύματα και δημιουργούνται καθυστερήσεις. Σίγουρα, χωρίς την βοήθεια των Δήμων, δεν θα μπορέσουν να τελειώσουν τα έργα. Όχι μόνο τα έργα, που είναι οι ίδιοι σαν τελικοί δικαιούχοι και έχουν, ακόμα και δικαιολογημένα διαδικαστικά και διοικητικά προβλήματα, αλλά και στα έργα στα οποία δεν είναι καν τελικοί δικαιούχοι θα μπορούσαν πολύ εύκολα να βοηθήσουν.


Είναι απόλυτα κατανοητό ότι δεν μπορεί να γίνει κάθε δρόμος κοτλέ, μπάχαλο. Είμαστε εδώ πέρα για να μιλήσουμε και για τα θέματα. Σε αυτό το κομμάτι νομίζω ότι έχει συμβολή και η ΕΕΤ. Όμως εμείς παίρνουμε στα χέριά μας υλικό, δεν θέλω να είμαι ακραίος, το οποίο δεν έχει να κάνει με τέτοια πρακτικά προβλήματα, έχει να κάνει ακόμα-ακόμα με τη μη κατανόηση του έργου, τη μη κατανόηση ότι αυτές οι επιχειρήσεις είναι ιδιωτικές και τι θέλουμε εμείς από τα ιδιωτικά δίκτυα στον Δήμο μας ή με αυτά κάνουμε και εμείς δίκτυο. Γιατί να αφήσουμε άλλους να το κάνουν; Δηλαδή, πάμε σε ένα μονοπώλιο;

Είναι πρακτικά πράγματα. Νομίζω ότι πρέπει να κάνουμε όλοι το χρέος μας και πέραν από το να ορίσουμε έναν συνομιλητή σε επίπεδο τοπικό, θα πρέπει να υπάρξει έγκαιρος συντονισμός, έγκαιρη ανταπόκριση σε προβλήματα που δημιουργούνται, να πρέπει να έχει και ο Δήμος από την πλευρά του με τη βοήθεια και κάποιων υποστηρικτικών φορέων προετοιμάσει τη στρατηγική του. Τι περιμένει, τι θέλει να κάνει με την ευρυζωνικότητα; Πως θα αντιμετωπίσει άλλους φορείς, οι οποίοι μπαίνουν στον χώρο του; Τι ζητάει, εν πάση περιπτώσει, για να υπάρχει μια συμπληρωματικότητα και μια καλή συνέργια;


Νομίζω ότι το μοντέλο το επιχειρηματικό είναι κρίσιμο να ολοκληρωθεί πολύ σύντομα, γιατί αυτό είναι που θα αναδείξει και όλα αυτά τα προβλήματα και τις προοπτικές.


Δεν έχω κάτι άλλο να πω.

ΠΡΟΕΔΡΕΙΟ: Για επιχειρηματικό μοντέλο αμέσως μετά. Ο κύριος Κανταρτζής και μετά θα καλέσω τον κύριο Μεράκο και τους εκλεκτούς του πάνελ, για να συνεχίσουμε.

Ο κύριος Κανταρτζής για το πολύ σημαντικό πρόγραμμα της εξοικείωσης των αιρετών.

Α. ΚΑΝΤΑΡΤΖΗΣ: Σημαντικό μεν, τρίλεπτο δε. Τέσσερα ερωτήματα. Τι, πως, γιατί και πότε. Είναι πρόγραμμα, δεν είναι κατάρτιση. Περιλαμβάνει κατάρτιση. Δεν είναι κατάρτιση, είναι ενημέρωση και ευαισθητοποίηση και απευθύνεται σε 17.500 αιρετούς Δημοτικούς Συμβούλους και Δημάρχους σε όλη τη χώρα.

Θα ξεκινήσει μετά τις γιορτές, στις 10, 15 Γενάρη. Οφείλει να τελειώσει 31/8/08, σε οκτώ μήνες στην πραγματικότητα. 


Γιατί στο πολιτικό προσωπικό και όχι στα στελέχη ή στους πολίτες. Η βασική σκέψη με την οποία ξεκινήσαμε ήταν σκέψη και του κυρίου Ασημακόπουλου και της ΚΕΔΚΕ και η δικιά μας είναι ότι έχει αξία οι αιρετοί της Αυτοδιοίκησης, κατανοώντας την αξία των νέων τεχνολογιών να είναι σε θέση να επιταχύνουν την ενσωμάτωση των νέων τεχνολογιών στην καθημερινή λειτουργία του Δήμου τους, στην καθημερινή λειτουργία τη δικιά τους, ότι έχει αξία. Με αυτή την έννοια λοιπόν αξίζει να υπάρχει ένα πολύ μεγάλο πρόγραμμα κατανόησης αυτής της σημασίας, έτσι που στη συνέχεια να είναι σε θέση να επιταχύνουν στην πραγματικότητα όλη αυτή την εξέλιξη. Αυτή ήταν η βασική σκέψη και νομίζω ότι ήταν μια πολύ σωστή σκέψη. 


Είπαμε λοιπόν τι είναι, είπαμε για ποιον λόγο γίνεται έτσι όπως γίνεται, είπαμε πότε θα ξεκινήσει. Θέλω να πω και δύο κουβέντες για την ουσία του προγράμματος.


Όλο το πρόγραμμα είναι πρωτότυπο. Παρήχθη εκπαιδευτικό υλικό, έχει συγκροτηθεί με το ειδικά εκπαιδευτών ειδικά για αυτό το σκοπό. Υπάρχει πληροφοριακό σύστημα που θα δημιουργηθεί ειδικά για αυτό τον σκοπό, θα υπάρχει σύστημα τηλεκατάρτισης, έχουμε τους αναδόχους. Κατά συνέπεια, υπάρχει σε πολύ καλό σημείο οργάνωση για την ετοιμασία όλης αυτής της υπόθεσης. Αυτό είναι το σημείο στο οποίο βρισκόμαστε.

Είναι ένα εξαιρετικά δύσκολο πρόγραμμα κα θέλω να τελειώσω λέγοντας ότι θα πετύχει μόνο με την προϋπόθεση ότι οι Δήμαρχοι και οι Δημοτικοί Σύμβουλοι, κυρίως οι Δήμαρχοι θα πάρουν επάνω τους την επιτυχία αυτού του προγράμματος. Αυτό είναι αναγκαία προϋπόθεση. Νομίζω ότι ήδη είμαστε σε πολύ καλό σημείο σε ότι αφορά την ενημέρωση και την κατανόηση της αξίας αυτού του προγράμματος.

Ελπίζω ότι πραγματικά και στη συνέχεια αυτή η υποστήριξη θα είναι σταθερή τόσο, όσο απαιτείται, ώστε πραγματικά το επόμενο έτος τέτοια εποχή έχουμε ήδη υλοποιήσει, αλλά πολύ μεγάλο πρόγραμμα κινητοποίησης και επιμόρφωσης του συνόλου των αιρετών στη χώρα μας. Είναι το σύνολο του πολιτικού προσωπικού που υπηρετεί την Αυτοδιοίκηση και αυτό έχει από μόνο πολύ μεγάλη αξία.

ΠΡΟΕΔΡΕΙΟ: Να ευχαριστήσουμε τον κύριο Κανταρτζή και με αυτό κλείνουμε περίπου με ότι αρχίσαμε, ότι τελικά το κλειδί τελικά στην επιτυχία είναι να ανέβει ψηλά στις προτεραιότητες και στην ατζέντα της Αυτοδιοίκησης αυτό το θέμα και νομίζω ότι το πρόγραμμα αυτό θα βοηθήσει.


Θέλω να ευχαριστήσω την κυρία Μπελώνη, τον κύριο Τσιάμη, τον κύριο Βαφειάδη, τον κύριο Βασαρδάνη, τον κύριο Τσακανίκα και τον κύριο Λεωνίδα Αθανασίου για τη συμβολή τους, αλλά και εσάς, διότι πραγματικά με πολύ μεγάλη συνέχεια, το λέω αυτό, γιατί θα σας καλέσουμε να συνεχίσετε χωρίς διάλειμμα, για να μπορέσουμε να κερδίσουμε χρόνο, που παρακολουθείτε τις εργασίες, που νομίζω ότι αξίζει τον κόπο.


Θα παρακαλούσα τον κύριο Μεράκο να έρθει στη σειρά, γιατί δεν έχουμε χρόνο και πρέπει να συνεχίσουμε.


Ευχαριστώ.
«Επιχειρηματικά μοντέλα για την αξιοποίηση ευρυζωνικών υποδομών και την παροχή υπηρεσιών»

ΠΡΟΕΔΡΕΙΟ (Γ. ΖΑΦΕΙΡΟΠΟΥΛΟΣ): Επειδή ακριβώς όλες και όλοι είμαστε ταγμένοι στο να υπηρετούμε τους συμπολίτες μας, χρειάζεται όλοι να κάνουμε μια παραπάνω θυσία σήμερα, γιατί η απόκτηση αυτής της εμπειρικής γνώσης μέσα από το τόσο ενδιαφέρον αυτό Συνέδριο με τις εκλεκτές παρουσίες και των πανεπιστημιακών και των τεχνοκρατών και των πολιτικών προσώπων των αιρετών, νομίζω δίνει σε όλους μας τη δυνατότητα να ανοίξουμε ακόμα περισσότερο τους ορίζοντές μας, να διευρύνουμε το πνεύμα μας και να κατανοήσουμε αυτό ακριβώς το οποίο αναφέρεται πίσω, υποδομές και υπηρεσίες. Εγώ θα πρόσθετα ότι είναι υποχρέωση για τους Δήμους και δικαίωμα ποιότητας ζωής για τους πολίτες.


Για να μην καθυστερώ, να σας πω ενημερωτικά δύο-τρία πράγματα, τα οποία έχουν να κάνουν με την προηγούμενη θεματική  και ετέθησαν και κάποια ερωτήματα και δεν απαντήθηκαν ίσως.


Όσον αφορά τα θέματα των τελών διελεύσεως και χρήσεως υπεδάφους πάρα πολλοί συνάδελφοι γνωρίζουν, ειδικά το Διοικητικό Συμβούλιο της ΚΕΔΚΕ, ότι εδώ και αρκετούς μήνες υπάρχει μια πολύ γόνιμη συνεργασία με την Εθνική Επιτροπή Τηλεπικοινωνιών, όπου μια σημαντική ομάδα της βρίσκεται σήμερα εδώ με τα εκλεκτά στελέχη της, για την προετοιμασία για την έκδοση της Κοινής Υπουργικής Απόφασης, στην οποία αντιμετωπίζουμε όλα τα θέματα τα οποία προβληματίζουν όλες και όλους μας, αιρετούς, αλλά και τεχνικό προσωπικό των Δήμων, για να μπορέσουμε να λειτουργήσουμε στο πεδίο της σωστής συνεργασίας και να στηρίξουμε για τη διαδικασία για την ανάπτυξη ευρυζωνικότητας στη χώρα. 


Βέβαια, εδώ κάνω ένα σχόλιο ότι το κράτος θα μπορούσε, αν σκεφτόταν λογικά, όπως δεν γίνεται σχεδόν ποτέ στην Ελλάδα και πολιτικά, όπως γίνεται ελάχιστες φορές στην Ελλάδα, θα μπορούσε την Αυτοδιοίκηση να την έχει συνοδοιπόρο και αρωγό και υποστηρικτή από την αρχή και όχι να την αντιμετωπίσει στην αρχή ως παρελκόμενο μιας διαδικασίας και να μας έχουν κατά κάποιον τρόπο εντός και εκτός εισαγωγικών αντίπαλο σε μια κρίσιμη χρονική περίοδο. Γιατί υπενθυμίζω ότι υπάρχει ένα μεγάλο πρόβλημα όσον αφορά τις χρηματοδοτήσεις μέχρι το τέλος του 2008, όπου υπάρχει πλέον ένας αγώνας δρόμου, για να μην χαθούν τεράστια χρηματικά ποσά, για τα οποία όμως πρέπει όλες και όλοι να γνωρίζουμε ότι η Αυτοδιοίκηση δεν φέρει καμία ευθύνη.


Το δεύτερο σχόλιο που θα ήθελα να κάνω ότι έχω την τιμή σαν Δήμαρχος της πόλης του Χαλανδρίου μαζί με τους συνεργάτες μου, που μια σημαντική ομάδα βρίσκεται εδώ, να αποτελούμε τον Δήμο πιλότο για το πρόγραμμα, το οποίο αναφέρθηκε πριν από λίγο από τον κύριο Κανταρτζή από το Ινστιτούτο Τοπικής Αυτοδιοίκησης, για την εκπαίδευση των αιρετών. 

Πρέπει να σας πω ότι πολλές φορές υποβιβάζουμε, υποβαθμίζουμε τους εαυτούς μας οι αιρετοί. Θεωρούμε ότι δεν ασχολούμαστε με διάφορα πράγματα, τα οποία δεν γνωρίζουμε. Πρέπει να σας πω όμως ότι στην πρώτη συνεδρίαση που έγινε στο Δημοτικό Συμβούλιο Χαλανδρίου υπήρξε πραγματικά μια πολύ μεγάλη στήριξη και θετική αντιμετώπιση από όλα τα μέλη των δημοτικών παρατάξεων των Δήμων, υπήρξε μια γόνιμη συζήτηση και προβολή θέσεων και προτάσεων από όλα τα μέλη του Δημοτικού Συμβουλίου και πιστεύω ότι και στις επόμενες δύο συνεδριάσεις, που αποτελούν το κομμάτι της πιλοτικής αυτής εφαρμογής στο Δημοτικό μας Συμβούλιο, θα υπάρξει ακόμα πιο γόνιμη συνεργασία, για να εξαχθούν πολύ σημαντικά συμπεράσματα και να μπορέσουμε να βοηθήσουμε έτσι να στηριχτεί ακόμα καλύτερα το πρόγραμμα, γιατί η γνώση είναι αυτή η οποία δίνει και τη δυνατότητα για ενέργεια και δράση και αποτέλεσμα.


Συζητάμε στη θεματική αυτή τα επιχειρηματικά μοντέλα για την αξιοποίηση ευρυζωνικών μοντέλων και την παροχή υπηρεσιών. Έχω την τιμή να είμαι σε αυτό το πάνελ, όπου πολύ σημαντικοί εκπρόσωποι θα μιλήσουν. Μεταξύ αυτών είναι: ο κύριος Μάγκλαρης, ο καθηγητής του Εθνικού Μετσόβιου Πολυτεχνείου, Πρόεδρος της Ένωσης Ευρωπαϊκών Ακαδημαϊκών και Ερευνητικών Δικτύων.

Ο κύριος Μιχάλης Ταμήλος, ο φίλος και συνάδελφος, πρωτοπόρος Δήμαρχος, είναι σε όλους γνωστό το e-Trikala και οι προσπάθειες του, για να μπορέσει να περάσει το πνεύμα της νέας λειτουργίας της στήριξης των νέων τεχνολογιών μαζί με το εκλεκτό επιτελείο συνεργατών που έχει στον Δήμο του σε όλη την Αυτοδιοίκηση, ο οποίος είναι και Πρόεδρος της Επιτροπής Νέων Τεχνολογιών.

Τέλος, ο κύριος Henk Koorevaar από τον Δήμο του Άμστερνταμ, ο οποίος θα μας δώσει την εμπειρική γνώση πλέον από τις πρακτικές για την πόλη του Άμστερνταμ.
ΣΥΝΕΔΡΟΣ: (εκτός μικροφώνου)
ΠΡΟΕΔΡΕΙΟ: Έχει αλλάξει. Δεν ενημερώθηκα. Ο υπεύθυνος Τεχνολογιών του Δήμου Αλμέρ έχει έρθει, απ’ ότι με ενημερώνουν.

Το θέμα αυτό είναι πάρα πολύ κρίσιμο και επειδή η χώρα μας δεν πρέπει να χάσει το παιχνίδι με την ευρυζωνικότητα, άλλωστε σε όλες και σε όλους είναι γνωστά τα τραγικά χαμηλά ποσοστά ανάπτυξης ευρυζωνικότητας στη χώρα μας, για αυτό είναι η καταλληλότερη εποχή, όπως τόνισε και ο Πρόεδρος της ΚΕΔΚΕ, ο κύριος Νικήτας Κακλαμάνης, στην ομιλία του, να αρχίσουμε να σκεφτόμαστε, όχι μόνο την αρχή, δηλαδή την πρώτη φάση της ενημέρωσης γνωστοποίησης αντίληψης λειτουργίας της ευρυζωνικότητας στις παροχές υπηρεσιών, αλλά και το μετά, το πώς οι Δήμοι θα μπορέσουν να ευαισθητοποιηθούν ακόμα και επιχειρηματικά σε αυτά τα μοντέλα λειτουργίας, για να μπορέσουμε να παρέχουμε καλύτερες υπηρεσίες, αλλά χωρίς να έχουμε απώλεια πιθανών εσόδων, ακόμα και αν αυτό χρειαστεί να γίνει και σε συνεργασία με τους ιδιώτες παρόχους, οι οποίοι άλλωστε δεν είναι αντίπαλοί μας, απλούστατα ο καθένας μερικές φορές αντιμετωπίζει ίσως από διαφορετική οπτική γωνία τη διαδικασία αυτή.

Τα έργα που υλοποιούνται σε όλη την επικράτεια είναι πολλά και κρίσιμα. Για να μπορέσουμε να συζητήσουμε επιχειρηματικά μοντέλα για τη χώρα μας, θα πρέπει να κινηθούμε, κατά την άποψή μου πάντοτε, γύρω από τους κάτωθι άξονες: εμπλεκόμενοι φορείς, κυβερνητική παρέμβαση, ρυθμιστική παρέμβαση. Η Εθνική Επιτροπή Επικοινωνιών και Ταχυδρομείων έχει έναν καθοριστικό ρόλο σε αυτή τη διαδικασία. Τεχνολογία και οικονομικά μοντέλα. Τα οικονομικά μοντέλα είναι αυτά που θα ακούσουμε από τους ανθρώπους που έχουν αναπτύξει αυτές τις δραστηριότητες, για να μπορέσουμε να αποκτήσουμε την εμπειρική γνώση πλέον. Δεύτερον, να μπορέσουμε να αξιοποιήσουμε όλες αυτές τις βέλτιστες πρακτικές, ώστε να βγάλουμε κρίσιμα συμπεράσματα όσον αφορά τα επιχειρηματικά μοντέλα που θα μπορέσουν να εφαρμόσουν οι Δήμοι για την ευρυζωνικότητα.


Η ευρυζωνικότητα θα αποτελέσει τα επόμενα χρόνια δημόσιο αγαθό σε όλη την Ελλάδα με αξιοποίηση και χρήση των δικτύων οπτικών ινών, εξασφαλίζοντας παροχή οπτικής ίνας στο κτίριο.


Θέλω λοιπόν καλέσω τον καθηγητή τον κύριο Μάγκλαρη να ξεκινήσει με την παρουσίασή του. Να ακούσουμε όλα αυτά τα ενδιαφέροντα που έχει να μας πει. 

Β. ΜΑΓΚΛΑΡΗΣ: Ευχαριστώ Πρόεδρε. Δήμαρχοι, κυρίες και κύριοι, κύριοι συνάδελφοι, είναι μεγάλη τιμή και ευκαιρία για εμένα να παρουσιάσω ορισμένες σκέψεις, τις οποίες έχουμε σαν ομάδα και τις οποίες μάλιστα έχουμε διατυπώσει, η ομάδα την οποία βλέπετε, ο κύριος Κώστας Τρούλος, ο κύριος Βασίλης Μερεγούλιας και εγώ σε δημοσίευση την οποία μπορούμε να σας αποστείλουμε, εφόσον ενδιαφέρεστε. Μπορούμε να την ανεβάσουμε μάλιστα. Νομίζω ότι την έχουμε ανεβάσει και στην ιστοσελίδα του εργαστηρίου.

Καταρχήν, μιας και αναφέρθηκα σαν Πρόεδρος της Επιτροπής των Ακαδημαϊκών Ερευνητικών Δικτύων, αυτό είναι το διευρωπαϊκό δίκτυο, το οποίο συνδέει, όπως βλέπετε εκεί, 34 εθνικά δίκτυα έρευνας και τεχνολογίας. Ένα από αυτά είναι το δικό μας το δίκτυο το ΕΔΕΤ, ο Πρόεδρος του ΕΔΕΤ κάθεται εκεί, είναι ο κύριος Παναγιώτης Τσανάκας. 

Τα δίκτυα αυτά λοιπόν των 34 χωρών αυτών συνδέονται σε ταχύτητες, οι οποίες είναι απίστευτα μεγάλες για αυτά τα οποία μιλάμε σήμερα εδώ. Μιλάμε για ταχύτητες οι οποίες ξεκινούν από πολλαπλά δέκα gigabit το δευτερόλεπτο και τα οποία χρησιμοποιούν μεταξύ των χωρών οπτικές ίνες και οπτικές ίνες, οι οποίες μάλιστα είναι νοικιασμένες από παρόχους, συνήθως όχι τόσο πολύ τα μονοπώλια τα παλιά, όσο από εναλλακτικούς. Όμως, εν πάση περιπτώσει, έχει γίνει μια τεράστια δουλειά και έχουμε προμηθευτεί τις ίνες αυτές τις σκοτεινές και τις χρησιμοποιούμε και τις χρησιμοποιούμε για τη διασύνδεση των Οργανισμών αυτών.


Ποιοι είναι οι Οργανισμοί αυτοί; Είναι τέσσερις χιλιάδες και πλέον ερευνητικά κέντρα, πανεπιστήμια και τεχνολογικά ιδρύματα, τα οποία τελικά μεταφέρουν την κίνηση από σαράντα εκατομμύρια και πλέον τελικούς χρήστες. Άρα, μιλάμε για ένα τεράστιο δίκτυο, το οποίο όμως και εδώ είναι που δένει με τη σημερινή παρουσίαση, το οποίο τελικά για να φτάσει στον τελικό Οργανισμό, το εκπαιδευτικό ίδρυμα, στο ΤΕΙ, στο σχολείο ή οπουδήποτε, χρειάζεται την πρόσβαση μέσα από τα μητροπολιτικά οπτικά δίκτυα, τα οποία συζητάμε σήμερα. Άρα λοιπόν, τα δίκτυα τα εθνικά, τα δίκτυα τα διευρωπαϊκά, τα δίκτυα έρευνας τεχνολογίας και εκπαίδευσης χρειάζονται πράγματι τέτοιες υποδομές σαν και αυτές, τις οποίες ετοιμάζουμε εδώ και όχι μόνο.


Πως εμπλεκόμαστε τώρα εμείς σαν εργαστήριο, πέραν από τα διευρωπαϊκά τα οποία ανέφερα; Εμπλεκόμαστε, διότι έχουμε κληθεί από την Κοινωνία της Πληροφορίας, έχουμε επιλεχθεί από την Κοινωνία της Πληροφορίας, στην Διαχειριστική Αρχή της Κοινωνίας της Πληροφορίας για τεχνικοί σύμβουλοι υποστήριξης, όπως βλέπετε, των Δήμων της Στερεάς Ελλάδας, της Άμφισσας, της Αταλάντης, της Θήβας, της Λαμίας, της Λιβαδειάς, του Ορχομενού και της Χαλκίδας.


Έχουμε λοιπόν την τιμή και την ευθύνη να συνεργαζόμαστε με τους Δημάρχους τους οποίους βλέπετε και μέσα από αυτή τη συνεργασία έχουμε κατασταλάξει σε ορισμένα συμπεράσματα, εμπειρίες, τις οποίες θα προσπαθήσω να σας μεταφέρω.


Στρατηγικός στόχος της πρόσκλησης 93, αναφέρθηκε και προηγουμένως από τον κύριο Βαφειάδη, είναι η προσφορά υψηλής ποιότητας προς τους δημότες στο χαμηλότερο δυνατό κόστος, εξ ου και βγαίνει το θέμα των οπτικών ινών ως η πιο συμφέρουσα και η ταχύτερη λύση με τις μεγαλύτερες δυνατότητες, αν το συγκρίνει κανείς με ασύρματα δίκτυα και άλλες λύσεις που ακούστηκαν προηγουμένως.

Βεβαίως, τα ασύρματα δίκτυα, είτε αυτά είναι WiFi, είτε Wimax, είτε είναι δορυφορικά, είναι απαραίτητες οι συμπληρωματικές υποδομές, οι οποίες και επίσης προβλέπονται, αλλά είναι η βασική υποδομή είναι η οπτική ίνα, η οποία περνάει μέσα στον Δήμο. Όταν λέω περνάει μέσα στον Δήμο, η πρόταση η οποία βγήκε και η οποία είναι ενιαία, όπως είπε ο κύριος Βαφειάδης πριν και βγήκαν – ύστερα από πάρα πολύ συζήτηση στην Κοινωνία της Πληροφορίας και από όλους τους τελικούς δικαιούχους, που τελικοί δικαιούχοι δεν είναι μόνο οι Δήμοι, αλλά είναι και οι σύμβουλοι, δηλαδή εμείς – οι τελικές προδιαγραφές, ένα σχέδιο τελικών προδιαγραφών, τις οποίες ακολουθήσαμε όλοι για να βγάλουμε τα τεύχη προδιαγραφών, για να βγουν οι προκηρύξεις από τους Δήμους. Στις προδιαγραφές αυτές σημαντικότατο ρόλο – και πρέπει να το αναφέρω αυτό – έπαιξε ο κύριος Γιάννης Σάχαλος, καθηγητής του Πανεπιστημίου Θεσσαλονίκης και ο οποίος πρέπει να είναι κάπου εδώ και ο κύριος Χρήστος Μπούρας από το Πανεπιστήμιο Πατρών, οι οποίοι έπαιξαν χαρακτηριστικότατο ρόλο στη χάραξη αυτών των προδιαγραφών και όλοι βεβαίως οι υπόλοιποι.


Στόχος είναι η βελτίωση της κοινωνικής ευημερίας, εκπαίδευση, ενημέρωση, υγεία, ψυχαγωγία, ηλεκτρονική διακυβέρνηση, η τοπική ανάπτυξη στα πλαίσια της νέας οικονομίας και το σπάσιμο του ψηφιακού χάσματος. Όταν λέμε σπάσιμο ψηφιακού χάσματος είναι πολύ μεγάλη κουβέντα. Το ψηφιακό χάσμα, έχει πει κάποιος συνάδελφος, είναι κάτι το οποίο έχει τη μορφή του φρακτάλ, δηλαδή είναι μια μορφή η οποία κλιμακώνεται σε διάφορες διαστάσεις. Έτσι λοιπόν, μπορεί να έχουμε ένα ψηφιακό χάσμα στην υδρόγειο, μπορεί να έχουμε ένα ψηφιακό χάσμα στην Ευρώπη, μπορεί να έχουμε ένα ψηφιακό χάσμα στην Ελλάδα, μπορεί να έχουμε ένα ψηφιακό χάσμα στην περιφέρεια, στον Δήμο, ακόμα και στο σπίτι.


Άρα λοιπόν, το ψηφιακό χάσμα δεν είναι αστεία υπόθεση, ούτε πρόκειται να λυθεί με την πρόσκληση 93, ούτε με την πρόσκληση 95, ούτε με την πρόσκληση 193, ούτε με τίποτα. Είναι κάτι το οποίο θα μας ακολουθεί για αρκετό χρόνο. Εκείνο που προσπαθούμε να κάνουμε είναι όσο γίνεται να το μειώσουμε.

Βέβαια, βασικός στόχος μας είναι να μην διαστρεβλώσουμε το τηλεπικοινωνιακό τοπίο, τον ανταγωνισμό και την αγορά. Αυτή είναι μία κατεύθυνση, την οποία προσπαθούμε να τηρήσουμε με θρησκευτική ευλάβεια.


Μια περιγραφή σχηματική του τι φτιάχνουμε. Φτιάχνουμε, όπως βλέπετε, μέσα στις πόλεις, περνάμε οπτικές ίνες. Τις οπτικές ίνες αυτές δεν τις περνάμε χύμα, όπως γινόταν παλιά, τις περνάμε μέσα σε μικροσωλήνες, όχι εμείς προσωπικά, δεν πάμε να σκάψουμε, αλλά περνάει μια φρέζα το πρωί, όχι στο πεζοδρόμιο, για να μην χαλάσουμε τα πεζοδρόμια, στα άκρα των δρόμων και το βράδυ έχει κλείσει και με αυτό τον τρόπο περνάει μία υποδομή, είτε αυτή είναι μικροσωλήνες, είτε είναι οπτικές ίνες, η οποία μπορεί να φτάσει μέχρι το να εξυπηρετήσει έναν τεράστιο αριθμό τελικών χρηστών.


Η σκοτεινή οπτική ίνα. Σκοτεινή οπτική ίνα σημαίνει πετονιά. Κάνουμε λοιπόν την προδιαγραφή αυτή, κάνουμε τις χαράξεις, πηγαίνουμε κάνουμε επιτόπιες επιθεωρήσεις, μετρήσεις και ούτω καθεξής. Τοποθετούμε τις πιθανές θέσεις φρεατίων, τα φρεάτια είναι τα κόκκινα κυκλάκια που βλέπετε, γιατί χρειάζονται φρεάτια, δεν μπορούν να πηγαίνουν αυτά τα πράγματα χωρίς να υπάρχει ένα φρεάτιο και για πρόσβαση και για τράβηγμα των οπτικών ινών. Έτσι λοιπόν, φτιάχνουμε ένα οπτικό δίκτυο, το οποίο καλύπτει, όσο επιτρέπει ο προϋπολογισμός, τα όρια μιας πόλης, όπως η Λαμία, όπως η Θήβα και ούτω καθεξής.


Τώρα, βασική αρχή, όπως είπα πριν, είναι να μην χαλάσουμε την αγορά, να μην χαλάσουμε τον ανταγωνισμό και για αυτό τον λόγο προβλέπεται σε κάθε πόλη ένα ουδέτερο σημείο διασύνδεσης με όλους τους providers, με όλες τις εταιρείες παροχής τηλεπικοινωνιών, είτε αυτοί είναι ΟΤΕ, είτε αυτοί είναι όλοι εναλλακτικοί.


Αυτό το σημείο είναι εκεί που λέω provider 1, provider 2 και λοιπά. Αυτό συνήθως γίνεται μέσα στις εγκαταστάσεις του Δήμου του ιδίου, σαν ουδέτερο σημείο του ιδιοκτήτη του τελικού δικαιούχου.


Φροντίζουμε αυτά τα κτίρια, αυτές οι εγκαταστάσεις να είναι κοντά σε σημεία στρατηγικά. Δηλαδή, κοντά σε σιδηροδρομικούς σταθμούς, κοντά σε καταστήματα του ΟΤΕ, οπουδήποτε, εν πάση περιπτώσει, να είναι εύκολη η πρόσβαση των παρόχων, για να μην αναγκάζονται οι πάροχοι να σκάβουν.


Μετά επεκτάσεις διάφορες, οι οποίες θα γίνουν, είναι προς τον τελικό χρήστη. Ήδη αυτή τη στιγμή οι τελικοί χρήστες τους οποίους έχουμε είναι λίγοι. Οι τελικοί χρήστες είναι τα δημόσια και δημοτικά κτίρια. Η δε διασύνδεση γίνεται με λίγα δίκτυα. Γίνεται  με το δίκτυο ΣΥΖΕΥΞΙΣ, όπως λέχθηκε προηγουμένως, γίνεται με το Πανελλήνιο Σχολικό Δίκτυο, γίνεται με το Εθνικό Δίκτυο Έρευνας της Τεχνολογίας για τα πανεπιστήμια και τα ΤΕΙ.


Στο μέλλον – και εδώ είναι και το θέμα του επιχειρηματικού σχεδίου – θα πρέπει να μπουν όλοι οι εμπορικοί πάροχοι τηλεπικοινωνιακών δικτύων. Όμως σαν πιλοτικό και για να ανοίξει κάπως η αγορά και να φανεί η χρησιμότητα αυτών των δικτύων, πολύ σημαντικό, είπαμε να το εγκαταστήσουμε μέχρι το τέλος τουλάχιστον για τα κτίρια δημόσιων ή δημοτικών υπηρεσιών.


Ένα σημείο το οποίο θα μπορούσε να επεκταθεί το δίκτυο αυτό σε τελικούς χρήστες είναι στα σπίτια, σε οικιστικά συγκροτήματα και εκεί θα μπορούσε να φτάσει, είτε με τη μορφή ADSL, όπως γίνεται τώρα η ευρυζωνική πρόσβαση και αυτό είναι ευκολότατο, το μόνο που χρειάζεται να κάνει κανείς είναι την οπτική ίνα να την περάσει μέσα σε έναν εξοπλισμό που λέγεται ADSLAN και από εκεί φεύγει σε χαλκό και πάει μέχρι τα σπίτια τα τελικά, όπως γίνεται τώρα αυτή τη στιγμή ή να φτάσει ακόμα και σαν οπτική ίνα στο σπίτι, αυτό είναι το λεγόμενο fiber to the home και αυτή είναι η κατεύθυνση την οποία έχει επιλέξει η Ευρωπαϊκή Ένωση, την οποία διαφημίζει η Επίτροπος η Vivian Rendin και η οποία παραδόξως έχει πιάσει ποσοστά διείσδυσης πάνω από 15% στην Ιαπωνία και στην Κορέα. Στην Ευρώπη αυτή τη στιγμή η διείσδυση είναι κάτω από 10%. Στην Ελλάδα μηδέν. Μιλάμε για διείσδυση της οπτικής ίνας μέχρι τον τελικό χρήστη.


Εκείνο το οποίο είναι ευκολότερο να γίνει είναι να φτάνει η οπτική ίνα μέχρι το πεζοδρόμιο και από εκεί να μεταφέρεται με χαλκό στον τελικό χρήστη.


Ένας δεύτερος τρόπος για να επεκταθεί το δίκτυο αυτό είναι μέσω ασύρματων ζεύξεων – και το βλέπετε κάτω αυτό – όπου πλέον η οπτική αυτή ίνα τροφοδοτεί αυτά που λέμε wireless hot spots και με τα wireless hot spots μεταφέρεται σε πλατείες, σε σπίτια, σε περιοχές ολόκληρες και ούτω καθεξής. Επίσης και με ζεύξεις, όχι hot spot, αλλά σημείο προς σημείο κεντραρισμένες, είτε WiFi, είτε Wimax κατά τεκμήριο, ώστε να μπορεί να καλύπτει αποστάσεις, οι οποίες, δεν συμφέρει ή δεν είναι δυνατόν για λόγους γεωγραφίας, να περάσουμε την οπτική ίνα. Πάντως, κυρίως οικονομικοί είναι οι λόγοι.


Επίσης, ένα ενδιαφέρον μοντέλο είναι το μοντέλο, όπου διάφορες οικιστικές περιοχές συνεταιρίζονται οι ίδιοι οι τελικοί χρήστες, οι ίδιες οι οικογένειες, τα ίδια τα νοικοκυριά και κάνουν ένα συνεταιριστικό, κοντομίνιμουμ λέγεται στην κοινή γλώσσα αυτό, ένα κοντομίνιμουμ, ώστε να έχουν συνδιαχείριση, συνιδιοκτησία και κάποιον τελικό έλεγχο στο τι υποδομές έρχονται στα σπίτιά τους. Άρα λοιπόν, υπάρχου αυτοί οι τέσσερις τρόποι επέκτασης του δικτύου στα σπίτια, στον τελικό χρήστη.

Δεν θα μπω σε πολλές λεπτομέρειες, γιατί υπάρχει ολόκληρο παραδοτέο, το οποίο έχουμε παραδώσει. Εκείνο το οποίο προτείνουμε με δύο λόγια – και εδώ ίσως να υπάρχει και κάποια διαφοροποίηση σχετικά με τα επιχειρηματικά μοντέλα που έχουν προτείνει άλλοι σύμβουλοι – είναι το εξής: προτείνουμε η διαχείριση των δικτύων αυτών που είναι στην κατοχή του Δήμου, γιατί ο Δήμος είναι ο τελικός δικαιούχος, ούτε η Περιφέρεια, ούτε το Υπουργείο, ούτε κανείς – ο Δήμος Λαμίας, παραδείγματος χάρη, παίρνει και το ρίσκο να σκάψει, να αναστατώσει τη ζωή της πόλης, να πάρει και το ρίσκο των διαγωνισμών και ούτε καθεξής – άρα μπορεί μεν η χρηματοδότηση να μην είναι του Δήμου, αλλά και για τυπικούς λόγους, αλλά και για ουσιαστικούς λόγους, παίρνει τα ρίσκα. Με την έννοια αυτή ο Δήμος Θήβας, ο Δήμος Λαμίας, ο Δήμος Ορχομενού και λοιπά, αυτοί είναι οι τελικοί δικαιούχοι, τελείωσε.

Αυτοί λοιπόν οι δικαιούχοι έχουν κάθε δικαίωμα να έχουν έναν ευέλικτο τρόπο να διαχειριστούν αυτά τα δίκτυα. Για αυτό λέμε εθελοντική συμμετοχή, που σημαίνει ότι βρίσκονται τρεις-τέσσερις Δήμοι μαζί – ήδη υπάρχου τέτοιες ιστορίες, ήδη υπάρχει, αν θυμάμαι καλά, το g seven και διάφορα, θα μας πει και ο Δήμαρχος Τρικάλων ίσως παραπάνω – που τα βρίσκουν μεταξύ τους. Ελεύθερο είναι. Αυτοί οι τελικοί δικαιούχοι, οι ιδιοκτήτες του δικτύου. Άποψη της ομάδας μας. Σχεδιάζουν αυτοί με τα ομαδικά μέσω αυτής της ΠΕΙΥ, σχεδιάζουν το δίκτυο, το επεκτείνουν, το διαχειρίζονται και κυρίως κάνουν τις εργολαβίες συντήρησης και παρακολούθησης και επέκτασης του δικτύου.
Για να καταλάβετε λίγο-πολύ, για τι τάξη μεγέθους, έχουμε υπολογίσει όλοι οι τεχνικοί σύμβουλοι και όλοι Δήμοι ότι στοιχίζει το οπτικό αυτό δίκτυο γύρω στα 80 € το μέτρο, εγκατεστημένο μαζί με τους σωλήνες, τα φρεάτια, την οπτική ίνα και λοιπά. Αποσβένεται στην εικοσαετία και για να καλυφθεί το κόστος προς τα έξω σε χονδρική πώληση, γιατί δεν πρόκειται να πουλούν λιανικά οι Δήμοι, δεν είναι σε θέση να πουλούν λιανικά οι Δήμοι και δεν νομίζω ότι και ένας στόχος να πουλούν λιανικά. Για μπορέσουν να τα φέρουν στα ίσια οι Δήμοι, θα πρέπει, κατά τους υπολογισμούς μας, να νοικιάσουν αυτή την σκοτεινή ίνα σε παρόχους άλλους, ιδίως στον ιδιωτικό τομέα, γύρω στο 1 € το μέτρο το μήνα, την σκοτεινή ίνα, όχι ολόκληρο τον σωλήνα. Βεβαίως, μέσα στο πακέτο, μέσα στο καλάθι των προσφορών του Δήμου δεν είναι μόνο η σκοτεινή ίνα. Μπορεί να είναι και ολόκληρος μικροσωλήνας, από τον οποίο μετά ο τελικός χρήστης μπορεί να φυσήξει και να περάσει η πετονιά με πάρα πολύ εύκολο τρόπο.

Αυτή είναι η διαφοροποίηση της σημερινής τεχνολογίας, την οποία ακολουθούμε όλοι μαζί με αυτό που γινόταν πριν από 10 χρόνια, που σκάβονταν καλώδια και έμπαιναν καλώδια κάτω από το χώμα και ούτω καθεξής. Αυτά δεν γίνονται πια. Όλα γίνονται πλέον με δομημένο τρόπο μέσα από σωλήνες, μικροσωλήνες και ούτε καθεξής και αυτούς τους σωλήνες δεν θα τους γεμίσουμε όλους. Δεν προτείνουμε να γεμίσουν όλοι, προς Θεού. Αφήστε μερικούς άδειους.

Πάντως, η φιλοσοφία η δική μας ήταν: δώστε όσα χρήματα μπορείτε, για να βάλετε σωλήνες και όσο fiber περισσέψει και όσος τερματικός εξοπλισμός περισσέψει, χωρίς να δίνουμε έμφαση στον τερματικό εξοπλισμό, που στο κάτω-κάτω έχει απόσβεση τρία με πέντε χρόνια. Δηλαδή, η επένδυση, με λίγα λόγια, δεν είναι σε έναν μικροπρόθεσμο εξοπλισμό, είναι στην υποδομή την οποία θα εκμεταλλευτούμε για μια εικοσαετία. Να μην σκάβουμε κάθε τόσο, αυτό είναι το βασικό. 
Από τη στιγμή λοιπόν που υπάρχει αυτή η υποδομή – και δεν το ανακαλύψαμε εμείς, τέτοιου τύπου μοντέλα θα ακούσουμε και στο Άμστερνταμ, τα έχουμε και από την Στοκχόλμη και από την Ιρλανδία και από την Αμερική και παντού, πολλοί Δήμοι το έχουν κάνει αυτό, δεν είμαστε οι πρώτοι – απαλλάσσεται ο ιδιωτικός τομέας και από το κόστος και από τη φασαρία να σκάβει τη νύχτα και να κλείνει το πρωί και να γίνονται και κακά έργα και να γκρινιάζουν οι πολίτες, να γκρινιάζουν οι Δήμαρχοι και ούτω καθεξής. Αυτά τα πράγματα τα ξεπερνούν, γιατί υπάρχει πλέον το φυσικό μέσον. Το μόνο που έχει να κάνει πλέον το επιχειρηματίας είναι να το νοικιάσει και προς μια τιμή κοστοστρεφή με ένα 15% κόστος κεφαλαίου και το 15% αυτό είναι ένα νούμερο, το οποίο γενικά ισχύει.

Άρα λοιπόν, αυτό είναι το μοντέλο, το οποίο εμείς προτείνουμε και δεν προτείνουμε μόνο για έναν Δήμο. Αν θέλουν όμοροι Δήμοι, μπορούν να συνεργαστούν και να κάνουν μια περιφερειακή εταιρική μορφή.

Συντήρηση, επέκταση, όλα γίνονται με την μορφή των εργολαβιών. 

Αυτό είναι ένα διάγραμμα των διαφόρων μοντέλων παροχής ευρυζωνικών υπηρεσιών, τα οποία μπορεί κανείς να καταγράψει και τα οποία ισχύουν στην αγορά.

Καταρχήν, υπάρχει το πάνω-πάνω επίπεδο που λέει τα τερματικά. Αυτό είναι απελευθερωμένο. Τερματικά βάζει ο καθένας. Αυτό έχει γίνει εδώ και 40 περίπου χρόνια, που ξεκίνησε, όπου ο καθένας έβαζε ότι τηλέφωνο ήθελε. Ξεπεράστηκε λέει το θέμα του τηλεφώνου της ΑΤΝΤ και της WASTER ELECTRIC. Από εκεί και μετά, άρχισε ο καθένας να βάζει τον δικό του εξοπλισμό, υπακούοντας σε ορισμένες προδιαγραφές. Άρα λοιπόν, το πρώτο στάδιο το τερματικό είναι απελευθερωμένο.

Μετά είναι οι υπηρεσίες και το περιεχόμενο. Πιο κάτω είναι η πρόσβαση και ακόμα πιο κάτω είναι η φυσική υποδομή.

Ένα κάθετο ολιγοπώλιο, όπως είναι ο ΟΤΕ, όπως είναι η FORTHNET, η HOL και λοιπά, έχουν μια κάθετη ολοκλήρωση όλων αυτών και τα τρία επίπεδα, τα οποία ελέγχουν.

Αυτό είναι ένα ζήτημα μονοπωλιακής χρήσης, κυρίως του κυρίαρχου παρόχου, κυρίως του ΟΤΕ, ο οποίος έχει στο κάτω-κάτω της γραφής και στη διάθεσή του και το πιο ακριβό και το πιο δυσεύρετο κομμάτι που είναι η τελική πρόσβαση. Όλα τα άλλα είναι εύκολα. Η κάθε FORTHNET, η κάθε HOL, κάθε εταιρεία μπορεί να ρίξει δίκτυα μεγάλων αποστάσεων Αθήνας-Θεσσαλονίκης. Το θέμα είναι πως πάει στα σπίτια. Ο ΟΤΕ έχει αυτή τη στιγμή το πλεονέκτημα αυτό του τελευταίου μιλίου και το οποίο του δίνει ένα πλεονέκτημα. Άρα λοιπόν, ο ΟΤΕ θα μπορούσε να έχει ένα κάθετο μονοπώλιο των πάντων, πλην των τερματικών.

Εκείνο το οποίο έγινε, χάρη και τις προσπάθειες της Εθνικής Επιτροπής Τηλεπικοινωνιών, όχι μόνο της Ελλάδας, αλλά και γενικότερα, είναι ότι το μονοπώλιο αυτό έχει σπάσει τουλάχιστον στο επίπεδο της πρόσβασης. Άρα λοιπόν, είναι ο ΟΤΕ υποχρεωμένος να δίνει και υπηρεσίες πρόσβασης σε τρίτους. Το bit stream.
Τέλος, το πιο μη μονοπωλιακό κομμάτι είναι να υπάρχει μια φυσική υποδομή, όπως αυτή την οποία προδιαγράψαμε, δηλαδή οι οπτικές ίνες και από εκεί και πέρα, ένας πάροχος να παίρνει την πρόσβαση και πάνω από την πρόσβαση ο ίδιος ή άλλοι να δίνουν υπηρεσίες και τελικά τα τερματικά τα οποία, έτσι και αλλιώς, είναι απελευθερωμένα.

Αυτό είναι το όραμα για τη δημιουργία μιας απελευθερωμένης ευρυζωνικής αγοράς. Διασφαλίζει ότι η φυσική υποδομή, που είναι στο κάτω-κάτω υπέδαφος των Δήμων, παραμένει ιδιοκτησία του Δήμου, αλλά νοικιάζεται με ανοικτό και ελεύθερο τρόπο σε όποιον θέλει να έχει πρόσβαση προς 1 €, όπως είπα, περίπου τον μήνα ανά ίνα.
Πως θα πετύχει αυτό το πράγμα, πως θα είναι βιώσιμο. Οι εταιρείες τις οποίες ανέφερα πρέπει να εγγυώνται δίκαιο και υγιή ανταγωνισμό. Να κάνουν εργολαβική ανάθεση υπηρεσιών, όπου αυτές απαιτούνται, διότι προφανώς δεν έχουν, ούτε πρέπει να αποκτήσουν, να γίνουν ξαφνικά υδροκεφαλικά τεράστια σχήματα. Αφήστε λοιπόν να έχουν περιορισμένα λειτουργικά έξοδα με μικρές και ευέλικτες εταιρείες τοπικές και όντας τοπικές έχουν καλύτερη πρόσβαση στην τοπική κοινωνία, καλύτερη γνώση της τοπικής αγοράς, μεγαλύτερη γνώση της τοπικής αγοράς, καλύτερη πρόσβαση στον τελικό χρήστη, καλύτερη δίνεται η δυνατότητα στον Δήμο ή στους Δήμους να δίνουν υπηρεσίες στους ίδιους τους δημότες, από τους οποίους τελικά εξαρτιούνται και στους οποίους είναι υποχρεωμένοι να δίνουν υπηρεσίες.

Δίνουμε λοιπόν αποδεσμοποιημένη χονδρική πρόσβαση, φυσική πρόσβαση στους παρόχους με δίκαιους όρους, συμβατά επιχειρηματικά σχέδια με αυτά τα οποία έχουν οι εμπορικοί τηλεπικοινωνιακοί πάροχοι και αρχικά θα φανεί η αξία αυτών των δικτύων με την εφαρμογή τους πάνω στις ευρυζωνικές υπηρεσίες των δημοτικών και δημοσίων υπηρεσιών μέσα από τα δίκτυα ΣΥΖΕΥΞΙΣ και ούτω καθεξής.
Τελευταία διαφάνεια. Για να πετύχει όλο αυτό το εγχείρημα, καταρχήν χρειάζεται να υλοποιηθούν ή να ολοκληρωθούν οι συνδέσεις των τελικών χρηστών, μέσω ADSL, μέσω ασυρματικού δικτύου WiFi, μέσω Fiber to the home.

Τα μητροπολιτικά δίκτυα να υλοποιηθούν και είναι υπό υλοποίηση τα περισσότερα. Συμπληρωμένα, όπου δεν υπάρχουν με ασύρματες ζεύξεις και ουδέτερη διασύνδεση με δίκτυα πανελλαδικής εμβέλειας, καταρχήν με δίκτυα κοινής ωφέλειας, όπως το ΣΥΖΕΥΞΙΣ, το Σχολικό Δίκτυο και το ΕΔΕΤ.

Σημαντικότατο κομμάτι είναι η διαχείριση των δικαιωμάτων διέλευσης, η προστασία του υπεδάφους των Δήμων, αυτό αναφέρθηκε πολλές φορές και χθες και σήμερα. Δηλαδή, να μην σκάβει κάθε φορά ο καθένας, αλλά να μπορεί να είναι προστατευμένη η ιδιωτική επένδυση από την ύπαρξη αυτών των υποδομών. Βεβαίως και η προστασία των πολιτών από υπερβολική έκθεση στις ασύρματες ακτινοβολίες, αν δεν έχει σχεδιαστεί καλά το δίκτυο.
Τελειώνω λέγοντας ότι πιστεύουμε ότι πρέπει να υπάρχει σεβασμός στις επιλογές διαχειριστικού σχήματος που θέλει ο τελικός δικαιούχος, που είναι 100% κύριος του έργου και που είναι ο Δήμος.

Ευχαριστώ πολύ.

ΠΡΟΕΔΡΕΙΟ: Να ευχαριστήσουμε τον καθηγητή τον κύριο Μάγκλαρη

Να περάσουμε στον δεύτερο ομιλητή μας τον κύριο Μιχάλη Ταμήλο, ο οποίος θα αναφερθεί για το επόμενο βήμα για την Τοπική Αυτοδιοίκηση, μετά την ανάπτυξη υποδομών πληροφορικής και επικοινωνιών.
Μ. ΤΑΜΗΛΟΣ: Χαιρετίζω όλους τους παρευρισκόμενους. Πάρα πολλά θέματα μπήκαν μέχρι τώρα, κατά τη διάρκεια της ημερίδας αυτής της σημερινής. Πάρα πολλά θέματα έβαλαν οι καθηγητές και νομίζω ότι μπαίνουμε τώρα στο τελικό στάδιο, που θα ακολουθήσει από εδώ και μετά μέχρι το απόγευμα, που είναι τα πιο πρακτικά θέμα και που έχουν σχέση με το τι θα γίνει από εδώ και μετά.

Θα σας δείξω έτσι πιο απλά, δεν ξέρω αν τα κατάλαβαν πριν, όπως τα παρουσίασαν οι προηγούμενοι ομιλητές, γιατί δεν δόθηκε και ο κατάλληλος χώρος στο Παρατηρητήριο να μας πει τα δεδομένα όλα και επειδή και πολλοί καινούργιοι έχουν μπει μέσα στην αίθουσα, με δύο πράγματα, που θα δείξουμε δύο διαφάνειες που βρισκόμαστε.


Όπως βλέπετε, η Ελλάδα είναι πάρα πολύ πίσω. Είναι τρίτη από το τέλος, λίγο πάνω από την Τουρκία. Εδώ ήταν τα στοιχεία του Δεκεμβρίου του 2006 που είχε 5% περίπου. Τώρα φτάσαμε στο 8% περίπου. Στόχος είναι να αγγίξουμε στο τέλος του έτους το 9%-10%. 


Όμως, όπως θα δείτε εκεί στη διαγράμμιση, το ανοικτό χρώμα, το θαλασσί είναι από ADSL παροχές ευρυζωνικότητας και το σκούρο μπλε είναι στις διάφορες άλλες χώρες η ευρυζωνικότητα που δίνεται από άλλα πιο προηγμένα δίκτυα, όπως είναι οι οπτικές ίνες, δηλαδή τα καλωδιακά.


Άρα λοιπόν, στη χώρα μας πολύ μικροελάχιστο, απειροελάχιστο κομμάτι δίνεται από οπτικές ίνες και αυτό μόνο στο Λεκανοπέδιο, που ήδη έχουν ξεκινήσει οι επενδύσεις.

Ας δούμε και αυτό το διάγραμμα που δείχνει για τις αστικές περιοχές της Ευρώπης που είναι η Ελλάδα. Βλέπετε ότι είναι πάρα πολύ χαμηλά και στη γωνία αριστερά. Αυτό σημαίνει ότι, ενώ ο αριθμός διείσδυσης ήταν τότε στο 4%-5%, αλλά και ο αριθμός κάλυψης του αστικού πληθυσμού της χώρας, δηλαδή των πόλεων, ήταν στο 10% στο τέλος του έτους και στις αρχές του έτους. Αυτό είναι φυσιολογικό, διότι στην ουσία είχαμε καλύψει κάποιες γειτονιές της Αθήνας και δεν είχε επεκταθεί στην υπόλοιπη Ελλάδα.

Δηλαδή, θα πρέπει στο επόμενο χρονικό διάστημα να είμαστε εντάξει, να ακολουθούμε αυτή τη λοξή πορεία της γραμμής, την ανοδική, που είναι ένας συγκερασμός αφενός μεν της αύξησης του αριθμού διείσδυσης στην Ελλάδα, δηλαδή του αριθμού των συνδεδεμένων ευρυζωνικών παροχών, αλλά και το που ακριβώς και σε πόσες αστικές περιοχές αυτό επιτυγχάνεται. Γιατί θεωρητικά θα μπορούσε να είχε συνδεθεί μόνο η Αθήνα και να είχαμε πιάσει έναν πολύ καλό αριθμό διείσδυσης, αλλά θα ήμασταν αριστερά και πάνω.

Εδώ βλέπουμε πάλι τις χώρες πως επιταχύνουν τώρα και τι επιδόσεις έχουν αυτό το χρονικό διάστημα. Η χώρα μας είναι στην πρώτη στήλη και βλέπουμε ότι πραγματικά έχει επιταχύνει, όπως είπαν και χθες οι υπεύθυνοι του Υπουργείου και της Κοινωνίας της Πληροφορίας. Την τελευταία χρονιά τρέχουμε με μια επιτάχυνση 50% σχέση με τις υπόλοιπες χρονιές. Φυσικά μην βλέπετε άλλες χώρες που είναι προηγμένες, δεν χρειάζεται να επιταχύνουμε, έχουν ήδη αποκτήσει υποδομές. Όμως αυτό είναι ένα καλό σημείο ότι πήρε μπροστά ο μηχανισμός, έχουν κινητοποιηθεί οι φορείς, οι ιδιώτες, οι δημόσιες υπηρεσίες. Τώρα ήρθε και η ώρα των Δήμων να επιταχύνουν.

Επίσης, εδώ είναι ένα διάγραμμα που δείχνει ότι, ενώ οι παλιές τεχνολογίες ISDN και τα αναλογικά συστήματα πλέον έχουν αρνητική, δηλαδή αποσύρονται από τη χρήση, καινούργιες εφαρμογές, οι κινητές τεχνολογίες, οι καλωδιώσεις, τα ADSL και άλλα ευρυζωνικά δίκτυα αρχίζουν και μπαίνουν και χρησιμοποιούνται περισσότερο.
Επίσης, ένας πίνακας που τον έδειξε και ο προηγούμενος ομιλητής, ο καθηγητής. Δεν ξέρω αν το προσέξατε. Στην υπόλοιπη Ευρώπη οι Δήμοι σε ποσοστό 67% είναι αυτοί που σηκώνουν το κόστος της επένδυσης για οπτικές ίνες. Αυτό συμβαίνει, διότι οι ιδιώτες, προσπαθώντας να πάρουν πίσω τα χρήματά τους, επενδύουν στα υπάρχοντα δίκτυα των παλιών κρατικών ΟΤΕ ή προσπαθούν να αγοράσουν τους υπάρχοντες κρατικούς ΟΤΕ. Επομένως, δεν πάνε από την αρχή να κάνουν οπτικές ίνες. Πρώτα αποκτούν το μερίδιο της αγοράς και στη συνέχεια αρχίζουν να επενδύουν σε οπτικές ίνες. Αντίστροφα, σε προηγμένες χώρες, όπως είναι η Σουηδία, η Δανία και άλλες Σκανδιναβικές Χώρες, πηγαίνουν εκεί οι Δήμοι μπροστά και κάνουν τις επενδύσεις και στη συνέχεια προσελκύουν τους ιδιώτες για αυτή την επένδυση, κάτι που γίνεται και εδώ στην Ελλάδα, η οποία χώρα μας έχει ένα μοναδικό πλεονέκτημα σε σχέση με τις άλλες ευρωπαϊκές χώρας να είναι ακόμα στον στόχο 1. Δηλαδή, άρα για άλλα 7-8 χρόνια να μπορεί να επιχορηγούν τα κονδύλια τα ευρωπαϊκά τέτοιες επεκτάσεις υποδομών.

Άρα λοιπόν, η χώρα μας αλλάζει την επικοινωνιακή πολιτική. Γρήγορα θα πω ότι 75 πόλεις δημιουργούν μητροπολιτικό δίκτυο, 150 πόλεις περίπου δημιουργούν ασύρματες υποδομές, έστω και στις πλατείες και στους διάφορους χώρους που υπάρχει ένα ενδιαφέρον.

Λέμε τώρα εμείς, μπαίνουν τα ερωτήματα: αρκούν οι υποδομές που έχουν προγραμματιστεί και αν όχι, τι επέκταση χρειάζεται; Προφανώς δεν επαρκούν οι υποδομές και οπωσδήποτε, εκτός από το μητροπολιτικό δίκτυο που θα κάνουμε σε κάθε πόλη, το οποίο συνδέει στην ουσία δημόσιες υπηρεσίες, θα χρειαστούν κα επεκτάσεις αυτού του δικτύου προς τις γειτονιές. Για να μπορέσουμε να φτάσουμε κάποια στιγμή και στα σπίτια, χρειάζεται περιεχόμενο και τι είδους; Ασφαλώς και χρειάζεται περιεχόμενο, διότι σήμερα το περιεχόμενο που υπάρχει είναι μόνο για τους επιχειρηματίες. Εννοώ οικονομικές πληροφορίες, είναι για τη διασκέδαση, ενώ για τους πολίτες και για τη δημόσια διοίκηση είναι πάρα πολύ μικρό το περιεχόμενο.
Ποιος είναι λοιπόν ο ρόλος των Δήμων; Να καλύψουμε τα κενά που δεν θα ικανοποιηθούν από την ιδιωτική επιχειρηματικότητα. Αυτό είναι το στοιχείο. Δηλαδή, στο ερώτημα θα βρεθεί μια εταιρεία που θα κάνει περιεχόμενο για τους κατοίκους της Θεσσαλίας; Είναι βέβαιο ότι δεν θα βρεθεί. Το σημερινό περιεχόμενο που διακινείται στα ευρυζωνικά δίκτυα είναι παγκόσμιο περιεχόμενο, διεθνές περιεχόμενο, είτε είναι ταινίες, είτε είναι ποδοσφαιρικοί αγώνες, είτε είναι μουσική, είτε είναι οτιδήποτε έχει σχέση με το ευρυζωνικό, με το internet είναι παγκόσμιο περιεχόμενο. Επομένως, οι εταιρείες το νοικιάζουν και το πουλούν ξανά σε εμάς. Λίγες εταιρείες θα ασχοληθούν με κάποιο ειδικό περιεχόμενο που να αφορά Δήμους, πολύ δε περισσότερο αν τους πεις για τους Δήμους της Θεσσαλίας και του τι διαθέτουν στους Θεσσαλούς και τους Πελοποννήσιους κανένας δεν θα ασχοληθεί.

Άρα, εδώ είναι ο δικός μας ρόλος. Χρειάζεται λοιπόν: πρώτον, μια δέσμη τεχνικών παρεμβάσεων που είναι η επέκταση των μητροπολιτικών δικτύων στα Δημοτικά Διαμερίσματα. Όχι μόνο στο δακτύλιο, να μην μείνουμε εκεί, να επεκταθούμε στις γειτονιές, στα Δημοτικά μας Διαμερίσματα όσο πιο πολύ μπορούμε.

Δεύτερον, χρειάζεται σύνδεση με τους πολίτες και θα δούμε πως. Τρίτον, χρειάζεται σύνδεση με τις επιχειρήσεις, για να μπορέσουν να επωφεληθούν από τις νέες τεχνολογίες. 
Τέταρτον, χρειάζεται δημιουργία περιεχομένου ψυχαγωγίας, πρόνοιας, δημόσιας διοίκησης, τοπικού περιεχομένου. Επιπλέον, χρειάζονται διοικητικές παρεμβάσεις, διότι όλα αυτά δεν μπορεί να γίνουν με το υπάρχον διοικητικό σήμερα και νομικό σύστημα.

Πρώτον, πρέπει να προετοιμαστεί η δημόσια διοίκηση για την εισαγωγή των ψηφιακών δεδομένων που αφορούν τους πολίτες και τις επιχειρήσεις. Αυτό που έλεγαν χθες οι Ειδικοί Γραμματείς για την ηλεκτρονική υπογραφή, για τα ηλεκτρονικά έγγραφα. Αυτά κάποια στιγμή πρέπει να τελειώσουν. Ήδη στην Αυστρία έχουν τελειώσει εδώ και πέντε χρόνια.

Δεύτερον, να διασφαλίσουμε την επικοινωνία. Πολύ καλά κάναμε σε κάθε πόλη έναν δακτύλιο. Πως θα πάω εγώ στη Λάρισα; Πως θα επικοινωνήσω με την διπλανή πόλη, με την Καρδίτσα, με τον Βόλο; Δεν μπορώ σήμερα, αν δεν πάω μόνο στον ΟΤΕ και αν ο ΟΤΕ με ποιους όρους θα θελήσει να με βοηθήσει να πάω. Φυσικά, οι δημόσιες υπηρεσίες επικοινωνούν με το ΣΥΖΕΥΞΙΣ, αλλά για άλλου είδους περιεχόμενο δεν θα μπορώ, απαγορεύεται με το ΣΥΖΕΥΞΙΣ να κάνω ότι θέλω.

Άρα λοιπόν, πρέπει να διασφαλίσει το δημόσιο πόλη με πόλη να επικοινωνούν σε πανελλαδικό δίκτυο με το χαμηλότερο κόστος. Οι πόλεις με τους δημόσιους φορείς, όπου και αν είναι αυτοί, οι πόλεις με τα ιδιωτικά δίκτυα να βρεθεί η φόρμουλα συνεργασίας πως θα εκμεταλλευόμαστε τα υπάρχοντα ιδιωτικά δίκτυα και πως θα τα χρησιμοποιούμε και οι πόλεις με τους παρόχους του περιεχομένου, οι οποίοι θα έχουν κάποιο ειδικό περιεχόμενο που μας αφορά.

Τώρα, οι στόχοι της Τοπικής Αυτοδιοίκησης. Ξεκινάμε από την παραδοχή ότι η ευρυζωνικότητα είναι κοινωνικό αγαθό, που αφορά όλους τους πολίτες και παράλληλα αναπτυξιακό μέσο βραχυπρόθεσμης, αλλά και μακροπρόθεσμης πολιτικής. Εμείς δεν το βλέπουμε σαν εμπόρευμα, το βλέπουμε σαν αγαθό. Είναι, όπως είπαν χθες, ο δρόμος στον οποίο θα κυκλοφορήσουν τα οχήματα με τους οδηγούς και θα επιλέξουν τους σκοπούς.

Πρέπει να εξασφαλίσουμε λοιπόν ανοιχτά δίκτυα στους πολίτες, ελεύθερη πρόσβαση, χρέωση, καταζήτηση υπηρεσίας. Η λογική που πρέπει να υπάρχει είναι ότι για απλές υπηρεσίες πρέπει να είναι δωρεάν η σύνδεση με τα δίκτυα και το εξεζητημένο, το ειδικό περιεχόμενο να πληρώνεται. Όμως δεν μπορεί, για να βλέπει τον καιρό, ο πολίτης να πληρώνει 50 € το μήνα, όπως ήταν μέχρι πριν από έναν χρόνο η σύνδεση του ISDN του ΟΤΕ.

Στόχος μας είναι η τεχνολογική αναβάθμιση και προσφορά τουλάχιστον 100 mbps ανά κάτοικο συνδεδεμένο. Θα μου πείτε: αυτό γίνεται; Πρέπει να γίνει. Αλλιώς, δεν θα μπορούμε να μιλάμε για ποιότητα υπηρεσιών. Δηλαδή, αν σε μία πόλη δεν έχουμε τέτοιο δυνατότητα και προβάλλεται μέσα από το διαδίκτυο ένα ποδοσφαιρικό ματς και θα θελήσουν να το δουν πάνω από είκοσι, εκατόν πενήντα, διακόσιοι πολίτες, δεν θα μπορέσουν να το δουν. Πρέπει να έχουμε τέτοια δυνατότητα.
Τρίτον, πρέπει να έχουμε ως στόχο την εξασφάλιση ελάχιστων πόρων για τη συντήρηση των υποδομών. Συνεχίζω την πολύ καλή αναφορά και την πολύ τεκμηριωμένη πρόταση του κυρίου καθηγητή. Υπάρχει μελέτη για το ελάχιστο κόστος. Πάνω σε αυτό πρέπει να δουλέψουμε και να συνεργαστούμε.

Σε ότι αφορά τα ανοικτά δίκτυα. Εμείς οι πόλεις που ασχολούμαστε πιο εξειδικευμένα με αυτά τα θέματα και συμμετέχουμε, είναι μεγάλη μας τιμή, στο διεθνές δίκτυο με αυτές τις πόλεις που βλέπετε εκεί, Στοκχόλμη, Μαλαισία, Αμερική, Ντουμπάι και ούτω καθεξής, προτείνουμε και πολλαπλασιάζουμε τη συμμετοχή και νέων πόλεων που θέλουμε τα ανοικτά δίκτυα. Αυτό ακριβώς που είπε και ο κύριος καθηγητής πριν από λίγο. Θέλουμε να μην υπάρχουν απαγορεύσεις στη χρήση οποιουδήποτε δικτύου. Θέλουμε να μπορεί ο κάθε πολίτης να χρησιμοποιεί τις υποδομές που, ούτως ή άλλως, έχουν γίνει και με τη συμμετοχή των πολιτών της Ευρώπης. Λίγο-πολύ και η ιδιωτική χρηματοδότηση να έβαλε μια εταιρεία, ξέρουμε πολύ καλά ότι ένα μεγάλο ποσοστό το πήρε πίσω με αφορολόγητα αποθεματικά, με κάποια μορφή έμμεσης χρηματοδότησης από το κάθε κράτος. 
Άρα λοιπόν, τα δίκτυα έγιναν με λεφτά από τους πολίτες, επιχορηγούμενα κυρίως. Άρα, δεν μπορεί καμία εταιρεία να το στερήσει αυτό το αγαθό από εμάς.

Πως θα επιτευχθούν οι στόχοι τώρα; Μπαίνουμε στο κρίσιμο ερώτημα. Μπορούν οι Δήμοι μόνοι τους να κάνουν τη χρήση όλων αυτών των δεδομένων και όλων αυτών των στοιχείων, έχουμε τη δυνατότητα, έχουμε τους πόρους; Νομίζω ότι αυτή σε πολλές περιπτώσεις θεμιτή επιδίωξη των Δήμων να τα κάνουν όλα αυτοί, όπως είναι τα δίκτυα ύδρευσης, αποχέτευσης και λοιπά, εδώ δεν μπορεί να έχει αυτή την απήχηση. Το δημόσιο αγαθό μεν, που θεωρούμε ότι είναι η πληροφορία και η ευρυζωνικότητα, δεν μπορεί για λόγους τεχνολογικούς και γρήγορης και ραγδαίας εξέλιξη της τεχνολογίας να γίνει αυτό που γίνεται.

Άρα λοιπόν, πρέπει να πάμε σε δύο λύσεις που προτείνω. Κοινές εταιρείες των Δήμων και ιδιωτικών εταιρειών, όπου εδώ είναι το ζητούμενο ποιος έχει το 51%. Όμως αυτό είναι λεπτομέρεια. Διαδημοτικές εταιρείες με εξωτερικούς συνεργάτες. Δηλαδή, μαζευόμαστε οι Δήμοι και βρίσκουμε τεχνικούς συμβούλους.

Επίσης, υπάρχει η αναγκαιότητα να καλύψουμε το ψηφιακό χάσμα κυρίως στους υπαλλήλους μας και να λειτουργήσει με αποδοτικότητα ο δημόσιος τομέας. Όλα αυτά και να τα κάνουμε, αν δεν επιμορφώσουμε τους υπαλλήλους, δεν κάνουμε τίποτα. Είναι σαν να δώσουμε μια FERRARI σε έναν που δεν ξέρει να οδηγήσει.

Το τρίτο είναι η συνεργασία των ΟΤΑ με τα πανεπιστήμια και για τη δημιουργία νέων υπηρεσιών. Ωραία, κάναμε και την εταιρεία, επιμορφώσαμε τους υπαλλήλους και τι έγινε; Θέλουμε καινούργιες υπηρεσίες. Δεν μπορούμε εμείς να τα ξέρουμε όλα μόνοι μας. Έχουμε τα πανεπιστήμια, έχουμε το πολυτεχνείο, που θα τους δώσουμε καθοδήγηση τι ακριβώς προβλήματα έχουμε και θα μας τα λύσουν. Δόξα τω Θεώ, η χώρα μας έχει πολύ υψηλού επιπέδου τεχνολογικά ιδρύματα.

Τι κάναμε λοιπόν τώρα εμείς; Ξεκινώντας από αυτή την αγωνία εδώ και δέκα μήνες περίπου, τον Ιανουάριο του 2007 συγκεντρωθήκαμε όλοι οι Δήμοι της Θεσσαλίας μαζί με τον Δήμο Τρίκαλα, Λάρισα, Καρδίτσα, Βόλος, Νέα Ιωνία, Λαμία, Κατερίνη και Γρεβενά και κάναμε ένα global grant, το οποίο το υποβάλαμε στο Υπουργείο Εθνικής Οικονομίας για τη δημιουργία της πρώτης ψηφιακής κοινότητας στην Ελλάδα.

Γιατί βρεθήκαμε εμείς; Με το σκεπτικό ότι οι πόλεις μας, οι Νομοί μας καλύπτουν 1.000.000 κατοίκους, εν δυνάμει καταναλωτές, εν δυνάμει πελάτες, εν δυνάμει χρήστες, που είναι μία σημαντική μάζα ανθρώπων που μπορεί να κοιτάξει στα μάτια τις εταιρείες. Όπως καταλαβαίνετε, η διαπραγμάτευση ενός Δήμου, όσο μεγάλος και να είναι, με μία ERICSSON, με μια VODAFONE, με μια οποιαδήποτε εταιρεία είναι αστείο να το σκεφτεί κάποιος ότι μπορείς εσύ να διαπραγματευτείς κάποιους όρους με αυτές τις εταιρείες. Όμως, αν έχεις ένα εκατομμύριο μέγεθος, δύο εκατομμύρια μέγεθος, ως εν δυνάμει πολίτες, πελάτες, χρήστες, μπορείς να τους προκαλέσεις το ενδιαφέρον και έτσι πραγματικά γίνεται.
Σε αυτό το σχήμα λοιπόν, που υποβλήθηκε στο Υπουργείο Εθνικής Οικονομίας – και πιστεύουμε κάποια στιγμή ότι θα ενθαρρυνθεί – συμμετέχει με δεσμευτική επιστολή δέσμευσης η ERICSSON Σουηδίας με επιστολή της κεντρικής εταιρείας από τη Στοκχόλμη ή η VODAFONE, η FORTHNET και μια σειρά άλλων εταιρειών λογισμικού.
Νομίζω ότι το σχήμα των οκτώ δεν είναι κλειστό, θα μπορούσε να είναι και δεκαοκτώ και είκοσι οκτώ και όλων των Δήμων της Ελλάδας και των εβδομήντα πέντε Δήμων. Απλώς, πρέπει να κατανοήσουμε ότι, για να πάρουμε κάποιες αποφάσεις κάποια στιγμή, όσο πιο πολλοί γινόμαστε, τόσο πιο δύσκολα τις παίρνουμε. Για αυτό πιστεύω αν στηθεί – και που είμαστε έτοιμοι να το στήσουμε τώρα αυτό και να συγκεντρώσουμε το μετοχικό κεφάλαιο του 1.000.000 € περίπου – με αυτή τη σύνδεση είναι εύκολο μετά να κουμπώσουν όλοι οι υπόλοιποι.

Άρα λοιπόν, τι πρέπει να κάνουμε τώρα; Πρώτον, να αποκεντρώσουμε τη γνώση εμείς οι Δήμοι και την εκπαίδευση.

Δεύτερον, να διοργανώσουμε εκπαιδευτικά σεμινάρια με την παροχή πιστοποίησης στους υπαλλήλους μας και σε πολίτες που θέλουν.

Τρίτον, να αναβαθμίσουμε τα συστήματα και τους χειριστές μας. Όταν θα βάλουμε τέτοιες ταχύτητες θέλουμε οπωσδήποτε και νέα συστήματα. Δεν επαρκούν τα συστήματα που έχουμε σήμερα στους Δήμους.

Τέταρτον, συνεργασία με το Υπουργείο Εσωτερικών και διαρκή επιμόρφωση των υπαλλήλων της δημόσιας διοίκησης. Δεν φτάνει να επιμορφωθούν οι υπάλληλοι των Δήμων, πρέπει να επιμορφώνονται και οι υπάλληλοι των Υπουργείων, διότι αυτοί θα εγκρίνουν τις τελικές μας προτάσεις, αυτοί θα διαπραγματευτούν με εμάς και θα κάνουν τους νόμους.

Πέμπτον, να δημιουργήσουμε τρία κέντρα μόνιμα σε σταθερές βάσεις, όπου θα γίνεται η διαρκής επιμόρφωση των αιρετών και των υπαλλήλων σε ψηφιακές τεχνολογίες, με βάρος την ηλεκτρονική διακυβέρνηση. Θέλω να πω ότι καλό είναι αυτό που κάνουμε τώρα με το Ινστιτούτο Τοπικής Αυτοδιοίκησης, να πάμε σε όλα τα Δημοτικά Συμβούλια να κάνουμε την πρώτη ενημέρωση για τρεις συνεδριάσεις σε κάθε Δημοτικό Συμβούλιο, ενημερώνοντας 18.000 αιρετούς για το τι σημαίνει όλο αυτό το εγχείρημα. Όμως θα παρουσιάζεται κάθε λίγο και λιγάκι ανάγκη νέας ενημέρωσης των υπαλλήλων κάθε Δήμου. 
Το σημερινό σύστημα, που το ΙΔΕΚΕ ή το ΠΙΝΕΠ του Υπουργείου Εσωτερικών καλούν έναν υπάλληλο από κάθε Δήμο να πάει να δει ένα σεμινάριο πέντε ημερών και κάποιων ωρών και σήμερα μιλάει ένας ομιλητής, αύριο μιλάει ένας άλλος, δεν έχει κανένα αποτέλεσμα. Εμείς θεωρούμε ότι για την ευρυζωνικότητα και τις νέες τεχνολογίες πρέπει να γίνει ένα στην Αθήνα, ένα στη Θεσσαλονίκη και ένα στην Κεντρική Ελλάδα, να μπορέσουμε εκεί να προσκαλούμε ολόκληρο το επιτελείο των Δήμων σε ενημέρωση από τους ίδιους τους επιστήμονες, έτσι ώστε να έχουμε τον συντονισμό και την ίδια απήχηση.

Σε ότι αφορά το δημόσιο τι πρέπει να κάνει. Πρώτον, να προωθήσει την ηλεκτρονική υπογραφή και την ψηφιοποίηση των εγγράφων. Έχει παρέλθει πάρα πολύς καιρός που πρέπει να γίνει αυτό.

Δεύτερον, να προσαρμόσει τη νομοθεσία και να μειώσει τη γραφειοκρατία. Εδώ θα πω κάτι. Η ιδέα της χρήσης των ευρυζωνικών υποδομών δεν είναι μόνο να κάνουμε ηλεκτρονικά, να ψηφιοποιήσουμε τα υπάρχοντα έγγραφα με τη σημερινή νομοθεσία που τα επιβάλει. Η ευρυζωνικότητα απλοποιεί τις διαδικασίες και επιβάλει την αλλαγή νομοθεσίας, πιο απλοποιημένη νέα νομοθεσία. Η νέα απλοποιημένη νομοθεσία να θα χρειαστεί ξανά νέα τροποποίηση των ευρυζωνικών εγγράφων και όλων αυτών των νέων εγγράφων και αυτά πάλι θα χρειαστούν μία διαρκή αλλαγή της νομοθεσίας.

Δηλαδή, μπαίνουμε σε μία αλληλουχία διαδοχικών εκσυγχρονισμών της δημόσιας διοίκησης και της αλλαγής των νόμων, που θα προσαρμόζονται πλέον οι νόμοι στις νέες τεχνολογίες και όχι οι τεχνολογίες οι καινούργιες να υπηρετούν τους νόμους και τη γραφειοκρατία τη σημερινή. Δεν κάνουμε τίποτα αλλιώς.

Τρίτον, αποκέντρωση του διοικητικού συστήματος από τις Περιφέρειες. Αυτό συνάδει με την πανθομολογούμενη προσπάθεια του δημόσιου τομέα να μειώσει τις Νομαρχίες, τους Δήμους. Όμως αυτό, για να γίνει, δεν μπορεί να γίνει από την Αθήνα. Εάν αποκεντρώσεις ένα σύστημα και δεν το υποστηρίξεις, δεν μπορεί να το επιτύχεις. Δηλαδή, έχει προβλήματα ο Καποδίστριας 1, αν τον κάτοικο ενός χωριού τον πας ακόμα πιο μακριά, στην έδρα του Καποδίστρια 2, το πρώτο που θα σου πει είναι: «Δήμαρχε, ήθελα να πάρω ένα χαρτί να πάω στα 20 χιλιόμετρα, τώρα θα με πάτε στα 30 χιλιόμετρα;» Εδώ απαντάμε και λέμε: με τις νέες τεχνολογίες και την αποκέντρωση του συστήματος της περιφέρειας με την αιρετή Νομαρχία ή την αιρετή Περιφέρεια, μεταφέρουμε και την τεχνολογία και φτάνουμε στον πολίτη. Θα πούμε στον πολίτη: «Εμείς με την ευρυζωνικότητα και τις νέες τεχνολογίες, την διοικητική μας μεταβολή, θα έρθουμε στο σπίτι σου, δεν χρειάζεται να έρθεις εσύ στον Δήμο, όπου και να είναι ο Δήμος».

Τέταρτον, χρηματοδότηση των υποδομών και κατάρτιση των στελεχών και των αιρετών. Άρα λοιπόν, πρέπει να εξασφαλίσουμε από το Δ΄ Κοινοτικό Πλαίσιο ένα πρόγραμμα που θα χρηματοδοτεί για όλη την επταετία, αυτή που μας χρειάζεται μέχρι το 2015, σταθερή κατάρτιση αιρετών και στελεχών των Δήμων. Αλλιώς, δεν μπορούμε να προσδοκούμε ότι θα έχουμε επιτύχει κάποια βελτίωση.

Άρα λοιπόν, τελειώνω με το σύνθημα ότι η νέα εποχή που μας προσφέρεται το ΕΣΠΑ χρειάζεται επιμόρφωση, όχι στη θεωρία, αλλά μπροστά στις μηχανές, μπροστά στα κομπιούτερ, μπροστά στις νέες τεχνολογίες. Η Ελλάδα μπορεί και πρέπει να αλλάξει τηλεπικοινωνιακή πολιτική, εποχή και μπορούμε να κάνουμε και τις γιαγιάδες μας να μάθουν κομπιούτερ. Δεν είναι όραμα, είναι πολύ εφικτό. Πρέπει να φτιάξουμε προϊόντα ακόμα και για τους ηλικιωμένους. Οι Δήμοι έχουν τον πρώτο ρόλο.
Ευχαριστώ για την προσοχή σας.

ΠΡΟΕΔΡΕΙΟ (Γ. ΖΑΦΕΙΡΟΠΟΥΛΟΣ): Να ευχαριστήσουμε πάρα πολύ τον κύριο Μιχάλη Ταμήλο και ακριβώς από τη θεωρία να περάσουμε στις βέλτιστες πρακτικές, για να μπορέσουμε να δούμε όλοι επιπλέον και τα αποτελέσματα των εφαρμογών αυτών.

Εγώ θα πω ότι το σημαντικότερο απ’ όλα τα μηνύματα που ακούσαμε μέχρι στιγμής, για εμένα τουλάχιστον σαν αυτοδιοικητικό, είναι κάτι που πρέπει να κατανοήσουν και όλοι όσοι είναι στον ευρύτερο δημόσιο τομέα η ευρυζωνικότητα αποτελεί μια από τις βασικότερες προϋποθέσεις, για να προχωρήσουμε στον Καποδίστρια 2. Δεν μπορούμε να μιλάμε για νέα μοντέλα λειτουργίας της Αυτοδιοίκησης, όταν δεν έχουμε κατακτήσει αυτό το επίπεδο παρεχόμενων υπηρεσιών.


Να ζητήσω λοιπόν από τον κύριο GERAT DIASSEN, ο οποίος είναι από τον Δήμο του Άλμερ, να μας δώσει την εμπειρία του, τις γνώσεις του, για να μπορέσουμε να εμπλουτίσουμε ακόμα περισσότερο τους ορίζοντές μας, για να διευρύνουμε το πνεύμα μας και να μπορέσουμε να προχωρήσουμε στη νέα εποχή, που και ο κύριος Μιχάλης Ταμήλος είπε, για την Αυτοδιοίκηση.

G. DIASSEN: Καλησπέρα σας, κυρίες και κύριοι. Περιμένατε τον κύριο Koorevaar να έρθει. Όμως για διάφορους λόγους δεν μπόρεσε να βρεθεί εδώ. Οπότε εγώ θα έρθω εδώ να παρουσιάσω την περίπτωση της Αλμήρα που είναι μια νέα πόλη της Ολλανδίας και θα σας πω κάποιες λεπτομέρειες.

Ο τίτλος της παρουσίασής μου αναφέρεται σε μια μικρή ιστορία της Αλμήρα, η οποία είναι μια καινούργια πόλη και αγκάλιασε την καινοτομία στον τρόπο που χτίστηκε, στον τρόπο με τον οποίο δουλεύουν οι πολίτες της και περνούν τον ελεύθερο χρόνο τους.

Το 2001 και από τότε η οργάνωσή μου τόνωσε αυτή την καινοτομία με τη χρήση των τεχνολογιών επικοινωνιών και πληροφορικής και η χρήση των τεχνολογιών αυτών είναι μια καθημερινή μας υπόθεση.


Ας δούμε λίγο περισσότερα πράγματα. Πρώτα μια σύντομη παρουσίαση της Αλμήρα. Η Αλμήρα είναι μία από τις πιο ταχέως αναπτυσσόμενες καινούργιες πόλεις της Ευρώπης, όπως μπορείτε να δείτε εδώ. Εδώ είναι η Ολλανδία, εδώ είναι η Αλμήρα και αποτελεί μέρος ενός πόλου. Έχει χτιστεί πάνω σε γη, η οποία δημιουργήθηκε από τη θάλασσα. Δηλαδή, σπρώχτηκε η θάλασσα και βρίσκεται στη μέση της Ολλανδίας, κοντά στο Άμστερνταμ.


Το Άμστερνταμ είναι ο μεγάλος μας αδελφός. Η ευρύτερη περιοχή του Άμστερνταμ έχει το διεθνές αεροδρόμιο και πολύς κόσμος από το Άμστερνταμ στη δεκαετία του ’70 και του ’80 μετακόμισαν στην Αλμήρα. Οπότε υπάρχει πολύ στενή σχέση και σύνδεση μεταξύ των δύο πόλεων, του Άμστερνταμ και της Αλμήρας.

Η συνεργασία με το Άμστερνταμ αυξάνεται ιδιαίτερα σε ότι αφορά την υποδομή, καθώς και την υποδομή των τεχνολογιών πληροφορικής και επικοινωνιών.


Αυτό που είναι χαρακτηριστικό μας είναι ο πολυπυρηνικός σχεδιασμός της πόλης με λεωφορειόδρομους και ποδηλατοδρόμους. Το κέντρο της πόλης σχεδίασε ο Ρέιμον Κόχας, ένας πολύ διάσημος αρχιτέκτονας και πρέπει να πούμε ότι έχει έναν πολύ καλό πολεοδομικό σχεδιασμό η πόλη. Βεβαίως, ο σχεδιασμός αυτός διαταράσσεται εδώ και εκεί και η Αλμήρα όμως αποτελεί παράδειγμα πολεοδομικού σχεδιασμού.


Το Ινστιτούτο της νέας πόλης, New Town Institute, έχει ιδρυθεί στην Αλμήρα. Από τα τέλη της δεκαετίας του ’70 η οικιστική ανάπτυξη ήταν πάρα πολύ μεγάλη, όπως μπορείτε να δείτε στη διαφάνεια. Υπήρξαν χρονιές που χτίστηκαν περισσότερες από 3.000 κατοικίες το χρόνο. Τώρα είναι στις 1.000 περίπου κατοικίες το χρόνο. Ο πληθυσμός και η ανάπτυξή του πέρασε από μηδέν σε 180.000 κατοίκους.


Πρόσφατες διευθετήσεις με την κεντρική κυβέρνηση για την υποδομή και άλλες συνθήκες κατέστησαν ικανή την περαιτέρω ανάπτυξη στις πόλεις σε 350.000 κατοίκους. Τότε, η Αλμήρα θα είναι η τετάρτη μεγαλύτερη πόλη της Ολλανδίας, μετά το Άμστερνταμ, το Ρότερνταμ και τη Χάγη.


Ποιες είναι οι κύριες προκλήσεις για μια νέα πόλη, όπως η Αλμήρα; Η Αλμήρα υποφέρει από ανισορροπία μεταξύ της οικιστικής ανάπτυξης και της δημιουργίας θέσεων εργασίας. Περισσότερο από το 60% του εργαζόμενου πληθυσμού δουλεύει έξω από την πόλη. Κάθε ημέρα χιλιάδες εργαζομένων μετακινούνται από πόλη σε πόλη για να πάνε στη δουλειά τους, στην περιοχή του Άμστερνταμ, συμπεριλαμβανομένου και του διεθνούς αεροδρομίου, καθώς και της Ουτρέχτης και της Χάγης. Κυκλοφοριακό ζήτημα υπάρχει και για να μην μιλήσουμε για τη βλάβη στο περιβάλλον και για την μόλυνση του αέρα.


Οπότε η πρόκληση για μια νέα πόλη σαν την Αλμήρα είναι να προσελκύσει εταιρείες και να δημιουργήσει περισσότερες θέσεις εργασίας με περισσότερο ελεγχόμενη ανάπτυξη για την πόλη μας. Επίσης, να δημιουργήσει περισσότερες και καλύτερες υπηρεσίες. Υπηρεσίες Τοπικής Αυτοδιοίκησης, Υπηρεσίες Πρόνοιας και Υγείας, Υπηρεσίες Μορφωτικές, κυρίως ανώτατης μόρφωσης και πολύ σημαντικό επίσης είναι να συνεχίσει να τονώνει την καινοτομία, κάνοντας πειραματισμούς στον τομέα της οικοδόμησης κατοικιών, αθλητισμού, δημοσίων μεταφορών, εκπαίδευσης και λοιπά.


Το δικό μας ίδρυμα λοιπόν, ο δικός Οργανισμός βοηθάει στην κάλυψη και στην απάντηση σε αυτές τις προκλήσεις. Μία από τις προκλήσεις που έχουμε είναι να επιτύχουμε υποδομή τεχνολογιών πληροφορικής και επικοινωνίας πρώτης γραμμής, με ανοικτά δίκτυα, με δίκτυα οπτικών ινών, με μοντέρνες υπηρεσίες. Όμως αυτό δεν θα είχε καμία επίδραση, αν δεν αναπτύξουμε προχωρημένες ηλεκτρονικές υπηρεσίες και υποδομές στον τομέα της οικοδόμησης, της διαβίωσης, της εκπαίδευσης, της υγείας και λοιπά.

Στην εφημερίδα της περασμένης εβδομάδας βρήκα αυτή την ωραία φωτογραφία, από το τι απέμεινε από το παλιό Βάλμπρεχ. Είναι η γέφυρα επάνω από τον ποταμό Βάλ στα νότια της Ολλανδίας που συνδέει το βόρειο με το νότιο τμήμα της χώρας.


Βλέπετε στην εικόνα μεταξύ της σιδηροδρομικής γέφυρας αριστερά και της νέας γέφυρας δεξιά, που άνοιξε το 1996, τα δύο κομμάτια που απέμειναν από το 1993, όταν πρωτοάνοιξε η γέφυρα. Από τότε, εκείνη την εποχή, το 1993 η προσδοκία ήταν αυτή η γέφυρα θα εξυπηρετεί 90.000 οχήματα το χρόνο. Το 1994 ήταν ο αριθμός των οχημάτων που διέσχιζε τη γέφυρα σε 24 ώρες.


Αυτό που θέλω να πω είναι ότι το μέλλον δεν είναι εύκολο να το προβλέψει κανείς, ειδικότερα όταν αφορά την υποδομή και κυρίως την υποδομή επικοινωνιών. Οπότε, όποιος λέει και ισχυρίζεται ότι προβλέπει το μέλλον των τεχνολογιών πληροφορικής και επικοινωνίας, κάνει λάθος.


Η Αλμήρα λοιπόν προσπαθεί να επιτύχει υποδομή που να αντέχει στο μέλλον, future proof, με όσο το δυνατόν καλύτερη εφαρμογή των οπτικών δικτύων.


Επειδή έχουμε εμπειρία ότι μία υποδομή πρώτης γραμμής είναι μία απαραίτητη προϋπόθεση για κοινωνική και οικονομική ανάπτυξη, αποφασίσαμε να ινοποιήσουμε, αν θέλετε, να μου επιτρέπετε τον όρο, την Αλμήρα.


Η Αλμήρα λοιπόν μέχρι το 2010 θα έχει ολοκληρώσει το σύστημα ευρυζωνικότητας βάσει οπτικών ινών και θα υπάρχει ίνα στο σπίτι, fiber to the home, μέχρι το τέλος του 2010.


Δύο ιδιωτικές εταιρείες αποφάσισαν να επενδύσουν στην εγκατάσταση αυτού του δικτύου. Η μία είναι ο εθνικός ΟΤΕ, η KPM, η άλλη εταιρεία είναι η REHAR FIBER, η οποία είναι εταιρεία οπτικών ινών και επενδύσεων σε αυτές. Είναι μοναδικό το σχήμα μπορώ να πω, που αυτοί οι δύο ενδιαφερόμενοι αποφάσισαν να κατασκευάσουν ένα δίκτυο ανοικτό με τόσο γρήγορο τρόπο. Είμαστε πολύ ευχαριστημένοι για αυτό και τονίζεται ότι υπάρχουν πιθανότητες και για τους παλαιούς παρόχους, για παράδειγμα, τον ΟΤΕ, να μπουν σε αυτό το δρόμο και να συνεχίσουν τη λειτουργία τους και να προετοιμαστούν για το μέλλον.


Επίσης, μια άλλη σημαντική προϋπόθεση είναι η υποδομή γνώσης. Η Αλμήρα πρέπει να προλάβει πάνω σε αυτό τον τομέα τις εξελίξεις, κυρίως σε ότι αφορά την ανώτατη εκπαίδευση. Έχουν γίνει σημαντικά βήματα τα τελευταία χρόνια. Υπάρχει Ινστιτούτο Πληροφορικής-Τεχνολογίας, υπάρχει το Περιφερειακό Εκπαιδευτικό Κέντρο, το οποίο έχει εξελίξει πάρα πολύ τα τμήματα που αφορούν τις τεχνολογίες πληροφορικής και επικοινωνίας και επίσης, η υποδομή για καινοτομία έχει καταστεί κρίσιμη για τα επόμενα χρόνια, για να παραμείνουμε ανταγωνιστικοί στην Ευρώπη, αλλά και σε παγκόσμιο επίπεδο.


Βάσει ενός σαφούς οράματος η Τοπική Αυτοδιοίκηση της Αλμήρα δραστηριοποιείται πάρα πολύ και ξοδεύει μεγάλα ποσά στις τεχνολογίες πληροφορικής και επικοινωνίας. Όπως σας είπα, η διαδικασία της ινοποίησης είναι μακρά και δύσκολη. Όμως, όπως βλέπετε σε αυτό τον οδικό χάρτη, είναι μία διαδικασία βηματική, Δήμο-Δήμο. Μέχρι το 2010 η Αλμήρα θα είναι η πρώτη πόλη στην Ευρώπη που θα παρέχει στους πολίτες της πραγματικές ευρυζωνικές υπηρεσίες μέχρι και 100 megabytes ανά δευτερόλεπτο σε ανοικτό δίκτυο. Αυτό που μας απασχολεί είναι να είναι ανοικτό το δίκτυο ως μέρος της κοινωνίας της Ολλανδίας.

Όπως μπορείτε να δείτε, το 2001 ξεκινήσαμε την εγκατάσταση μέσω του SARA, που ήταν ο προηγούμενος πάροχος υπηρεσιών internet για τα πανεπιστήμια και ξεκίνησαν να δραστηριοποιούνται στην Αλμήρα το 2001 και η Τοπική Αυτοδιοίκηση έπαιξε σημαντικό ρόλο στην προσέλκυση της εταιρείας SARA στην Αλμήρα. Σήμερα, το 2007 τα πράγματα εξελίσσονται τόσο γρήγορα και αναπτύσσονται τόσο γρήγορα, που η εταιρεία χρειάζεται πολύ μεγαλύτερο κτίριο και γραφεία.


Το 2003 είχαμε κάποιους πιλότους ινοπτικής τεχνολογίας. Ήταν στα πλαίσια ΣΔΙΤ, δηλαδή Συμπράξεων Δημόσιο Ιδιωτικού Τομέα και τα πιλοτικά αυτά ήταν πάρα πολύ σημαντικά, γιατί μας έδειξαν πως πρέπει να διαχειρίζονται τέτοια δίκτυα. Το 2006 επανήλθε το Ινστιτούτο Οπτικών Ινών και μέσω του δικτύου του ενώθηκαν οι δημόσιες υπηρεσίες και τα σχολεία και στο τέλος του 2006 έγινε η ραχοκοκαλιά του δικτύου fiber to the business, δηλαδή οπτικές ίνες στις επιχειρήσεις. Τώρα, μέχρι το 2010 μπαίνουμε στο τελευταίο στάδιο της εγκατάστασης του δικτύου οπτικών ινών μέχρι τα σπίτια.


Τι μάθαμε τα τελευταία χρόνια; Θα υπάρχει λοιπόν υποδομή ανοικτού δικτύου μέχρι το 2010 σε όλη την Αλμήρα. Όμως μέχρι τότε έχουμε ένα ιστορικό 10 ετών για να φτάσουμε μέχρι εκεί. Χρειάζεστε λοιπόν ένα σαφές και συνεπές όραμα για το που θέλετε να πάτε, για το που στοχεύετε και βεβαίως, πάρα πολύ αντοχή.

Είναι πολύ σημαντικό η Τοπική και Περιφερειακή Αυτοδιοίκηση να παρακολουθεί τις εξελίξεις στην ευρυζωνία και στα καινοτόμα προγράμματα και να προστατεύει τις επικίνδυνες πρωτοβουλίες.


Ο Δήμος της Αλμήρα και η Περιφέρεια γύρω από εμάς είναι οι προστάτες μας. Είναι ο μόνος τρόπος να συνδεθούν οι πρωτοβουλίες και προγράμματα  με τις τοπικούς στόχους και τους στόχους της Τοπικής Αυτοδιοίκησης.


Μέσω των ΣΔΙΤ, όπως είπαμε, συμμερίζονται και διαμοιράζονται τα κόστη, οι δαπάνες και οι κίνδυνοι.


Εδώ μπορείτε να δείτε κάποια αποτελέσματα των τελευταίων ετών. Η πολιτική της πληροφορικής απέδωσε. Η πόλη της Αλμήρα προσέλκυσε λίγες μεγάλες και πολλές μικρομεσαίες επιχειρήσεις στην Αλμήρα με πάνω από 1.000 θέσεις εργασίας. Επίσης, οι ανάγκες των υφιστάμενων επιχειρήσεων είναι πολύ σημαντικές, γιατί πολλές από αυτές χρειάζονται συνδέσεις ευρυζωνικές, για να παραμείνουν στην Αλμήρα, για να εξελιχθούν ακόμα περισσότερο.

Περισσότερα από 200.000.000 € επενδύθηκαν στην πόλη σε εγκαταστάσεις και εξοπλισμό. Η πόλη της Αλμήρα εξοικονόμησε περισσότερα από 5.000.000 €, λόγω της πληροφορικής υποδομής των δημοτικών σχολείων. Λόγω αυτής της υποδομής είναι δυνατόν τα σχολεία να αποθηκεύσουν στους υπολογιστές τους δεδομένα με πολύ πιο αποτελεσματικό τρόπο και τώρα βρισκόμαστε στον δρόμο της πλήρους ινοποίησης και της ολοκλήρωσης της υποδομής.


Τώρα, δύο λόγια για τον Οργανισμό, από τον οποίο προέρχομαι. Ονομάζεται FOUNDATION ALMIRA KENESTAT, δηλαδή κεντρική – θα λέγαμε – πόλη της Αλμήρα. Έχει ως σκοπό την καινοτομία στον τομέα της πληροφορικής από το 2001.

Στην αρχή αυτής της χρονιάς κάναμε μια νέα αρχή με ένα πρόγραμμα, το οποίο ονομάζεται «Κάνοντας δουλειά γνώσης με καινοτομία στην πληροφορική, στην οικονομία και στην κοινωνία». Το πρόγραμμα αυτό είναι συμβολή στην τοπική οικονομική ανάπτυξη και δημιουργία θέσεων εργασίας. 

Ο δεύτερος στόχος είναι να πετύχουμε υψηλότερη ποιότητα υπηρεσιών κυρίως στον δημόσιο και ημιδημόσιο τομέα και πέραν αυτού, η Αλμήρα χρειάζεται καλύτερη εικόνα για να προσελκύσει νέους ανθρώπους και επιχειρήσεις.

Στα επόμενα τέσσερα χρόνια θα λάβουμε περισσότερα από 6.000.000 € από την Τοπική Αυτοδιοίκηση για να συνεισφέρουμε με αυτό τον τρόπο στην ανάπτυξη της πόλης. Ο ρόλος μας είναι αυτός του εκκινητή, του καθοδηγητή – θα λέγαμε – της καινοτομίας. Ο ρόλος μας δεν είναι να εκτελέσουμε αυτά τα προγράμματα μόνοι μας. Αν είναι απαραίτητο, συμμετέχουμε και συγχρηματοδοτούμε προγράμματα.

Εδώ είναι κάποια παραδείγματα των προγραμμάτων που υποστηρίζουμε και τα οποία τελούν υπό εξέλιξη.

Τα τελευταία χρόνια υλοποιήσαμε νέες υποδομές, δημόσιες υποδομές επικοινωνιών και τηλεπικοινωνιών με τις ίνες και λοιπά. Μαζί με το τοπικό νοσοκομείο αναπτύξαμε ένα σύστημα ραντεβού on line με γιατρούς του νοσοκομείου.

Το τελευταίο παράδειγμα είναι η ανάπτυξη ενός tool kit, για να δημιουργήσουμε website των γειτονιών, έτσι ώστε να συμβάλουμε στην κοινωνική συνοχή. Αυτό το πρόγραμμα ακόμα χρησιμοποιείται και ενημερώνεται.

Νέα προγράμματα, τα οποία άρχισαν από φέτος, είναι αυτά που μπορεί να δείτε, τα οποία θα δούμε λίγο πιο λεπτομερώς, το X, το VIDEO COM και τα άλλα που μπορείτε να δείτε. Το EXR, Excellence in Services, δηλαδή αριστεία στις υπηρεσίες, προέβλεψε τη διερεύνηση του αν ένα κέντρο καινοτόμων υπηρεσιών θα μπορούσε να είναι βιώσιμο στην Αλμήρα. Το Ινστιτούτο εγκυροποιεί επιστημονική και επαγγελματική γνώση στον τομέα των υπηρεσιών, για να αναπτύξει νέες υπηρεσίες, οικονομικές, ασφαλιστικές, διαχείρισης εγγράφων, συμβουλευτικές και λοιπά και τις περισσότερες φορές οι τεχνολογίες πληροφορικής και επικοινωνίας παίζουν πάρα πολύ σημαντικό ρόλο. Σκοπός είναι να υποστηριχτεί αυτή η αποστολή και να ενισχυθεί η ποιότητα των υπηρεσιών, ενώ η κλασική έρευνα και ανάπτυξη καθοδηγείται από την τεχνολογία. Όμως οι υπηρεσίες, εκτός από την τεχνολογία, έχουν επίσης τη διαχείριση της αλληλεπίδρασης και των διαδικασιών, που είναι το ίδιο επιστημονικά.
Επίσης, μια πολυεπιστημονική προσέγγιση και διατομεακή προσέγγιση είναι απαραίτητη για τον σχεδιασμό καλύτερων υπηρεσιών. Το Ινστιτούτο ενστερνίζεται την αρχή της καινοτόμου ανάπτυξης. Η δουλειά μας καθοδηγείται από τη ζήτηση. Οι παραγγελίες έρχονται από τον δημόσια τομέα και από άλλους τομείς και πρόσφατα ζητήσαμε την οικονομική υποστήριξη από την εθνική κυβέρνηση για τα τρία πρώτα χρόνια του Ινστιτούτου. Μετά από αυτά τα τρία χρόνια το EXR θα πρέπει να μπορέσει να σταθεί μόνο του οικονομικά από τους χρήστες του. Ένας από τους συμμετέχοντες είναι η KPM, που είναι ο υφιστάμενος πάροχος, ο ΟΤΕ της Ολλανδίας.

Το VIDEO COM είναι το επόμενο πρόγραμμα, το οποίο αφορά επικοινωνία μέσω video υψηλής ποιότητας. Προορίζεται ένα ευρύ φάσμα υπηρεσιών για τον δημόσιο τομέα και επίσης, για τον εμπορικό τομέα. Σημαντικό σημείο του project είναι να εγκατασταθεί μια ανεξάρτητη γενική πλατφόρμα που θα διαμεσολαβεί μεταξύ του πελάτη και των παρόχων. Τον επόμενο μήνα θα ξεκινήσουμε με 1.000 νοικοκυριά που έχουν σύνδεση μέσω οπτικής ίνας.

Το Άμστερνταμ είναι μία από τις πόλεις που συνεργάζεται με την πολυεθνική CISCO  στην αστική ανάπτυξη, στα πλαίσια του προγράμματος CLINTON GLOBAL INITIATIVE και η Αλμήρα συνεργάζεται με το Άμστερνταμ σε ότι αφορά τις μεταφορές. Όπως σας ανέφερα, έχουμε μεγάλο πρόβλημα με τους εργαζόμενους που μετακινούνται από μία πόλη σε άλλη για να δουλέψουν και με την κυκλοφοριακή συμφόρηση, καθώς επίσης και με τη μόλυνση του περιβάλλοντος, λόγω των μεταφορών. Έτσι προωθούμε την τηλεργασία με το σύστημα του telepression, δηλαδή της τηλεπαρουσίας και για να αποφύγουμε τις πολλαπλές μεταφορές. Εδώ συνεργάζεται και η παγκόσμια τράπεζα.

Οι υπηρεσίες εντάσσονται σε ένα πολυπηρεσιακό περιβάλλον και το πρωτότυπο ενός smart work center στην Αλμήρα είναι ήδη έτοιμο. 
Εδώ βλέπετε τρεις πολιτικούς στη φωτογραφία. Αριστερά είναι η κυρία Γιόρσμα, είναι η Δήμαρχος της Αλμήρα και εδώ και μια εβδομάδα είναι η Πρόεδρος του PNG, που είναι η Ολλανδική Ένωση Δήμων και Κοινοτήτων. Ενώ στη μέση βλέπετε την Υπουργό Οικιστικής Ανάπτυξης της κεντρικής κυβέρνησης και δεξιά είναι ο κύριος Ντέβεστεν, ο οποίος είναι ο υπεύθυνος οικιστικής ανάπτυξης της Αλμήρα.

Αυτοί οι πολιτικοί λοιπόν άνοιξαν τις διαδηλώσεις των ιδιοκτητών κατοικιών στην Αλμήρα. Η τοπική κυβέρνηση, όπως είπαμε, κατασκευάσει περισσότερα από 1.000 σπίτια το χρόνο για την Ολλανδία. Αυτό είναι μοναδικό σε κλίμακα και μέθοδο.

Η δήλωσή μας είναι ότι αυτοί που θέλουν να χτίσουν το σπίτι τους χρειάζονται υποστήριξη. Αυτή τη στιγμή τους παρέχονται γραπτές πληροφορίες και κάποιος βοηθός. Όμως πιστεύουμε ότι πρέπει να υπάρχει και ψηφιακός βοηθός συμπληρωματικός, που θα βοηθάει με τις πληροφορίες, με τον σχεδιασμό, με τους υπολογισμούς και θα βοηθάει αυτούς που θέλουν να φτιάξουν το σπίτι των ονείρων τους μόνοι τους.

Ζητήσαμε από τον Συμβουλευτικό Οργανισμό TNO να συντάξει ένα λειτουργικό πρόγραμμα, ένα operation plan, το οποίο προσφέρεται στους κύριους ενδιαφερόμενους, που είναι ουσιαστικά η Τοπική Αυτοδιοίκηση της Αλμήρα και θα είναι έτοιμο στο τέλος του 2008.

Κλείνοντας και συνοψίζοντας, θα ήθελα να πω με δύο λόγια ότι η χρήση των τεχνολογιών πληροφορικής και επικοινωνιών γίνεται όλο και πιο σημαντική στην αποστολή μας, η οποία είναι να δημιουργήσουμε μια υγιή και δυνατή κοινωνία.
Πιστεύω ακράδαντα στην ισχύ των συνεχών προσπαθειών. Δεν πρέπει να υπερεκτιμούμε το τι μπορούμε να κάνουμε σε ένα χρόνο, αλλά δεν πρέπει και να υποτιμούμε το τι μπορούμε να κάνουμε σε δέκα χρόνια.

Η καινοτομία είναι η κινητήρια δύναμη για την μοντέρνα κοινωνία. Αν κανείς μένει ακίνητος, πάει πίσω. Θα πω και πάλι ότι, αν συνεχίσεις να κάνεις αυτό που ήδη έκανες, σίγουρα θα πάρεις αυτό που ήδη έχεις και όπως όλοι ξέρετε, αυτό δεν είναι αρκετό για να επιλυθούν τα προβλήματα της εποχής μας.

Η κοινωνία μας αναπτύσσεται πάρα πολύ γρήγορα και όλοι δεν το γνωρίζουν αυτό και όλοι δεν συμμετέχουν σε αυτή την ταχύτατη εξέλιξη. Το μέλλον λοιπόν είναι ήδη εδώ. Απλώς δεν έχει ευρέως κατανεμηθεί ακόμα. Οπότε να συνεχίσουμε την κατανομή και τη διανομή του. 
Ελπίζω λοιπόν να συνέβαλα στο Συνέδριό σας σήμερα λέγοντας αυτά τα λόγια. 

Ευχαριστώ για την προσοχή σας.

ΠΡΟΕΔΡΕΙΟ: Να ευχαριστήσουμε τον κύριο Diassen και πιστεύω ότι σίγουρα καλά κάναμε και δώσαμε τον περισσότερο χρόνο στη δική του τοποθέτηση, γιατί πραγματικά αυτό που χρειαζόμαστε όλες και όλοι είναι οι εμπειρίες από άλλες λειτουργίες πρακτικές, να τις βλέπουμε, να τις γευόμαστε και να κατανοούμε πάνω απ’ όλα αυτό το οποίο είπε ο κύριος Diassen και το σημειώνω γιατί είναι πολύ  σημαντικό. Λέει: «Αν συνεχίσεις να κάνεις αυτό που έκανες, σίγουρα θα έχεις αυτό που ήδη έχεις κατακτήσει». Συνεπώς, θα πρέπει να συνεχίσουμε όλοι μας να προσπαθούμε ακόμα περισσότερο.


Να σημειώσω ότι από την εμπειρία των δέκα ετών, απ’ ότι μας είπε, χρειάζεται σίγουρα το όραμα, χρειάζονται σίγουρα οι ξεκάθαροι στόχοι, χρειάζεται η παρακολούθηση των εξελίξεων στην ευρυζωνικότητα, ώστε να μην μένουμε στάσιμοι σε οποιεσδήποτε λειτουργίες. Χρειάζονται πρωτοβουλίες και προγράμματα για την ανάπτυξη της τοπικής κοινωνίας και της τοπικής οικονομίας, οι οποίες άλλωστε για τη λειτουργία της ευρυζωνικότητες δέχονται και τις θετικότερες ουσιαστικά παρεμβάσεις. Χρειάζεται οπωσδήποτε συνεργασία με τους ιδιώτες, για να μπορεί να υπάρξει αυτό το μοντέλο διαχείρισης και λειτουργίας, το οποίο θα είναι αποδοτικό για όλους. Χρειάζεται μία σταθερή πολιτική ανάπτυξης και χρηματοδότησης με συγκεκριμένο προγραμματισμό, για να μπορέσουμε να πιάσουμε τον στόχο.


Να τελειώσω λέγοντας ότι τα αποτελέσματα είναι και η σημαντική εξοικονόμηση χρημάτων σε διάφορους τομείς.


Για να μπορέσουμε να κερδίσουμε λίγο χρόνο, γιατί ήδη υπάρχει μια κόπωση σε όλους, θα προτείνω στον κύριο Μεράκο να έρθει επάνω στο πάνελ, να μειώσουμε και να εντάξουμε το κομμάτι της συζήτησης με τις ερωτήσεις στο κομμάτι της συζήτησης στρογγυλής τράπεζας. Ούτως ή άλλως, ίδιες είναι απορίες, ίδια είναι τα ερωτηματικά, κοινές είναι οι απορίες.


Θα ήθελα να υπενθυμίσω σε όλες και σε όλους τα σημαντικά από την παρέμβαση του συναδέλφου του κυρίου Μιχάλη Ταμήλου του Προέδρου. 

Μ. ΤΑΜΗΛΟΣ: (εκτός μικροφώνου)
ΠΡΟΕΔΡΕΙΟ: Βεβαίως, θα συντονίσει ο κύριος Μεράκος, ώστε να κερδίσουμε το κομμάτι αυτό.


Να υπενθυμίσω, γιατί αυτά που μένουν είναι κάποια σημαντικά στοιχεία, η αποκέντρωση της γνώσης, όπως είπε, η ενημέρωση των πολιτών, η εκπαίδευση των εμπλεκομένων, η αναβάθμιση των συστημάτων και των χειριστών, η συνεργασία με το Υπουργείο Εσωτερικών, η δημιουργία κέντρων επιμόρφωσης και η διαρκής επιμόρφωση των υπαλλήλων της δημόσιας διοίκησης, η προώθηση, της ηλεκτρονικής υπογραφής, η προσαρμογή της νομοθεσίας, η μείωση της γραφειοκρατίας, η αποκέντρωση του διοικητικού συστήματος, η χρηματοδότηση των υποδομών και η κατάρτιση στελεχών είναι αυτό που μπορεί να προσφέρει σε όλους μας το επιθυμητό αποτέλεσμα όσον αφορά την Αυτοδιοίκηση.


Από τον καθηγητή τον κύριο Μάγκλαρη σημειώσαμε πάρα πολλές σημαντικές τεχνικές γνώσεις. Ειδικά όσες και όσοι από εσάς είστε στελέχη των Δήμων νομίζω ότι έχετε αποκομίσει ένα πολύ σημαντικό πεδίο γνώσεων, το οποίο θα βοηθήσει ακόμα περισσότερο τη στήριξη που παρέχετε σε όλους εμάς τους αιρετούς, οι οποίοι δεν είμαστε και ειδικοί στο αντικείμενο.


Να κλείσω λέγοντας ότι το κομμάτι της συζήτησης τώρα με τις ερωτήσεις που θα τεθούν νομίζω ότι θα προσφέρει σε όλες και σε όλους ακόμα μια πολύ σημαντική εμπειρία, για να μπορέσουμε να φύγουμε πλουσιότεροι από αυτό το Συνέδριο, άλλωστε αυτό είναι και το ζητούμενο, για να μπορέσουμε να γυρίσουμε στις τοπικές κοινωνίες μας και να αποδείξουμε ότι η Αυτοδιοίκηση πραγματικά και με τα αιρετά στελέχη, αλλά και με τους τεχνοκράτες με τους οποίους συνεργάζεται, μπορεί να προσφέρει ποιότητα στην καθημερινότητά μας.


Ορίστε κύριε Μεράκο.
«Συζήτηση Β’ στρογγυλής τραπέζης»

ΠΡΟΕΔΡΕΙΟ (Λ. ΜΕΡΑΚΟΣ): Καλό απόγευμα και από εμένα. Έχω τον εύχαρη ρόλο να συντονίσω μία συζήτηση, που προφανώς κρατάει το ενδιαφέρον, αν κρίνω από το φαινόμενο που βλέπω σήμερα. Πρώτη φορά βρίσκομαι σε Συνέδριο που δεν έχει διάλειμμα μετά από πέντε ώρες. Αυτό είναι η πιο τρανή απόδειξη το πόσο όλοι μας σημαντικό θεωρούμε το θέμα και δεν  υπάρχει λόγος να κάνω μία μικρή εισαγωγή που είχα ετοιμάσει, για να σας πείσω πόσο σημαντική είναι η εμπλοκή και η δραστηριοποίηση της Τοπικής Αυτοδιοίκησης στην ανάδειξη των ευρυζωνικών υποδομών. Επομένως, αυτό είναι περιττό. 

Βέβαια, ο ρόλος μου είναι επίσης άχαρος, γιατί θα συντονίσω μια συζήτηση που θα θέλει να δώσει απαντήσεις σε ερωτήσεις ενός πεινασμένου ακροατηρίου, έχοντας ένα γεύμα μπροστά μας μετά από πολλές ώρες. Ας ελπίσουμε ότι θα πάμε καλά.

Ποια είναι τα επιχειρηματικά μοντέλα που θα μπορέσουν να δώσουν βιώσιμες ευρυζωνικές υποδομές με ποιοτικές υπηρεσίες με χαμηλό κόστος για όλους; 


Ποια είναι αυτά τα μοντέλα που θα μπορέσουν να δώσουν απαντήσεις στον ενθουσιασμό που άκουσα από το πρωί και από τους εκπροσώπους της Τοπικής Αυτοδιοίκησης, αλλά και από τον κύριο Γιάννη Καλογήρου, ότι το ζητούμενο δεν είναι τα καλώδια και ίνες, οι πετονιές, όπως θέλει να τις λέει ο φίλος μου ο Βασίλης, αλλά το πολιτικό και κοινωνικό ζητούμενο είναι οι υπηρεσίες που θα έρθουν μέσα από αυτές και θα αλλάξουν τον τρόπο που δουλεύουμε, που διασκεδάζουμε, που συμμετέχουμε στα κοινά, η ενδυνάμωση του πολίτη.


Οι ερωτήσεις είναι πολλές και ακούστηκαν. Θα ήθελα όλοι μας να είμαστε περιεκτικοί, για να κρατήσουμε τον χρόνο. Επομένως, ποιος είναι ο ρόλος της Τοπικής Αυτοδιοίκησης στα επιχειρηματικά αυτά σχήματα. Πολλοί θέλουν αυτά τα σχήματα να ευνοούν τον ανταγωνισμό και προτάθηκαν προφανώς τέτοια σχήματα και από τους προηγούμενους ομιλητές, που μιλούν για ανοικτή πρόσβαση με κοστοστρεφή τιμολόγηση.


Ποιος διαχειρίζεται τις υποδομές; Συγκεκριμένες ερωτήσεις έγιναν από Δημάρχους. Σε ποιο επίπεδο γίνεται αυτή η διαχείριση; Με ποιες συνέργιες; Τέλος, με ποια πολιτική διάσταση και πολιτική κουλτούρα μπαίνουμε σε αυτό το θέμα; Είναι η ευρυζωνικότητα η λέξη που θα λύσει όλα τα προβλήματα της κοινωνίας μας και τα προβλήματα που αντιμετωπίζει η Τοπική Αυτοδιοίκηση; Δηλαδή, θα πάμε 15 χρόνια πριν, που όλοι προσπαθούσαμε να βρούμε λύσεις μέσα από κάτι που λεγόταν πληροφορική; Τώρα αυτή η λέξη σε ευρυζωνικότητα και αν πετύχουμε σε αυτό με ένα πολύ καλό επιχειρηματικό μοντέλο, έχουμε λύσει όλα τα προβλήματα της κοινωνίας μας; Δεν νομίζω ότι είναι έτσι.


Τέλος, ποιες είναι οι ιδιαιτερότητες των Περιφερειών της χώρας μας και οι διεθνείς εμπειρίες μπορούν να μεταφερθούν και να μάθουμε από τα μαθήματα άλλων που προηγήθηκαν;


Να σταματήσω εδώ και να εισάγω τους εκλεκτούς προσκεκλημένους σε αυτό το τραπέζι. Έχω δίπλα τον κύριο Παναγιώτη Τσανάκα, ο οποίος είναι καθηγητής στο Εθνικό Μετσόβιο Πολυτεχνείο και Πρόεδρος του Εθνικού Δικτύου Έρευνας και Τεχνολογίας, καθώς επίσης και μέλος του Διοικητικού Συμβουλίου της ΕΕΤ. Έτσι ο κύριος Τσανάκας έρχεται με έναν κατά κάποιον τρόπο διττό ρόλο εδώ. Έχει δύο καπέλα, το ένα του ανθρώπου που αναπτύσσει ένα δίκτυο που προσφέρει προηγμένες υπηρεσίες, που είναι ένα δίκτυο μπροστάρης στη χώρα μας σε σχέση με την ευρυζωνικότητα, αλλά απευθύνεται και στην ακαδημαϊκή και ερευνητική κοινότητα και από την άλλη μεριά το καπέλο του ρυθμιστή που παίζει έναν σημαντικό ρόλο στις απαντήσεις που θα δώσουμε σήμερα ή θα επιχειρήσουμε. Αν δεν τα καταφέρουμε, τουλάχιστον να κάνουμε τις σωστές ερωτήσεις.


Έχω την κυρία Γιώτα Παπαρίδου επίσης, η οποία είναι Πρόεδρος του Διοικητικού Συμβουλίου και η Διευθύνουσα Σύμβουλος της εταιρείας SHINET και από το 2003 μέλος του Διοικητικού Συμβουλίου του Συνδέσμου Επιχειρήσεων Πληροφορικής και Επικοινωνιών και από το 2007 Αντιπρόεδρος του ΣΕΠΕ. Επίσης, εκπροσωπεί το ΣΕΠΕ στο Διοικητικό Συμβούλιο της Κοινωνίας της Πληροφορίας Α.Ε.

Ο συνάδελφός μου ο κύριος Θωμάς Σφηκόπουλος, ο οποίος είναι καθηγητής στο Πανεπιστήμιο Αθηνών, Πρόεδρος του Τμήματος Πληροφορικής και Τηλεπικοινωνιών. Ο κύριος Σφηκόπουλος ηγείται της Ομάδας του Πανεπιστημίου Αθηνών, που στο έργο του τεχνικού σύμβουλου, του έργου της πρόσκλησης 93 για την Περιφέρεια Πελοποννήσου. Επομένως, από αυτόν θα δούμε κάποιες εμπειρίες από αυτή την εμπλοκή.


Τέλος, είναι μεγάλη μας χαρά που έχουμε επίσης μαζί μας Vittorio Vallero, ο οποίος έκανε ένα μακρινό ταξίδι – στην εποχή της ευρυζωνικότητας εννοώ μακρινό, γιατί άκουσα προηγουμένως των Δήμαρχο Λευκάδας, ο οποίος έλεγε: «Που να πάμε τώρα στο διαδίκτυο και να το δούμε;», το διαδίκτυο μας φέρνει πιο κοντά – από τη Βορειοδυτική Ιταλία από την Περιφέρεια του Piemonte. Ο κύριος Vittorio εργάζεται σε ένα εταιρικό σχήμα, μια κοινοπραξία φορέων του δημοσίου και της Τοπικής Αυτοδιοίκησης στην Περιφέρεια του Piemonte, που είναι στη Βορειοδυτική Ιταλία με πρωτεύουσα το Torino. Επίσης, συμμετέχει στο Παρατηρητήριο των T.P.Ε στην περιοχή και επίσης, διαμορφώνει στρατηγική σε σχέση με την ευρυζωνική πρόσβαση, κυρίως τα θέματα των ασυρμάτων δικτύων. Έτσι θα είναι μεγάλη μας χαρά να ακούσουμε και τις εμπειρίες του από την Ιταλία.


Ο κύριος Μάγκλαρης έχει ζητήσει τον λόγο.
Β. ΜΑΓΚΛΑΡΗΣ: Ευχαριστώ. Ήθελα απλώς να συμπληρώσω τρία σημεία, τα οποία δεν πρόλαβα να πω κατά την ομιλία μου και τα οποία θεωρώ ότι θα ανοίξουν αρκετά θέματα.


Το ένα είναι κατά πόσο το σύστημα διαχείρισης, το οποίο προτείνουμε για τα ευρυζωνικά των Δήμων, της πρόσκλησης 93 θα είναι κεντρικό ενιαίο ή θα είναι αποκεντρωμένο. Εγώ πήρα θέση. Είπα αποκεντρωμένο για ορισμένους λόγους.


Ένα δεύτερο είναι ότι έχουμε παρατηρήσει από την εμπειρία μας – και νομίζω ότι μπορεί να το επιβεβαιώσει και ο κύριος Θωμάς Σφηκόπουλος – ότι υπάρχουν Δήμοι οι οποίοι προχωρούν πιο γρήγορα και αυτό οφείλεται σε συγκεκριμένα πρόσωπα, τους αποκαλώ champions. Αν δεν υπάρχουν αυτοί οι champions είτε στο επίπεδο του Δημάρχου, είτε στο επίπεδο ανθρώπων που έχουν άμεση πρόσβαση στον Δήμαρχο, δεν βλέπεις τίποτα. Άρα λοιπόν, δεν υπάρχει ισότητα. Ξεχάστε το.


Έχει γίνει ήδη επιλογή. Η πρόσκληση 93 επέλεξε έναν ορισμένο αριθμό Δήμων, όχι όλους τους Δήμους της χώρας και η γνώμη η δική μου είναι ότι από τους 75 Δήμους που επιλέχθηκαν δεν θα προχωρήσουν όλοι με την ίδια ταχύτητα. Είναι δεδομένο. Δηλαδή, δεν πρόκειται να προχωρήσουμε σε μια λογική μέσου όρου και το ανέφερε νομίζω και ο συνάδελφος από την Ολλανδία. Δεν υπάρχει μέσος όρος ακόμα σε αυτά τα πράγματα. Προχωρούμε με αστραπές και λοιπά.


Τέλος, ένα θέμα, το οποίο δεν πρόλαβα να θίξω, ήταν ποιο κομμάτι της διαχείρισης του δικτύου γίνεται εργολαβικά προς τα έξω, μέσω αυτού που λέμε PPP και ποιο κομμάτι κρατιέται στο επίπεδο μιας Δημοτικής Επιχείρησης.

ΠΡΟΕΔΡΕΙΟ: Ευχαριστώ κύριε Μάγκλαρη. Θα ήθελα να προχωρήσω και να ζητήσω από τον κύριο Σφηκόπουλο μια σύντομη τοποθέτηση.
Θ. ΣΦΗΚΟΠΟΥΛΟΣ: Ευχαριστώ κύριε Πρόεδρε. Κυρίες και κύριοι, καταρχήν να ευχαριστήσω την ΚΕΔΚΕ για την πρόσκληση αυτή. Στα λίγα λεπτά που έχω να θέσω τα ερωτηματικά ή τα ερωτήματα που νομίζω ότι θα μας απασχολήσουν επέλεξα δύο βασικά ερωτήματα.


Το πρώτο είναι τα επιχειρηματικά πλάνα. Πολύ σύντομα. Όπως είπε και ο κύριος Βασίλης Μάγκλαρης πριν από λίγο, ένα δίκτυο έχει τρία βασικά επίπεδα. Άμα ξεκινήσουμε από το πιο χαμηλό, το κάτω-κάτω από αυτό που βλέπετε, είναι η φυσική υποδομή. Δηλαδή, οι σωλήνες και τα καλώδια οπτικών ινών που άρχισαν σήμερα να εγκαθίστανται στους Δήμους που έχουν επιλεχθεί για την εγκατάσταση μητροπολιτικών δικτύων οπτικών ινών.


Το δεύτερο επίπεδο είναι η υποδομή του δικτύου. Δηλαδή, ο ενεργός εξοπλισμός, όπου υπάρχει η μεταγωγή και η λειτουργία του δικτύου.


Το τρίτο επίπεδο πάνω-πάνω είναι οι υπηρεσίες και το περιεχόμενο, το οποίο εξ ορισμού από το έργο αυτό είναι ανοικτό. Δηλαδή, οποιοσδήποτε θα πρέπει να μπορεί να χρησιμοποιεί τις υποδομές που χτίστηκαν.


Από τη διεθνή πρακτική, κυρίως την ευρωπαϊκή, αλλά και λαμβάνοντας υπόψη τις ιδιαιτερότητες της Ελλάδας και του έργου του συγκεκριμένου, μπορεί να πει κανείς ότι για τα επιχειρηματικά μοντέλα αυτών των δικτύων τέσσερα είναι, υπάρχουν και παραλλαγές αυτών, τα επικρατέστερα.


Το πρώτο μοντέλο που βλέπετε στη διαφάνεια σαν Σ1 λέει: καταρχήν, κάτω-κάτω ο παθητικός εξοπλισμός, δηλαδή οι οπτικές ίνες, οι σωλήνες και τα μικροσωλήνια ανήκουν στον Δήμο. Ο ενεργός εξοπλισμός ανήκει επίσης στον Δήμο. Υπάρχει ένας διαχειριστής τόσο για τον ενεργό, όσο και για τον παθητικό εξοπλισμό, ο οποίος είναι ουδέτερος ή ακόμα μπορεί να είναι και μία επιχείρηση του Δήμου.


Αυτό είναι ένα σενάριο το οποίο έχει υλοποιηθεί σε κάποιες ευρωπαϊκές πόλεις. Βέβαια, εδώ πρέπει να σημειώσω ότι αυτές οι πόλεις έχουν μία μεγάλη εξοικείωση στις νέες τεχνολογίες, τόσο από την πλευρά των πολιτών, όσο και από την πλευρά της διοίκησης, πράγματα που, όπως κατανοούμε, δεν είναι σήμερα η κατάσταση στην Ελλάδα και ιδιαίτερα στις πόλεις εκτός Αθήνας και Θεσσαλονίκης, στις οποίες απευθύνεται αυτό το έργο.

Το δεύτερο μοντέλο που θα μπορούσε κανείς να σκεφτεί, αυτό που συμβολίζουμε ως Σ2, οι υπηρεσίες πάνω-πάνω είναι πάντα ανοικτές, ο παθητικός εξοπλισμός, οπτικές ίνες, καλώδια και λοιπά, πράγματι ανήκει πάντα στον Δήμο. Ο ενεργός εξοπλισμός μπορεί να είναι μία Σύμπραξη Ιδιωτικού και Δημοσίου Τομέα και η διαχείριση του μεν παθητικού εξοπλισμού γίνεται από τον Δήμο, του δε ενεργού εξοπλισμού από τις ΣΔΙΤ. ΣΔΙΤ είναι αυτό που βλέπετε μπλε και κίτρινο.


Το τρίτο σενάριο είναι μια παραλλαγή του δεύτερου, όπου ο ενεργός εξοπλισμός ανήκει τελείως στον ιδιωτικό τομέα και όπου μπορεί να υπάρχει ανταγωνισμός και στον ενεργό εξοπλισμό. Η διαχείρισή του μπορεί να γίνεται από έναν ιδιαίτερο διαχειριστή.


Το τέταρτο σενάριο είναι εκεί όπου ο ενεργός εξοπλισμός, ο παθητικός εξοπλισμός, αλλά και η διαχείριση γίνεται από μία Σύμπραξη του Δημόσιου και Ιδιωτικού Τομέα, η οποία συμφωνείται μεταξύ του Δήμου και των ιδιωτών.


Αυτά είναι τα τέσσερα επικρατέστερα σενάρια. Πιστεύουμε ότι  κάποιος πρέπει να επιλέξει βασικά ανάμεσα σε αυτά, ακόμα και αν υπάρχουν μικρές παραλλαγές.


Τα βασικά χαρακτηριστικά που πιστεύουμε ότι πρέπει να έχει κανείς υπόψη του όταν θα κάνει αυτή την επιλογή είναι ότι στις συνθήκες της Ελλάδας και στις συνθήκες των πόλεων που έχουν και αναπτύσσουν αυτά τα δίκτυα ο Δήμος είναι αυτός που θα κατέχει την παθητική υποδομή, δηλαδή τις οπτικές ίνες και τους σωλήνες, θα τον προσφέρει κοστοστρεφώς στους ιδιωτικούς φορείς, οι οποίοι θα έχουν ενδιαφέρον να επενδύσουν. Οι Δήμοι θα είναι υπεύθυνοι για την επέκταση της παθητικής υποδομής, δίνοντας, άλλωστε αυτός είναι και ο ένας από τους ρόλους τους, πρόσβαση σε όσο το δυνατόν περισσότερους πολίτες και λαμβάνοντας υπόψη τους προβλήματα κοινωνικής ευαισθησίας.


Ο Δήμος δεν πρέπει, κατά την άποψή μας, να συμμετέχει στην επέκταση του ενεργού εξοπλισμού, διότι έτσι δεν έχει να κάνει επενδύσεις, αλλά γλιτώνει και από το πρόβλημα της τεχνογνωσίας που πρέπει να αποκτήσει για να το κάνει αυτό, που δεν είναι ο κατάλληλος φορέας. Παραμένει μόνο ιδιοκτήτης του ενεργού εξοπλισμού σε όσους Δήμους έχει εγκατασταθεί τέτοιος και που αυτός χρησιμοποιείται για τα δημόσια σημεία που εξυπηρετείται το δίκτυο. Το οπτικό δίκτυο ανήκει στον Δήμο και πρέπει να του προσφέρει συγκριτικά πλεονεκτήματα σε σχέση με άλλες περιοχές, που δεν έχουν αυτά τα δίκτυα και επομένως, να δημιουργεί επιχειρηματικά κίνητρα για ιδιωτικές επενδύσεις. Ακόμα τα έργα για την επέκταση των υποδομών, διότι θα χρειαστούν τέτοια έργα, διότι τα δίκτυα που κατασκευάζονται δεν πιάνουν όλες τις πόλεις, θα πρέπει να συνδυάζονται με άλλα έργα του Δήμου, για να μην υπάρχει αυτό το μεγάλο πρόβλημα με τα συνεχή σκαψίματα.


Η μη συμμετοχή του Δήμου στη διαχείριση εξασφαλίζει μικρότερη πολυπλοκότητα στις δραστηριότητές του και ο φορέας που αναλαμβάνει τη διαχείριση έχει ένα μικρότερο ρίσκο, παίρνοντας να διαχειριστεί ένα δίκτυο το οποίο είναι ενός δημόσιου φορέα. 

Όλα αυτά οδηγούν στο συμπέρασμα ότι μάλλον κανείς τείνει να επιλέξει το δεύτερο από τα τέσσερα σενάρια που σας έδειξα πριν.

Το δεύτερο πρόβλημα που θέλω να θίξω είναι κάθε Δήμος θα διαχειρίζεται μόνος του το δίκτυό του ή θα πρέπει να συνεργαστεί με άλλους όμορους Δήμους. Τα αυτόνομα δίκτυα, αυτόνομα εννοώ ο Δήμος κατέχει το δίκτυο και το διαχειρίζεται μόνος τους, οδηγούν σε μεγαλύτερο κόστος. Μικροί Δήμοι θα είναι αναγκασμένοι να προσφέρουν υπηρεσίες σε υψηλότερη τιμή, διότι το κόστος θα είναι μεγαλύτερο. Οι συμφωνίες επέκτασης σε αυτούς τους Δήμους ή σε Δήμους οι οποίοι είναι μόνοι τους θα έχουν επίσης μεγαλύτερο. Δεν θα επιτυγχάνεται οικονομία κλίμακας, θα υπάρχει δυσκολία διαχείρισης και επίσης, θα υπάρχει δυσκολία να κάνουν οι Δήμοι καλές συμφωνίες με τους παρόχους υπηρεσιών. 

Άρα, τείνει κανείς να πει ότι η καλύτερη λύση θα ήταν στο κομμάτι της διαχείρισης να υπάρχει ενοποίηση των Δήμων σε ομάδες. Αυτό θα μπορούσε να είναι σε επίπεδο Περιφέρειας. Όμως αυτό δεν πανάκεια, θα μπορούσε να είναι και σε άλλες ομαδοποιήσεις.

Για να το δούμε αν πραγματικά αυτές οι υποθέσεις που κάνει κανείς – και είναι λογικές – επαληθεύονται κάναμε δύο σενάρια. Το ένα, πήραμε την Περιφέρεια της Πελοποννήσου και εξετάσαμε το κάθε δίκτυο των εννέα Δήμων που δημιουργούνται στην Πελοπόννησο τι υποδομές έχει, τι υποδομές θα πρέπει να αναπτυχθούν στο μέλλον, ώστε να καλυφθεί όλος ο Δήμος. Δηλαδή, να φτάσει η ίνα τουλάχιστον μέχρι το κοντινότερο σημείο στο σπίτι, δηλαδή εκεί που ο ΟΤΕ έχει τα κουτιά του και ένα ποσοστό μπορεί να είναι στα κτίρια ή στα σπίτια και είδαμε τι κόστος έχει αυτό συνολικά για τους εννέα Δήμους και μετά θεωρήσαμε ότι έχουμε μια συνδιαχείριση αυτών των εννέα Δήμων, οπότε επιτυγχάνονται ορισμένες οικονομίες κλίμακας, κυρίως στα κόστη διασύνδεσης, στο κόστος που πετυχαίνει κανείς καλύτερες τιμές στις εκσκαφές και λοιπά.

Εδώ βλέπετε βασικά τι επεκτάσεις χρειάζονται. Είναι το 70%-80% περίπου αυτό το οποίο έχει ήδη εγκατασταθεί ή εγκαθίσταται. Θα σας δείξω δύο διαφάνειες με τα αποτελέσματα. Το μπεζ είναι οι επενδύσεις που χρειάζονται για την επέκταση του δικτύου. Το μοβ είναι τα λειτουργικά έξοδα και το μπλε είναι τα έσοδα. Τα έσοδα τα υπολογίσαμε με βάση μαθηματικά μοντέλα που έχουμε και δεδομένα της ζήτησης μέχρι σήμερα κοιτάξαμε πως θα εξελιχθεί η ζήτηση στα επόμενα χρόνια και άρα, από εκεί βάζοντας υπηρεσίες, να σημειώσω ότι στα έσοδα έχουμε μόνο υπολογίσει τις υπηρεσίες που αφορούν το internet και την τηλεφωνία, δηλαδή δεν έχουν άλλες υπηρεσίες προστιθέμενης αξίας, ψηφιακή τηλεόραση και λοιπά, διότι τα δεδομένα είναι λίγα μέχρι σήμερα, αλλά τα έσοδα είναι μάλλον λιγότερα απ’ ότι μάλλον θα υπάρχουν. Βλέπετε ότι μέχρι το 2013 αρχίζει η καμπύλη να γυρίζει. Δηλαδή, σημαίνει ότι τα έσοδα γίνονται λίγο περισσότερα από τα έξοδα. Είναι οι χρηματοροές αυτές που βλέπετε.
Αν κανείς προσπαθήσει να προβάλει αυτή την καμπύλη, μαθηματικά δεν είναι πολύ σωστό, αλλά πρακτικά δεν είναι πολύ λάθος, θα φτάσει στο 2022 για να πάρει τα λεφτά του πίσω ο επενδυτής.

Αν πάμε τώρα και δούμε ότι έχουμε ομάδες Δήμων, τώρα η ομάδα εδώ πέρα είναι όλοι οι Δήμοι της περιφέρειας, αυτό είναι ένα σενάριο που τρέξαμε, θα δείτε είναι η πάνω καμπύλη η συνεχόμενη, θα δείτε ότι πρακτικά στο 2013 είμαστε πολύ κοντά στις εσόδων και εξόδων και μετά από έναν χρόνο, αν το δείτε, δηλαδή το 2014, αρχίζει να είναι κερδοφόρα η επένδυση. 

Από κάτω από τις διακεκομμένες γραμμές βλέπετε το αποτέλεσμα των εννέα Δήμων, αν ο καθένας λειτουργούσε από μόνος του. Βέβαια, σας είπα ότι αυτό είναι το 2022 περίπου που θα αρχίσει. Εντάξει, δεν υπάρχει μία επένδυση, αλλά όλοι οι Δήμοι μαζί, αν τους έπαιρνε κανείς αθροιστικά θα ήταν κερδοφόρες.

Αυτά είναι δύο σημεία τα οποία ήθελα να θίξω, τα οποία θα πρέπει να έχει κανείς υπόψη του, όταν αποφασίζει το επιχειρηματικό μοντέλο.

Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ για αυτή την πολύ μεστή τοποθέτηση. Θα ζητήσω από τον κυρία Παπαρίδου να μας πει της απόψεις του ΣΕΠΕ για κάποια από τα θέματα που θίχτηκαν.

Γ. ΠΑΠΑΡΙΔΟΥ: Κυρίες και κύριοι καλησπέρα σας. Εκπροσωπώντας τον Σύνδεσμο Πληροφορικής και Επικοινωνιών Ελλάδας θέλω και εγώ με τη σειρά μου να ευχαριστήσω την Κεντρική Ένωση Δήμων και Κοινοτήτων που μας έδωσε αυτή την ευκαιρία να είμαστε σήμερα εδώ μαζί σας.

Προχωρώντας την παρουσίασή μου θα ήθελα να θέσω λίγο την πραγματικότητα, πως είναι τα πράγματα σήμερα και θα φύγω λίγο από την πρόσκληση 93 και μόνο, γιατί αυτή τη στιγμή έχουμε εστιάσει σε ένα πολύ μεγάλο κομμάτι της παρουσίας σας, στην πρόσκληση 93. Η ευρυζωνικότητα στους Δήμους δεν είναι μόνο η πρόσκληση 93. Όπως είπαν και ο κύριος Βαφειάδης και ο κύριος Αθανασίου, είναι η πρόσκληση 105 που αφορά πολλούς μικρούς Δήμους, είναι η πρόσκληση 157, η οποία θα προχωρήσει με ευρυζωνικές υποδομές σε όλη την Ελλάδα. Άρα, πιστεύω ότι είναι πολύ βασικό να δούμε το θέμα της ευρυζωνικότητας συνολικά.


Τα τελευταία χρόνια σε πολλές χώρες της Ευρώπης έχουν ανακοινωθεί σχέδια για την υλοποίηση ασύρματων δικτύων και δικτύων οπτικών ινών. Μερικά από αυτά τα δίκτυα έχουν δημιουργηθεί με την λογική open access ή ανοιχτή πρόσβαση, πράγμα το οποίο σημαίνει ότι ο ιδιοκτήτης του δικτύου, όποιος είναι αυτός, είτε είναι δημόσιο, είτε είναι Δημοτική Αρχή, είτε είναι κάποιος ιδιώτης, προσφέρει πρόσβαση κάτω από τους ίδιους όρους σε οποιονδήποτε θέλει να χρησιμοποιήσει αυτό το δίκτυο.


Ιδιαίτερη έμφαση δίνεται στο τελευταίο διάστημα βέβαια στο θέμα των ευρυζωνικών δικτύων και υπηρεσιών και υπάρχουν πάρα πολλές πόλεις σε μεγάλες αστικές περιοχές, όπως είναι το Άμστερνταμ, η Βιέννη, το Παρίσι ή σε μικρότερες περιοχές, όπου υπάρχουν κάποια προβλήματα, όπου οι τοπικές κοινωνίες, είτε αυτόνομα, είτε σε συνεργασία τις περισσότερες φορές με τον ιδιωτικό τομέα, δημιουργούν αυτές τις υποδομές.


Για να μπορέσουν να λειτουργήσουν σωστά αυτά τα πράγματα, αυτό που είναι πάρα πολύ βασικό σε οποιαδήποτε περίπτωση είναι να στηθούν με τέτοιο τρόπο οι διαδικασίες, ώστε η παροχή υπηρεσιών να είναι ίδια για όλους, η χρήση του δικτύου να είναι ίδια για όλου, έτσι ώστε να έχουμε καλύτερο ανταγωνισμό, για να έχουμε καλύτερες υπηρεσίες για τον πολίτη.


Δυστυχώς όμως, παρ’ όλες τις καλές προθέσεις από τις Δημοτικές Αρχές σε όλη την Ευρώπη, υπάρχουν περιοχές – και η Ελλάδα είναι μία από αυτές – που τα αποτελέσματα τουλάχιστον στο κομμάτι του πως πρέπει να κινηθούν οι διαδικασίες και ο ανταγωνισμός δεν είναι καλά.


Να δούμε λίγο γρήγορα τα επιχειρηματικά μοντέλα, τα οποία συζητήσαμε και πριν. Βασικά ένα επιχειρηματικό μοντέλο, αυτό το οποίο καθορίζει, είναι τον τρόπο εκμετάλλευσης ενός μητροπολιτικού δημοτικού δικτύου.  Δηλαδή, τι καθορίζει βασικά, ποιος είναι ο ρόλος της Τοπικής Αυτοδιοίκησης, ποιος είναι ο ρόλος των δημόσιων φορέων, πως θα γίνεται η διαχείριση του ανταγωνισμού, πως θα κινείται ο ιδιωτικός φορές και ούτω καθεξής.


Ας δούμε λίγο γρήγορα τα τρία επίπεδα, τα οποία αναφέρθηκαν και πριν. Έχουμε το πρώτο επίπεδο, που είναι η φυσική υποδομή, τα φρεάτια, οι σωληνώσεις και τα λοιπά, στα οποία αναφερθήκαμε και τον φορέα που εκμεταλλεύεται αυτή την υποδομή.


Στο δεύτερο επίπεδο έχουμε τον ενεργό και τον ασύρματο εξοπλισμό, κάτι απαραίτητο για να λειτουργήσει το δίκτυο. Η οπτική ίνα είναι ένα καλώδιο, που όταν θα μπει μόνο του το καλώδιο δεν σημαίνει ότι έχουμε την επικοινωνία που θέλουμε.


Το τρίτο επίπεδο είναι οι υπηρεσίες πρόσβασης και περιεχομένου. Εδώ βλέπουμε ποιος θα έχει πρόσβαση στο δίκτυο, οι ιδιώτες, οι επιχειρήσεις, οι δημόσιες Αρχές, τον τύπο υπηρεσιών που θα διατίθενται, δηλαδή θα είναι τηλεφωνία, θα είναι internet, θα είναι τηλεόραση, καθώς επίσης και ποιο είναι το παρεχόμενο περιεχόμενο.


Τα οικονομικά οφέλη για τις τοπικές κοινωνίες είναι πάρα πολύ μεγάλα. Είδατε διάφορα παραδείγματα. Δεν θέλω να μπω σε μεγάλα βάθος σε αυτά. Απλώς, θέλω να επιμείνω σε ορισμένα, τα οποία πιστεύω ότι είναι πολύ βασικά.


Προχωρώντας αυτή τη στιγμή και αναπτύσσοντας την ευρυζωνικότητα, η οποία ευρυζωνικότητα δεν είναι τίποτα άλλο από κάποιες λεωφόρους, στις οποίες μπορεί να κυκλοφορεί πάρα πολύ γρήγορα η γνώση και η πληροφορία, στην οποία αναφερόταν χθες και ο Υπουργός ο κύριος Παυλόπουλος. Κάνοντας αυτό το πράγμα, έχουμε τη δυνατότητα να δώσουμε σε όλη τη χώρα μας και σε περιοχές απομακρυσμένες τη δυνατότητα της χρήσης τεχνολογιών, που δεν υπήρχε πριν. 


Άρα, έχουμε νέες θέσεις εργασίας, έχουμε ενίσχυση της παραγωγικότητας των τοπικών επιχειρήσεων, που δεν είχαν δυνατότητα να εκμεταλλευτούν κάποια πράγματα πριν. Έχουμε ενίσχυση της προσέλκυσης επενδύσεων. Το είπαν πριν και με συγκεκριμένα νούμερα. Είναι πάρα πολύ βασικό αυτή τη στιγμή για οποιονδήποτε θέλει να επενδύσει σε μία περιοχή που βρίσκεται τεχνολογικά αυτή η περιοχή. Ξέρουμε ότι έτσι μπορούμε να γλιτώσουμε πάρα πολλά κόστη. Άρα, είναι πάρα πολύ βασικό για να προσελκύσετε επενδύσεις, να βρίσκεστε σε ένα επίπεδο τεχνολογικά, το οποίο είναι στη σωστή του βάση.


Τα οφέλη για τους δημότες είναι πάρα πολύ μεγάλα, διότι αυτή τη στιγμή μιλάμε για υποδομές, λέμε για κάποια πράγματα που πρέπει να γίνουν στο μέλλον, αλλά αυτό το μέλλον είναι αυτό που θα δώσουμε στους δημότες, τη δυνατότητα μέσω αυτών των υποδομών να χρησιμοποιήσουν εφαρμογές.


Υπάρχουν άλλες πόλεις πολλές οι οποίες έχουν κάνει πολλά πράγματα. Η Γλασκόβη είναι μία από αυτές, η οποία βραβεύτηκε κιόλας και στο Intelligent Community Forum. Υπάρχουν πάρα πολλά πράγματα τα οποία απολαμβάνουν αυτή τη στιγμή οι δημότες της Γλασκόβης. Πληρώνουν τα δημοτικά τέλη ηλεκτρονικά, τα τέλη στάθμευσης. Ξέρουν ανά πάση στιγμή τι θέσεις εργασίας υπάρχουν στην πόλη, ώστε να μπορούν να υποβάλουν αιτήσεις. Έχουν πρόσβαση στη Δημοτική Βιβλιοθήκη ηλεκτρονικά. Μπορούν να ενημερωθούν και να ενημερώσουν ανά πάσα στιγμή για οποιαδήποτε προβλήματα μπορεί να υπάρχουν στον δρόμο, είτε στην ύδρευση, είτε οπουδήποτε. Μπορούν να υποβάλουν αιτήσεις για την έκδοση πιστοποιητικών και να μην τρέχουν από το ένα σημείο στο άλλο.

Επίσης, φυσικά υπάρχουν πολλά θέματα που αφορούν στη φροντίδα στο σπίτι, που εμείς αυτή τη στιγμή τα συζητάμε σαν είναι θαύματα. Συνδέσαμε το Καστελόριζο με το ΣΥΖΕΥΞΙΣ, έχουμε τηλεϊατρική. Το θεωρούμε ένα θαύμα. Οι άνθρωποι αυτοί το έχουν δεδομένο, μπορούν να δώσουν υπηρεσίες, τηλεϊατρική στο σπίτι, μπορούν να δώσουν εκπαίδευση στο σπίτι, μπορούν να δώσουν πάρα πολλά πράγματα. Κάπου εκεί πρέπει να πάμε και εμείς σε κάποιο σημείο. Το οφείλουμε στον κόσμο.

Να δούμε λοιπόν, αυτή τη στιγμή, να μου επιτρέψετε, έχουμε τις υποδομές για να μπορέσουμε να το κάνουμε αυτό, όμως έχουμε τα ασύρματα δίκτυα. Τα ασύρματα δίκτυα που είναι η πρόσκληση 105 σημαίνει ότι θα πρέπει να βοηθήσουν οι Δημοτικές Αρχές να μπορέσουμε να ολοκληρώσουμε αυτές τις υποδομές. Υπάρχει ασύρματος εξοπλισμός, υπάρχει προβληματισμός από τον κόσμο, θα πρέπει να ενημερώσετε τον κόσμο ότι αυτές οι συσκευές είτε έχουν κάποια άδεια συγκεκριμένη, είτε δεν χρειάζονται άδεια όπως το WiFi, ώστε να μην έχουμε προβλήματα, τα οποία υπάρχουν σε πολύ μεγάλη βάση σήμερα.

Επίσης, τα δίκτυα κορμού έχουν τραγικό πρόβλημα με τα δικαιώματα διέλευσης. Οι τηλεπικοινωνιακοί πάροχοι αυτή τη στιγμή έχουν ξεκινήσει να στήνουν δίκτυα κορμού. Όμως οι διαδικασίες δεν είναι εκεί. Ο νόμος περί τηλεπικοινωνιών, ο οποίος βγήκε πριν από 18 μήνες περίπου, προβλέπει ότι πρέπει να αποσαφηνιστούν οι ειδικές διαδικασίες. Τι σημαίνει αυτό; Να σας δώσω λίγα νούμερα, για να καταλάβετε τι γίνεται με αυτά τα πράγματα. 
Αν κοιτάξουμε λίγο το Παρίσι, θα δούμε ότι στο Παρίσι αυτή τη στιγμή έχουν ξεκαθαρίσει τι σημαίνουν τέλη διέλευσης, πως αναπροσαρμόζονται, ποιες είναι οι διαδικασίες και ούτω καθεξής. Χοντρικά, για να σκάψεις και να περάσεις οπτική ίνα στο Παρίσι, τα τέλη διέλευσης είναι γύρω στα 300 € για αυτοκινητόδρομους και 30 €  για απλούς δρόμους.

Αν πάμε τώρα στην Ελλάδα, βλέπουμε εδώ ότι τα πράγματα είναι τελείως διαφορετικά. Ξεκινάμε από τέλη τα οποία έχουν μηδενική χρέωση, φτάνουμε με τέλη που μπορεί να φτάνουν τα 1.500 € το μέτρο. 

Δύο παραδείγματα, που είναι πολύ βασικά, είναι ότι παίρνοντας ενδεικτικά έναν Δήμο, δεν έχει σημασία ποιος είναι αυτός ο Δήμος, για να σκάψουμε 40 χιλιόμετρα στη Βόρεια Ελλάδα, με τη λογική της Γαλλίας, με τα 30 € που είπαμε και τα λοιπά, μιλάμε για 7.200 €  για τους έξι σωλήνες. Όσον αφορά την υφιστάμενη κατάσταση σήμερα ο πάροχος, ο οποίος σκάβει αυτά τα χιλιόμετρα σε αυτό τον Δήμο της Βόρειας Ελλάδας, πρέπει να πληρώσει 650.000 €.

Αν πάμε λίγο στην Αθήνα, γιατί κάτι αντίστοιχο των 160 χιλιομέτρων για 66.000 €.

Όπως καταλαβαίνετε, μιλάμε για πράγματα, τα οποία είναι εντελώς άσχετα μεταξύ τους και για επενδύσεις που είναι πάρα πολύ δύσκολες, οι ιδιωτικοί φορείς να προχωρήσουν αυτές, γιατί είναι εντός οποιουδήποτε business plant.

Όμως για να οριστούν αυτά τα πράγματα, θα πρέπει επιτέλους να εκδοθεί αυτή η Κοινή Υπουργική Απόφαση, μίλησε η κυρία Μπελώνη – νομίζω – για αυτή προηγουμένως, η οποία πρέπει να εκδοθεί τους τελευταίους 18 μήνες. Η ΕΕΤ έχει ολοκληρώσει αυτή τη στιγμή τις διαδικασίες της διαβούλευσης. Αυτό το οποίο περιμένουμε είναι να βγει επιτέλους αυτή η Κοινή Υπουργική Απόφαση, για να ξέρουμε πως μπορούμε να κινηθούμε.

Σαν Σύνδεσμος έχουμε συνεχώς παράπονα από τις επιχειρήσεις-μέλη, οι οποίες προσπαθούν να υλοποιήσουν τα πλάνα τους, γιατί έχουν συνέχεια προβλήματα. Τα προβλήματα είναι πάρα πολλά και δεν αφορούν μόνο τους Δήμους τους ίδιους, αφορούν όλη την τοπική κοινωνία. Υπάρχουν προβλήματα για ο Μητροπολίτης δεν θέλει να αφήσει να μπει μια κεραία στο σημείο που προγραμματίστηκε στη Μητρόπολη, όμως θέλει γρήγορο internet. Υπάρχουν προβλήματα, γιατί δεν θέλουμε να αφήσουμε να σκάψουν σε σημεία που έπρεπε να σκάψουν. Υπάρχουν προβλήματα με τρελές απαιτήσεις και τελευταία ακούμε και κάποια θέματα για αντισταθμιστικά, τα οποία πραγματικά δεν ξέρουμε που θα βγάλουν.


Ξέρετε είναι πάρα πολύ βασικό να καταλάβουμε όλοι μας ποιο είναι το αποτέλεσμα. Θέλουμε ευρυζωνικότητα; Θα πάμε εκεί; Θα σταματήσουμε σαν χώρα να βγούμε από το τέλος, από τον πάτο που είμαστε, για να προχωρήσουμε λίγο πιο πάνω; Γιατί βασικά σαν ιδιωτικές επιχειρήσεις θέλουμε να υπάρχει ισότιμη πρόσβαση από όλους στο δίκτυο, είτε αυτό είναι ένα δίκτυο δημοτικό, είτε είναι ένα δίκτυο ιδιωτικό, πρέπει να υπάρχουν οι συνθήκες υγιούς ανταγωνισμού, ώστε να μπορέσει να δοθεί ποιοτική πληροφορία και ποιοτική υπηρεσία στους πολίτες και να υπάρχουν και τα αντίστοιχα οικονομικά οφέλη. Μόνο με τον υγιή ανταγωνισμό μπορούν να δοθούν αυτά.

Αυτό που είναι πάρα πολύ βασικό, για να καταλάβετε, είναι ότι, αν αυτά τα πράγματα δεν υλοποιηθούν σωστά στους χρόνους τους με τα χρήματα της Κοινότητας που μας διατίθενται, τα οποία, αν δεν προχωρήσουμε γρήγορα, σε κάποιο σημείο θα τα χάσουμε, αφήνοντας τους ιδιώτες να υλοποιήσουν τα επιχειρηματικά τους πλάνα, τότε θα φτάσουν όλες οι τοπικές κοινωνίες σε κάποιο σημείο που θα πρέπει να αρχίσουν να βάζουν επιπλέον λεφτά, για να συντηρήσουν και να αναπτύξουν αυτά τα δίκτυα, διότι δεν αναπτύχθηκαν είτε στην ώρα τους, είτε με κάποιο πλάνο, που να αφήνει τον οποιονδήποτε να έχει τα προσδοκώμενα κέρδη.

Νομίζω ότι τα υπόλοιπα μπορούμε να τα απαντήσουμε και με ερωτήσεις.

Σας ευχαριστώ πολύ.

ΠΡΟΕΔΡΕΙΟ: Ευχαριστώ πολύ. Με είχατε προϊδεάσει ότι θα γκρινιάξετε λίγο, αλλά το κάνατε με πάρα πολύ αποτελεσματικό τρόπο και πολύ ευγενικά. Πράγματι, θα πρέπει να βλέπουμε τα προβλήματα που υπάρχουν και να τα επιλύουμε, να έχουμε ένα πρόγραμμα και ξεκάθαρους στόχους, για να προχωρήσουμε πιο γρήγορα.

Μιλώντας για ταχύτητα, θα ήθελα αμέσως να μπω στην τοποθέτηση του κυρίου Τσανάκα και να τον παρακαλέσω να το κάνει.

Π. ΤΣΑΝΑΚΑΣ: Ευχαριστώ πολύ και εγώ για την πρόσκληση. Θα μου επιτρέψετε μόνο να μην αναφερθώ στο θέμα του ΕΔΕΤ, το κάλυψε νωρίτερα ο κύριος Μάγκλαρης πάρα πολύ καλά και πολύ κολακευτικά. Όμως, έτσι και αλλιώς, δεν έχει ιδιαίτερη συνάφεια με τα προβλήματα που αντιμετωπίζονται στην ανάπτυξη των δημοτικών δικτύων και της ευρυζωνικότητας στο επίπεδο των Δήμων. Είναι τελείως διαφορετικό το κοινό, τελείως διαφορετικές οι απαιτήσεις και επομένως, ας το αφήσουμε αυτό το θέμα και για την οικονομία της συζήτησης εκτός της παρούσας διαδικασίας.


Θα μου επιτρέψετε μόνο να αναφέρω μερικές σκέψεις και απόψεις ίσως για το θέμα της δυναμικής της ανάπτυξης της ευρυζωνικότητας συνολικά στην ελληνική επικράτεια, στην ελληνική κοινωνία και σε αυτό σε σχέση με όλα τα προβλήματα που παρουσιάζονται τώρα και τους προβληματισμούς που έχουν τεθεί από τους προλαλήσαντες.


Πρώτα απ’ όλα, θέλω να ξεκαθαρίσουμε όλοι μαζί ότι επιχειρηματικά μοντέλα σημαίνει κάτι πολύ παραπάνω από το πώς θα χρησιμοποιήσουμε κάποια επιχορήγηση. Οι επιχορηγήσεις που δίνονται είναι συνήθως περιορισμένης έκτασης για το θέμα για το οποίο συζητάμε, για την ευρυζωνικότητα στην Ελλάδα. Αυτές όλες οι επιχορηγήσεις, όπως και να τις μετρήσουμε, είναι πολύ μικρές σε σχέση με όλες τις επενδύσεις που χρειάζονται. Όμως το πιο σημαντικό είναι ότι δεν είναι μόνιμες, είναι μια μεταβατική βοήθεια, υποβοήθηση που δεν μπορούν σε καμία περίπτωση να θεωρηθούν ότι θα είναι διαθέσιμες για πάρα πολλά χρόνια και ότι με βάση τις επιδοτήσεις θα μπορούμε να κάνουμε μόνο επιχειρηματικά σχέδια.


Επιχειρηματικά σχέδια σημαίνει ότι πρέπει να εξασφαλίσουμε την ισορροπία ανάμεσα στη ζήτηση, ανάμεσα στα έσοδα, στα έξοδα, αλλά και στις επενδύσεις που είναι αναπόφευκτο ότι χρειάζονται, προκειμένου να ανανεώνονται αυτές οι υποδομές και να προσφέρουν πάντα οι υπηρεσίες οι οποίες να ανταποκρίνονται στην κάθε εποχή και η εποχή η σημερινή δεν θα έχει καμία με αυτό που θα έχουμε και θα ζητάμε και θα απαιτούμε μετά από μερικά χρόνια. Όμως τα επιχειρηματικά μοντέλα πρέπει να τα προβλέψουν από τώρα και θα πρέπει τώρα να είμαστε μέσα.


Επομένως, θα ήθελα να σημειώσω ότι γενικά από τις επιχορηγήσεις, νομίζω είναι σαφές αυτό, έχει ειπωθεί, αλλά ας το τονίσουμε ξανά, οι υποδομές που αναπτύσσονται πρέπει και για λόγους νομικούς, αλλά και για λόγους λειτουργικούς, να είναι ανοικτού τύπου, να διατίθενται με κάποια κοστοστρέφεια, με κάποιο σχήμα κοστοστρέφειας. Δηλαδή, δεν θα μπορεί αυτός που έχει υποδομές που προέκυψαν από επιχορήγηση να τις διαθέτει σε όποια τιμή θέλει και σαφώς θα πρέπει να είναι διαθέσιμες στους εμπορικούς παρόχους. Αυτοί είναι η κινητήρια δύναμη, αυτοί έχουν την τεχνογνωσία, αυτοί έχουν τη δουλειά, εν πάση περιπτώσει, στην κοινωνία μας να προωθήσουν το internet και την ευρυζωνικότητα στη μεγάλη μάζα των ανθρώπων και για αυτό τον λόγο θα πρέπει να διατίθενται οι υποδομές αυτές ισότιμα σε όλους αυτούς, προκειμένου αυτοί με τον ανταγωνισμό και την καινοτομία να προσελκύσουν το μέγιστο δυνατό πληθυσμό τελικών ευρυζωνικών χρηστών.


Επίσης, θα πρέπει να δούμε πως θα ισορροπήσουμε στο θέμα της κλίμακας. Ακούστηκαν εδώ και οι απόψεις που μιλούν για τελείως αυτόνομες διαχειριστικές μονάδες σε επίπεδο Δήμων ενδεχομένως και επίσης, κάποιες άλλες που λένε ότι θα πρέπει να ενοποιηθούν στο επίπεδο ίσως και όλης της χώρας, προκειμένου να έχουμε οικονομίες κλίμακας. Έχουν λογική βάση και τα δύο, αλλά το σωστό είναι – νομίζω – κάπου ανάμεσα. Δεν θα πρέπει ούτε να φτιάξετε μονολιθικές μονάδες, οι οποίες θα είναι ανώνυμες και απρόσωπες και πανελλαδικής εμβέλειας, όπου θα έχουμε μεν μεγάλη κλίμακα, αλλά δεν θα έχουμε κίνητρα και ευελιξία για καινοτομία και δημιουργικότητα και πειραματισμούς. Όμως από την άλλη μεριά φυσικά θα πρέπει να αποφύγετε οπωσδήποτε τις πολύ μικρές μονάδες, οι οποίες οδηγούν, όπως είπε και η κυρία Παπαρίδου προηγουμένως, σε πολύ μεγάλο κόστος και τελικά είτε σε χρεοκοπία των αντίστοιχων μονάδων, είτε σε επιβάρυνση των δημοτών από φορολογικά έσοδα ή από την άσκοπη χρήση δημόσιων πόρων.


Πάντως, το καλύτερο θα ήταν ενδεχομένως εκεί να τεθούν αυτοί οι περιορισμοί από την αρχή και οικειοθελώς οι ίδιοι οι Δήμοι, οι ίδιες οι μονάδες θα κάνουν τις απαραίτητες συνενώσεις που χρειάζονται στο επίπεδο που πιστεύουν ότι είναι λειτουργικές και θα πάρουν φυσικά και την ευθύνη για το τελικό αποτέλεσμα, το οποίο θα το δούμε στη συνέχεια.


Τώρα, θα ήθελα απλώς να προσθέσω, πέραν όλων αυτών – και να σταματήσω εδώ, περιμένοντας ενδεχομένως κάποιες ερωτήσεις – και να τονίσω με μεγάλη έμφαση το θέμα ότι το μεγάλο πρόβλημα για τους Δήμους και γενικά για την κοινωνία μας όλη είναι πως θα καταφέρουμε να κινητοποιήσουμε νέες πολλαπλάσιες ή πολλαπλασιαστικές, όπως τις λέμε, επενδύσεις από τον ιδιωτικό τομέα πρακτικά. Το κράτος ότι είναι να δώσει το δίνει και είναι πάρα πολύ λίγες ή μικρές οι δυνατότητές του. Όμως ο μεγάλος στόχος και ο εφικτός στόχος είναι πως στο επίπεδο του καθενός όλοι μας να δούμε τι είδους διαχείριση και τι είδους μοντέλο θα υιοθετήσουμε, το οποίο όμως να προσελκύει άλλες μεγάλες ιδιωτικές επενδύσεις, οι οποίες θα δώσουν τελικά τη λύση όσον αφορά και την αύξηση της ευρυζωνικότητας και τη δημιουργία πολλών νέων θέσεων εργασίας και να μην ξεχνάμε ποτέ ότι τα ωφελήματα για έναν Δήμο, όταν έχει καλύτερες υποδομές από κάποιον άλλον, δεν είναι απλώς ότι έχει τυπικά κάποια υποδομή στο χώρο του. Είναι ότι όλοι οι πολίτες, αλλά και όλη η τοπική οικονομία μπορεί να εκμεταλλεύεται τα πλεονεκτήματα της αυξημένης ανταγωνιστικότητας και να φτιάχνει καλύτερες θέσεις εργασίας, πιο καλά αμειβόμενες θέσεις εργασίας, πιο καλά εισοδήματα, πιο πολλούς φόρους τοπικούς και τελικά καλύτερη ανάπτυξη και καλύτερη ποιότητα.

Άρα, σε αυτό το πλαίσιο δεν θα πρέπει να ξεχνάμε και να βλέπουμε ανταγωνιστικά τις ιδιωτικές επιχειρήσεις ή τις ιδιωτικές επενδύσεις και σε καμία περίπτωση δεν πρέπει να δυσκολεύουμε το έργο της ανάπτυξης των νέων υποδομών.


Για το θέμα, για παράδειγμα, των τελών διελεύσεως θα ήταν άσκοπο και κουτό να δημιουργηθεί οποιαδήποτε εμπλοκή όσον αφορά τον ορισμό των τελών.


Εμένα δεν θα με εξέπληττε αν κάποιοι Δήμαρχοι ανακοίνωναν ότι δίνουν δωρεάν τα τέλη διελεύσεως, με την προϋπόθεση φυσικά ότι θα αποκατασταθούν οι ζημιές στους δρόμους και δεν θα αφήσουν κάποιες άλλες αρνητικές παρενέργειες. Ακόμα και δωρεάν αν έδινε ένας Δήμος τα τέλη διελεύσεως για κάποιο διάστημα, τι θα έχανε; Θα έχανε κάποια χρήματα, εντάξει. Όμως ενδεχομένως να κέρδιζε πολύ περισσότερα από την ταχεία επένδυση που θα γινόταν εκεί και από τα δευτερογενή πλεονεκτήματα που θα δημιουργούνταν σε πολύ μεγάλο βάθος χρόνου για όλη την τοπική κοινωνία.


Επομένως, ανοικτό πνεύμα, ανοικτά δίκτυα και έμφαση στην προσέλκυση νέων επενδύσεων και προφανώς στη δημιουργία νέων υπηρεσιών για τους πολίτες και για την ανάπτυξη.


Ευχαριστώ.

ΠΡΟΕΔΡΕΙΟ: Κύριε Τσανάκα σας ευχαριστούμε. Πάντοτε πρακτικός και με φρέσκες ιδέες. 


Τέλος, να καλέσω τον κύριο Vallerio να μοιραστεί μαζί μας κάποιες από τις εμπειρίες του στο θέμα της διαχείρισης ευρυζωνικών δικτύων και ίσως να τον παρακαλέσω για το θέμα της συνεγκατάστασης και το θέμα του internet exchange, καθώς επίσης και της τόνωσης της ζήτησης που έχουν αντιμετωπίσει στο Τορίνο.

V. VALLERIO: Καλησπέρα σας. Πολλά ευχαριστώ που μου δόθηκε η ευκαιρία να σας παρουσιάσω ορισμένες από τις εμπειρίες και που συγκεντρώσαμε στην περιοχή μας.


Γνωρίζοντας ότι κανένα μέρος δεν είναι ίδιο με κάποιο άλλο πάνω στη γη, κάποια στοιχεία αριθμητικά για την περιοχή του Piemonte. Είναι στο βορειοδυτικό τμήμα της Ιταλίας και έχει πληθυσμό 4.500.000 περίπου κατοίκους. Διαιρείται σε οκτώ επαρχίες και έχουν έναν τεράστιο αριθμό Δήμων, πάνω από 12.000 Δήμους. Έτσι, για να σας δώσω μια ιδέα για το τι μεγέθη μιλάμε, σας δίνω αυτά τα στοιχεία.

Από πού ξεκινήσαμε λοιπόν; Η κατάσταση στο τέλος του 2004 ήταν τέτοια που είχαμε καλή κάλυψη και απόλυτους αριθμούς. Δηλαδή, το 81% του πληθυσμού καλυπτόταν από βασικές ευρυζωνικές υπηρεσίες. Όμως μόνο το 30% της επικράτειας είχε αυτές τις υπηρεσίες.


Σε ότι αφορά τις ινοπτικές υπηρεσίες ήταν διαθέσιμες μόνο στο Τορίνο που είναι η πρωτεύουσα της περιοχής. Πέραν του Τορίνο στην μητροπολιτική περιοχή, εξαιρούμενοι 2.500.000 κάτοικοι, δηλαδή το μεγαλύτερο μέρος της περιοχής και πέραν αυτής της περιοχής των 2.500.000 δεν υπήρχε τίποτα άλλο. Έτσι υπήρχε, όπως λέμε, αυτή η ψηφιακή απομόνωση. 

Διοργανώθηκε λοιπόν ένα συνεχές πρόγραμμα ανάπτυξης των ευρυζωνικών υπηρεσιών στην περιοχή. Προσπαθήσαμε να εστιάσουμε σε κριτήρια αναφοράς, το οποία σας ανέφερα προηγουμένως.


Σήμερα ακούσαμε πολλά για τα ινοπτικά δίκτυα. Αυτό είναι πάρα πολύ σημαντικό. Είναι σχεδόν το 99% της λύσης. Όμως αυτό που πρέπει να τονίσω είναι ότι δεν είναι η απόλυτη λύση. Δηλαδή, δεν μπορεί να αντιμετωπίσει 100% των αναγκών. Αν θυμάστε καλά, ειπώθηκε σήμερα το πρωί ότι, αν θέλει κανείς ποσοστό διείσδυσης της ευρυζωνικότητας, χρειάζεται κανείς πολύ βροχή και λίγο ήλιο.

Οι υπηρεσίες κινητής τηλεφωνίας μπορούν να συνδυαστούν με πολύ ήλιο όμως και λίγη βροχή. Οι υπηρεσίες κινητής τηλεφωνίας είναι η άλλη πλευρά των ινοπτικών συστημάτων πολύ μεγάλης σημασίας.

Συντάξαμε λοιπόν ένα πρόγραμμα που λάμβανε υπόψη τις περιοχές ενδιαφέροντος. Πρώτον, ιδρύσαμε ένα περιφερειακό Παρατηρητήριο, γιατί έπρεπε να έχουμε μία αρχική εικόνα του τι συμβαίνει, ποια ήταν η κατάσταση και έπρεπε να παρακολουθήσουμε την εξέλιξη του προγράμματος, έτσι ώστε να μπορούμε να κατανοήσουμε αν αυτό που κάναμε ήταν σωστό ή όχι και ποιες τροποποιήσεις έπρεπε να ληφθούν υπόψη. Αυτό λοιπόν είναι ένα από τα βασικά εργαλεία που πρέπει να έχετε.

Δεύτερον, αποφασίσαμε ότι θέλαμε έναν περιφερειακό λειτουργό, όχι  γιατί δεν υπήρχε υποδομή, αλλά πολλές επιχειρήσεις τηλεπικοινωνιών είχαν επενδύσει στις αρχές του 2000 στις ινοπτικές τεχνολογίες. Όμως στις ίνες αυτές δεν είχαν πρόσβαση οι πελάτες, λόγω υψηλών τιμών.

Αποφασίσαμε λοιπόν να δημιουργήσουμε ένα περιφερειακό ντάϊκον, το οποίο θα εξυπηρετούσε τα τρία κύρια τμήματα του πληθυσμού. Πρώτα απ’ όλα τη δημόσια διοίκηση, που είχε επενδύσει χρήματα. Δεύτερον, το πανεπιστήμιο και τον ακαδημαϊκό κόσμο, έτσι ώστε να προωθηθεί και η έρευνα στην Περιφέρεια και επίσης, τις επιχειρήσεις και τους ιδιώτες. Όχι άμεσα όμως επιχειρήσεις και ιδιώτες, γιατί το πρόγραμμά μας και οι εμπλεκόμενοι δεν θέλουμε να είναι πάροχοι τηλεπικοινωνιακών υπηρεσιών, αλλά να διευκολύνουν τους ιδιώτες να προσφέρουν ευρυζωνικές υπηρεσίες. Για αυτό δημιουργήσαμε ένα internet exchange, το οποίο δεν είναι κάτι καινούργιο. Υπάρχουν πολλά σε όλο τον κόσμο. Πάντως, η διαφορά είναι το δικό μας internet exchange είναι ότι διανέμεται, δεν είναι συγκεντρωμένο σε ένα συγκεκριμένο σημείο, αλλά βάσει των επενδύσεων που έγιναν, διανέμεται σε όλες τις επαρχίες.

Οι πιθανότητες πρόσβασης λοιπόν σε καλή ταχύτητα internet δεν είναι συγκεντρωμένη σε ορισμένα σημεία, αλλά σε όλη την Περιφέρεια.


Για να σας δώσω ένα παράδειγμα, το internet exchange ονομάζεται top IX, το Remak Piemonte internet exchange είναι μια Σύμπραξη Δημοσίου Ιδιωτικού Τομέα και σε σύγκριση με το internet exchange του Άμστερνταμ, το οποίο πέρυσι είχε περισσότερα από 260 gigabyte ανά δευτερόλεπτο ως κίνηση και σε σύγκριση με αυτό του Μιλάνου αυτό είναι στα 530 gigabyte ανά δευτερόλεπτο. Από την εξέλιξη από το 2003 φτάσαμε τα 5 gigabyte ανά δευτερόλεπτο, για να έχετε μια ιδέα.


Τώρα, ξεκινώντας και κάνοντας σύγκριση το 2006 με το 2007, ο αριθμός των μελών αυξήθηκε από 36 στα 50, αντιπροσωπεύοντας τον ιδιωτικό τομέα. Είναι οι operators μεγάλοι και μικροί, που χρησιμοποιούν τις υπηρεσίες.


Μια άλλη ενδιαφέρουσα πτυχή είναι αυτό που ονομάζουμε αναπτυξιακό πρόγραμμα, development program, το οποίο στοχεύει στην υποστήριξη της έρευνας και στο να επιτρέψει σε μικρούς φορείς να δοκιμάσουν τα επιχειρησιακά τους μοντέλα με πολύ γρήγορο τρόπο, που είναι πάρα πολύ σημαντικό στον κόσμο της πληροφορικής και των τηλεπικοινωνιών γιατί, αν περιμένει κανείς κάποιους όρους και συνθήκες, τότε ίσως κάποιος άλλος θα σε ξεπεράσει. Οπότε η ταχύτητα είναι θεμελιώδης και αυτό επιτρέπει και στους μικρούς φορείς να δοκιμάσουν τα προγράμματά τους. Αν είναι επιτυχείς, βγαίνουν έξω από το αναπτυξιακό πρόγραμμα και γίνονται κανονική πλήρη μέλη, όπως οι άλλοι.
Νομίζω ότι αυτό είναι πάρα πολύ σημαντικό επίσης.


Άλλα πράγματα που έγιναν ήταν που προσπαθήσαμε να αναπτύξουμε ακόμα περισσότερο το ινοπτικό δίκτυο σε επαρχιακό επίπεδο και να εγκαταστήσουμε περισσότερες ίνες και επενδύσαμε επτά και επτά εκατομμύρια ευρώ. Τα πρώτα επτά μας έδωσαν 204 χιλιόμετρα ινών. Ακολουθήσαμε την ίδια αρχή που παρουσιάστηκε προηγουμένως. Δηλαδή, εντοπίσαμε ορισμένα ενδιαφέροντα σημεία τα οποία θα μπορούσαμε να εξυπηρετήσουμε και το ποσοστό κάλυψης που βλέπετε είναι ο αριθμός των σημείων που εξυπηρετήθηκαν από τις προτάσεις που υποβλήθηκαν στην πρόσκλησή μας.
Το τελικό αποτέλεσμα θα φανεί το 2008.


Σε έναν άλλον τομέα που επενδύσαμε είναι τα ασύρματα. Δημιουργήσουμε πολλά μικρά τοπικά ασύρματα προγράμματα, για να επεκτείνουμε την εμβέλεια του broadband σε περισσότερες μικρότερες περιοχές και στη συνέχεια, επενδύσαμε και επενδύουμε ακόμα πολλά χρήματα στην ανάπτυξη ευρυζωνικών υπηρεσιών, επειδή είναι ένας τρόπος να αυξήσει κανείς τη ζήτηση της ευρυζωνίας, που είναι κρίσιμη πτυχή στην Περιφέρειά μας αυτή τη στιγμή.

Οι ιδιαίτερες συνθήκες στην περιοχή μας έκαναν τον υφιστάμενο ΟΤΑ της Ιταλίας να υπογράψει σύμβαση για κάλυψη ADSL 96% των τηλεφωνικών γραμμών από το 2006 μέχρι το 2008, το οποίο επίσης είναι πάρα πολύ θετικό. Έτσι ξεκινήσαμε με 36 πόλεις καλυπτόμενες στα τέλη του 2005 και τώρα είμαστε στις 836. Ακόμα και αν ένα από τα μεγάλα προβλήματα των αγροτικών περιοχών είναι ότι τα adoption rates είναι πολύ χαμηλά, τα οποία μπορεί να είναι λιγότερα από 5%. Αυτό είναι ένα πρόβλημα, όμως οφείλεται στη δημογραφία της περιοχής.

Για να συμπληρώσουμε λοιπόν αυτού του τύπου τη δράση επενδύσαμε και άλλα χρήματα σε άλλα προγράμματα υποδομών, για να διασφαλίσουμε ότι μέχρι το 2008 κάθε Δήμος της Περιφέρειάς μας θα έχει σε έναν ορισμένο βαθμό υπηρεσίες ευρυζωνικές. Αυτό είναι ένα πρόγραμμα που συνεχίζεται και θα οριστικοποιηθεί στο τέλος του χρόνου, το οποίο είναι επίσης ένα πολύ σημαντικό σημείο.

Τώρα, αυτό κατέστη δυνατόν, δηλαδή η υλοποίηση του προγράμματος και η εκμετάλλευση και η επίτευξη των στόχων μας, από την ύπαρξη συντονισμού μεταξύ των διαφόρων φορέων. Ένας από τους πιο σημαντικούς είναι CSI - PIEMONTE, για την οποία δουλεύω και είναι εταιρικό σχήματα δημόσιων και ιδιωτικών φορέων. Είναι πάρα πολύ σημαντικός Οργανισμός, γιατί σε περιφερειακό επίπεδο είναι μία ενιαία τεχνική και διοικητική μονάδα. Δηλαδή, αυτό επιτρέπει να προμηθευτούν πράγματα με κεντροποιημένο τρόπο σε όσο πιο ανταγωνιστικές τιμές γίνεται και αποτελεσματικά.

Ένα άλλο σημαντικό σημείο είναι ο συντονισμός μεταξύ διαφόρων φορέων Τοπικής Αυτοδιοίκησης σε διάφορα επίπεδα γίνεται πιο εύκολα. Αυτό νομίζω ότι είναι ο κύριος παράγοντας που οδήγησε στην υλοποίηση ενός τέτοιου προγράμματος.

Τέλος, αναφορικά με τα αποτελέσματα μπορώ να πω ότι φτάσαμε σε ένα σημείο, στο οποίο η υποδομή δεν μπορεί να θεωρηθεί ως θεμελιώδες σημείο αυτή τη στιγμή, ως σημείο κλειδί, γιατί η κάλυψη είναι πολύ καλή αυτή τη στιγμή. Δηλαδή, δεν είναι πια πρόβλημα η υποδομή. Το πραγματικό πρόβλημα είναι η υιοθέτηση, η χρήση, το adoption rate.

Νομίζω ότι είμαστε σε καλή κατάσταση σε σύγκριση με άλλους. Όμως πρέπει να δουλέψουμε αρκετά πάνω σε αυτό ακόμα. Όπως μπορείτε να δείτε, τα adoption rates στην Περιφέρεια του Piemonte πηγαίνει από 21% και πήγε στο 26%, που είναι καλό σε ευρωπαϊκό επίπεδο. Όμως νομίζω ότι υπάρχει μεγάλο περιθώριο ανάπτυξης, γιατί υπάρχουν άλλες περιοχές που έχουν πολύ καλύτερα ποσοστά. Πρέπει λοιπόν να στοχεύσουμε στην αύξηση αυτών των αριθμών. Για τις επιχειρήσεις ισχύει το ίδιο.

Όπως σας είπα, ήταν κάποια πολύ σύντομα στοιχεία που ήθελα να σας δώσω.
Σας ευχαριστώ πολύ για την προσοχή σας.

ΠΡΟΕΔΡΕΙΟ: Ευχαριστούμε και εμείς. Προχωρούμε σχετικά σε έναν κύκλο ερωτήσεων, να πάρουμε κάποιες ερωτήσεις.


Ο κύριος Τσινάκος.
Α. ΤΣΙΝΑΚΟΣ: Περισσότερο είναι μια μικρή τοποθέτηση, παρά ερώτηση. Καταρχήν, ονομάζομαι Τσινάκος από τα ΤΕΙ Καβάλας. Είμαστε Σύμβουλοι στην Ανατολική Μακεδονία και Θράκη και μαζί με τον Τεχνικό Σύμβουλο της Πελοποννήσου νομίζω ότι είμαστε οι Τεχνικοί Σύμβουλοι που έχουν το μεγαλύτερο κομμάτι φυσικού αντικειμένου σε αυτό το έργο το οποίο, κατά την άποψή μας, είναι ένα πολύ δύσκολο έργο και μάλιστα, σύνθετο χαρακτήρα, δεδομένου ότι προσπαθεί να εισάγει νέες τεχνολογίες σε έναν χώρο που ήταν παρθένος, που είναι η Τοπική Αυτοδιοίκηση.


Αυτό που είδα λίγο από τα επιχειρηματικά μοντέλα είναι μια τάση του να δημιουργηθούν εταιρείες, οι οποίες είτε αφορούν τον έλεγχο των υποδομών από τους Δήμους, είτε συμπράξεις που είναι Δήμων με ιδιώτες. Εμείς σαν Τεχνικοί Σύμβουλοι είμαστε περισσότερο στη δεύτερη κατεύθυνση. Ανοίγουμε έναν νέο κύκλο συζητήσεων με τους Δήμους στην Ανατολική Μακεδονία, Θράκη και νομίζω ότι εκεί θα έπρεπε η ΚΕΔΚΕ μαζί με την Κοινωνία της Πληροφορίας να καλέσει μια τέτοια συνάντηση, που θα μεταφέρει την εμπειρία των Τεχνικών Συμβούλων τόσο στη φάση της υλοποίησης, όσο και στη συγκεκριμένη συζήτηση για τα επιχειρηματικά μοντέλα που έχουν κατατεθεί στην Κοινωνία της Πληροφορίας, όπου εκεί οι Δήμοι και οι εκπρόσωποί τους θα συζητήσουν πολύ συγκεκριμένα προβλήματα τόσο στην υλοποίηση, όσο όμως και στη φάση των επιχειρηματικών σχεδίων, τα οποία είναι το μεγάλο στοίχημα.


Θέλω να πω δύο κουβέντες ακόμη και θα κλείσω. Το έργο αυτό, παρότι όλοι μας γκρινιάζουμε πολλές φορές για τη Διαχειριστική Αρχή, είναι το μοναδικό έργο στα τελευταία δέκα χρόνια που ασχολούμαι με αυτό τον χώρο που είναι έργο μπροστά από τις ανάγκες του τόπου. Συνήθως τα έργα που γίνονται πάνε να καλύψουν ανάγκες που δημιουργούνται πρώτα και μετά πάμε να τα λύσουμε. Αυτό το έργο είναι μπροστά από τις ανάγκες του τόπου και νομίζω ότι τους χρωστάει ο τόπος για αυτό το έργο κάποια πράγματα.


Κάτι τελευταίο. Θα δανειστώ μια φράση από τον κύριο Ταμήλο, που είπε για τον Δήμο Τρικκαίων. Το άγχος των Δήμων, έτσι όπως το εισπράττουμε εμείς, μιας και είμαστε στον πέμπτο μήνα υλοποίησης του έργου, δηλαδή μπήκαμε στα σκαπτικά εδώ και πέντε μήνες, μάλιστα με ένα πολύ δύσκολο δίκτυο της Καβάλας, είναι σε δύο επίπεδα.


Πρώτον, τι γίνεται στον Δήμο μου αυτή τη στιγμή, τι κάνουμε; Το δεύτερο επίπεδο είναι το τι θα γίνει μετά. Όμως αυτό το ερώτημα είναι λίγο προχωρημένο. 

Είπατε ότι τους δίνουμε μια FERRARI, που δεν ξέρουν πώς να την οδηγήσουν. Επιτρέψτε μου λίγο να παραφράσω αυτό το πράγμα. Δεν τους δίνουμε μια FERRARI που δεν ξέρουν να την οδηγήσουν. Τους δίνουμε μια FERRARI, η οποία τρέχει σε δακτυλίους χωματόδρομου αυτή τη στιγμή. Επομένως, μάλλον θα πρέπει να τους δείξουμε το σωστό τρόπο, που όχι μόνο δεν τρέχουν σε έναν καλό δακτύλιο, αλλά και σε λεωφόρους.


Ευχαριστώ πολύ.

ΠΡΟΕΔΡΕΙΟ: Ευχαριστούμε για την τοποθέτηση. Νομίζω ότι είναι μια καλή ιδέα τουλάχιστον να γίνει μία μελέτη των business plants που έχουν κατατεθεί σαν μια πρώτη αρχή, να καταλήξουμε. Όμως δεν νομίζω ότι θα πρέπει η ουσία να είναι να βρούμε το βέλτιστο μοντέλο, αν υπάρχει κάτι τέτοιο. Τουλάχιστον από αυτά που ακούστηκαν σήμερα, υπάρχει μια συμφωνία. Τουλάχιστον η πλειοψηφία είναι προς τον παθητικό εξοπλισμό, έλεγχος και διαχείριση από την Τοπική Αυτοδιοίκηση, τον παθητικό εξοπλισμό και ανοικτή πρόσβαση, η κοστοστρεφή η τιμολόγηση στα παραπάνω επίπεδα.


Από εκεί και πέρα, για εμένα το θέμα της συνεργασίας που θίχτηκε είναι ένα πολύ σημαντικό θέμα. Δηλαδή, πως δημιουργούνται αυτές οι ομάδες των Δήμων για να συνεργαστούν στο κομμάτι της διαχείρισης της υποδομής και ο ρόλος της ΚΕΔΚΕ εκεί μπορεί να είναι καθοριστικός και επίσης και η αυριανή εκδήλωση του ανθρώπινου δικτύου συνεισφέρει σε αυτό και το έργο της ευαισθητοποίησης ενημέρωσης, στο οποίο αναφέρθηκε ο κύριος Κανταρτζής, συνεισφέρει.


Υπάρχουν ερωτήσεις. Να σταματήσουμε τις τοποθετήσεις, συμπεριλαμβανομένου και του Προέδρου.

Λ. ΑΘΑΝΑΣΙΟΥ: Αθανασίου από την Κοινωνία της Πληροφορίας. Για το μοντέλο ήθελα να ρωτήσω κάτι, μια πρώτη ερώτηση. Όπως είδαμε από την οικονομική ανάλυση από τον κύριο Σφηκόπουλο, φαίνεται η περίοδος απόσβεσης της επένδυσης και πιθανής κυκλοφορίας, όπου έχουν συνυπολογιστεί κάποια έσοδα από παροχή υπηρεσιών, έστω και internet τηλεφωνίας.

Όμως εδώ έχουμε ένα διπλό μοντέλο. Έχουμε τον πάροχο υπηρεσίας και έχουμε και το δίκτυο, που είναι διαφορετικές οντότητες. Τι γίνεται εκεί ανάμεσα; Ο κάτοχος του δικτύου, εδώ είναι μια γενικότερη τοποθέτηση, θα πρέπει να παίρνει μερίδιο από τα κέρδη του service provider; Αν είναι κοστοστρεφές θα πρέπει να μπει στα πρώτα χρόνια όλη η απόσβεση, το οποίο θα φέρει ένα ακριβό δίκτυο τα πρώτα χρόνια, που θα μειώνεται η χρήση του, μιλάμε μεταξύ της εταιρείας διαχείρισης και του provider, στη συνέχεια;
Μια δεύτερη ερώτηση αμέσως-αμέσως που είναι προς όλο το πάνελ. Όπου υπάρχει περίπτωση ένας φορές Τοπικής Αυτοδιοίκησης να έχει προχωρήσει, να είναι champion και να κάνει κάποια υποδομή και επένδυση, είναι προφανές και λόγω του μεγάλου κόστους, του αρχικού κόστους, όλοι οι άλλοι θα πάνε και θα πέσουν πάνω σε αυτόν και θα χρησιμοποιήσουν το δίκτυό του.

Στην περίπτωση όπου δεν υπάρχει – αν και είναι σπάνια φαντάζομαι – market failure, ιδιωτικά business plants έχουν καταλήξει στο συμπέρασμα ότι είναι μεσοπρόθεσμα κερδοφόρο κάποιος να πάει να αναπτύξει το δικό του δίκτυο. Ποια θα πρέπει να είναι η στάση της Τοπικής Αυτοδιοίκησης; Θα πρέπει να περιμένουν οι υπόλοιποι ιδιώτες επενδυτές μέχρι να κάνει ο Δήμος την πρώτη του κίνηση;

Ευχαριστώ.

ΠΡΟΕΔΡΕΙΟ: Ευχαριστούμε. Ο κύριος Σφηκόπουλος.

Θ. ΣΦΗΚΟΠΟΥΛΟΣ: Να πω ότι τα δύο σενάρια που παρουσίασα έχουν λάβει υπόψη το τρίτο μοντέλο. Άρα, όλα όσα είπατε έχουν συνυπολογιστεί. Οι δε επενδύσεις είναι κατανεμημένες στο χρόνο, δεν ξέρω αν το είδατε, δεν είναι όλες. Οι περισσότερες είναι στην αρχή φυσικά, αλλά οι υπόλοιπες είναι κατανεμημένες στο χρόνο.
ΣΥΝΕΔΡΟΣ: Να απαντήσω και εγώ. Νομίζω ότι αναφέρθηκα στην ομιλία μου εν τάχη ότι δεν χρεώνουμε υπηρεσίες, χρεώνουμε μόνο το κόστος της υποδομής. Τουλάχιστον αυτή είναι η δική μας άποψη.

ΑΝΔΡΕΑΔΗΣ: Ανδρεάδης από την Εθνική Επιτροπή Τηλεπικοινωνιών και Ταχυδρομείων. Μία ερώτηση που δεν άκουσα, αν υπήρχε στα μοντέλα, είτε στο Piemonte, είτε στο Almera, συνέργια των δικτύων κοινής ωφέλειας αερίου υπονόμων με τα δίκτυα ανάπτυξης τέτοιων υποδομών. Δεν ξέρω αν ειπώθηκε και το έχασα.


Επίσης, έχω και μια δεύτερη και τελευταία ενδεχομένως ερώτηση. Να μάθουμε λίγο το μοντέλο του Piemonte. Τελικά μπορεί να ακολουθήσει την Περιφέρεια Θεσσαλονίκης ή Κεντρικής Ελλάδας;


Το μοντέλο του Almera σε ποιους Δήμους στην Ελλάδα ταιριάζει, σε τι μεγέθη; Έτσι ώστε, για να καταλήξουμε, να καταλάβουμε, πως πρέπει να σκεφτόμαστε στην Ελλάδα για να αντλήσουμε και να προσαρμόσουμε την τεχνογνωσία στην ελληνική πραγματικότητα; Έχουμε κάποιες συνέργιες με αυτά τα δύο μοντέλα;


Ευχαριστώ πολύ.

ΠΡΟΕΔΡΕΙΟ: Την κρατάμε για να απαντήσουμε συνολικά. Η τελευταία ερώτηση;
Β. ΔΕΡΒΑΣΟΝΙΑΔΗΣ: Βασίλης Δερβασονιάδης από την εταιρεία TELECOMPER. Μια ερώτηση που απευθύνεται προς το μοντέλο του Piemonte. Ο τρόπος με τον οποίοι εξασφαλίστηκε η υπεραστική χωρητικότητα. Δηλαδή, εάν έγιναν επενδύσεις από τον φορέα Piemonte, για να εξασφαλιστεί το intraregion connectivity ή αν ενοικιάστηκε από φορείς, οι οποίοι είχαν ήδη εγκατεστημένη οπτική χωρητικότητα σε υπεραστικό επίπεδο.

V. VALLERIO: Το ερώτημα σχετικά με άλλες υποδομές, όπως είναι το αποχετευτικό και το δίκτυο αερίου που αναφέρθηκε, παραδοσιακά στην Ολλανδία στο παρελθόν αυτό αποτελούσε κλασικό καθήκον της κυβέρνησης, τόσο τοπικής, όσο και περιφερειακής.

Όμως τα τελευταία χρόνια έχουμε έναν τεράστιο όγκο ιδιωτικοποιήσεων και υπάρχουν κάποιες υποδομές, όπως η ύδρευση, τα ηλεκτρικά δίκτυα, τα οποία αποτελούν εν μέρει ιδιοκτησία της περιφερειακής κυβέρνησης. Ο Δήμος της Αλμήρα δεν κατέχει τέτοια δίκτυα.

Το ερώτημα που τίθεται για την Περιφέρεια του Άμστερνταμ είναι αν θα μπορούσε αυτό το μοντέλο να εφαρμοστεί και στην Ελλάδα. Όχι, δεν μπορεί, γιατί η κατάσταση στην Ολλανδία είναι τελείως διαφορετική απ’ ότι εδώ.

Η Ευρωπαϊκή Επιτροπή έχει κριτική στάση έναντι των διοικήσεων και κυβερνήσεων και τοπικών και περιφερειακών και στο ρόλο τους. Για τον λόγο αυτό, όπως φαίνεται και από τα αριθμητικά δεδομένα που είδαμε στην Ολλανδία, δεν είναι μια περιοχή που υπολείπεται των εξελίξεων στην Ευρώπη. Είμαστε στην πρώτη γραμμή των εξελίξεων.

Υπάρχουν λοιπόν δύο ενδιαφερόμενοι στην περίπτωση της Αλμήρας, που κυριαρχούν την αγορά, που ο εθνικός ΟΤΕ, δηλαδή η KPM και η τοπική UBC, που είναι καλωδιακή εταιρεία. Αυτές οι δύο εταιρείες έχουν ισότιμες ευκαιρίες και πολύ ανταγωνισμό μεταξύ τους, οπότε δεν υπάρχει λόγος για τον οποίο η Τοπική Αυτοδιοίκηση θα πρέπει να επέμβει. Αν επέμβει, πρέπει να το κάνει με έναν τρόπο, έτσι ώστε να ενεργήσουν ως ιδιωτικές επιχειρήσεις.
Τα έσοδα λοιπόν και η αποτελεσματικότητα της επένδυσης πρέπει να είναι ίδια με αυτή που θα είχε μια ιδιωτική επιχείρηση, αν επένδυε. Δηλαδή, υπάρχει τελείως διαφορετική κατάσταση εκεί, απ’ ότι στην Ελλάδα.

Πρέπει να πω ότι ειπώθηκε για την Almera ισχύει και για την Περιφέρεια του Piemonte. Πριν αποφασίσουμε αν ένα μοντέλο είναι εφαρμόσιμο ή όχι, πρέπει να δούμε ποια είναι η πραγματικότητα στον τόπο που μας ενδιαφέρει. Πρέπει να αναλύσουμε ποια είναι η κατάσταση της αγοράς, ποιοι είναι οι φορείς, οι παίκτες και λοιπά. Τα πάντα μπορεί να είναι εφαρμόσιμα ή όχι, ανάλογα με το υπόβαθρο που έχουμε.

Τώρα, σε ότι αφορά τη διαπεριφερειακή διασυνδετότητα μπορεί κανείς να την αναθέσει στο internet exchange. Τα σημεία του internet exchange είναι η σύνδεση με το internet exchange του Μιλάνου, που είναι η πύλη προς την υπόλοιπη Ευρώπη.

Επίσης, δουλεύουμε σε interconnections με άλλους τέτοιους φορείς internet exchange στην Ελβετία ή στη Γαλλία. 
Έτσι λοιπόν, όπως σας είπα, η ταχύτητα είναι αρκετά υψηλή, δεν αποτελεί πρόβλημα. Αν χρειαστεί να αυξήσουμε αυτή την ταχύτητα, θα είναι καλό πράγμα για εμάς, γιατί θα δείχνει ότι η χρήση έχει αυξηθεί πάρα πολύ, σχεδόν δεκαπλασιαστεί.

Σε ότι αφορά τα υπόλοιπα το doc fiber, οπότε δεν επεμβαίνουμε στην ικανότητα αυτής της ίνας, γιατί ο κάθε operator που το χρησιμοποιεί θα αντιμετωπίσει μόνος του αυτά τα προβλήματα. Αφορά τον ιδιωτικό τομέα και για αυτό δεν είναι πρόβλημα, είναι μέρος της γενικής κίνησης.

ΣΥΝΕΔΡΟΣ: Σε σχέση με την ερώτηση που τέθηκε, δηλαδή εάν η όλη δημιουργία των μητροπολιτικών αυτών δικτύων εμποδίσει άλλες επενδύσεις ή οτιδήποτε, η απάντηση είναι: εκείνο το οποίο κάνουν τώρα οι Δήμοι, τουλάχιστον κατά την άποψή μας, πρέπει να είναι μητροπολιτικά δίκτυα, τα οποία να φτάνουν μέχρι το πεζοδρόμιο, κατά κάποιον τρόπο, τα οποία μετά θα τα δίνουν χονδρικά, όχι λιανικά. Δεν θα πάει στον καθένα να δώσει fiber to the home, δεν θα πάει στον δημότη. Θα πάει χονδρικά λοιπόν σε κάποιον provider, ο οποίος από εκεί και πέρα θα το δώσει.

Εάν τώρα η FORTHNET, ή οποιαδήποτε NET, δεν ξέρω ποιος, θεωρεί ότι δεν τη συμφέρουν οι τιμές χονδρικής πώλησης που δίνει ο Δήμος, τότε προφανώς θα κάνει τη δική της εκσκαφή, θα κάνει το δικό της δίκτυο.

Πάντως, το ζητούμενο είναι να είναι η κοστοστρέφεια αυτή τόσο πολύ χαμηλή, ώστε να μην σκάβουν κάθε ημέρα τον δρόμο. Δηλαδή, να διασώσουμε τους δημότες από το συνεχές σκάψιμο ο ένας πάνω στον άλλον. Εάν τώρα κάποιος νομίζει ότι δεν το συμφέρει θα σκάψει. Για αυτό τον λόγο είναι σημαντικά και τα δικαιώματα διέλευσης.

Μ. ΤΑΜΗΛΟΣ: Καταρχήν, θέλω να ευχαριστήσω όλους εσάς που παρακολουθείτε με πολύ μεγάλο ενδιαφέρον και είναι ρεκόρ για Συνέδριο της ΚΕΔΚΕ στις 4.00΄ να αρχίσουμε από τις 10.00΄ και να μην έχετε φύγει.

Επίσης, θέλω να ευχαριστήσω τους προσκεκλημένους μας που μας ενημέρωσαν με πάρα πολύ σημαντικά παραδείγματα για τις περιοχές τους.


Φυσικά, στο ερώτημα με ποιον μπορεί να συγκριθεί η περίπτωση της Αλμήρα, εάν υπολογίσουμε ότι στις 180.000 πληθυσμό που έχει η Αλμήρα, που είναι σαν την Πάτρα, ας το πούμε έτσι, υπάρχει η εξής διαφορά: δεν είναι σαν την Πάτρα, είναι σαν τη Θεσσαλονίκη, γιατί η Αλμήρα έχει διείσδυση πάνω από 50% ο καθένας πολίτης, δεν υπάρχει σπίτι χωρίς …

(αλλαγή κασέτας)

Μ. ΤΑΜΗΛΟΣ: δυνητικός πελάτης, 100.000 δυνητικούς πελάτες, ενώ η Πάτρα, για παράδειγμα, που είναι ισοδύναμη έχει 15.000 πελάτες. 

Άρα λοιπόν, η Ελλάδα έχει μια υστέρηση στην πρόσβαση της τεχνολογίας. Για να έχεις ευρυζωνική παροχή πρέπει να έχεις και ένα κομπιούτερ στο σπίτι και κάποια τεχνολογική εξέλιξη. Το ποσοστό των σπιτιών ή των επιχειρήσεων στην Ελλάδα που έχει τεχνολογικές λύσεις είναι πολύ χαμηλό σε σχέση με την Ευρώπη ακόμη. Άρα λοιπόν, υστερούμε και εκεί.

Επομένως, τα μοντέλα αυτά τα επιχειρηματικά, όπως εξετάσαμε και πολλές φορές σε διάφορα σενάρια και με εταιρείες, μόνο η Θεσσαλονίκή και η Αθήνα προσφέρονται για ιδιωτική επένδυση και ανταγωνισμό των επιχειρήσεων, όπως γίνεται, που είπε δύο επιχειρήσεις κοντράρονται και συγκρούονται σε έναν ανταγωνισμό στην περιοχή της Αλμήρα.


Επομένως, για την υπόλοιπη Ελλάδα έχει αποδειχθεί σαφώς ότι δεν υπάρχει αυτή τη στιγμή βιώσιμη ιδιωτική επένδυση, χωρίς επιχορήγηση από την Ευρωπαϊκή Ένωση ή από το κράτος με τα υπάρχοντα δίκτυα.


Σε ότι αφορά το άλλο το ερώτημα για το πώς θα προχωρήσουμε, εγώ προσωπικά έχω ξεκαθαρίσει μέσα μου, επισκεπτόμενος πάνω από δέκα χώρες του κόσμου που υπάρχει μια τεχνογνωσία, ακόμη και στην Αμερική που είναι προηγμένη στη Γιούτα, 18 Δήμοι συνενώνονται για να κάνουν την UTOPIA, μια εταιρεία με την οποία συνεργαζόμαστε, για να εκμεταλλευτούν τις υπηρεσίες οι Δήμοι, γιατί εκεί απέτυχαν οι ιδιώτες να εξυπηρετήσουν τους Δήμους.


Είπα και στην ομιλία μου ότι οι ιδιώτες μόνο τα δικά τους επιχειρηματικά σχέδια προωθούν. Τα κλασικά προϊόντα και λοιπά. Δεν θα καθίσει ποτέ καμία ιδιωτική εταιρεία να ασχοληθεί με το τι ενδιαφέρει τους πολίτες ενός Δήμου, αν αυτό είναι το θέμα της ανεργίας, αν είναι το θέμα του πολιτισμού και τι είδους πολιτισμού έχει ο κάθε Δήμος. Άρα, αυτό επαφίεται σε εμάς.


Προφανώς, επεκτείνοντας και συνοψίζοντας την πρόταση του Πολυτεχνείου και των εταιρειών, θεωρώ ότι πρέπει να καθίσουμε σοβαρά και να δούμε ανά Περιφέρεια, όπως είπαμε, Πελοπόννησος, Κεντρική Ελλάδα, Βόρεια Ελλάδα, τη συνεργασία των Δήμων σε δημοτικά σχήματα, τα οποία θα έχουν το μέγεθος εκείνο να κοιτούν στα μάτια τις εταιρείες, θα μπορούν να κάνουν συμβάσεις με αξιόλογους επιστημονικούς συνεργάτες, οι οποίοι πρέπει να πληρώνονται και τρίτον, θα μπορούν αξιόπιστα να προχωρήσουν και στην παραγωγή περιεχομένου.

Τώρα, αν θα είναι μέσα στην εταιρεία την ιδιωτική και ιδιώτες ή αν θα είναι αμιγώς δημοτικοί και εξωτερικοί συνεργάτες, ΣΔΙΤ, ιδιώτες, είναι ένα θέμα που είναι η λεπτομέρεια και δεν είναι η ουσία. Πάντως, χωρίς συνεργασία με ιδιωτικούς φορείς τηλεπικοινωνιακούς και φορείς ιδιωτικούς που παράγουν προϊόντα, δεν είναι δυνατόν να διαχειριστούμε κοστοστρεφώς τα δίκτυα.


Ένα τελευταίο. Πρέπει να καταλάβουν όλες οι εταιρείες – και απευθύνομαι προς το ΣΕΠΕ – δεν είναι δυνατόν οι Δήμοι, εν ονόματι της οποιασδήποτε ανάπτυξης, να καταστραφούν οι υποδομές τους. Την παθαίνουν μια φορά με το φυσικό αέριο, το οποίο περνάει. Στα πεζοδρόμια των μεγάλων πόλεων στην Ελλάδα βλέπεις που έχει περάσει το κάθε δίκτυο. Γιατί, όταν θα περάσει μετά από ένα-δύο χρόνια η ύδρευση, η αποχέτευση, το φυσικό αέριο, δεν ταιριάζουν οι πλάκες, δεν μπορούν να το πετύχουν, με αποτέλεσμα να φαίνονται όλες οι πόλεις μας ότι είναι κατεστραμμένες.

Δεν δεχόμαστε με τίποτα να περάσουν δύο εταιρείες από τον ίδιο δρόμο. Θα πρέπει να το δεχτούν οι εταιρείες ότι από τη στιγμή που πέρασε μία εταιρεία από έναν δρόμο, στον ίδιο δρόμο μόνο από μέσα από τον δικό τους το σωλήνα να περάσει η άλλη εταιρεία. Δεν είναι δυνατόν στον ίδιο δρόμο να περάσουν δύο, τρεις τέσσερις, πέντε εταιρείες.

Κοιτάξτε λίγο την Αθήνα πως έχει καταντήσει, το χάλι της που δεν θα διορθωθεί. Θέλει μια καινούργια Ολυμπιάδα για να ξαναγίνει.

Εμείς δεν δεχόμαστε κανένας Δήμος να κάνουν πειράματα και επενδύσεις οι ιδιωτικές εταιρείες εν άγνοια του Δήμου και χωρίς κέρδος. Το κέρδος που ζητάμε είναι για να αποκαταστήσουμε τις ζημιές που έχουν γίνει.
Τώρα ένα άλλο. Φαντάζεστε, κύριε καθηγητά, να μπουν στα σπίτια το fiber to the home από το κάθε πεζοδρόμιο πως θα περάσει το καλώδιο, τι έχουν να πάθουν τα πεζοδρόμια της πόλης μας;

ΠΡΟΕΔΡΕΙΟ: Έχει ζητήσει τον λόγο η κυρία Παπαρίδου να κάνει κάποιο σχόλιο, κάποια διευκρίνιση. 

Γ. ΠΑΠΑΡΙΔΟΥ: Το θέμα είναι ότι οι εταιρείες δεν μπορούν να λάβουν σε καμία περίπτωση τον ρόλο της Πολιτείας. Η Πολιτεία είναι αυτή, η οποία θα πρέπει να κάνει την οργάνωσή της, να κάνει τα πλάνα της και αν θέλει να βάλει πέντε να σκάψουν στην περιοχή της, με τους οποίους έχει κάνει ξεχωριστές συμβάσεις, είτε αυτοί είναι ο ΟΤΕ, η ΔΕΗ, η ΔΕΠΑ, η FORTHNET, η HOL, δεν είναι δυνατόν η Πολιτεία να μεταφέρει στις εταιρείες αυτού του είδους την ευθύνη διότι, πρώτα απ’ όλα οι εταιρείες δεν έχουν δικαίωμα να το κάνουν αυτό το πράγμα.


Η κάθε μία από τις εταιρείες αναλαμβάνει να υλοποιήσει ένα συγκεκριμένο έργο με συγκεκριμένους κανόνες και πάνω σε αυτούς τους κανόνες κινείται. Αν κάποιος άλλος έχει πάει και έχει σκάψει πιο πριν και δεν υπάρχει από την Πολιτεία κάποιος κανόνας που να λέει «παιδιά έτσι κινείστε», δεν μπορούν οι εταιρείες να αναλάβουν αυτή την ευθύνη.


Τα πράγματα είναι αρκετά πολύπλοκα. Μιλάμε για το μέλλον και αυτή τη στιγμή δεν έχουμε τις διαδικασίες να υλοποιήσουμε το παρόν και απ’ ότι είδα, αυτό δεν βλέπω να προβληματίζει ιδιαίτερα κάποιους. Εγώ θα ζητούσα από την Κεντρική Ένωση Δήμων και Κοινοτήτων να δει λίγο πιο ζεστά το θέμα του πως υλοποιούνται αυτά τα πράγματα. Προβληματισμοί τέθηκαν και από την Διαχειριστική Αρχή και από την Κοινωνία της Πληροφορίας Α.Ε. και από το ΣΕΠΕ.

Νομίζω ότι πρέπει να καθίσουμε λίγο να συζητήσουμε πιο ζεστά ποια είναι τα προβλήματα, διότι τα προβλήματα δυστυχώς είναι ο κανόνας και όχι η εξαίρεση και να δούμε πως μπορούμε να προχωρήσουμε. Από εκεί και μετά, όλα τα υπόλοιπα θα τα βρούμε. Απλώς, μην χάσουμε για άλλη μία φορά το τραίνο, δεν έχουμε περιθώριο.


Ευχαριστώ.

ΠΡΟΕΔΡΕΙΟ: Νομίζω να το σταματήσουμε εδώ. Θα υπάρχει ευκαιρία ίσως αργότερα να τα πούμε. 

Ευχαριστώ και εγώ με τη σειρά μου όλους τους ομιλητές για τη συνεισφορά τους και εσάς για τη συμμετοχή σας.

ΔΙΑΛΕΙΜΜΑ

«Ευρυζωνικές υπηρεσίες προς την τοπική κοινωνία και βέλτιστες πρακτικές»

ΠΡΟΕΔΡΕΙΟ (Π. ΜΠΕΛΩΝΗ): Κυρίες και κύριοι, επειδή ο χρόνος μας πιέζει πάρα πολύ, χωρίς κανέναν πρόλογο, να πούμε ότι έχουμε κοντά μας τον κύριο Θόδωρο Καρούνο από το Εθνικό Μετσόβιο Πολυτεχνείο, τον κύριο Κωστή Τορέγκα, είναι από το George Washington University και τον κύριο Boormsa της Clinton Initiative, οι οποίοι θα μας αναπτύξουν σε λίγο καθένας τη δική του εισήγηση.

Να ξεκινήσουμε από τον κύριο Κωστή Τορέγκα, ο οποίος θα μας αναπτύξει τη «Διεθνή εμπειρία».


Κύριε Τορέγκα, έχει τον λόγο.

Κ. ΤΟΡΕΓΚΑΣ: Καλησπέρα σας. Όχι μόνο είμαι καθηγητής στο George Washington, αλλά για 25 χρόνια δούλευα σαν Πρόεδρος μιας εταιρείας θυγατρικής, αντίστοιχης της ΚΕΔΚΕ, στην Αμερική, το National Link of Cities και δουλεύοντας στην PTI, όπως λεγόταν, δημόσια τεχνολογία, άρχισα να καταλαβαίνω τη δεκαετία του ’80 ότι τα ενδιαφέροντα πράγματα για τους Δημάρχους δεν ταυτίζονται με τα ενδιαφέροντα πράγματα για τους τεχνολόγους, ας το πούμε έτσι και ότι πρέπει να αρχίσουμε μια συζήτηση από τη σωστή μεριά και οι Δήμαρχοι ενδιαφέρονται πάρα πολύ για το όραμα και για την υγεία της κοινότητάς τους.

Θα ήθελα να σας πω μερικά πράγματα και πολύ σύντομα. Όπως βλέπετε από την πρώτη διαφάνεια, είμαι και Πρόεδρος μιας Επιτροπής ανταλλαγής βέλτιστης εμπειρίας, του Wireless Internet Institute και κάθε χρόνο κοιτούν τις εμπειρίες σε θέματα ευρυζωνικά και προχθές είχαμε μια συνάντηση τηλεφωνική και αποφασίσαμε στο ποιοι θα κερδίσουν το 2007 αυτό το έπαθλο της βέλτιστης εμπειρίας για ευρυζωνικά.


Επειδή δεν με παίρνει ο καιρός, ήθελα απλώς να σας δώσω μια περίληψη, τι ήταν το πιο σημαντικό στοιχείο στους νικητές, που περιλαμβάνουν η Σιγκαπούρη, ένα από τα προάστια της Σεούλ στην Κορέα και ένας μικρός Νομός στην Αμερική που λέγεται Green County.


Τέσσερα έχω διαλέξει σαν στόχους. Το πρώτο είναι ότι υπάρχει μια διαφορά μεταξύ του πολίτη και του πελάτη. Τα πιο σωστά και τα πιο δυνατά συστήματα είναι αυτά, όπου κατά κάποιον τρόπο ταυτίζεται ο ιδιώτης, ο πελάτης με τον πολίτη σε αυτά τα ευρυζωνικά συστήματα.


Δεύτερον, χρειάζονται λεφτά για να δημιουργηθούν αυτά τα ευρυζωνικά συστήματα εν συνεχή τρόπο για πολλά χρόνια.


Στη Σεούλ στην Κορέα οι επιδοτήσεις του κράτους συνεχίστηκαν για 13 συνεχή χρόνια, για να δημιουργηθεί ένα σύστημα, όχι μόνο ευρυζωνικότητας, αλλά και e-government. Όμως αυτό που μου έκανε είναι ένα συνεχές υπόβαθρο για τη βοήθεια.

Τρίτον, η Τοπική Αρχή είναι το κλειδί για την ευρυζωνική. Δηλαδή, δεν μπορεί να σκεφτεί κανείς μία σωστή ευρυζωνική εφαρμογή, χωρίς να σκεφτεί την έννοια του Δημάρχου, χωρίς να σκεφτεί την έννοια της πόλης.

Τελευταία, το πιο σημαντικό σε όλα αυτά είναι η συμπαράσταση του ιδιωτικού και του δημόσιου φορέα. Νομίζω εδώ στην Ελλάδα έχει γίνει ένας καινούργιος νόμος για τα ΣΔΙΤ, συμπράξεις νομίζω τις λέτε στην Ελλάδα. Τουλάχιστον στην εφαρμογή στις Ηνωμένες Πολιτείες αυτές οι συμπράξεις είναι απαραίτητες, γιατί πολλές φορές οι πόλεις οι ίδιες έχουν δυναμικό, αλλά όχι σε όλα τα πράγματα και πρέπει να έρθουν σε μία σύμπραξη με τον ιδιωτικό τομέα.


Αυτοί οι τέσσερις χαρακτηρισμοί είναι που ήταν οι πιο δυνατοί σε αυτή την προσπάθεια του Wireless Institute. 


Δύο-τρεις ακόμα διαφάνειες έχω. Η μία είναι ότι για την ΚΕΔΚΕ, πρώτα απ’ όλα, χειροκροτώ αυτό που κάνετε, ότι μαζεύετε και τους Δήμαρχους και τους τεχνικούς ιθύνοντες να αρχίσετε αυτή τη συζήτηση για την ευρυζωνικότητα.


Υπάρχει μία πιθανότητα να σκεφτείτε, όπως είπε και ο Δήμαρχος Τρικκαίων, όχι μόνο πόλη με πόλη, αλλά να πιάσετε το χέρι ο ένας τον άλλον και να δημιουργήσετε συστήματα που πιάνουν πολλές πόλεις. Σαν παράδειγμα δίνω στην Ολλανδία. Η ανάλογη της ΚΕΔΚΕ στην Ολλανδία, που λέγεται VNG, δημιούργησε ένα σύστημα ευρυζωνικό εδώ και δέκα χρόνια, που θα λέγεται JEN NET ή ΗΕΝ ΝΕΤ, το οποίο συνδέει όλες τις πόλεις της Ολλανδίας και την κεντρική κυβέρνηση.

Αυτό το σύστημα το δημιούργησαν όχι απλώς για να δημιουργήσουν μια ευρυζωνικότητα, αλλά επειδή το κάθε Υπουργείο ήθελα να έχει μια επαφή με την κάθε πόλη και χρησιμοποιούσαν διαφορετικά συστήματα και οι Δήμαρχοι είπαν: «Φτάνει, ας δημιουργήσουμε ένα και μόνο σύστημα, ένα και μόνο δίκτυο, το οποίο είναι εθνικό και στο επίπεδο της Τοπικής Αρχής». Αυτό το σύστημα δουλεύει και είχε τόσο μεγάλη επιτυχία, ώστε η ΚΕΔΚΕ της Ολλανδίας το πούλησε στον ιδιωτικό τομέα εδώ και δύο-τρία χρόνια. Μια ιδέα από την Ολλανδία.
Η δεύτερη ιδέα είναι ότι η υποδομή σαν την ευρυζωνικότητα, όπως λέει και αυτό το πανό εδώ, είναι το τελευταίο πράγμα που θα σκεφτόταν κανείς, αν ήταν Δήμαρχος, ο Δήμαρχος θα σκεφτόταν την εφαρμογή, τι θα το κάνω αυτό το πράγμα.

Στην Αμερική, όπου έχει γίνει η συζήτηση για ευρυζωνικότητα και συστήματα WiFi και συστήματα με ίνες και τα λοιπά, έχουμε σταματήσει τη συζήτηση της υποδομής εδώ και δύο-τρία χρόνια και έχουμε αρχίσει συζήτηση της εφαρμογής και η εφαρμογή είναι δύο. Από τη μια μεριά πως μπορούμε να ερμηνεύσουμε το τι κάνει η πόλη στον πολίτη. Από την άλλη μεριά να κοιτάξουμε μέσα στην πόλη και να δημιουργήσουμε καινούργια συστήματα, τα οποία μπορεί να δουλεύουν με πιο χαμηλά κόστη. Γιατί ο φορολογούμενος πολίτης ενδιαφέρεται πάρα πολύ να γίνεται η δουλειά της Τοπικής Αρχής με όσο το δυνατόν λιγότερο κόστος.

Τρίτον, νομίζω ότι είναι πολύ ανησυχητικό ότι εδώ και σε πολλές άλλες χώρες προχωρούμε σε ευρυζωνικότητα, χωρίς να σκεφτόμαστε τι ακριβώς γίνεται σήμερα με τους πολίτες τους ίδιους. 

Για να κάνω ένα πείραμα ρώτησα δύο-τρεις φίλους στην Αθήνα, έναν μπακάλη, έναν ταξιτζή «Τι κάνετε με το internet και τα λοιπά» και οι απαντήσεις που πήρα δεν ήταν πολύ καθησυχαστικές. Έλεγαν: «Κάτι κάνουν τα παιδιά μου». Βέβαια, τα παιδιά κάτι κάνουν. Όμως πώς να πείσουμε τους γονείς και τους παππούδες ότι το internet και η ευρυζωνικότητα μπορεί να βοηθήσει και αυτούς στη δικιά τους τη ζωή.

Τελευταία, αυτή η σύμπραξη, το partnership που λένε οι Αμερικάνοι, είναι πολύ σημαντικό. Έχω βάλει τέσσερις ιδέες. Η μία είναι το out sourcing, όπου δίνεις εργολαβία σε κάποιον άλλον να κάνει τη δουλειά, που εσύ σαν πόλη δεν μπορεί να την κάνεις σωστά.
Δεύτερον, είναι τα οργανωτικά σχήματα, τα οποία ίσως να μην είναι καθαρά, να έχουν λιγάκι δημόσιο και λιγάκι ιδιωτικό, αλλά που δουλεύουν πάρα πολύ καλύτερα από το δημόσιο ή το ιδιωτικό σχήμα.

Το τρίτο είναι ότι, για να δουλέψει η σύμπραξη, πρέπει και οι δύο μεριές και το δημόσιο και το ιδιωτικό κάτι να αποφέρουν από τη σύμπραξη και συνήθως, ο ιδιωτικός τομέας θέλει το κέρδος και ο δημόσιος τομέας θέλει να γίνουν διάφορα συστήματα πιο σωστά για τον πολίτη. Αναφέρθη ήδη στο HEN NET.

Τελειώσαμε εδώ. Απλώς, να σας θυμίσω ότι υπάρχουν τουλάχιστον τέσσερα επίπεδα για αυτή τη συζήτηση και αυτή τη στιγμή στη μία αίθουσα κάνουμε και τα τέσσερα μαζί τεχνολογικά από την άποψη των εφαρμογών, τα οικονομικά, αυτό το business case, που μιλήσαμε μόλις πριν από το διάλειμμα και τελευταία το ανθρώπινο κεφάλαιο, το οποίο είναι το μεγάλο ερώτημα, αν θα έχουμε αρκετό ανθρώπινο κεφάλαιο και μέσα στους Δήμους μας και στους ιδιώτες, τους πολίτες.

Αυτό είναι μια εικόνα που θα σας αφήσω – και τελείωσα – ότι η υποδομή της ευρυζωνικότητας θα στηρίξει κάποτε εφαρμογές. Όμως πάνω από τις εφαρμογές θα πρέπει για τους σωστούς και δυνατούς και γερούς Δήμους να υπάρχει μία τάση προς την αλλαγή συνεχώς και νομίζω, Δήμαρχε, εσείς το είπατε σήμερα το πρωί, ότι πρέπει η ευρυζωνικότητα να μας κάνει πιο σωστούς και πιο ενεργητικούς και να χαμηλώσει τα κόστη μας. Σε τελευταία ανάλυση, θα πρέπει να υπάρχει και ένα πολιτικό όραμα, το οποίο να δίνει τη φωτιά.

Αυτή τη στιγμή έχουμε τουμπάρει αυτή την εικόνα και ξεκινάμε από την υποδομή και ελπίζουμε να φτάσουμε σε κάποιο όραμα, γιατί το κάνουμε αυτό.

Αυτές είναι οι εμπειρίες που σας φέρνω από την Αμερική, από άλλες χώρες και νομίζω ότι είσαστε στον σωστό δρόμο. Όμως πρέπει η συζήτηση να γίνει λιγάκι πιο μεγάλη και αντί να βλέπετε μόνο και μόνο τις υποδομές, να αρχίσετε να βλέπετε πιο πολύ και τις εφαρμογές. Όμως το τελευταίο σκαλοπάτι είναι πως θα αλλάξει ο τρόπος της δημοσίας διοίκησης και αυτή είναι μια λέξη που δεν άκουσα πολύ το πρωί. Δηλαδή, η δημόσια διοίκηση πως μπορεί να γίνει πιο σωστή και πιο γρήγορη μέσω των ευρυζωνικών συστημάτων.

Αυτό είναι το πρόβλημα που νομίζω θα ήθελα να σας αφήσω. Πως λοιπόν να μάθουμε από τους άλλους και να αρχίσουμε μια ηγεσία που να μας πάει στη σωστή μεριά.
Το τελευταίο στόχασμα το δικό μου είναι πως θα ξέρουμε ότι νικήσαμε. Δηλαδή, δουλεύουμε και δουλεύουμε, έχουμε τα ευρώ, τα δίνουμε, αν μας ψηφίσει ο λαός.

Θα ήθελα να ευχαριστήσω και την ΚΕΔΚΕ και όλους τους οργανωτές και να σας πω ότι η ευρυζωνικότητα είναι μια πολύ ωραία και όμορφη ιδέα, αλλά στο τέλος πρέπει να την χρησιμοποιήσουμε για να εμπλουτίσουμε τον λαό και τον ίδιο τον ιδιώτη.

Καλή τύχη και ελπίζω να τα ξαναπούμε.

ΠΡΟΕΔΡΕΙΟ: Ευχαριστούμε πολύ τον κύριο Τορέγκα, ο οποίος πραγματικά είχε μια ιδιαίτερα εμπεριστατωμένη εισήγηση και νομίζω και εμάς τους αιρετούς μας προβληματίσατε σε αρκετά πράγματα.


Θα μιλήσουμε τώρα για την «Θετική επίδραση των ευρυζωνικών εφαρμογών στο περιβάλλον», το οποίο θα μας αναπτύξει ο κύριος Bas Boormsa.

B. BOORMSA: Καλησπέρα σας, κυρίες και κύριοι. Πρώτα απ’ όλα, θα ήθελα να ζητήσω να χειροκροτήσουμε τους διερμηνείς μας, γιατί μέσα από αυτούς, μέσα από τόσες πολλές ώρες Συνεδρίου, καταφέραμε να κατανοήσουμε το Συνέδριο. Δουλεύουν από το πρωί, χωρίς να σταματήσουν και θα ήθελα να σας ευχαριστήσω θερμότατα.

Ξεκινάμε λοιπόν, λέγοντας ότι είναι πολύ μεγάλη που βρίσκομαι εδώ και θέλω να ευχαριστήσω τους οργανωτές που με προσκάλεσαν σε αυτό το Συνέδριο. Επίσης, είναι τιμή μου να εκπροσωπώ αυτή την πάρα πολύ ειδική παγκόσμια πρωτοβουλία, που ονομάζεται CISCO  και αφορά την αστική ανάπτυξη.


Το σημείο έναρξής μου είναι το εξής: αλλαγή κλίματος. Νομίζω ότι οι περισσότεροι από εσάς έχετε δει την ταινία του Αλ Γκόρ «Inconvenient truth - μια ενοχλητική αλήθεια». Είναι κάτι που όλοι μας αντιμετωπίζουμε και από το οποίο δεν μπορούμε να ξεφύγουμε. Ανοίγετε τις εφημερίδες, ανοίγετε οτιδήποτε και βρίσκετε εκεί και νομίζω ότι βρίσκομαι σε ένα κοινό το οποίο αντιμετώπισε πυρκαγιές το περασμένο καλοκαίρι, που είναι ενδεχομένως μία επίδραση από τις αλλαγές του κλίματος, καθώς δεν υπήρχε βροχή για πάρα πολύ καιρό.

Έτσι λοιπόν αυξάνονται όλο και περισσότεροι οι ενδείξεις ότι μέρος αυτής της καταστροφής που έρχεται προς το μέρος μας είναι ανθρωπογενής. Εμείς είμαστε ίσως και πιθανότατα οι πιο υπεύθυνοι για το τι συμβαίνει.


Το ερώτημα πραγματικά μπροστά μας που τίθεται είναι, αν εμείς οι άνθρωποι μπορούμε επίσης να κάνουμε κάτι στην αλλαγή της αλλαγής της κατάστασης και να στρέψουμε τα πράγματα προς καλύτερη κατεύθυνση.


Πριν διακόσια χρόνια ο Μαλτούσος έζησε το Ηνωμένο Βασίλειο και πίστευε και προέβλεψε ότι ο βρετανικός πληθυσμός θα πεθάνει από την πείνα, ως συνέπεια της αύξησης του πληθυσμού, που αυξανόταν ακόμα και πιο γρήγορα, αλλά με μία ανάπτυξη που όμως δεν πήγαινε με τέτοια ταχύτητα. Δηλαδή, πίστευε ότι σε κάποιο στάδιο δεν θα υπήρχε αρκετή τροφή για τον πληθυσμό της Αγγλίας.

Δεν αποδείχτηκε αυτό τελικά. Όμως αυτό που συνέβη είναι ότι υποτίμησε τον ρόλο της τεχνολογίας και το πώς η τεχνολογία βοήθησε την ανθρωπότητα να βελτιώσει την κατάστασή της. Υπάρχουν αυτοί που πιστεύουν ότι αυτό μπορούμε εμείς να ξαναγίνει.

Αυτό περιλαμβάνει και τον πρώην Πρόεδρο των ΗΠΑ, τον Μπιλ Κλίντον, ο οποίος ήρθε σε εμάς και είπε: «Ορίστε, είστε μια μεγάλη εταιρεία, έχετε πόρους, έχετε καινοτόμες δυνάμεις. Μπορείτε να μας βοηθήσετε, μπορείτε να βοηθήσετε τους ηγέτες των κοινωνιών σε όλο τον κόσμο να παράγουν λύσεις που θα μπορέσουν να βοηθήσουν τον τρόπο με τον οποίο ζούμε, τον τρόπο με τον οποίο αλλάζουμε, κατά κάποιο τρόπο, έτσι ώστε η κοινωνία να καταστεί πιο αειφόρος ξανά».

Τι κάναμε λοιπόν; Δημιουργήσαμε μία εταιρική σχέση, μια σύμπραξη με πόλεις. Ονομάζεται CONNECTED URBAN DEVELOPMENT και είναι εταιρική σχέση μεταξύ τριών μεγάλων πόλεων του Άμστερνταμ, της Σεούλ στη Νότια Κορέα και του Σαν Φραντζίσκο των ΗΠΑ.
Οι Δήμαρχοι των πόλεων προσωπικά ενεπλάκησαν, υποστηρίζοντας με πολύ δραστήριο και ενεργό τρόπο το πρόγραμμα της CISCO  και του Προέδρου Κλίντον.

Κάποιες λεπτομέρειες από το πρόγραμμα είναι μία πενταετής δέσμευση. Η CISCO  έχει επενδύσει 15.000.000 $ για την υλοποίηση του προγράμματος και έχουμε προσδιορίσει μια ολόκληρη σειρά προγραμμάτων σε κάθε πόλη που συμμετέχει στη σύμπραξη. 

Δεν θα μπω σε λεπτομέρειες όλων αυτών των προγραμμάτων, γιατί χρειάζεται πάρα πολύς χρόνος και δεν τον έχουμε.

Το πιο σημαντικό σημείο εδώ είναι ότι αναζητούμε καινοτόμες λύσεις για τα κτίριά μας. Πολύ κόσμος δεν συνειδητοποιεί ότι τα κτίριά μας ουσιαστικά καταναλώνουν το 50% της ολικής ζήτησης για ενέργεια σε όλο τον κόσμο και ευθύνονται για τις εκπομπές διοξειδίου του άνθρακα.

Επίσης, εστιαζόμαστε στην τηλεργασία, στη δημιουργία έξυπνων κέντρων εργασίας. Επίσης, χρησιμοποιούμε την πληροφορική για να παράγουμε καλύτερη και καθαρότερη ενέργεια. Βεβαίως, η πληροφορική από μόνη της καταναλωτής ενέργειας. Οπότε, στοχεύουμε στο να καταστήσουμε την πληροφορική πιο πράσινη και πιο καθαρή. Κάνουμε πολλά πράγματα στον τομέα των μεταφορών σε συνεργασία με το MIT της Βοστόνης, το οποίο εργάζεται επάνω σε προσωπικά συστήματα μεταφοράς, έτσι ώστε να μπορούν οι άνθρωποι να μετακινούνται πιο γρήγορα, πιο αποτελεσματικά και με ποιον πράσινο τρόπο. 

Όμως όλα αυτά καταλήγουν σε ένα σκεπτικό. Αυτό που πρέπει να προσπαθήσουμε να κάνουμε, αν θέλουμε πραγματικά να αλλάξουμε, είναι ότι χρειαζόμαστε και πρέπει να φέρουμε την πληροφορία στον χρήστη και όχι τον χρήστη στην πληροφορία.

Κοιτάξτε λίγο αυτή τη σκέψη. Σκεφτείτε την και αντικαταστήστε τη λέξη πληροφορία με τη λέξη νερό. Αυτό που τελικά έχετε είναι κάτι που μοιάζει και αντιπροσωπεύει τον τρόπο που ζούσαμε στην μεσαιωνική εποχή. Αφήναμε τα σπίτιά μας, φεύγαμε και πηγαίναμε στο πιο κοντινό πηγάδι, στην πιο κοντινή πηγή, βάζαμε μέσα τον κουβά και βγάζαμε το νερό. Όμως ήμασταν αρκετά έξυπνοι από τότε, ώστε να διανείμουμε το νερό στα σπίτιά μας και λοιπά, έτσι ώστε να μην χρειάζεται να περπατήσουμε μέχρι τα πηγάδι.

Από τεχνολογικής απόψεως αυτό είναι που μπορούμε να κάνουμε σήμερα με την πληροφορία με τη δουλειά μας, με τα μαθήματα στο σχολείο. Όμως δεν το κάνουμε ακόμα.

Αυτό που θα χρειαστούμε για να μειώσουμε την κατανάλωση ενέργειας και να μειώσουμε τις εκπομπές διοξειδίου του άνθρακα είναι ότι θα χρειαστούμε πολύ εξυπνότερες μεταφορές, πιο κατανεμημένες μεταφορές, λιγότερο βλακώδεις μεταφορές, αν μου επιτρέπετε την έκφραση. 

Για να σας δώσω μία ιδέα για το ποσό κακή είναι η κατάσταση σήμερα, κυρίες και κύριοι, να σας πω ότι κάθε ημέρα 14.000 νέα αυτοκίνητα θέτονται σε κυκλοφορία σε όλο τον κόσμο. Τα αποθέματα πετρελαίου πέφτουν και ήδη έχουμε κλιματολογικά προβλήματα. Άρα, πρέπει να αλλάξουμε, πρέπει να έχουμε ευφυέστερα κτίρια, πρέπει να έχουμε ευφυέστερη κατανομή και διανομή της πληροφορίας, ευφυέστερε διανομή της ενέργειας και των πόρων και πάνω απ’ όλα ευφυέστερη κατανομή τον εαυτό μας.

Τώρα, ένα παράδειγμα λίγο του προγράμματος. Εδώ είδαμε αυτή την περιοχή στην προηγούμενη ομιλία από την Ολλανδία. Αυτή είναι η Περιφέρεια του Άμστερνταμ. Είναι μία από τις συμφορημένες περιοχές της Ευρώπης σήμερα. Οι προβλέψεις είναι ότι μέχρι το 2010 η κυκλοφορία γύρω από το Άμστερνταμ θα φτάσει σε απόλυτη στασιμότητα, δηλαδή δεν θα κινείται τίποτα.
Πέραν από το κλιματολογικό πρόβλημα, αυτό είναι κακό από μόνο του. Κανένας δεν θέλει να είναι κολλημένος στην κυκλοφορία για τρεις ώρες. Αυτό που κάναμε λοιπόν είναι να δημιουργήσουμε ένα ευφυές κέντρο εργασίας. Αυτό εδώ είναι πιλοτικό και έχει ανοίξει μόλις τώρα. Όμως θέλουμε να δημιουργήσουμε αλυσίδα ευφυών κέντρων εργασίας σε όλο το Άμστερνταμ, που θα επιτρέπει στον κόσμο να δουλεύει κοντά στη δουλειά του με πάρα πολύ εξοπλισμό, με ευέλικτο χώρο εργασίας, με video conferencing, που θα τους επιτρέπει να δουλεύουν κάτω υπό πολύ ευχάριστες συνθήκες. 

Όλα αυτά τα κέντρα έχουν συμμετρική ευρυζωνικότητα, που βοηθάει στη δημιουργία καταστάσεων συναντήσεων, που θα επιτρέπει πραγματικά την υποκατάσταση της φυσικής παρουσίας. Όμως θα είναι σαν να είναι εκεί.

Επίσης, αυτό που κάναμε είναι να συνειδητοποιήσουμε ότι η τεχνολογία είναι μόνο μέρος της λύσης. Πρέπει να δούμε και τον ανθρώπινο παράγοντα. Αυτό που κάναμε σε αυτά τα έξυπνα κέντρα ήταν, όχι μόνο να δούμε την ευρυζωνικότητα, αλλά και να διασφαλίσουμε ότι θα υπάρχουν και νηπιαγωγεία, παιδικοί σταθμοί, ότι θα έχει καλό εστιατόριο, ότι θα έχει τράπεζα, ότι θα έχει πάρκινγκ, ότι θα έχει σούπερ μαρκετ. Γιατί, χωρίς αυτά, χάνουμε μέρος της λύσης. Όμως, αν το κάνουμε σωστά, στον πρώτο κύκλο των έξυπνων χώρων εργασίας θα μειώσουμε κατά 15.000 περίπου τον αριθμό των αυτοκινήτων που κυκλοφορεί στο Άμστερνταμ.

Τι πρέπει λοιπόν να γίνει για να αλλάξουμε; Πρώτα απ’ όλα, να αποδεχτούμε ότι υπάρχει μια πραγματικότητα. Δεν μπορούμε να συνεχίσουμε να ζούμε να δουλεύουμε και να εμπορευόμαστε, να μαθαίνουμε ή να μεταφερόμαστε με τον τρόπο που το κάνουμε. Αυτό πρέπει να αλλάξει. Προκειμένου να το κάνουμε αυτό θα πρέπει να αναζητήσουμε νέες εταιρικές σχέσεις.

Αυτό που μου αρέσει στο Connecting Urban Development είναι ότι πιέζει και χρησιμοποιεί τα ΣΔΙΤ. Έχουμε την κυβέρνηση για το όραμα, για το κανονιστικό πλαίσιο, για την καθοδήγηση της διαδικασίας. Όμως έχουμε και τον ιδιωτικό τομέα, ο οποίος έρχεται με επενδύσεις και ξεκινά με δυναμική ενέργεια. Περαιτέρω χρειαζόμαστε καινοτομία για αειφορία. Πρέπει να το κάνουμε αυτό, για να σώσουμε το κλίμα.

Χρήση των ευρυζωνικών τεχνολογιών που θα προσφέρουν νέους τρόπους ζωής και εργασίας. Οπότε, αν η καινοτομία είναι τόσο απαραίτητη, πρέπει οι πιο καινοτόμοι μεταξύ μας να ανοίξουμε τον δρόμο.

Επίσης, θα πρέπει εδώ να σας αναφέρω το Παγκόσμιο Συνέδριο που θα γίνει στο Σαν Φραντζίσκο, το Παγκόσμιο Συνέδριο του SUP, με συμμετοχή των Δημάρχων των πόλεων που είπαμε, αλλά θα προσκαλεστούν επίσης και ομάδα των πιο καινοτόμων πόλεων του κόσμου, για να συμμετάσχουν εδώ και να αποτελέσουν μέρος του δικτύου μας.

Από τη Ελλάδα έχουμε επιλέξει την Αθήνα και τα Τρίκαλα. Για την Αθήνα θα μπορούσα να πω πάρα πολλές ιστορίες και για τα Τρίκαλα, αλλά ας κάνω μόνο ένα σχόλιο στον Δήμαρχο των Τρικάλων. Κύριε, πραγματικά η ενέργειά σας στην καινοτομία, μετά από τέσσερις ώρες ύπνου κάθε νύχτα, είναι μία ευθύνη που έχει ξεπεράσει τα σύνορα της Ελλάδας.

Το ερώτημα λοιπόν σε ότι αφορά το κλίμα είναι: θα είμαστε έγκαιροι; Θα είναι οι λύσεις αρκετά καλές για να σώσουν την κατάσταση και να καταπολεμήσουμε την αλλαγή του κλίματος; Δεν ξέρουμε. Όμως είναι μια καλή προσπάθεια. Ας πούμε ότι ο καλύτερος χρόνος για να φυτέψουμε ένα δένδρο ήταν πριν από 20 χρόνια. Ο δεύτερος καλύτερος χρόνος είναι τώρα.

ΠΡΟΕΔΡΕΙΟ: Να ευχαριστήσουμε πάρα πολύ τον κύριο Boormsa. Νομίζω ότι ήταν πολύ ενδιαφέροντα όλα αυτά που μας είπε.


Να καλέσω τον κύριο Θόδωρο Καρούνο, ο οποίος θα μας μιλήσει για «Το έργο της ΚΕΔΚΕ για την παροχή ηλεκτρονικών υπηρεσιών προς τον πολίτη».

Θ. ΚΑΡΟΥΝΟΣ: Η δική μου παρουσίαση εν μέρει καλύπτει μια υποπερίπτωση των θεμάτων που συζητήσαμε σήμερα. Νομίζω ότι και οι δύο προηγούμενοι ομιλητές, αλλά και οι δύο προηγούμενες ενότητες, προσπάθησαν να δουν το θέμα λίγο συνολικότερα για ότι αφορά την τοπική ανάπτυξη, τον τρόπο που διαχειριζόμαστε αυτά τα δίκτυα. Όμως αυτό που λείπει σε εμάς, στην πραγματικότητα που όλοι εσείς βιώνετε στους Δήμους και εμείς ως πολίτες και ως δημότες, είναι το περιβάλλον, το εργαλείο αυτό που επιτρέπει σε όλα τα επί μέρους πληροφοριακά συστήματα που έχουμε στους Δήμους μας να διαλειτουργήσουν και να προσφέρουν υπηρεσίες ενιαία στον πολίτη.

Στον γενικότερο σχεδιασμό της ΚΕΔΚΕ ένα από τα έργα που υλοποιούνται είναι και αυτό. Δηλαδή, ένα περιβάλλον διαλειτουργικό, το οποίο θα επιτρέψει στους Δήμους να αξιοποιήσουν όλες τις υποδομές που έχουν σήμερα, όλα τους τα πληροφοριακά συστήματα και θα μπορέσουν να προσφέρουν υπηρεσίες προς τον πολίτη και στις επιχειρήσεις.

Αυτή είναι η κεντρική ιδέα αυτού του έργου. Είναι ένα έργο που υλοποιείται. Σχεδιάστηκε με την κεντρική λογική της άθροισης της ζήτησης. Δηλαδή, με το να λύσουμε με έναν σχετικά ενιαίο τρόπο ένα κοινό πρόβλημα. Το κοινό πρόβλημα μπορούμε να το φανταστούμε σχετικά απλά που είναι το εξής: αν πάρουμε, για παράδειγμα, τον χώρο των τραπεζών. Οι τράπεζες, όπως όλοι ξέρετε, έχουν έναν απλό τρόπο να παρέχουν υπηρεσίες σε όλους εμάς. Είναι τα γνωστά μηχανήματα που έχουν που συναντάμε παντού, είναι η παρουσία τους στο διαδίκτυο, δίνοντας υπηρεσίες ηλεκτρονικής τραπεζικής. Αυτό πώς το επιτυγχάνουν; Αν το σκεφτούμε λίγο, πρακτικά έχουν εσωτερικά ένα περιβάλλον που τις επιτρέπει να διαλειτουργούν, είτε είναι υποκαταστήματα της ίδιας τράπεζας, είτε είναι διαφορετικές τράπεζες και έχουν και ένα κοινό δίκτυο.

Έχουμε και εμείς τις ίδιες δομικές μονάδες, αν το σκεφτούμε, με τους ευρύτερους όρους στη δημόσια διοίκηση. Έχουμε ένα δίκτυο πλέον που λειτουργεί σε όλους τους Δήμους της χώρας, που είναι το ΣΥΞΕΥΞΙΣ, ευρυζωνικό και καλύπτει και όλους τους φορείς της δημόσιας διοίκησης.

Έχουμε επί μέρους πληροφοριακά συστήματα. Όμως αυτό που μας λείπει αυτή τη στιγμή είναι το διαλειτουργικό αυτό περιβάλλον που θα επιτρέψει όλες αυτές τις εφαρμογές να λειτουργούν με διαφάνεια και με ενιαίο τρόπο και να παρέχουν υπηρεσίες σε όλους μας. Αυτός είναι ο σκοπός αυτού του έργου που υλοποιείται αυτή τη στιγμή και ελπίζουμε ότι θα λειτουργεί δοκιμαστικά μέσα στο 2008 σε 16 Δήμους της χώρας και θα μας επιτρέψει όντως να παρέχουμε μία σειρά από υπηρεσίες. Οι υπηρεσίες αυτές, δεν θέλω να σας κουράσω, είναι υπηρεσίες που απευθύνονται στους πολίτες, είναι οι πιο δημοφιλείς υπηρεσίες, με βάση τη διεθνή και την ευρωπαϊκή εμπειρία, τόσο προς τους πολίτες, όσο και προς τις επιχειρήσεις.

Δεν θέλω να σταθώ πολύ, ούτε θέλω να σας κουράσω, γιατί νομίζω ότι δεν είναι το κύριο αντικείμενο της παρουσίασής μας. Απλώς, θα ήθελα να πω από τεχνικής πλευράς ότι το έργο αυτό έχει σχεδιαστεί, λαμβάνοντας υπόψη τη διεθνή εμπειρία, δηλαδή τα πρότυπα διαλειτουργικότητας που έχουν αναπτυχθεί σε χώρες της Ευρωπαϊκής Ένωσης, αλλά και από την ίδια την Ευρωπαϊκή Ένωση. 
Εδώ είναι ένα συγκεκριμένο παράδειγμα αρχιτεκτονικής, το πώς θα επικοινωνεί ένα τέτοιο σύστημα για να διαχειρίζεται πληρωμές με τις τράπεζες, έτσι ώστε και οι Δήμοι να εξυπηρετούνται, αλλά και οι ίδιοι οι δημότες και οι επιχειρήσεις.

Η βασική αρχή αυτού του έργου είναι στηριγμένη στην εξής έννοια: δεν χρειάζεται το πρόγραμμα που χρησιμοποιούν οι Δήμοι  να το αγοράσουμε χίλιες φορές στην Ελλάδα. Το αγοράζουμε μια φορά, διατίθεται ελεύθερα σε όλους τους Δήμους και οι Δήμοι διαθέτουν τους πόρους τους, για να το αξιοποιήσουν και να το λειτουργήσουν καλύτερα. Άρα, πετυχαίνουμε οικονομίες κλίμακας. Έχουμε ένα πρόγραμμα που συντηρείται κεντρικά, οι αλλαγές γίνονται εύκολα και είναι σε μικρό διάστημα διαθέσιμες σε όλους μας.

Εγώ θα ήθελα να κλείσω, δεν θέλω να σας κουράσω άλλο. Η κεντρική ιδέα είναι ότι υπάρχει ένα έργο, το οποίο είναι σε εξέλιξη. Τεχνικός Σύμβουλος σε αυτό το έργο είναι η ΠΕΤΑ, η οποία υποστηρίζει τους Δήμους και θα υποστηρίξει και όλους τους άλλους Δήμους που θα το υιοθετήσουν από εδώ και πέρα.

Εμείς από την πλευρά σαν Πολυτεχνείο λειτουργούμε ως επιστημονικοί σύμβουλοι σε αυτό το έργο και έχουμε συμβάλει γενικότερα στον σχεδιασμό.

ΣΥΝΕΔΡΟΣ: (εκτός μικροφώνου)
Θ. ΚΑΡΟΥΝΟΣ: Ναι, ανάδοχος είναι η SINGULAR, υλοποιείται από τον Ιούλιο του 2007.

Κλείνοντας, θα ήθελα να αφήσω αυτή τη διαφάνεια που είναι βασικά τα ερωτήματα που καλούμαστε να απαντήσουμε στο στρογγυλό τραπέζι που είναι η επόμενη ενότητα, που πιστεύω ότι  σε έναν βαθμό θα βοηθήσουν. Προφανώς, η συζήτηση γύρω από τις υπηρεσίες είναι μία δύσκολη συζήτηση, γιατί οι υποδομές είναι η πιο εύκολη απάντηση. Είμαστε μπροστά σε ένα κλασικό δίλημμα που μας ταλανίζει χρόνια. Είναι το κλασικό ερώτημα: χρειαζόμαστε δρόμους, πριν έχουμε αυτοκίνητα ή πρέπει να χτίσουμε τους δρόμους όταν θα έχουμε αρκετά αυτοκίνητα;


Παρ’ όλα αυτά, είναι μια γενικότερη συζήτηση. Θα καλούσα και τους υπόλοιπους συμμετέχοντες, τον κύριο Σελλή. Ο κύριος Ράπτης είναι μόνο.

ΠΡΟΕΔΡΕΙΟ: Κύριε Καρούνο, αφού σας ευχαριστήσουμε, να σας καλέσουμε να λάβετε ρόλο εδώ Προεδρείου.

Οι ερωτήσεις των εισηγητών των τριών που είχαμε θα γίνουν στο τέλος, αφού μιλήσουν και οι υπόλοιποι εισηγητές, γιατί έχουμε πρόβλημα πίεσης χρόνου.
«Συζήτηση Γ’ στρογγυλής τραπέζης»

ΠΡΟΕΔΡΕΙΟ (Θ. ΚΑΡΟΥΝΟΣ): Ευχαριστώ την κυρία Μπελώνη. Νομίζω ότι θα συνεχίσουμε τη συζήτηση. Ο τρόπος που είχαμε προσεγγίσει το θέμα είναι ότι οι ομιλητές αυτής της ενότητας έχουν πέντε λεπτά ο καθένας να καταθέσουν ή να απαντήσουν σε αυτά τα βασικά ερωτήματα που τα γνωρίζουν εκ των προτέρων κατά την έναρξη αυτής της διαδικασίας και στη συνέχεια, θα έχετε τον λόγο εσείς να θέσετε ερωτήσεις, τόσο επί των παρεμβάσεων των αρχικών της ενότητας αυτής, όσο και επί των πεντάλεπτων παρεμβάσεων που θα ακούσουμε.


Νομίζω ότι λείπουν ο κύριος Κακλαμάνης και ο κύριος Ζαφειρόπουλος.


Μπορούμε να αρχίσουμε με τον κύριο Σελλή.

Τ. ΣΕΛΛΗΣ: Ευχαριστώ κύριε Καρούνο και ευχαριστώ και την ΚΕΔΚΕ για την πρόσκληση. Αυτό που μου είχε ζητήσει ο κύριος Καρούνος είναι σε πέντε λεπτά να απαντήσω στο τρίτο ερώτημα που έχει βάλει από πάνω, την εμπειρία των σχεδιασμών on line υπηρεσιών στη δημόσια διοίκηση.


Ομολογώ ότι η εμπειρία η δικιά μου δεν είναι τόσο μεγάλη, όσο άλλων συναδέλφων. Το πρώτο πράγμα που ασχοληθήκαμε στη δημόσια διοίκηση ήταν από τη συνεργασία μας με το Υπουργείο Μεταφορών, η οποία υπάρχει εδώ και έξι-επτά χρόνια περίπου, όπου κάποτε, θα έχετε ακούσει, θεσμοθετήθηκαν τα ιδιωτικά ΚΤΕΟ και κλήθηκε το Υπουργείο σύμφωνα και με τον νόμο που είχε βγάλει, να στήσει μια υποδομή, ώστε τα ιδιωτικά ΚΤΕΟ να επικοινωνούν με τη δημόσια διοίκηση, εδώ το Υπουργείο Μεταφορών, ηλεκτρονικά, ώστε τα αποτελέσματα των τεχνικών ελέγχων των οχημάτων να περνούν στο Υπουργείο.


Εκεί εμείς επιχειρήσαμε κάτι, το οποίο το 2003 μπορεί να θεωρούταν λίγο τολμηρό για την Ελλάδα. Αυτό το κάτι ήταν να στήσουμε αυτή την υπηρεσία, όπως λέμε, σαν μία διαδικτυακή υπηρεσία και όχι στο γνωστό μοντέλο που έχουμε ακούσει οι περισσότεροι ίσως του πελάτη εξυπηρετητή ή client server.

Άρα πήγαμε ένα βήμα πιο κάτω. Είπαμε είμαστε πανεπιστήμιο, έρχομαι από το Πολυτεχνείο. Ξέρουμε ότι υπάρχουν καινούργιες τεχνολογίες, ανοικτά πρότυπα, όπως είπε ο κύριος Καρούνος, EXML και ούτω καθεξής. Οπότε μαζί με τους συνεργάτες μου είπαμε να κάνουμε το εγχείρημα, να στήσουμε κάτι το οποίο ήταν η τελευταία λέξη της μόδας και να το δούμε να δουλεύει βέβαια.
Τώρα, εδώ θα κάνω μία παρένθεση, γιατί το άκουσα και από πολλούς ομιλητές εδώ. Μας άφησαν στο Υπουργείο. Ενώ πρέπει να σας πω ότι το ίδιο πράγμα σε άλλα δύο-τρία Υπουργεία και δεν μας άφησαν. Τι πάει να πει μας άφησαν; Είπαν: «Προχωρήστε». Δηλαδή, εμείς θα δεχτούμε να έχουμε εδώ μία υποδομή, η οποία είναι, αυτό που είπα, η τελευταία λέξη της μόδας, άρα και να μπορούμε να το συντηρήσουμε στο μέλλον και ναι, θέλουμε να δούμε κάτι τέτοιο. Θα σας πω στο τέλος, για αυτό ήταν πολύ σημαντικό βήμα. 

Οπότε έτσι στήθηκε αυτό το πιλοτικό έργο. Βέβαια, το ονομάσαμε πιλοτικό, γιατί αυτό που φτιάξαμε εμείς δεν μπορούσαμε να περιμένουμε ότι θα ήταν το σύστημα που θα είναι σε επιχειρησιακή λειτουργία για πάντα και όντως είχε βγει ένα έργα από το Υπουργείο Μεταφορών, για να το κάνει λίγο πιο πλήρες αυτό το σύστημα.

Πάντως, σήμερα, δεν θυμάμαι ακριβώς, πρέπει να είναι κάπου 30 περίπου ιδιωτικά ΚΤΕΟ που λειτουργούν, λειτουργούν πάνω σε αυτό το σύστημα. Γιατί το λέω αυτό; Γιατί το Υπουργείο αυτή τη στιγμή έχει μία ανοικτή υπηρεσία προς τα έξω που, για παράδειγμα, στους Δήμους θα ήταν πολύ χρήσιμη για τα εγκαταλελειμμένα αυτοκίνητα. Μπορεί να κτυπήσει κάποιος, όπως λέμε, αυτή τη διαδικτυακή υπηρεσία με τον αριθμό πλαισίου του αυτοκινήτου και να πάρει όλα τα στοιχεία πίσω. Άρα, να μπορεί να επικοινωνήσει με τον ιδιοκτήτη και όχι να κολλήσει μόνο αυτό που βλέπουμε, ένα αυτοκόλλητο πάνω που λέει σε 30 ημέρες θα το πάρουμε και πολλά άλλα τέτοια.

Άρα, έχοντας μια τέτοια υπηρεσία με τη μορφή, όπως λέμε web service ή διαδικτυακής υπηρεσίας, μπορεί να τη χρησιμοποιήσουν πάρα πολλοί φορείς. Δεν είναι κάτι κλειστό. Το ίδιο υλοποιήσαμε και ποιοτικά πρέπει να σας πω για επικοινωνία του Υπουργείου Μεταφορών με τα τελωνεία, έτσι ώστε ο εκτελωνισμός αυτοκινήτων να μην γίνεται με χαρτούρα που πάει από το ένα μέρος στο άλλο. 

Να μην σας κουράζω πάντως. Η εμπειρία από αυτό το εγχείρημα έχει να πει το εξής για εμένα: πρώτον, εξαρτάται πάρα πολύ από τους ανθρώπους που ηγούνται των τμημάτων ή διευθύνσεων πληροφορικής στους φορείς. Θα μπορούσαν να μας πουν ένα απλό όχι. Φτιάξτε το στο παλιό μοντέλο που ξέρουμε και να μείνουμε εκεί που ήμασταν και άρα, να είναι κάτι κλειστό, κάτι που αύριο, αν θέλεις να το επεκτείνεις, πρέπει να πληρώσεις πολλά λεφτά ή να κουραστείς πάλι να το επεκτείνεις.

Άρα, εγώ δίνω πολύ μεγάλη υποστήριξη προς αυτό που έκανε το Υπουργείο Μεταφορών, γιατί νομίζω ότι ήταν μπροστά από τον καιρό του.

Γενικά θέλω να πω αυτό που τόνισε και ο Καρούνος. Αν μιλάμε για on line υπηρεσίες, θα πρέπει να στηρίζονται σε ανοικτά πρότυπα και σε ανοικτές αρχιτεκτονικές. Αυτό είναι κάτι που ξέρω ότι το σπρώχνουν πάρα πολύ και από την Κοινωνία της Πληροφορίας. Η αίσθησή μου από πολλά έργα που έχω δει είναι ότι δεν τηρείται ακριβώς. Δηλαδή, όλοι το βάζουν στις διακηρύξεις μέσα, αν δεν απατώμαι, αλλά λίγοι στο τέλος το εφαρμόζουν και εκεί είναι γεγονός ότι είναι και το θέμα της ωριμότητας της χώρας. Δηλαδή, θα πρέπει να δούμε πόσο ώριμες είναι και ο ιδιωτικός τομέας στην εφαρμογή αυτών των τεχνολογιών, αλλά κυρίως ο δημόσιος τομέας που μετά θα τις δεχτεί και θα πρέπει να τις υποστηρίξει.
Επίσης, να πω ότι το ίδιο εγχείρημα έχουμε κάνει σε κάποιες εφαρμογές που μπορεί να τις έχετε ακούσει, όπως το ΔΙΟΔΟΣ που είναι για το φοιτητικό internet, το όλο portal αυτό της ΔΙΟΔΟΥ, που δίνει πράγματι υπηρεσίες προς φοιτητές, για να επιλέγουν παρόχους για φοιτητικό internet και τα λοιπά. Έχει στηθεί πάλι με τις ίδιες τεχνολογίες. Είναι κάτι το οποίο το σπρώχνουμε και μπορώ να πω ότι από την καινούργιά μου θέση σαν Διευθυντή ενός καινούργιου Ερευνητικού Ινστιτούτου Πληροφοριακών Συστημάτων της Γενικής Γραμματέας Έρευνας και Τεχνολογίας, ένας από τους στόχους μου είναι να σπρώξουμε ακριβώς αυτές τις μεθοδολογίες και αυτές τις πλατφόρμες όσο μπορούμε προς τη δημόσια διοίκηση με όποιον τρόπο μπορούμε πιο πολύ.

Αυτά έχω να πω σαν εισαγωγή και μπορώ να επανέλθω μετά.


Ευχαριστώ.

ΠΡΟΕΔΡΕΙΟ: Ευχαριστούμε τον κύριο Σελλή. Νομίζω ότι με την πολύ συνοπτική παρέμβασή του έδειξε και φώτισε πλευρές που έχουν μεγάλη αξία τόσο για τη δημόσια διοίκηση, όσο για την Τοπική Αυτοδιοίκηση. Είναι πλευρές που ελπίζουμε να τις δούμε να υλοποιούνται και με το έργο που σας προανέφερα πριν, που είναι σε εξέλιξη, από την πλευρά της ΚΕΔΚΕ, γιατί θα δίνει ένα πακέτο τέτοιων υπηρεσιών, δεν θα είναι μόνο μια υπηρεσία. Όλες οι υπηρεσίες του έργου αυτού θα διατίθενται με τον τρόπου που περιέγραψε πολύ παραστατικά ο κύριος Σελλής και την εμπειρία που είχαν στο Υπουργείο Μεταφορών.

Να πάμε στην επόμενη πεντάλεπτη παρέμβαση από τον κύριο Γαβαθά από την ΕΕΤΑΑ.

Γ. ΓΑΒΑΘΑΣ: Ευχαριστώ πολύ, κύριε Καρούνο, για το βήμα, την ΚΕΔΚΕ που μου δίνει αυτό το βήμα.


Σήμερα έχουν ακουστεί πολλά για ευρυζωνικές συνδέσεις, για ταχύτητες μετάδοσης δεδομένων και πως μπορούμε να τις εκμεταλλευτούμε.

Οφείλω να ομολογήσω ότι η δική μου προσέγγιση προσομοιάζει αρκετά με εκείνη του προλαλήσαντα, του κυρίου καθηγητή, του κυρίου Τορέγκα.

Προσωπικά θα πίστευα ότι, πριν στήσουμε τις υποδομές, ενδεχομένως θα έπρεπε να έχουμε δει αναλυτικά ποιες ακριβώς υπηρεσίες θέλουμε να προσφέρουμε στον πολίτη μέσα από ηλεκτρονική διακυβέρνηση και έχοντας τις ανάγκες ανά χείρας, να δούμε ακριβώς πόση ευρυζωνικότητα και που θέλουμε να βάλουμε.

Η ευρυζωνικότητα είναι βασικά ένα εργαλείο. Μας διευκολύνει να κάνουμε πολλά πράγματα καλύτερα απ’ ότι τα κάναμε με μία σύνδεση χαμηλής δυνατότητας.

Υπάρχουν παραδείγματα σε ολόκληρο τον κόσμο, τα οποία μας δείχνουν ότι υπήρχαν εφαρμογές ηλεκτρονικής διακυβέρνησης και λειτουργούσαν για αρκετά χρόνια με πολύ χαμηλές συνδέσεις και φυσικά, όταν η ευρυζωνικότητα έγινε εφικτή, τα συστήματα αυτά εξελίχθηκαν περαιτέρω και άρχισαν να χρησιμοποιούνται από πάρα πολλούς.

Έτσι λοιπόν εγώ θεωρώ ότι ο Δήμος, η Κοινότητα, ο ΟΤΑ γενικώς, δεν είναι μόνο για να έχει την αρμοδιότητα του σκαψίματος των δρόμων και να δώσει ευρυζωνικότητα σε κάθε σπίτι, ώστε στο κάθε σπίτι να έχει πρόσβαση στο διαδίκτυο.

Μια ακόμα μεγαλύτερη αρμοδιότητά του είναι να παρέχει υπηρεσίες να παρέχει υπηρεσίες ηλεκτρονικής διακυβέρνησης, ευκολίες στον πολίτη. Όταν λέμε υπηρεσίες και περιεχόμενο προσωπικά εγώ δεν θεωρώ μόνο τις πληροφορίες. Θεωρώ αντίστοιχα συστήματα και χάρηκα πολύ που ο κύριος Καρούνος, βέβαια το έδειξε πολύ γρήγορα, δεν πρόλαβα να το διαβάσω, είχε μία λίστα από υπηρεσίες τέτοιες και θα περίμενα αυτές οι υπηρεσίες να είναι μπροστά από το σκάψιμο των καλωδίων.

Θεωρώ ότι αυτές οι υπηρεσίες δεν έχουν μόνο τεχνικά προβλήματα, τα οποία συνήθως λύνονται, έχουν και διοικητικά μέσα στους Δήμους, έχουν προβλήματα με την υπάρχουσα νομοθεσία, έχουν προβλήματα με τους υπάρχοντες ανθρώπους. Γιατί καιρό τώρα πολλοί από εμάς λένε ότι η πληροφορική δεν είναι κάτι τεχνικό, είναι κάτι το οποίο το κάνουν οι άνθρωποι. Αν μέσα σε έναν Δήμο δεν έχουμε μία υπηρεσία πληροφορικής, αν μέσα σε έναν Δήμο δεν έχουμε εκπαιδευμένους υπαλλήλους, δεν είναι δυνατόν να προχωρήσουμε σε νέες υπηρεσίες.
Έχω ένα προσωπικό όραμα. Όπως τα κατάφερε το taxis, μετά από πολύ κόπο, να έχει τέτοιες ηλεκτρονικές υπηρεσίες και πολλοί από εμάς να μην έχουμε ανάγκη να πάμε στο Ταχυδρομείο ή στην Εφορία να κάνουμε τη δουλειά μας, αντίστοιχες υπηρεσίες να μας προσφέρει και ο Δήμος μας. Να μην χρειάζεται να πάμε εκεί, να κάνουμε και οικονομία στα καύσιμα, να ζούμε μια καλύτερη ζωή.

Το άλλο πράγμα το οποίο θα ήθελα να σχολιάσω είναι ότι και αφού τα κάνουμε αυτά και αφού έχουμε υπηρεσίες, πάντα θα υπάρχουν προβλήματα, γιατί στην Ελλάδα είμαστε λίγο πίσω στη χρήση.

Με εντυπωσίασε ο προηγούμενος, από την Ιταλία ήταν ο κύριος, δεν θυμάμαι το όνομά του, όταν είπε ότι φτάσαμε να έχουμε δυνατότητες να συνδέσουμε το 80% ή 90% του πληθυσμού, αλλά μόνο 26% υπήρχε διείσδυση. Αυτό είναι κάτι που πρέπει να το προσέξουμε. Σε περίπτωση που καταφέρουμε να βάλουμε όλα αυτά τα καλώδια και έχουμε εξαιρετική ευρυζωνικότητα παντού, να μην φτάσουμε να έχουμε μια διείσδυση 26%. Πρέπει να δούμε τι απαιτείται, για να έχουμε μεγαλύτερη διείσδυση. Γιατί τελικά το ζητούμενο δεν είναι να υπάρχουν τα καλώδια, το ζητούμενο είναι να συμμετέχουν και να χρησιμοποιούν οι πολίτες τα όποια καλώδια υπάρχουν.

Θα ήθελα να σταματήσω εδώ επί του παρόντος και μετά θα είμαι διαθέσιμος για οτιδήποτε άλλο.

ΠΡΟΕΔΡΕΙΟ: Ευχαριστούμε τον κύριο Γαβαθά για την παρέμβασή του. Νομίζω ότι έβαλε μία σειρά από θέματα. Προφανώς, το ερώτημα παραμένει ανοικτό σε όλους εμάς για το απαντήσουμε. Ποιες είναι κατά προτεραιότητα οι υπηρεσίες που θα έπρεπε να παρέχει το δημόσιο συνολικά, αλλά και ο κάθε Δήμος χωριστά, έτσι ώστε όλοι εμείς, που είτε έχουμε σήμερα, είτε θα έχουμε αύριο ευρυζωνική πρόσβαση, θα μπορούμε όντως να αξιοποιήσουμε αυτή την πρόσβαση για να μειώσουμε τον κύκλο της καθημερινής μας ενασχόλησης με τη δημόσια διοίκηση.

Στη συνέχεια τον λόγο έχει ο κύριος Ράπτης, που μέσα από τη δουλειά που έχει γίνει στο πλαίσιο του έργου που είναι ευρύτερα γνωστό σε όλους μας ως e-Τρίκαλα, θα μας καταθέσει τις προτάσεις του τόσο για καλές πρακτικές, όσο και για κάποιες κατευθύνσεις, που θα μπορούμε όλοι μας και όλοι εσείς να εντάξετε στον σχεδιασμό σας.
Ο. ΡΑΠΤΗΣ: Ευχαριστώ πολύ κύριε Πρόεδρε. Καλησπέρα σας. Είμαι ο Οδυσσέας ο Ράπτης, είμαι ο υπεύθυνος σχεδιασμού και λειτουργίας στην παρούσα φάση του e-Τρίκαλα, του project του Δήμου Τρικκαίων, που ασχολείται με θέματα ευρυζωνικότητας και εφαρμογής των νέων τεχνολογιών πάντα για την εξυπηρέτηση του πολίτη. 

Μου ζητήθηκε λοιπόν από το Προεδρείο να παρουσιάσω καλές πρακτικές. Να δούμε λοιπόν με απλά λόγια τι γίνεται σε άλλες πόλεις του εξωτερικού, για να συνειδητοποιούμε σιγά-σιγά και ποια είναι η κατάσταση της χώρας μας.


Όπως έχει ειπωθεί και όπως έχει ακουστεί, υπάρχουν δύο πιθανότητες. Η μία να είσαι μπροστά και μία να ακολουθείς κάποια πράγματα στη ζωή. Στην τεχνολογία, η οποία εξελίσσεται τόσο γρήγορα, θεωρούμε, βλέποντας και άλλα παραδείγματα πόλεων του εξωτερικού, ότι δεν είμαστε σε τόσο πολύ άσχημη κατάσταση, διότι μέχρι να φτάσουμε και τα επιτυχημένα του εξωτερικού να γίνουν επιτυχημένα, πέρασαν από κάποια στάδια, τα οποία ήταν δύσκολα. Άρα, ευχής έργο είναι ότι η Ελλάδα και με του Έλληνα το φιλότιμο, που τώρα θα αρχίσει να επενδύει σοβαρά, κατά τη γνώμη μου, σε υπηρεσίες και σε υποδομές, μπορεί να επωφεληθεί από την εμπειρία των άλλων.


Στο κέντρο του Λονδίνου. Όπως γνωρίζετε, το Λονδίνο έχει ένα μεγάλο κυκλοφοριακό και ένα επίσης μεγάλο πρόβλημα αστυνόμευσης και εγκληματικότητας στο κέντρο. Αυτό που σήμερα υπερηφανεύεται και δημοσιεύεται σε όλα τα διεθνή περιοδικά του χώρου, αλλά και σε πολιτικά περιοδικά, είναι καθαρά η παρακολούθηση η οποία γίνεται για τα αυτοκίνητα, τα οποία μπαίνουν μέσα στον περιβόητο πλέον δακτύλιο του Λονδίνου, ο οποίος δακτύλιος δεν έχει να κάνει κάτι με αυτό που είχαμε στην Αθήνα, κάμερες καταγραφούν τον αριθμό του αυτοκινήτου σου και σου έρχεται ο λογαριασμός στο σπίτι ή χρεώνει την πιστωτική σου κάρτα όσες φορές μπεις και βγεις. Παράλληλα ισχυρίζονται – και όντως έτσι μάλλον είναι, μας το απέδειξαν τα τελευταία γεγονότα – ότι υπάρχει ένα ιδιαίτερα αυξημένο ποσοστό ασφάλειας πλέον μέσα στο κέντρο του Λονδίνου, μετά από τις απειλές τις οποίες δέχτηκε η πόλη.


Άρα λοιπόν, η καρδιά του Λονδίνου σήμερα υπερηφανεύεται για την εποπτεία, την οποία μπορεί να κάνει με τη βοήθεια της τεχνολογίας και φυσικά να μπορέσει να δώσει λύση στο μεγάλο πρόβλημα που αντιμετώπιζαν στο κέντρο της πόλης, που ήταν το κυκλοφοριακό. Αυτό το επιτυγχάνει δε χρησιμοποιώντας φορητά μέσα. Δηλαδή, οι κλασικοί αστυνομικοί που έγραφαν στο μπλοκάκι τους την κλήση δεν υπάρχουν πια και γράφουν σε φορητούς υπολογιστές, τα δεδομένα μεταφέρονται αυτόματα στα κέντρα αποφάσεων και παίρνουν τις αντίστοιχες αποφάσεις οι άνθρωποι οι οποίοι δίνουν τις κλήσεις.


Ένα άλλο παράδειγμα είναι η πόλη Νιούεν, αν την προφέρω σωστά, στην Ολλανδία, η οποία έκανε ένα πρόγραμμα για τους ηλικιωμένους πολίτες. Προσπάθησε λοιπόν μέσα από μια δικτύωση την οποία είχε στο σπίτι και λέμε δικτύωση, λέμε οπτική ίνα διότι, για να μπορέσεις να προσφέρεις υπηρεσία σε έναν ηλικιωμένο άνθρωπο στο σπίτι, πρέπει να είσαι διαδραστικός. Δηλαδή και να τον βλέπεις και να σε βλέπει και να τους μιλάς κα να σου μιλάει σε πραγματικό χρόνο.

Άρα λοιπόν, αυτής της μορφής η επένδυση, η οποία έγινε για ηλικιωμένους ανθρώπους στην πόλη τη συγκεκριμένη της Ολλανδίας, επέτυχε να δώσει ένα κοινωνικό αγαθό στους συμπολίτες, στους ηλικιωμένους πολίτες εκεί, παρακολουθώντας τους, ενημερώνοντάς τους για διάφορα γεγονότα τα οποία γίνονται στην πόλη, παρακολουθώντας τα ιατρικά τους δεδομένα και πολλές φορές συνδέοντάς τους με τους γιατρούς και δίδοντας κάποιες ιατρικές συμβουλές, οι οποίες σε ορισμένες φάσεις της ζωής τους μπορεί να ήταν και ιδιαίτερα κρίσιμες.

Πόλη του Λουξεμβούργου, internet, ασύρματο internet. Αυτό είναι το γεγονός που χαρακτηρίζει σήμερα τις υποδομές και αυτό που το Λουξεμβούργο και η πόλη του Λουξεμβούργου προσφέρει στους πολίτες και στους επισκέπτες. Δηλαδή, hot spots, σημεία της πόλης, όπου εκεί μπορείς να καθίσεις και να απολαύσεις internet, δηλαδή να μπορείς να συνδεθείς, όχι μόνο μέσα από τα καλώδια στο σπίτι σου ή στο γραφείο σου, αλλά ασύρματα να μπορείς να δουλέψεις, όπου χρησιμοποιώντας αυτή την υποδομή, την ασύρματη υποδομή, μπορεί να συνδεθεί και με άλλες μεθόδους με έναν καρδιοπαθή, ο οποίος περπατά στον δρόμο και δεν αισθάνεται καλά και πατάει ένα κουμπάκι SOS και φεύγει το ασθενοφόρο να πάει να τον σώσει.

Άρα, μιλάμε για ένα ασύρματο δίκτυο πάνω από την πόλη του Λουξεμβούργου, το οποίο προσφέρει διάφορες υπηρεσίες στους πολίτες, πάλι υπηρεσίες πρόνοιας.

Πάλι μιλάμε για ασύρματα δίκτυα, διότι η ευκολία, την οποία μας δίνει η τεχνολογία, πρέπει να έχει και μια φορητότητα. Δηλαδή, να μπορέσεις να την πάρεις μαζί σου. Τις εφαρμογές τις οποίες μάθαμε και ότι μπορούμε να τις χρησιμοποιούμε μέσα από τον υπολογιστή, καλείται τώρα η τεχνολογία – και έχει δώσει τη λύση η τεχνολογία – να μπορείς τις εφαρμογές να τις κουβαλάς μαζί σου. Τη δουλειά που έχεις να κάνεις στο σπίτι να μπορείς να την κάνεις και στην πλατεία της πόλης σου ή μπορείς να την κάνεις και σε ένα σημείο έξω από το γραφείο ή μέσα σε μία υπηρεσία, χωρίς να απασχολήσεις τον υπάλληλο.

Άρα λοιπόν, βλέπουμε ότι στα παραδείγματα που σας έδωσα μέχρι τώρα οι υποδομές της οπτικής ίνας ναι μεν θα δώσουν τον όγκο των πληροφοριών εκείνων που θα βοηθήσουν τους πολίτες, η επαφή όμως του πολίτη στην καθημερινή του ζωή και το ανθρώπου, ο οποίος έχει πρόβλημα και πρέπει να το παρακολουθήσεις – η λέξη παρακολούθηση είναι πάντα με την σκοπιμότητα της κοινωφέλειας που μπορεί να έχει πάνω της – και να τον σώσεις κάποια δεδομένη στιγμή, έρχεται μέσα από τα ασύρματα δίκτυα.

Θα περάσουμε τώρα σε ένα ολοκληρωμένο παράδειγμα μιας πόλης του εξωτερικού. Είναι δέκα λεπτά από την Βαρκελώνη, είναι η πόλη Ρίβας. Η πόλη Ρίβας είναι μέσα σε ένα πάρκο. Έχει χαρακτηριστεί η περιοχή της περιοχή φυσικού κάλλους και οι άνθρωποι δεν είχαν διασυνδεσιμότητα. Δηλαδή, μπορεί να είχαν οι Δημοτικές Επιχειρήσεις του Ρίβας κάποιες εφαρμογές η μία με την άλλη, αλλά δεν ήταν αυτές ενωμένες. Υπήρχε ένα πρόβλημα με τις γραμμές, χρησιμοποιούσαν ADSL, χρησιμοποιούσαν κάποιες οπτικές ίνες, χρησιμοποιούσαν ασύρματα δίκτυα και είχαν ένα αργό δίκτυο, το οποία δεν ήταν και ασφαλές και αποφάσισαν κάποια στιγμή να επενδύσουν σαν Δήμος και να ενώσουν όλα αυτά τα πράγματα και να παρουσιάζονται σήμερα σαν μία από τις πλέον έξυπνες πόλεις της Ευρώπης.

Τι έκαναν λοιπόν; Εγκατέστησαν ένα βασικό κορμό οπτικής ίνας. Η οπτική ίνα που αναφέρεται σαν metropolitan net work, αυτό που εγκαθιστούν οι 75 Δήμοι της χώρας μας, είναι η σπονδυλική στήλη της πόλης, διότι μέσα από εκεί θα συνδεθεί το δημόσιο και το δημόσιο, πέραν από τους Δήμους, που όλοι γνωρίζουμε ότι έχουν κάποιες σοβαρότατες και σημαντικότατες πληροφορίες για τους πολίτες, είναι και η Αστυνομία, είναι και το νοσοκομείο, είναι και η Πυροσβεστική, είναι και γενικότερα οι υπηρεσίες εκείνες, τις οποίες προσφέρει προς τους πολίτες.

Άρα λοιπόν, έφτιαξαν μια πολύ δυνατή υποδομή. Προσπάθησαν να δώσουν και μεγάλη ταχύτητα σε αυτό και συνέδεσαν 48 κτίρια μέσα στην πόλη του Ρίβας. Μάλιστα, όταν ξεκίνησε το project, το σύνθημα το οποίο ο Δήμαρχος της εκεί πόλης είχε δώσει ήταν ότι η εκτέλεση του προγράμματος θα είναι άμεση. Δηλαδή, όλη η πόλη επικεντρώθηκε πάνω σε αυτό το συγκεκριμένο project.

Άρα λοιπόν, έχουν φτιάξει το metropolitan δίκτυό τους. Δίδουν δύο giga στο κάθε site, πράγματα τα οποία για την Ελλάδα δεν είναι πολύ μακριά, αλλά έρχονται. Έφτιαξαν το ασύρματο δίκτυό τους. Καλύπτουν λοιπόν σήμερα 32 τετραγωνικά χιλιόμετρα. Δεν είναι πολλά 32 τετραγωνικά χιλιόμετρα. Δηλαδή, για την τεχνολογία και για την επένδυση που απαιτείται σε τεχνολογικό εξοπλισμό είναι στα λογικά όρια, είναι στα πλαίσια που μια ελληνική πόλη σήμερα μέσα από τα έργα της Κοινωνίας της Πληροφορίας, συγκεκριμένα λέμε την πρόσκληση 105, θα μπορούσε άνετα να τα καλύψει.

Όπως βλέπετε λοιπόν στο σχήμα, έχουν ενώσει το κεντρικό τους δίκτυο, όπου είναι όλοι οι servers τους, μαζί με μια ασύρματη επέκταση του δικτύου των οπτικών ινών που φαίνεται από πάνω και έχουν ενώσει το κέντρο περιβάλλον, έχουν ενώσει την τοπική τηλεόραση που βγάζει τις πληροφορίες, έχουν ενώσει το κυκλοφοριακό, τον έλεγχο της κυκλοφορίας της πόλης, που αποτελούσε και εκεί ένα από τα μεγαλύτερα προβλήματα, τα οποία αντιμετώπιζε ο άνθρωπος στην καθημερινή του λειτουργία.
Έβαλαν νέα τηλέφωνα, voice over IP, τα περιβόητα voip τηλέφωνα, όπου όταν μιλάς σε ένα δημοτικό δίκτυο με αυτά τα τηλέφωνα δεν υπάρχει κόστος. Το κόστος είναι να λειτουργήσει το ρεύμα που απαιτείται για να λειτουργήσει ο οπτικός δακτύλιος και όλα τα μηχανήματα που είναι γύρω του και το κόστος να αγοράσεις το συγκεκριμένο τηλέφωνο.

Άρα, φτάνουμε στη λογική που όλοι οι προλαλήσαντες σήμερα έλεγαν τι θα τα κάνουμε αυτά τα δίκτυα. Πρώτα απ’ όλα θα μπορέσουμε να δώσουμε τηλέφωνα, που μέσα στην πόλη θα μιλάμε δωρεάν και για να βγούμε έξω από την πόλη θα πληρώνουμε στον πάροχο ή μακάρι να είναι από το Δ΄ Κοινοτικό Πλαίσιο οι Δήμοι αυτοί οι οποίοι θα ενωθούν πάλι μεταξύ τους, να μπορούμε να μιλάμε από Δήμο σε Δήμο με δωρεάν χρέωση.

Άρα λοιπόν, έδωσαν τηλέφωνα. Πήραν και τα έξυπνα τηλέφωνα, τους φορητούς υπολογιστές παλάμης, τα PDA και βγήκαν στους δρόμους, τους έδωσαν στους υπαλλήλους τους για να μπορούν να γραφούν τα γεγονότα και αυτά να μεταφέρονται αυτόματα στο σύστημα και να τα επεξεργάζεται το σύστημα του Δήμου.

Χρησιμοποίησαν ένα σύστημα, το οποίο στην Ελλάδα δεν είχε πολύ μεγάλη επιτυχία, δεν συνέχιζε η εφαρμογή του, χρησιμοποίησαν το TRETA. Στην Ελλάδα υπάρχουν και άλλες τεχνολογίες, τις οποίες παρέχουν σήμερα διάφορες εταιρείες. Άρα λοιπόν, η ομπρέλα αυτή που υπήρξε πάνω από την πόλη ένωσε και ολοκλήρωσε τη μεταφορά των δεδομένων απ’ έξω από την πόλη στα κέντρα ελέγχου που δημιούργησε ο Δήμος.

Πήραν λοιπόν δεδομένα και εικόνα και έλεγξαν τα κτίρια πρώτα απ’ όλα. Ο φωτισμός, ο κλιματισμός, ο αερισμός, το πότισμα, ότι άλλο μπορούμε να φανταστούμε που μπορεί να γίνει με έλεγχο από απόσταση στην πόλη του Ρίβας σήμερα γίνεται από ένα κεντρικό κτίριο ελέγχου και ελέγχονται τα πάντα από μια ομάδα ανθρώπων, η οποία διαχειρίζεται την πόλη μέσα από υπολογιστές.

Το περιβάλλον. Μετρούν με αισθητήρες, ασύρματα πάντα, τους ρύπους που υπάρχουν στην πόλη και αντίστοιχα δίνουν εντολές στα Όργανα του Δήμου ή αντίστοιχα στους κρατικούς φορείς που ελέγχουν το θέμα της μόλυνσης και μπορούν και έχουν πληροφορίες της στιγμής. Δηλαδή, βλέπουν, καταγράφουν καθημερινά και δημιουργούν και ιστορικά αρχεία και μπορούν με αυτό τον τρόπο να πουν ότι σε λίγα χρόνια το θέμα της μόλυνσης του περιβάλλοντος θα είναι ελεγχόμενο από το δημοτικό δίκτυο το οποίο έχουν δημιουργήσει.

Φώτα. Ελέγχουν τα φανάρια στην πόλη. Άρα, μπορούν βλέποντας τον κυκλοφοριακό φόρτο που αποτυπώνεται από κάποιους αισθητήρες στον δρόμο να ελέγχουν την κυκλοφορία και να μπορούν να δίνουν πράσινο ή να κόβουν την κίνηση σε κάποια άλλα φανάρια, τα οποία βοηθούν στο να κυκλοφορεί ο κόσμος, να μην έχουν κυκλοφοριακό πρόβλημα.

Επίσης, έχουν αυτό που λέμε τηλεόραση ή αυτό που λέμε στα δημοτικά κτίρια. Μπορούν να κάνουν ταυτόχρονες ανακοινώσεις μέσα από εικόνα και μέσα από ήχο για γεγονότα, τα οποία σε περιπτώσεις ανάγκης μπορούν να σώσουν κόσμο, αλλά και κάποιες ανακοινώσεις οι οποίες ενδιαφέρουν τους πολίτες, οι οποίοι τα επισκέπτονται.

Άρα λοιπόν, με όλη αυτή την τεχνολογία η πρώτη του Ρίβας θεωρείται σήμερα σαν μία από τις πιο έξυπνες πόλεις της Ευρώπης, διότι προσφέρει υπηρεσίες στους πολίτες, τις οποίες δεν τις απολάμβαναν μέχρι σήμερα. Αυτές οι υπηρεσίες ήρθαν με τις υποδομές και αυτές οι υπηρεσίες ονομάζονται ευρυζωνικές και κάπως έτσι φανταζόμαστε ότι θα είναι οι ηλεκτρονικές πόλεις του μέλλοντος.


Να δούμε τώρα και τι γίνεται στην Ελλάδα. Πως λοιπόν στην Ελλάδα αυτές οι τεχνολογίες αν έρχονται ή αν έρθουν ή πότε θα έρθουν σε εμάς. 


Χωρίς να μπω σε λεπτομέρειες τι γίνεται στα Τρίκαλα, θεωρούμε ότι σήμερα με τα 30 χιλιόμετρα οπτικού δακτυλίου, με τους εννέα ασύρματους κόμβους που διαθέτουμε, 5.000 συμπολίτες μας βλέπουν δωρεάν internet. Επίσης, έχουμε όλα μας τα λεωφορεία και τα δημοτικά οχήματα σε δίκτυο και μπορούμε στη στάση το χρόνο που έρχεται το λεωφορείο.

Επίσης, υπάρχει πρόγραμμα τηλεπρόνοιας που βοηθάει και κάνει καρδιογραφήματα στους ηλικιωμένους ανθρώπους και στους ανθρώπους που δεν μπορούν να μετακινηθούν. 

Με αυτή τη λογική και με την λογική του ότι ο οπτικός μετακτήρας θα ανάψει τα Χριστούγεννα και θα μπορέσουν να συνδεθούν επάνω τα σχολεία, να δώσουμε τηλεκπαίδευση και θα μπορούν οι Δημοτικές Επιχειρήσεις να συνδεθούν με τους άλλους φορείς του δημοσίου και να δώσουν στους πολίτες την υπηρεσία από απόσταση, θα ήθελα να σας πω ότι δεν είμαστε καθόλου μακριά σαν χώρα από αυτό που είδαμε ότι γίνεται στην Ισπανία ή από αυτό που μας ανέφεραν σαν παραδείγματα λειτουργίας πόλεων οι προλαλήσαντες. 

Αυτό που θέλω να μεταφέρω είναι ότι η τεχνολογία είναι μπροστά μας. Τα παραδείγματα υπάρχουν. Η τεχνολογία μας βοηθά να προβλέπουμε πολύ πιο εύκολα και θα πρέπει να σκύψουμε πάνω από αυτά, να επενδύσουμε, να τα φέρουμε στην πόλη μας και να πείσουμε τους πολίτες να τα αγκαλιάσουν και να τα χρησιμοποιήσουν. Με τη χρήση αυτών θα μπορέσουμε να τα αναπτύξουμε. Αν δεν τα χρησιμοποιήσουμε, τότε αυτά θα μείνουν καλώδια στο χώμα.

Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Ράπτη. Νομίζω ότι μας βοήθησε με κάποια παραδείγματα να αποκτήσουμε ένα πλαίσιο αναφοράς.

Τώρα θα περάσουμε στη συζήτηση με παρεμβάσεις. Θα επαναφέρουμε τα ερωτήματα που είχαμε θέσει στους συνομιλητές μας, ώστε να βοηθηθούμε όλοι και να δούμε ποια είναι τα ερωτήματα, τα οποία χρήζουν που θα επιδιώξουμε να απαντήσουμε σήμερα. Να ανοίξουμε το βήμα για ερωτήσεις και στη συνέχεια θα δοθεί ο λόγος στους συμμετέχοντες στο πάνελ, για να κλείσουν.

Ο κύριος Μάγκλαρης.

Β. ΜΑΓΚΛΑΡΗΣ: Θα ήθελα να θέσω το θέμα ότι μπήκε κατά κάποιον τρόπο αντιπαραθετικά η έννοια των υπηρεσιών με την έννοια των υποδομών. Δεν υπάρχει τέτοιο θέμα. Εκείνο το οποίο διαφάνηκε, κακώς κατά τη γνώμη μου, είναι ότι, επειδή η προηγούμενη ενότητα εστίασε στην εκμετάλλευση του υπεδάφους των Δήμων, με το να περάσουν πολλά καλώδια, τα καλώδια αυτά προφανώς δεν είναι μόνο για τις δημοτικές, δημόσιες επιχειρήσεις. Τα καλώδια αυτά μπαίνουν για να μην υπάρχει επαναληπτικό σκάψιμο και συνεχής ταλαιπωρία των πόλεων. Είναι για να εκμεταλλευτούν οι Δήμοι αυτό το πλεονέκτημα το οποίο έχουν και να το δώσουν κοστοστρεφώς χονδρικά στην αγορά.

Βεβαίως, κομμάτι των υποδομών αυτών προφανώς θα χρησιμοποιηθεί για τα δημόσια δίκτυα, θα χρησιμοποιηθεί από το ΣΥΖΕΥΞΙΣ για να πάει στον τελικό χρήστη, θα χρησιμοποιηθεί για Δημοτικές Επιχειρήσεις, θα χρησιμοποιηθεί για όλα αυτά τα ωραία πράγματα τα οποία ακούσαμε. Όμως δεν είναι ο στόχος των υποδομών αυτών απλώς και μόνο να εξυπηρετήσουν υπηρεσίες, οι οποίες αναφέρθηκαν πολύ ωραία από όλους σας.


Ο στόχος είναι, επειδή βρισκόμαστε και σε μια χώρα, στην οποία έχουμε υποφέρει από κάθετα κρατικά μονοπώλια, έχουμε υποφέρει από έναν μονοπωλιακό Οργανισμό, ο οποίος ξεκινούσε και τα είχε όλα και ο οποίος αυτή τη στιγμή δεν αφήνει να αναπτυχθεί μια ελεύθερη διασύνδεση και μια ελεύθερη πρόσβαση.

Αν καταλαβαίνω καλά – και διορθώστε με – εκείνο που λέμε είναι το εξής: πλέον ξεπεράστηκε αυτή η περίοδος. Δεν είμαστε πλέον στη μονοπωλιακή κρατική περίοδο. Είμαστε σε μια περίοδο, όπου υποδομές τέτοιες στήνονται ανοικτά, διασυνδέονται ανοικτά σε ουδέτερο σημείο. Μπαίνουν όλοι πλέον οι πάροχοι και όχι μόνο ο ΟΤΕ και επομένως, δημιουργείται ένα ανοικτό περιβάλλον, προφανώς όχι μόνο για τις δημοτικές και δημόσιες εφαρμογές, αλλά για όποιον, εν πάση περιπτώσει, θέλει να εκμεταλλευτεί, να μπορεί σε όποιες άλλες εφαρμογές θέλει.
Άρα λοιπόν, δεν είναι αντιπαραθετικό με τίποτα. Είναι απλώς μια εκμετάλλευση του υπεδάφους των Δήμων. Εάν δεν συμφέρει η τιμή – το είπα πριν – την οποία θα δώσουν οι Δήμοι στους παρόχους, που θα είναι γύρω στα 0,9 περίπου ανά μέτρο το χρόνο, ας πάνε να ακολουθήσουν τους κανόνες και να σκάψουν ξανά. Το θέμα είναι θα συμφέρει; Εγώ νομίζω θα συμφέρει και επομένως, δεν θα συμφέρει κανέναν να επενδύσει στο να ανοίξει ξανά χαντάκια και να βάζει ξανά καλώδια. Άρα λοιπόν, αυτό το πρόβλημα λύνει η προηγούμενη ενότητα. 

Αυτή η ενότητα έβαλε τον δάκτυλο επί του τύπου των ήλων. Δηλαδή, έβαλε τις αληθινές εφαρμογές που πρέπει να παρέχει ένας Δήμος στους δημότες. Άλλο το ένα, άλλο το άλλο.

Ευχαριστώ.

ΠΡΟΕΔΡΕΙΟ: Ευχαριστούμε τον κύριο Μάγκλαρη.

Γ. ΑΝΔΡΕΟΥ: Ανδρέου λέγομαι και είμαι ο Δήμαρχος Αράχωβας. Απλά εδώ τώρα, επειδή συζητάμε συνέχεια στο ίδιο θέμα, νομίζω ότι πρέπει να βάλουμε κάποιες νέες υπηρεσίες. Εγώ παρακολούθησα ότι όλοι οι Δήμοι που ασχολήθηκαν με την ευρυζωνικότητα είχαν τις δικές τους ιδιαιτερότητες και βέβαια, όλοι θέλουμε να παρέχουμε τη διακυβέρνηση για τους πολίτες ελεύθερη. Πλην όμως οι υπηρεσίες οι επιπλέον, εγώ που προέρχομαι από έναν Δήμου τουριστικό, νομίζω ότι θα προσφέρουμε πάρα πολλές υπηρεσίες σε ότι αφορά την εξυπηρέτηση του τουριστικού προϊόντος, που είναι και το μείζον θέμα για εμάς. Είδαμε ότι συνδέθηκαν αρκετές επιχειρήσεις αλλού. Για εμάς, το να παρέχεις πληροφορίες καιρικών συνθηκών ή συνθηκών σε πίστες χιόνωσης ή άλλες τέτοιες υπηρεσίες, μέσα από αυτό το ευρυζωνικό δίκτυο θα είναι άμεσες στον πολίτη, χρήσιμες και μπορεί και να σώζουν ζωές αν υπάρχουν αποκλεισμοί.

Εγώ θα περίμενα να ακούσω και άλλες ιδέες σε ότι αφορά τις υπηρεσίες, παρά τώρα να προσπαθούμε να δούμε ποιος θα χειριστεί τα δίκτυα τα υπόγεια, ποιος τις κύριες υποδομές, που αυτό θα το βρούμε.


Ένα δεύτερο θέμα που θέλω να θέσω είναι ότι σίγουρα δεν μπορεί να υπάρξει μονοπώλιο ή κεντρικός φορέας που θα διαχειριστεί αυτά τα δίκτυα. Θεωρούμε, εφόσον υπάρχει μια προδιαγεγραμμένη πορεία για αρκετούς Δήμους που έχουν αναλάβει κάποια προγράμματα, που εγκαθιστούν οπτικές ίνες, ότι θα πρέπει να συνενωθούμε μεταξύ μας και να βρούμε μια κοινή λογική, όπως θα δούμε αύριο, ούτως ώστε να μπορέσουμε να συνενώσουμε τις φωνές μας και να δημιουργήσουμε αυτή την υποδομή της κοινής διοίκησης, για να προάγουμε αυτό το θέμα. Δεν μπορούμε από μόνοι μας να κάνουμε τίποτα.

Εγώ μιλάω σαν ο πιο φτωχός συγγενής του όλου εγχειρήματος. Είμαστε Δήμος που έχει μόνο 4.000 κατοίκους και σαν τέτοιοι Δήμοι στην Ελλάδα είναι πάρα πολλοί και με τέτοια προβλήματα. Σε καμία περίπτωση δεν θα μπορέσουμε εμείς να ανεβούμε σε αυτό το τραίνο, αν δεν συμμετάσχουμε σε κάποια κοινή προσπάθεια με όλους τους συμβούλους που θα υπάρχουν γύρω μας για να βοηθήσουν.


Αυτό ήθελα. Ευχαριστώ.

ΠΡΟΕΔΡΕΙΟ: Ευχαριστώ.

Κ. ΡΟΥΓΚΑΡΑΣ: Κωνσταντίνος Ρούγκαρας από ERICSSON. Θα ήθελα λιγάκι να πω ότι ακούσαμε πάρα πολύ προβληματισμό σχετικά με το αυτά τα δίκτυα πως θα λειτουργήσουν, τα επιχειρηματικά μοντέλα, τις υπηρεσίες. Εκείνο που δεν άκουσα είναι πως αυτά τα δίκτυα θα γίνουν άμεσα εκμεταλλεύσιμα, πως θα τα εμπιστευτούν οι πάροχοι, οι οποίοι είναι και οι άμεσοι χρηματοδότες για την κοστοστρεφή επέκταση αυτού του δικτύου. Δηλαδή, πρέπει να καταλάβουμε ότι αυτά τα δίκτυα χρηματοδοτήθηκαν για να επεκταθούν κοστοστρεφώς. Δηλαδή, να επεκταθούν από τη χρήση τους. Οπότε, θα πρέπει να δούμε πως θα προωθήσουμε αυτά τα δίκτυα που υλοποιούνται τώρα και θα τα κάνουμε άμεσα λειτουργικά, αλλά και αξιόπιστα. Πως θα πείσουμε τους παρόχους ότι μπορούν να εμπιστευτούν αυτά τα δίκτυα και να μην φτιάξουν τα δικά τους.

Για εμένα το στοίχημα είναι πραγματικά, όχι να εμποδίσουμε τους παρόχους να φτιάξουν τα δικά τους δίκτυα, αλλά από τα μητροπολιτικά δίκτυα να τους αποθαρρύνουμε, επειδή θα έχουν μια έτοιμη αξιόπιστη υποδομή που μπορούν να τη χρησιμοποιήσουν, χωρίς να επενδύσουν να φτιάξουν τα δικά τους.

ΠΡΟΕΔΡΕΙΟ: Σας ευχαριστούμε. Είναι κατανοητό. Ο πειρασμός βέβαια είναι μεγάλος να θέτουμε ερωτήματα που αφορούν τις προηγούμενες ενότητες. Παρ’ όλα αυτά, στόχος μας εδώ είναι και σε αυτό τραπέζι να προσπαθήσουμε να απαντήσουμε σε όσα ερωτήματα μπορούμε.


Παρακαλώ, η επόμενη ερώτηση. Θα βοηθούσε πολύ, αν οι ερωτήσεις απευθύνονται στα θέματα που αφορούν αυτή την ενότητα.

ΣΥΝΕΔΡΟΣ: Ήθελα να ρωτήσω, αν οι Δήμοι που δεν έχουν βάλει οπτικές ίνες, δεν είναι μέσα στο πρόγραμμα για να βάλουν οπτικές ίνες, αλλά έχουν βάλει ασύρματες κεραίες, είναι μέσα στο παιχνίδι. Δηλαδή, αν μπορούν να ακολουθήσουν σε όλες αυτές τις συνενώσεις στους Δήμους σε όλα αυτά που λέτε.

ΠΡΟΕΔΡΕΙΟ: Ευχαριστούμε. Προφανώς είναι ένα θέμα και αυτό γενικότερο. Θα προσπαθήσουμε να το απαντήσουμε.


Θα αρχίσουμε με τον κύριο Τορέγκα που δέχτηκε ένα ερώτημα άμεσο.

Κ. ΤΟΡΕΓΚΑΣ: Θα αφήσω όλη μου την παρουσίαση που έχει τις λεπτομέρειες για τις τέσσερις αυτές εφαρμογές. Όμως περιληπτικά θα έλεγα ότι στην Σιγκαπούρη ήταν η άμεση επαφή της πόλης με τον πολίτη, χρησιμοποιώντας ασύρματα μέσα.

Στην Κορέα, στη Σεούλ ήταν η μείωση του δημοτικού κονδυλίου κατά 8% και στην Green Count στην Αμερική ήταν η χρησιμοποίηση γυμνασιοπαίδων, για να δείξουν στους παππούδες και γιαγιάδες τους πως θα χρησιμοποιήσουν το διαδίκτυο.

ΠΡΟΕΔΡΕΙΟ: Ο κύριος Ράπτης.
Ο. ΡΑΠΤΗΣ: Αν μου επιτρέπετε, στον Δήμαρχο Αράχοβας, αν μας έθεσε έναν προβληματισμό, αν μας ρώτησε αν υπάρχουν οι δυνατότητες να προβληθεί ένας μικρός, αλλά ίσως από τους πλέον τουριστικούς Δήμους στην Ελλάδα. 


Φυσικά υπάρχουν οι δυνατότητες, ήδη τρέχουν και θα τρέξουν – κατά τη γνώμη μου – και από το Δ΄ Κοινοτικό Πλαίσιο, προγράμματα επίγειων γεωγραφικών πληροφοριών, τα GIS, όπου από εκεί θα πάρει ο πολίτης πληροφορία, εκεί ο δυνητικός επισκέπτης του Δήμου σας θα πάρει πληροφόρηση, εκεί θα σωθούν ζωές. Υπάρχουν αυτά τα συστήματα, λειτουργούν και επιδοτήθηκαν στο Γ΄ Κοινοτικό Πλαίσιο και προφανώς θα συνεχίσει και στο Δ΄.


Αν αυτό μας ρωτήσατε, θεωρώ ότι ναι, υπάρχουν και θα υπάρξουν, κατά πάση πιθανότητα, στον επόμενο κύκλο.


Στην τελευταία ερώτηση, αν τα ασύρματα δίκτυα λειτουργούν, αρχικά και οι πάροχοι που έρχονται στις πόλεις μας πάνε μέσα από τον χαλκό του ΟΤΕ. Δηλαδή, ακουμπούν πάνω στον ΟΤΕ και μας δίνουν τις πρώτες πληροφορίες από τον χαλκό. Όμως εκεί που δεν φτάνει ο χαλκός, γιατί μετά από κάποια χιλιόμετρα πέφτει το σήμα του χαλκού και δεν έχει ευρυζωνικότητα, πάνε ασύρματα πλέον.


Άρα, δεν πρέπει να νοιώθουμε σε καμία περίπτωση μειονεκτικά στην αρχή, γιατί όταν είμαστε στην αρχή, όταν μπαίνουμε σε ασύρματα δίκτυα, φυσικά θα προχωρήσουμε με ασύρματα. Αυτή είναι η γνώμη η προσωπική μου και αυτά που βλέπουμε στο εξωτερικό. Όταν απαιτηθεί μεγάλη πληροφορία, τότε όντως θα απαιτηθεί και οπτική ίνα ή κάποιες τεχνολογίες οι οποίες εξελίσσονται. Ασύρματα. Είναι το ίδιο, αρκεί να έχετε την τροφοδοσία να μπορέσετε να σηκώσετε πληροφορίες στο ασύρματο.


Ευχαριστώ.

ΠΡΟΕΔΡΕΙΟ: Ο κύριος Σελλής.

Τ. ΣΕΛΛΗΣ: Εγώ δεν νομίζω ότι καμία ερώτηση που έγινε μπορώ να την απαντήσω. Όμως μπορώ να βάλω μια ερώτηση και νομίζω ότι και ο κύριος Τορέγκας το έθεσε.

Έχω την αίσθηση ότι, ενώ η προηγούμενη ενότητα που αφορούσε τις υποδομές με τη βοήθεια, απ’ ότι φαίνεται, κάποιων εκπαιδευτικών ιδρυμάτων και με κάποια λεφτά τη στήνεις και με κάποιο κόστος έχεις τη διαχείριση, για τις υπηρεσίες έχει πολύ μεγαλύτερο κόστος η διαχείριση και το ανθρώπινο δυναμικό, που έθιξε ο κύριος Τορέγκας, νομίζω ότι πρέπει να μας απασχολήσει πιο πολύ. Δηλαδή, εγώ φοβάμαι ότι πολλές υπηρεσίες δεν τις έχουμε. 


Είχα παρακολουθήσει λίγο τη δράση με τα GIS. Πολλοί Δήμοι κάνουν προτάσεις για GIS. Δεν είμαι σίγουρος ότι οι Δήμοι να την υποδεχτούν και να λειτουργήσουν τις εφαρμογές αυτές μετά, κυρίως γιατί οι υπηρεσίες θέλουν και εξειδικευμένο προσωπικό. Η τροφοδότηση που είπατε και το change manage, που είπε ο κύριος Τορέγκας. Νομίζω ότι αυτό πρέπει να απασχολήσει σε πιο μεγάλα βαθμό αυτή τη στιγμή σε σχέση με τις υπηρεσίες, παρά οι ίδιες οι υπηρεσίες.

ΠΡΟΕΔΡΕΙΟ: Νομίζω ότι είναι σε όλους μας κατανοητό ότι το θέμα των υπηρεσιών είναι το πιο δύσκολο και αγγίζει σε θέματα πιο δομικά της δημόσιας διοίκησης και της Τοπικής Αυτοδιοίκησης εδώ που είμαστε σήμερα.


Υπάρχουν απαντήσεις εύκολες και απαντήσεις δύσκολες. Η εύκολη απάντηση έγκειται στο να αναφερθούμε στις γενικές κατηγορίες, ότι οι ευρυζωνικές υπηρεσίες προσφέρονται για τον χώρο της υγείας, προσφέρονται για τον χώρο της παιδείας, προσφέρονται με εξειδίκευση για τον χώρο της δημόσιας διοίκησης, αλλά αυτό είναι ζητούμενο, γιατί έχουμε θέσει τα ερωτήματα, αλλά απαντήσεις δεν έχουμε με σαφήνεια. Αυτές είναι οι εύκολες απαντήσεις.


Οι δύσκολες απαντήσεις είναι να προσπαθήσουμε να εξειδικεύσουμε και να απαντήσουμε σήμερα ανά τομέα πολιτικής στην ευρύτερη δημόσια διοίκηση, είτε είναι αυτός ο χώρος της παιδείας, είτε είναι αυτός ο χώρος της υγείας, με την έννοια αυτή, είτε είναι ο χώρος της κλασικής δημόσιας διοίκησης, ποιες θα είναι αυτές οι υπηρεσίες, οι οποίες όντως θα αξιοποιήσουν τις ευρυζωνικές υποδομές και θα είναι πέραν από τα γνωστά προϊόντα της αγοράς, είτε αυτά είναι με τη μορφή του κλασικού internet, είτε είναι με τη μορφή της τηλεφωνίας, είτε είναι με τη μορφή της τηλεόρασης μέσα από το διαδίκτυο.

Νομίζω ότι αυτό είναι ζητούμενο και θα ήταν υπερβολή σήμερα να απαιτούσαμε από όλους εμάς να βρούμε απαντήσεις σε αυτά τα δύσκολα ερωτήματα. Όμως, παρ’ όλα αυτά, νομίζω και από τα καλά παραδείγματα που μας παρουσίασε ο κύριος Ράπτης, αλλά και γενικότερα και προηγούμενοι ομιλητές, έχουμε κάποια σημάδια, έχουμε κάποιες τάσεις. Προφανώς, βρισκόμαστε μακριά, γιατί είναι σε πολύ μικρό βαθμό η ολοκλήρωση των πληροφοριακών μας συστημάτων, τόσο στη δημόσια διοίκηση, όσο και στην Τοπική Αυτοδιοίκηση, που θα μας επιτρέπει να διαθέσουμε σε πραγματικό χρόνο και να έχουμε ολοκληρωμένες λύσεις, όπως αυτές που είδαμε, στη Ρίβα, παραδείγματος χάρη, που προϋποθέτουν πολύ μεγάλο βαθμό ολοκλήρωσης στα συστήματα πίσω, πριν φτάσουμε να διατίθενται αυτές οι υπηρεσίες σε πραγματικό χρόνο.


Το σύστημα που σας περιέγραψα και είναι μακριά ένα χρόνο από εμάς περίπου, το σύστημα της ΚΕΔΚΕ, που θα δοκιμαστεί σε 16 Δήμους και θα μπορεί ελεύθερα να εφαρμοστεί σε όλους τους άλλους Δήμους, είναι η πλατφόρμα, μέσα από την οποία θα μπορούμε να παρέχουμε τέτοιου είδους υπηρεσίες στους δημότες μας, είτε κεντρικά, είτε περιφερειακά.


Θα ήθελα να δώσω τον λόγο στον κύριο Τορέγκα να συνεχίσει.

Κ. ΤΟΡΕΓΚΑΣ: Αν μπορούσα να αναφέρω κάτι σε αυτό το θέμα και νομίζω ότι η περιγραφή που έγινε χθες ήταν ανασχεδιασμός, αν δεν κάνω λάθος. Στο Ηράκλειο που είχε κάνει το ΚΕΤΕ μια άλλη παρουσίαση εδώ και ενάμισι χρόνο ίσως, είχαμε πει σαν ανέκδοτο σχεδόν το θέμα της σφραγίδας που βάζουν τα διάφορα έγγραφα και λέγαμε, αντί να βάζουν σφραγίδα, ας βάλουν την e-σφραγίδα. Δηλαδή, μια εικονική σφραγίδα που μπαίνει από τον υπολογιστή. Κάποιος είπε πολύ έξυπνα: «Εντάξει η σφραγίδα πάνω στην e-σφραγίδα, αλλά τι θα πάρει, ώστε να εξαφανίσουμε τη σφραγίδα, να μην υπάρχει καν σφραγίδα». Δηλαδή, να κοιτάξουμε το γιατί βάζουμε σφραγίδα και αν υπάρχει τρόπος να εξαφανίσουμε εντελώς μερικούς από αυτούς τους δύσκολους κόμβους της δημόσιας διοίκησης.

Αυτός ο προβληματισμός δεν είναι προβληματισμός για τους τεχνοκράτες, είναι προβληματισμός για τους πολιτικούς και αυτή η συζήτηση πρέπει να αρχίσει από την πολιτική υφή και μετά να ακουστούν οι τεχνολογικοί ιθύνοντες και να τους δώσετε μία κάποια πορεία προς αυτά.

Για εμένα το όραμα το δικό σας θα πρέπει κάπως να σκέφτεται πως θα εξαφανίσουμε τη σφραγίδα, όχι πως θα κάνουμε τη σφραγίδα ηλεκτρονική.

ΠΡΟΕΔΡΕΙΟ: Ευχαριστούμε τον κύριο Τορέγκα. Νομίζω ότι θέτει ένα άλλο βασικό ερώτημα. Εγώ, παρ’ όλα αυτά, θα προτιμούσα τη συζήτηση στα ερωτήματα αυτής της ενότητας, που είναι όντως να διερευνήσουμε ποιες υπηρεσίες κατά προτεραιότητα έχει νόημα να αναπτυχθούν και να παρέχονται τόσο από τη δημόσια διοίκηση, όσο και από την Τοπική Αυτοδιοίκηση την επόμενη περίοδο.

Να πάμε σε έναν επόμενο κύκλο συζήτησης, να δώσω πάλι τον λόγο σε εσάς να θέσετε ερωτήματα ή παρεμβάσεις, που θα μας βοηθήσουν να προσεγγίσουμε το θέμα που είναι ζητούμενο για αυτή την ενότητα, ώστε κλείνοντας να συμβάλουμε στα συμπεράσματα αυτού του Συνεδρίου σήμερα με κάποιες προτεραιότητες. Ποιες υπηρεσίες κατά προτεραιότητα θα πρέπει να αναπτυχθούν την επόμενη περίοδο, ώστε να έχουν περιεχόμενο τα ευρυζωνικά δίκτυα που αναπτύσσουμε σε όλη τη χώρα.


Ο λόγος σε εσάς.

Μ. ΤΑΜΗΛΟΣ: Καταρχήν, για το θέμα των υπηρεσιών. Ανάλογα με το μέγεθος του Δήμου είναι διαφορετικός ο όγκος των υπηρεσιών και των αρμοδιοτήτων. Αυτό που συζητάμε τώρα στην Κεντρική Ένωση Δήμων και Κοινοτήτων είναι ότι θα πρέπει να καθίσουμε μαζί με το Υπουργείο Εσωτερικών και να πούμε και να καταλήξουμε: τι υπηρεσίες πρέπει από αυτές που έχουμε σήμερα να μεταφέρουμε σε ένα σύστημα ηλεκτρονικό, ψηφιακό, ανάλογα με το μέγεθος των Δήμων;


Παραδείγματος χάρη, οι πρωτεύουσες των Νομών έχουν κάποιες αρμοδιότητες πολύ περισσότερες από έναν άλλον Δήμο εξίσου μεγάλο με μια πρωτεύουσα, που δεν είναι πρωτεύουσα ενός Νομού. Πάλι η Αθήνα και η Θεσσαλονίκη έχουν κάποιες άλλες προτεραιότητες και κάποιες άλλες δραστηριότητες.
Υπάρχουν οι τουριστικοί Δήμοι που έχουν άλλες προτεραιότητες και άλλες δραστηριότητες και ούτω καθεξής.

Αυτό που πρέπει λοιπόν εμείς να κάνουμε σαν δουλειά σε βάθος και σαν Επιτροπή νέων τεχνολογιών και τοπικής διακυβέρνησης που είναι στην ΚΕΔΚΕ και το Υπουργείο είναι ότι, μέχρις ότου γίνουν τα δίκτυα, που εύχομαι και ελπίζω όλα να τελειώσουν ως τον Δεκέμβριο του 2008, για να μην χαθεί ούτε 1 € από τα χρήματα που έχουν διατεθεί για την Κοινωνία της Πληροφορίας και τη βελτίωση των πόλεών μας, μέχρι τότε να γίνει ένας εκτενής διάλογος μαζί με την Πολιτεία και με τα πανεπιστήμια, έτσι ώστε αυτά που θεωρούμε εμείς οι Δήμοι ότι είναι απαραίτητα, ανάλογα με το επίπεδο του Δήμου, να δούμε αν μπορούν να γίνουν. Το αν μπορούν να γίνουν δεν είναι τόσο εύκολο. Θα πρέπει νομοθετικά να μπορούν να γίνουν. Δηλαδή, θα πρέπει να ακολουθήσει μια ολόκληρη νομολογία πως θα απλοποιηθούν οι διαδικασίες και πως θα προχωρήσουμε σε αυτή την απλούστευση. Γιατί το να μεταφερθεί όλη η σημερινή διαδικασία στο ελληνικό δημόσιο δεν είναι τόσο εύκολο.

Παράδειγμα, κάποιες άδειες που δίνονται από τους Δήμους, είτε είναι αυτές άδειες οικοδομών, που είναι πολύπλοκες ή άδειες καταστημάτων ή άδειες δραστηριοτήτων, στις λαϊκές αγορές, δεν είναι τόσο εύκολο να γίνουν. Δεν εξαρτώνται από την τεχνολογία. Είναι μία σειρά νομοθετημάτων που πρέπει να αλλάξουν για τα έγγραφα που πρέπει να μαζέψουμε, ποιος φορέας τα δίνει και αν μπορούμε, αυτά να τα απλοποιήσουμε.

Άρα λοιπόν, θέλει μία πολύ μεγάλη συζήτηση. Όμως θεωρούμε ότι έχουμε τον χρόνο ως τότε, όσο να γίνουν τα δίκτυα για να τα αξιοποιήσουμε, να το κάνουμε και δεν είναι πολύ δύσκολο μετά να γίνει η υλοποίηση.

Το δεύτερο που ήθελα να πω από τις υπηρεσίες είναι το εξής: εμείς πρέπει να ανοίξουμε έναν διάλογο με την κοινωνία των πολιτών, όπως λέμε συνήθως, με τις μη κυβερνητικές οργανώσεις, έχουμε Συμβούλια Νέων πλέον, σε κάθε Δήμο πρέπει να τα έχουμε, αλλά δυστυχώς κάτι συμβαίνει και δεν γίνονται και να ζητήσουμε από αυτούς τι θέλουν από τους Δήμους να τους παρέχουν. Δηλαδή, να πούμε και στις περιβαλλοντικές οργανώσεις τι θα ήθελαν από τους Δήμους να έχουν σαν ελάχιστο περιεχόμενο στους Δήμους, που να τους δίνεται μέσω αυτής της τεχνολογίας.
Να μιλήσουμε με τις ευπαθείς ομάδες που έχουμε σε κάθε πόλη, τι προβλήματα έχουν και πως μέσω του διαδικτύου θα μπορούσαν να λύσουν κάποια προβλήματα για την ενημέρωσή τους. Τα άτομα με ειδικές ανάγκες, οι τσιγγάνοι, οτιδήποτε άλλο.

Θέλω να πω ότι υπάρχει τεράστιο αντικείμενο που, αν το ανοίξουμε όλο, τότε πραγματικά θα ξεδιπλωθεί ένας απίθανος πλούτος δραστηριοτήτων, που μπορεί πραγματικά να κάνει αυτό που λέμε απόσβεση, κοινωνική και όχι μόνο οικονομική απόσβεση των χρημάτων που διαθέτει η Πολιτεία για αυτή τη δουλειά. Γιατί σε πολλά Συνέδρια έχει μπει και άλλο ερώτημα από άλλους, που δεν είναι τόσο γνώστες και τόσο φίλοι της τεχνολογίας. Δώσαμε τόσα λεφτά, ενώ θα μπορούσαμε να κάνουμε δρόμους, σχολεία, αεροδρόμια.

Άρα λοιπόν, συνειδητά όλοι μας με έναν βαθμό συνυπευθυνότητας ο καθένας επιλέξαμε ως χώρα και ως Τοπική Αυτοδιοίκηση που είμαστε συμμέτοχοι στις αποφάσεις, ως κοινωνικοί εταίροι, να διαθέσουμε αυτά τα 2.000.000.000 €  από την προηγούμενη και άλλα 2.500.000.000 € από την επόμενη φορά για αυτό τον τομέα. 

Άρα λοιπόν, πρέπει να αποδείξουμε ότι αυτό αξίζει και να ενσωματώσουμε πολλές υπηρεσίες, για να κάνουμε αυτή την απόσβεση του αριθμού των πολλών αυτών εκατομμυρίων ευρώ που πήγαν στην επένδυση αυτή. Για αυτό χρειάζεται μεγάλος διάλογος. Το θέμα του περιεχομένου νομίζω ότι μπορεί να είναι αντικείμενο άλλου Συνεδρίου που μπορεί να κάνει η ΚΕΔΚΕ, αφού, απ’ ότι φαίνεται, μάλλον συγκλίνουμε στο θέμα της από κοινού ή ομαδικής αξιοποίησης των δικτύων που μας φτιάχνει τώρα η Πολιτεία.

Άρα λοιπόν, μπορούμε σε ένα άλλο Συνέδριο να πάμε κατευθείαν και να εξειδικεύσουμε το περιεχόμενο προσκαλώντας και κάποιους άλλους φορείς που θα θέλαμε να ακούσουμε την άποψή τους.

Αυτά ήθελα να πω και τα προσθέσω, μιας και τα θέματα που έβαλε το Προεδρείο ήταν πάρα πολύ σημαντικά.

ΠΡΟΕΔΡΕΙΟ: Ευχαριστούμε τον κύριο Ταμήλο. Νομίζω ότι είμαστε σε μια φάση της συζήτησης, που όντως και τα συμπεράσματα των δύο προηγούμενων ενοτήτων μας βοηθούν να κατανοήσουμε τη σημασία αυτών των επενδύσεων που έχουν, τόσο για την εθνική οικονομία, όσο και για τις τοπικές οικονομίες.

Παρ’ όλα αυτά, το ζητούμενο σε αυτή την ενότητα, που όλοι συμφωνούμε ότι δεν υπάρχουν εύκολες απαντήσεις, είναι ότι πρέπει να συνεχίσουμε τη συζήτηση. Είναι υποχρέωσή μας να συμβάλουμε με τις παρεμβάσεις μας και με τις ερωτήσεις μας στο ποιοι είναι οι τομείς και ποιες θα είναι οι ευρυζωνικές υπηρεσίες, που θα δώσουν αξία χρήσης σε αυτές τις νέες υποδομές, που αναπτύσσουμε σε όλη τη χώρα.


Τον λόγο έχει ο κύριος Μεράκος.

Λ. ΜΕΡΑΚΟΣ: Όντως οι ερωτήσεις αυτές είναι δύσκολες. Να ξεκινήσω με τη διαπίστωση ότι τείνουμε να ξεχάσουμε ότι ο λόγος ύπαρξης των δικτύων και των υποδομών είναι οι εξυπηρετήσεις των υπηρεσιών. Οι υποδομές δεν είναι αυτοσκοπός. Αυτό είναι ξεκάθαρο.

Από την άλλη μεριά δεν θα πρέπει να παγιδευτούμε σε υποδομές, οι οποίες δεν θα μπορέσουν να υποστηρίξουν τις υπηρεσίες οι οποίες έρχονται. Αναφέρομαι και στην αφρικάνικη παροιμία που χρησιμοποιήθηκε προηγούμενα. «Ο καλύτερος χρόνος να φυτέψεις ένα δένδρο είναι 20 χρόνια πριν». Όμως δεν θα θέλουμε να παγιδευτούμε με υποδομές, οι οποίες στέκονται εμπόδιο στην ανάπτυξη των υπηρεσιών.


Τώρα έρχομαι στις υπηρεσίες αυτές καθαυτές. Νομίζω ότι αυτό που αναφέρθηκε και από τον κύριο Καρούνο …

(αλλαγή κασέτας)

Λ. ΜΕΡΑΚΟΣ: … ανοικτό λογισμικό, χρησιμοποιούμε web services, ώστε να μπορούν να διαλειτουργούν και επαυξάνουμε, αν ήθελα να προτείνω κάτι, αυτό που έχει ξεκινήσει με το έργο της ΠΕΤΑ. Δηλαδή, δεν το ξέρω το έργο, αλλά αντιλαμβάνομαι ότι εστιάζει σε κάποιες βασικές υπηρεσίες που έχουν να κάνουν με τη συναλλαγή του πολίτη με τον Δήμο, οι οποίες θα πρέπει προφανώς να προχωρήσουν και να επεκταθούν, ώστε να έχουμε την οικονομία κλίμακας, να το κάνουμε μια φορά και να χρησιμοποιηθούν όσο το δυνατόν ευρύτερα από όλους τους Δήμους της χώρας.


Από εκεί και πέρα, δεν πρέπει να μείνουμε εκεί. Αυτό το ανοικτό που έχουμε ως προς τον σχεδιασμό των υπηρεσιών, που έχει ξεκινήσει πάνω σε αυτόν το έργο και τη φιλοσοφία που εισήγαγε ο κύριος Σελλής, θα πρέπει να πάει και στη νοοτροπία μας. Δηλαδή, εγώ ίσως θα ήθελα να δω ότι αυτή η συζήτηση για το ποιες υπηρεσίες είναι χρήσιμες για τους πολίτες και ποιες υπηρεσίες θα πρέπει οι Δήμοι να προχωρήσουν, να μην σταματάει μετά από το Συνέδριο και να την ξαναπούμε μετά του χρόνου στο επόμενο Συνέδριο, αλλά να υπάρχει ένα ανοικτό φόρουμ που να εμπλέξει ανθρώπους της Τοπικής Αυτοδιοίκησης, που αύριο θα αρχίσουν, ίσως με την αυριανή ευκαιρία, να συζητούν τέτοια θέματα ανθρώπινης δικτύωσης και συνεργασίας μεταξύ τους και προφανώς, να εμπλέξει, αυτό που είπε ο κύριος Ταμήλος, τους πολίτες, δηλαδή χρηστές, μέσα σε αυτή τη διαρκή ανοικτή διαδικασία, οι οποίοι προφανώς δίνουν το feedback. Ας μην ξεγελιόμαστε, νομίζω ότι οι πολίτες και οι δημότες είναι πιο μπροστά από αυτό που εμείς νομίζουμε ότι θα πρέπει να δώσουμε σαν Τοπική Αυτοδιοίκηση.


Η πρότασή μου είναι η ΚΕΔΚΕ να προχωρήσει, όχι μόνο να μείνει στον τρόπο ανοικτού σχεδιασμού υπηρεσιών, αλλά στο να δημιουργήσει ένα ανοικτό φόρουμ, που συμμετέχουν οι άνθρωποι της Τοπικής Αυτοδιοίκησης μαζί με τους χρήστες.

ΠΡΟΕΔΡΕΙΟ: Ο κύριος Ζαφειρόπουλος.

Γ. ΖΑΦΕΙΡΟΠΟΥΛΟΣ: Σήμερα το πρωί, νωρίτερα ειπώθηκε κάτι πολύ σωστό από τον κύριο Diassen από το Αλμέρ. Λέει: μην υπερεκτιμούμε τι μπορούμε να κάνουμε σε έναν χρόνο, αλλά μην υποτιμάμε τι μπορούμε να κάνουμε σε δέκα χρόνια. Αυτό σημαίνει, κατά το δικό μου το μυαλό το φτωχό, ότι όλα λειτουργούν με έναν προγραμματισμό. Μην φανταστούμε ότι, φεύγοντας από εδώ, σε μια εβδομάδα, σε έναν μήνα ή σε μερικούς μήνες και σε έναν χρόνο θα μπορέσουμε να αποκτήσουμε σε όλους τους Δήμους το ίδιο μοντέλο λειτουργίας που έχουν κάποιοι άλλοι Δήμοι, οι οποίοι έχουν προχωρήσει μερικά χρόνια πριν.

Το βασικό για έναν Δήμο, κατά την άποψη τη δική μου, με την εμπειρία τη μικρή που διαθέτω, είναι ότι πρέπει να υπάρχει ένας στόχος, ένα πρόγραμμα. Από εκεί και πέρα, πρέπει να μπούμε σε μία διαδικασία ενημέρωσης πρώτα των πολιτών, των αιρετών και των στελεχών της Αυτοδιοίκησης. Καταρχήν, αν οι αιρετοί δεν κατανοήσουμε τις παροχές αυτές, τις δυνατότητες που παρέχει η ευρυζωνική λειτουργία, τις διευκολύνσεις που μπορούμε να παρέχουμε στους πολίτες μας, το ανέβασμα του επιπέδου ζωής, την ποιότητα ζωής που μπορούμε να παρέχουμε και την ποιότητα την υπηρεσιών, αντιλαμβάνεστε ότι οποιαδήποτε προσπάθεια μπορεί να γίνει οποιουδήποτε τεχνοκράτη δεν θα έχει αποτέλεσμα. Πρώτον αυτό.


Δεύτερον, τα στελέχη των Δήμων. Εμένα η εμπειρία μου από τον Δήμου Χαλανδρίου πρέπει να σας πω ότι, παρ’ όλο που ο Δήμος Χαλανδρίου δεν φημιζόταν ότι είναι ένας πρωτοποριακός Δήμος, με το που ξεκινήσαμε το πρόγραμμα μέσω του προγράμματος ηλεκτρονικής διακυβέρνησης, ανάπτυξης των συνοικιακών γραφείων εξυπηρέτησης πολιτών με στόχο μελλοντικά να δημιουργήσουμε και συνοικιακά hot spots, για να μπορούμε να ανεβάσουμε το επίπεδο παρεχόμενων υπηρεσιών στους πολίτες, σε συνδυασμό με την πολύ καλή λειτουργία των ΚΕΠ. Μην ξεχνάμε ότι προάγγελος όλης αυτής της διαδικασίας είναι τα ΚΕΠ, one stop shop. Μέσω του διαδικτύου τα ΚΕΠ εξυπηρετούν έτσι. Συνεπώς, το προσωπικό – και για να πω την εμπειρία, γιατί πρέπει να πούμε και τις εμπειρίες μας – στον Δήμο μου ανταποκρίθηκε κατά 95% άψογα. Για αυτό άλλωστε και καταφέραμε και πήραμε ISO παρεχόμενων υπηρεσιών στις Διοικητικές μας Υπηρεσίες.
Το βασικό λοιπόν – επαναλαμβάνω – είναι το θέμα της στόχευσης. Όχι μεγάλα οράματα, όχι μεγάλα όνειρα. Νομίζω ότι με μεθοδευμένες κινήσεις, με καλή συνεργασία, όταν έχουμε σταθερό αναπτυξιακό πρόγραμμα, ειπώθηκε και αυτό πριν, σταθερότητα στο αναπτυξιακό μας πρόγραμμα, σταθερότητα στους στόχους μας. Ο κάθε Δήμος μην ξεχνάμε ότι έχει διαφορετικά οικονομικά στοιχεία, διαφορετική κοινωνική σύνθεση, διαφορετική γεωγραφική θέση. Άρα, ο κάθε Δήμος έχει και διαφορετικές ανάγκες.
Ο κύριος Μιχάλης Ταμήλος είπε κάτι πάρα πολύ σωστό. Ο κάθε Δήμος κάτι διαφορετικό. Εγώ στο Χαλάνδρι δεν έχω κάποιον κτηνοτρόφο ή κάποιον γεωργό, στον οποίο χρειάζεται να του παρέχω τη δυνατότητα σε ένα ορεινό χωριό ή σε έναν απομονωμένο οικισμό, παραδείγματος χάρη, του να μπορεί να έχει τα αποτελέσματα της τηλεϊατρικής. Όμως στον αστικό Δήμο το να παρέχω δυνατότητα από τα συνοικιακά γραφεία εξυπηρέτησης πολιτών, τις ταχύτερες λειτουργίες και μέσα από το σπίτι του ο καθένας να εξυπηρετείται με τον καλύτερο τρόπο.

Εδώ θα μου επιτρέψτε να κάνω μια παρένθεση για το θέμα  της ηλεκτρονικής υπογραφής. Υπάρχουν και νομικά θέματα διασφάλισης για το θέμα της ηλεκτρονικής υπογραφής. Θεωρώ ότι, για παράδειγμα, θα μπορούσε να υπάρχει ένα barcode, το οποίο να διασφαλίσει την εγκυρότητα του εγγράφου, κάτι το οποίο σε κάποιες άλλες χώρες, εξ όσων γνωρίζω, υπάρχει. Τότε μπορούμε να μπούμε στη διαδικασία της σκέψεως να εξαλειφθεί η ηλεκτρονική υπογραφή. Γιατί αντιλαμβάνεστε μετά, με την προηγμένη τεχνολογία που χρησιμοποιούν κάποιοι, οι οποίοι δεν θέλουν να λειτουργούν με τη συμβατή λειτουργία της κοινωνίας, τι προβλήματα θα δημιουργούνταν.
Κλείνω λέγοντας το εξής: ένα σημαντικό στοιχείο της αποτελεσματικής παρέμβασης και εφαρμογής των ευρυζωνικών υπηρεσιών – επαναλαμβάνω και πάλι – είναι ο πολίτης. Εάν οι πολίτες δεν αντιληφθούν ότι αυτό που κάνουμε, δεν το κάνουμε γιατί μας ήρθε μια τρέλα ξαφνικά ή επειδή θέλουμε να πάρουμε κάποια χρήματα ή θέλουμε να κάνουμε κάποια κομπίνα, για να μιλήσουμε με τους όρους της κοινωνίας, δεν πάμε να κάνουμε αρπαχτή, πάμε να τους βελτιώσουμε την ποιότητα ζωής, πάμε να ανεβάσουμε το επίπεδο ζωής.

Αν συγκρίνουμε τα στοιχεία που υπάρχουν στην Ελλάδα με τα στοιχεία στην Ευρωπαϊκή Ένωση, σίγουρα αυτό δεν μας τιμά. Όταν έρχεται η αρμόδια Επίτροπος και στο πρόσφατο καλοκαίρι το διεθνές Συνέδριο που έγινε από την Εθνική Επιτροπή Τηλεπικοινωνιών αυτά που ακούστηκαν εκεί ήταν πάρα πολύ σημαντικά.

Συνεπώς, οι καιροί ου μενετοί, πρέπει όλοι μαζί σοβαρά και υπεύθυνα να κατανοήσουμε ότι μπήκαμε σε μια νέα εποχή ο κάθε Δήμος, η κάθε περιοχή, η κάθε περιφέρεια. Υπάρχουν πολύ καλά παραδείγματα, υπάρχουν πολύ καλές πρακτικές. Εμείς δεν θα πάμε να γίνουμε Άμστερνταμ από τη μία ημέρα στην άλλη, ούτε Αλμέρ από τη μία ημέρα στην άλλη. Σίγουρα όμως μπορούν πάρα πολλοί Δήμοι να γίνουν Τρίκαλα.
Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Ζαφειρόπουλο. Ο κύριος Χάγιος.
ΧΑΓΙΟΣ: Ευχαριστώ Πρόεδρε. Στο ερώτημα που έθεσε ο Πρόεδρος της συνεδρίας και στη συνέχεια της παρέμβασης του κυρίου Λάζαρου Μεράκου πρέπει να απαντήσουμε, επιτρέψτε μου, εδώ και τώρα, χθες, στο ποιες υπηρεσίες θα καθίσουν επάνω στις σύγχρονες δυνατότητες που μας δίνουν οι τεχνολογίες πληροφορικής και επικοινωνιών.

Πριν συζητήσουμε ή αν θέλετε, να μην το πω δογματικά, σε συνδυασμό με τη συζήτηση κάποιων προηγμένων δυνατοτήτων που σου δίνει η ευρυζωνικότητα και χωρίς την ευρυζωνικότητα θα έπρεπε, στο ερώτημα απαντώ, χθες να εξυπηρετούνται: πρώτον, όλες οι διοικητικές πράξεις, που εκτελούνται από τον Δήμο και εξυπηρετούν τον πολίτη, έπρεπε χθες να εξυπηρετούν. Όλες οι συναλλαγές με τις οικονομικές υπηρεσίες, είναι έλλειμμα αυτό. Όλες οι υπηρεσίες που αφορούν διαχείριση περιβάλλοντος, καθαριότητα και λοιπά και να ένας τέταρτος κύκλος, κατά τη γνώμη μου πάντα, ο κύκλος εξυπηρέτησης των επισκεπτών μιας πόλης.
Πριν πάω στο τουριστικό προϊόν, των επισκεπτών μιας πόλης.

Αυτό είναι το πλαίσιο, κατά τη γνώμη μου, συζήτησης ενός Συνεδρίου της ΚΕΔΚΕ και δεν είναι θέμα του Συνεδρίου της ΚΕΔΚΕ η παραγωγή τεχνικού έργου στο θέμα της ευρυζωνικότητας τώρα. Ξέρουμε από παραγωγή τεχνικού έργου. Έχει κάποιες ιδιομορφίες η ευρυζωνικότητα. Το πολιτικό ζήτημα, όπως σωστά είπε ο κύριος Τορέγκας και το ζήτημα του προγραμματισμού είναι μία απόφαση να ιεραρχήσουμε, εγώ τις ιεραρχώ με αυτό τον τρόπο τις ανάγκες, αυτές τις ανάγκες, να βγάλουμε σχέδιο δράσης πως από το σήμερα πάμε στο αύριο, ποιες θεσμικές, ποιες οργανωτικές, λειτουργικές και άλλες προϋποθέσεις απαιτούνται για να πάμε σε αυτό.
Τελειώνω με ένα παράδειγμα, για να μην σας κουράσω. Δεν είμαστε στο μηδέν. Αυτή τη στιγμή τρέχει το Υπουργείο το Δημοτολόγιο, την πιο προηγμένη επιχείρηση εξυπηρέτησης των πολιτών σε θέματα διοικητικών πράξεων. Πριν πάμε στον έρμο τον πολίτη και στον έρμο τον υπάλληλο του Δήμου, μεταξύ τους οι υπηρεσίες, κρατικές, δημοτικές και άλλες, συνεργάζονται; Υπάρχει η περίφημη λειτουργικότητα, ώστε με μία επίσκεψη ο πολίτης, είτε είναι στην Αστυνομία για το διαβατήριο, είτε είναι στο δικαστήριο για το ποινικό μητρώο, είτε είναι στον Δήμο και αν θέλετε και χωρίς επίσκεψη, να εξυπηρετείται; Το συζητάμε αυτό το συγκεκριμένο, διότι μας δίνεται αυτή η συγκεκριμένη δυνατότητα και μετά να δούμε την ταχύτητα που μας δίνουν οι σύγχρονες τεχνολογίες που σου δίνει μεγαλύτερη πρόσβαση να το παίρνεις αυτό από το σπίτι και λοιπά.
Το taxis δίνει κάποιες υπηρεσίες. Δεν είμαστε στην Ουγκάντα στην Ελλάδα. Εντάξει, είμαστε προβληματικοί, δεν λέω. Μας δίνει κάποιες υπηρεσίες. Αυτές οι κάποιες αντίστοιχες υπηρεσίες οικονομικής φύσεως και εξυπηρέτησης των Δήμων θα έπρεπε να είναι μέσα στην ατζέντα μας.

Εν κατακλείδι, νομίζω ότι στην επόμενη φάση η συνεδρία και ο προσανατολισμός πρέπει να δώσουν μεγαλύτερο βάρος σε αυτό. Να αξιοποιήσουμε κάποιες πρακτικές εμπειρίες και δυνατότητες που έχουμε, να ιεραρχήσουμε υπηρεσίες, τις οποίες πρέπει να βάλουμε μπροστά και να αρχίσουν εφαρμογές και πιλοτικά προγράμματα και να βγάλουμε ένα σχέδιο δράσης τι θεσμικές και οργανωτικές ρυθμίσεις χρειάζονται, για να κάνουμε συγκεκριμένα βήματα.

Ευχαριστώ.

ΠΡΟΕΔΡΕΙΟ: Ευχαριστούμε τον κύριο Χάγιο. Νομίζω ότι έθεσε τα ερωτήματα. Προφανώς, υπάρχουν θέματα βασικών υπηρεσιών. Αν και η ενότητά μας προσπαθεί να απαντήσει ποιες θα είναι κατά προτεραιότητα οι προηγμένες υπηρεσίες που θα πρέπει να παρέχονται μέσα από τα ευρυζωνικά δίκτυα, παρ’ όλα αυτά, κυρίαρχο παραμένει το ερώτημα των βασικών υπηρεσιών, τόσο από τη δημόσια διοίκηση, όσο και από την Τοπική Αυτοδιοίκηση, αλλά και από τον χώρο της εκπαίδευσης γενικότερα. Νομίζω ότι είναι θέματα που είναι ανοικτά. Όντως υπάρχει ένα πλέγμα υπηρεσιών που παρέχεται, αλλά δεν έχει διασφαλιστεί ακόμα η επιχειρησιακή και η τεχνική διαλειτουργικότητα, που θα μας επιτρέπει αυτοματοποιημένα να παρέχουμε αυτές τις υπηρεσίες.


Νομίζω ότι είμαστε, όπως σωστά εντοπίστηκε, στη σωστή κατεύθυνση. 


Ο κύριος Βασαρδάνης έχει τον λόγο.

Γ. ΒΑΣΑΡΔΑΝΗΣ: Ως συνέχεια αυτού, είναι κρίμα που σήμερα δεν υπάρχει εισήγηση για το ΣΥΖΕΥΞΙΣ. Υπάρχει ευρύτατο περιθώριο και στην Αυτοδιοίκηση να αξιοποιήσει αυτή την πολύ μεγάλη τομή που λέγεται ΣΥΖΕΥΞΙΣ. Εδώ όντως χρειάζεται μία παρέμβαση και κεντρικά της ΚΕΔΚΕ, αυτό το εργαλείο να το ενισχύσει στην παρέμβαση και στην αξιοποίησή τους από τους ΟΤΑ.

Μου έκανε εξαιρετική εντύπωση χθες πως ο Υπουργός Εσωτερικών γίνεται ένας από τους ενθερμότερους υποστηρικτές του ΣΥΖΕΥΞΙΣ με πολύ πρακτικό και πειστικό τρόπο. Δεν ήταν ένας λόγος γραμμένος έτσι από κάποιον. Ήταν κάτι το οποίο το ανακαλύπτει, θα έλεγα εγώ και το πιστεύει. Είναι ένα θέμα ολόκληρο που πρέπει να ενισχύσουμε.


Δεύτερο θέμα. Χρηματοδότηση αυτού του ψαξίματος και της δουλειάς για τις υπηρεσίες. Έχουμε δύο δυνατότητες σαν Αυτοδιοίκηση. Κοιτάζω τα περιεχόμενα του προγράμματος «Ψηφιακή Σύγκλιση» για την επόμενη προγραμματική περίοδο. Αν δείτε, εκεί έχει κάποια στοιχεία χρηματοδότησης αξόνων. Λέει λοιπόν το εξής: υπηρεσίες και εφαρμογές για τον πολίτη. Το πρόγραμμα έχει βγει ο άξονας προτεραιότητας. Άξονας προτεραιότητας 1. Έχει μια ενότητα ομάδας έργων και δράσεων, που λέγονται υπηρεσίες και εφαρμογές για τον πολίτη. Ηλεκτρονική υγεία, ηλεκτρονική διακυβέρνηση, ηλεκτρονική εκμάθηση, ηλεκτρονική ενσωμάτωση 5.000.000 €.


Στον επόμενο άξονα επίσης υπάρχουν αντίστοιχα πράγματα για τους ιδιώτες. Στον άξονα προτεραιότητας 2 υπηρεσίες και εφαρμογές για τον πολίτη, ηλεκτρονική υγεία, ηλεκτρονική διακυβέρνηση 402.000.000 €. Δηλαδή, τεράστια ποσά, τα οποία κάλλιστα μπορούμε ως Αυτοδιοίκηση να τα αξιοποιήσουμε.

Επόμενο θέμα. Αυτή την περίοδο πάρα πολλοί Δήμοι παράγουν επιχειρησιακά προγράμματα, είτε είναι υποχρεωμένοι, είτε όχι. Μια συνιστώσα ουσιαστική των επιχειρησιακών προγραμμάτων που παράγονται θα μπορούσε κάλλιστα να είναι το ζήτημα της αξιοποίησης όλων αυτών των εφαρμογών των ΤΠΕ πρακτικά και συγκεκριμένα σε συνδυασμό με τα έργα πληροφορικής που παράγονται.


Σε σχέση με το θέμα του portals, του έργου της ΚΕΔΚΕ είναι όντως από τις πιο δύσκολες δουλειές. Το κατανοούμε ακόμα αυτό, ακόμα και από τον τρόπο με τον οποίο προσεγγίζεται το ζήτημα, η συνθετότητά του από τον ανάδοχο. Επίσης, είναι κατανοητό πρακτικά, καθώς η όλη υπόθεση πάει να ακουμπήσει στους 14 Δήμους και στην ΚΕΔΚΕ την ίδια και στην ΤΕΔΚ Ημαθίας, στην οποία θα υλοποιηθούν πιλοτικά τα έργα.


Νομίζω όμως ότι είναι μια ευκαιρία με τον ίδιο τρόπο που ανοίγει η συζήτηση η αναγκαία, θεωρώ ότι είναι πολιτική προτεραιότητα το θέμα της ολοκλήρωσης των έργων υποδομής, είναι αναγκαίο και καθόλου αντιπαραθετικό με το θέμα των υπηρεσιών. Με τον ίδιο τρόπο που ανοίγει, που έχει ωριμάσει αυτή η συζήτηση, να έρθουν και από το ΣΕΠΕ, παραδείγματος χάρη, τα θέματα των υπηρεσιών και της υλοποίησης τέτοιου τύπου έργων, τα οποία είναι πάρα πολλά. Πόσα portals παράγονται αυτή την περίοδο, για να δουλέψουν τα θέματα των υπηρεσιών, ούτε ξέρει και κανένας.

Είναι πολύ σημαντικό να εμπλουτίσουν και αυτά τα ζητήματα τον προβληματισμό μας. Γενικώς το ζήτημα των υπηρεσιών και του περιεχομένου όλων αυτών των υποδομών νομίζω ότι είναι από τα θέματα, στα οποία έχουμε και εργαλεία να παρέμβουμε και τα οποία μπορούμε να εμπλουτίσουμε και με ένα στοιχείο, που το έθιξαν πολλοί ομιλητές, το ζήτημα του ανθρώπινου δυναμικού. 

Εκεί λοιπόν, κομίζοντας και τη δουλειά του ΙΤΑ, κομίζοντας την εμπειρία της ΕΕΤΑΑ, κομίζοντας την εμπειρία πολλών επί μέρους δράσεων σε αυτό τον τομέα και αξιοποιώντας τις δυνατότητες της διοικητικής μεταρρύθμισης, που έχει άξονες ολόκληρους προσανατολισμένους στο ανθρώπινο δυναμικό, νομίζω ότι μπορούμε να δημιουργήσουμε ένα πλέγμα δράσεων που θα υποστηρίξουν αυτή την παρέμβαση της Αυτοδιοίκησης και την αξιοποίηση του θέματος των υπηρεσιών. 

ΠΡΟΕΔΡΕΙΟ: Ευχαριστούμε τον κύριο Βασαρδάνη. Νομίζω να κρατήσουμε το εξής: αυτή τη στιγμή στη χώρα μας υλοποιείται ένα μεγάλο πλέγμα έργων, τα οποία ήδη παρέχουν – όπως μας περιέγραψε ο κύριος Σελλής πριν – ή στοχεύουν στο να παράσχουν υπηρεσίες σε πραγματικό χρόνο, που είναι διαθέσιμες είτε μέσω του διαδικτύου, είτε μέσω δικτύων, όπως είναι το ΣΥΖΕΥΞΙΣ και θα δώσουν τη δυνατότητα στους πολίτες να εξυπηρετούνται σε πραγματικό χρόνο. Νομίζω ότι πρέπει να το κρατήσουμε αυτό. Μην δημιουργείται μια εικόνα ότι όντως δεν παρέχονται, απλώς δεν έχουν φτάσει οι υπηρεσίες στο ίδιο επίπεδο ωριμότητας, ώστε να είναι διαθέσιμες με ολοκληρωμένο τρόπο, όπως τις συναντάμε σε άλλες χώρες της Ευρωπαϊκής Ένωσης.

Να προχωρήσουμε λίγο τη συζήτηση. Θα ήθελα να επαναλάβω ότι ζητούμενο αυτής της ενότητας είναι να φωτίσουμε πλευρές και υπηρεσίες που μπορούν να αποτελέσουν προτεραιότητα για την επόμενη περίοδο και δη για την αξιοποίηση των ευρυζωνικών δικτύων.


Τον λόγο έχει ο κύριος Καλογήρου και συνεχίζουμε με τις υπόλοιπες παρεμβάσεις. Θα παρακαλούσα να κλείσουμε αυτό τον κύκλο της συζήτησης με δύο-τρεις ερωτήσεις ακόμα και να ολοκληρώσουμε την ενότητα αυτή με τοποθετήσεις των συμμετεχόντων στο πάνελ.

Ι. ΚΑΛΟΓΗΡΟΥ: Επειδή έχει τεθεί ένα θέμα, ποιο είναι πρώτο,  είναι οι υποδομές, είναι οι υπηρεσίες, είναι λίγο το πρόβλημα της κότας και του αυγού, εγώ νομίζω ότι, αν σκεφτούμε όλα τα πράγματα, δηλαδή τις υποδομές, το περιεχόμενο, τις υπηρεσίες, το ανθρώπινο δυναμικό νομίζω ότι το πιο κρίσιμο απ’ όλα είναι το θέμα αυτό που στους διεθνείς οργανισμούς λένε η οικοδόμηση των ικανοτήτων, capacity building. Δηλαδή, αυτό είναι πάρα πολύ χρήσιμο, διότι είναι ακριβώς αυτό που θα μπορέσει διάφορες καλές ιδέες που ακούστηκαν και εδώ – και θα ακουστούν ξανά και λοιπά – να μπορέσει να τις προχωρήσει και να τις υλοποιήσει. 

Άρα, νομίζω ότι η πρώτη προτεραιότητα εδώ πέρα, ειδικά όταν μιλάμε για τους Δήμους που έχουν ένα μεγάλο πλεονέκτημα, εάν πάει καλά η διάχυση των τεχνολογιών μέσα στους Δήμους, ουσιαστικά σημαίνει ένα δεύτερο μεγάλο κύμα, μετά το κύμα που έγινε στον χώρο της εκπαίδευσης από τη δεκαετία του ’90 με το ΕΔΕΤ και λοιπά, ένα δεύτερο μεγάλο κύμα διάχυσης των τεχνολογιών στην ελληνική κοινωνία.


Άρα, είναι πάρα πολύ κρίσιμο ακριβώς να φτιαχτούν εκείνοι οι άνθρωποι και εκείνες οι ικανότητες και δεξιότητες, που θα βοηθήσουν τα διάφορα έργα, που είπε ο κύριος Καρούνος και οι υπόλοιποι προηγούμενα ομιλητές, να μπορέσουν να συστηματοποιηθούν και να προωθηθούν. Ας πούμε για τις υπηρεσίες. Στην Αυτοδιοίκηση αυτή τη στιγμή η μέγιστη προσοχή πρέπει να είναι, ώστε αυτό το έργο που παρουσίασε ο κύριος Καρούνος να πετύχει. Αν πετύχει αυτό το έργο, αμέσως σημαίνει ότι υπάρχουν υπηρεσίες ηλεκτρονικές on line, που σε 16 Δήμους θα μπορούν να εφαρμοστούν και μετά θα μπορούν να διαχυθούν και στους υπόλοιπους και μάλιστα, με ένα μοντέλο, που δεν είναι αγοράζουμε την ίδια υπηρεσία χίλιες φορές ή το ίδιο αντικείμενο χίλιες φορές, το φτιάχνουμε μία φορά και μετά το αναπτύσσουμε, άρα εξοικονομούμε πόρους για να τους έχουμε για τη στήριξη και τη συστηματική προσπάθεια που είπε προηγουμένως και ο κύριος Ζαφειρόπουλος.


Άρα, αυτό το έργο αν πετύχει και αξιοποιηθεί το ΣΥΖΕΥΞΙΣ που υπάρχει, περίπου το ερώτημα λύνεται που λέγαμε πριν. Γιατί εγώ θεωρώ ότι δεν μπορούμε να τα σχεδιάσουμε όλα. Όμως μπορούμε να σχεδιάσουμε δύο πράγματα. Το ένα είναι η οικοδόμηση ικανοτήτων και αυτό είναι κάτι πολύ βασικό. Εάν οι 1.000 Δήμαρχοι – και πόσοι Κοινοτάρχες είναι – πάρουν απόφαση ότι αυτό είναι μια προτεραιότητα, είναι αυτό που θα τους φέρει μπροστά, παρ’ όλο που δεν φαίνεται σήμερα, είναι σαν το παγόβουνο, λίγο φαίνεται από μερικούς, οι περισσότεροι δεν το βλέπουν και βρουν τους ανθρώπους που υπάρχουν, αυτούς τους νέους, όσοι ασχολούμαστε ειδικά με τον χώρο της εκπαίδευσης, το ξέρουμε, τους έχουμε μπροστάρη μας, νέα παιδιά, που και το μυαλό τους τρέχει και όρεξη έχουν και μπορούν πραγματικά να γίνουν ο στρατός της πληροφορικής, διαφωτιστές της πληροφορικής.


Άρα, ένα σημείο λοιπόν η οικοδόμηση των ικανοτήτων και δεύτερον, η αύξηση των χρηστών, η κρίσιμη μάζα χρηστών. Εδώ πέρα δεν υπάρχει άλλος τρόπος από την αξιοποίηση ορισμένων εφαρμογών και από την μαζική εκπαίδευση.

Οι Φιλανδοί, που σήμερα είναι από τους πρωτοπόρους και είναι πρωτοπόροι, όχι μόνο λόγω της ΝΟΚΙΑ, είναι πρωτοπόροι γιατί έχουν και πάρα πολύ υψηλή χρήση, έκαναν δύο επενδύσεις. Η μία ήταν μαζικότητα στην εκπαίδευση και η δεύτερη, εξοικείωση όλου του πληθυσμού οποιασδήποτε ηλικίας με τις νέες τεχνολογίες. Για αυτό οι άνθρωποι που είναι επάνω από 60 ετών το 70% είναι διασυνδεδεμένο. Θα μου πείτε το κλίμα που λέγαμε και τα λοιπά, αλλά με τα ασύρματα δίκτυα μπορείς να καθίσεις κάλλιστα και στη λιακάδα και να μπορείς και να αξιοποιείς τα καλά του διαδικτύου.

ΠΡΟΕΔΡΕΙΟ: Ευχαριστούμε. Να δούμε πόσες ερωτήσεις έχουμε ακόμα. Μήπως έχουμε παραπάνω απ’ όσες μπορούμε να διαχειριστούμε. Μένουμε στις τέσσερις.
ΑΝΤΩΝΟΠΟΥΛΟΣ: Αντωνόπουλος από ΤΕΔΚ Αχαΐας. Πιστεύω ότι θα βρεθούμε πάλι σε αδιέξοδο, αν δεν συνδεθεί αυτή η λεγόμενη η επιθυμητή ψηφιακή ευρυζωνική σύγκλιση με τη διοικητική μεταρρύθμιση και φοβάμαι ότι αυτή η διασύνδεση και σε επιτελικό και σε πρακτικό επίπεδο δεν υπάρχει. Χαρακτηριστικό είναι ότι υπάρχει ένας θαυμάσιος νόμος από το 2002 ή 2003, ο 243 για την αξιολόγηση αποδοτικότητας του δημόσιου τομέα και χρήση δεικτών. Ούτε οι Υπουργικές Αποφάσεις, ούτε τα Προεδρικά Διατάγματα έχουν βγει και κανένας μηχανισμός δεν έχει στηθεί, για να μπορεί να βαθμολογεί, να αξιολογεί, να κρίνει, να κατευθύνει και να υποβοηθά στη βελτίωση της εν γένει απόφασης του δημόσιου τομέα, από τις ΔΕΚΟ μέχρι την Τοπική Αυτοδιοίκηση. Αυτό είναι καθοριστικής σημασίας βήμα προκειμένου να βελτιωθεί η εν γένει απόδοση του δημόσιου τομέα.

Πρόσφατα ο Υπουργός Εθνικής Οικονομίας στη διάσκεψη ανέλαβε την υποχρέωση να μειώσει μέχρι το 2012 το βάρος της γραφειοκρατίας κατά 25%. Αυτό σημαίνει μετρήσιμους δείκτες, να μπορεί να αξιολογείται το σύστημα, αυτό που υπάρχει, παραδείγματος, στην Αγγλία, αυτό που υπάγεται στον Αντιπρόεδρο της κυβερνήσεως και ο κάθε Δήμος ή ο ισχυρός χρησιμοποιείται σαν καλό παράδειγμα ή ο αδύναμος υποβοηθείται γιατί αποτυγχάνει.

Αυτή η ολοκληρωμένη προσέγγιση, η συνδυαστική προσέγγιση φοβάμαι πως δεν υπάρχει. Έστω και αν υπάρχουν κάποιες φωτεινές εξαιρέσεις του επιπέδου του Δήμου Τρικάλων και του κυρίου Ταμήλου ή του κυρίου Χαλανδρίου, δεν ξέρω, πιστεύω ότι υπάρχει ένα χάσμα πληροφοριακό και όπως οι Έλληνες είναι δραματικά πίσω, ιδιαίτερα οι μεγαλύτεροι στη χρήση των MPM, έτσι είναι και στη χρήση των συστημάτων αυτών, όπως είναι και στη μη ολοκλήρωση της γλωσσομάθειας, που αν σε κάτι διακρίνονται οι Σκανδιναβοί και οι Ολλανδοί είναι ότι έχουν υψηλού επιπέδου αγγλομάθεια και αγγλομάθεια πιστεύω οι Έλληνες όλοι ξεκινούν και πολύ λίγοι καταλήγουν σε επίπεδο να μπορούν να τα χρησιμοποιούν ανάλογα.

Επανέρχομαι ότι και το εκπαιδευτικό σύστημα αυτή τη στιγμή βρίσκεται κάτω του μετρίου. Επομένως, δεν διευκολύνει την αναβάθμιση και τη βελτίωση του ανθρώπινου δυναμικού και αυτό που είπε και ο κύριος Καλογήρου, στην οικοδόμηση ικανότητας πρόσληψης της νέας τεχνολογίας.

ΠΡΟΕΔΡΕΙΟ: Ευχαριστούμε. 
ΣΥΝΕΔΡΟΣ: Αυτό που θα ήθελα να καταθέσω λίγο από την πλευρά μου είναι να πάρουμε ως μια καλή πρακτική τη λογική που αναπτύχθηκαν τα ΚΕΠ, τα Κέντρα Εξυπηρέτησης Πολιτών. Όταν στην αρχή μπήκαν τα ΚΕΠ όλοι αναρωτιόνταν σε ένα πρόγραμμα που έχει να κάνει με την πληροφορική τι σχέση είχαν τα Κέντρα Εξυπηρέτησης Πολιτών και όντως, το φυσικό τους αντικείμενο στην αρχή δεν φάνταζε να ταιριάζει σε ένα πρόγραμμα που ήρθε να φιλοξενήσει την πληροφορική. Όμως ήταν ένας πολιορκητικός κριός. Ήταν κάτι που έφερε τα πράγματα μπροστά.


Ποια ήταν η συνταγή για τα ΚΕΠ; Ότι λειτούργησε κάτι τυποποιημένο. Ακόμα και το σηματάκι των ΚΕΠ έγινε αναγνωρίσιμο απ’ όλο τον κόσμο. Ο χώρος ήταν ευχάριστος και πολύ καλύτερος από τους άλλους χώρους που είχαμε να παράξουμε στον κόσμο. Είχαμε ένα διευρυμένο ωράριο, που ένοιωσε ο άλλος ότι μπορεί και απόγευμα να πάει να κάνει κάτι και ακόμα και τη δουλειά που θα μπορούσε να πάει να κάνει στον Δήμο και σε έναν μικρό Δήμο την έκανε σε ελάχιστο χρόνο, είχε και μια απελευθέρωση χρόνου. Το κυριότερο, χτίσαμε και μια γενιά ανθρώπων, οι οποίοι έμαθαν να εξυπηρετούν με έναν καλό τρόπο.


Όταν άρχισαν από πίσω τώρα και ήταν τα ΚΕΠ, δεν είχε τίποτα πληροφορική, δημιουργήθηκε το e-ΚΕΠ μετά. Αρχίσαμε να έχουμε και ωραία στατιστικά, να βλέπουμε ποιες υπηρεσίες είναι πιο δημοφιλείς, που ζητιούνται, σε ποιον Δήμο περισσότερο, ακόμα στους μεγάλους Δήμους και σε ποια περιοχή. Που βολεύει τον καθένα να εξυπηρετείται καλύτερα; Στην Πλατεία Συντάγματος ή στη γειτονιά του; Αρχίσαμε λοιπόν να μαθαίνουμε.

Όταν λοιπόν ήρθε και το e-ΚΕΠ είχαμε μια βελτίωση των πραγμάτων. Όταν λοιπόν από πίσω αρχίζουν και ηλεκτρονικοποιούνται οι υπηρεσίες, αυτό που πετυχαίνουμε είναι καλύτερη ποιότητα, καλύτερη ταχύτητα. Ο κόσμος δεν το βλέπει αυτό. Εσωτερικά έχουμε τα προβλήματα και τα λύνουμε. Κάπως έτσι πρέπει να αντιμετωπίσουμε και τις υποδομές και τις υπηρεσίες για την ευρυζωνικότητα. Είναι θέμα της επιστημονική κοινότητας, της αγοράς, όλων εμάς που πασχίζουμε το πώς θα λύσουμε τα θέματα των υποδομών και της ανάπτυξης των υπηρεσιών.


Άκουσα έναν συνάδελφο, ο οποίος είπε: «Πως εξυπηρετούμε τον κόσμο που έρχεται στους Δήμους μας». Αν αρχίσουμε με τα ΚΕΠ να φτιάξουμε ωραίους χώρους, ανθρώπους που ξέρουν να κάνουν αυτή τη δουλειά σωστά, να φτιάξουμε τη δουλειά και να γίνει χειρόγραφα, όταν θα φτιάξουμε τις υποδομές και θα φτιάξουμε και υπηρεσίες, αυτά θα γίνουν καλύτερα, με ποιοτικότερο τρόπο.


Άρα, ας αρχίσουμε να δουλεύουμε και τέτοια πράγματα, που είναι τα βασικά και τα ουσιαστικά, για να κερδίσουμε και τον χρόνο και να έχουμε και την κουλτούρα που χρειάζεται.


Ευχαριστούμε.

Η. ΚΟΝΤΑΚΟΣ: Καλησπέρα. Είμαι ο Ηλίας ο Κοντάκος από την Κοινωνία της Πληροφορίας Α.Ε. Απλά, θα ήθελα να κάνω μια επισήμανση περισσότερο σαν υποβοήθηση προς τους κυρίους Δημάρχους και τα λοιπά.

Μεγάλο πρόβλημα θεωρώ ότι είναι ότι δεν υπάρχει ένας σχεδιασμός σε τοπικό επίπεδο. Όλα τα case studies που παρουσιάστηκαν και παρουσιάζονται κατά καιρούς, αν το ψάξουμε λίγο από πίσω, υπάρχει ένας στόχος, μια οργάνωση για τι θέλουμε να το κάνουμε, είτε αυτό λέγεται κόστος, είτε λέγεται καλυτέρευση της ποιότητας ζωής και τα λοιπά. Σίγουρα είναι μια διαδικασία που έχει διαβουλευτεί και έχει περάσει προς τα μπρος με έναν στρατηγικό σχεδιασμό. Επίσης, συνδέεται με την αναπτυξιακή τους προοπτική.


Εδώ πέρα μιλάμε για τεχνολογία σήμερα, χωρίς να τη συνδέουμε πάνω στην αναπτυξιακή της προοπτική. Άρα, σε θέματα τουρισμού, που μίλησε ο Δήμαρχος της Αράχοβας, αυτό μία αναπτυξιακή τους προοπτική και θα πρέπει να δουν και να καθίσουν στοχεύοντας σωστά, ποιες είναι αυτές οι υπηρεσίες που θέλουν να τους καλύψουν. Γιατί το να μιλάμε γενικά για υπηρεσίες, να σας πω και εγώ έναν τόμο ολόκληρο με υπηρεσίες που μπορούν να γίνουν. Δυνητικά όλα γίνονται. Το ζήτημα είναι πως μπαίνουν στην κουλτούρα του κάθε Δήμου, αυτό που είπαν οι περισσότεροι Δήμαρχοι και πως αυτό υλοποιείται και γράφεται σε ένα κομμάτι χαρτί και συμφωνούν όλοι ότι αυτό πρέπει να γίνει διότι, αν δεν υπάρχει κοινωνική συνοχή σε τέτοια θέματα, δεν πρόκειται ποτέ να προχωρήσει τίποτα, είτε γιατί το θέλει ένας Δήμαρχος, είτε γιατί όχι. Πάντοτε βρίσκουμε καταστάσεις που μπορεί ένας Δήμαρχος να το θέλει και ένας Δήμαρχος να μην το θέλει και πάντα προχωρούν έτσι. Δηλαδή, έχουμε ήρωες και όχι καταστάσεις, ρόλους.


Νομίζω ότι αυτό πρέπει να το δουν όλοι οι Δήμαρχοι και να μπορέσουν να στήσουν «στρατηγικά κείμενα» που θέλουν να πάνε. Όλες οι περιπτώσεις που θα δείτε και από την Ολλανδία που είναι αρκετά οργανωμένη και από την Ισπανία. Απ’ ότι βλέπετε, δεν μιλούν για καθολικά πρότυπα. Η ισπανική περίπτωση που δείξατε ήταν ένα συγκεκριμένο και ήθελε να ικανοποιήσει τις τοπικές συνθήκες, όχι να ικανοποιήσουν το τι η κυβέρνηση τους είπε κεντρικά από το Υπουργείο Εσωτερικών ή το αντίστοιχο συνδικαλιστικό τους Όργανο.

Πρέπει από μόνοι τους να ξεκινήσουν και όταν φτάσουν σε ένα σημείο, ορισμένα κοινά πράγματα θα τα ξανασυζητήσουμε. Πρέπει να υπάρξει μία στρατηγική, διαφορετικά δεν πρόκειται να γίνει ποτέ τίποτα. Θα σπαταλάμε  λεφτά, χωρίς ουσία.

Ευχαριστώ πολύ.
ΠΡΟΕΔΡΕΙΟ: Ευχαριστούμε τον κύριο Κοντάκο. Ο κύριος Τσινάκος.

ΤΣΙΝΑΚΟΣ: Θα προσπαθήσω να είμαι πολύ σύντομος, γιατί όλοι είναι κουρασμένοι. Ήθελα να πω ότι τη ματιά στο μέλλον την έδωσε και ο κύριος Diassen, αλλά και ο κύριος Boormsa, σχετικά με το τι έχει γίνει στην Ολλανδία.


Εγώ θα πιαστώ από μια κουβέντα ο κύριος Μεράκος σχετικά με το πώς χτίζονται αυτές οι υπηρεσίες. Νομίζω ότι έχει νόημα ένα κομμάτι να δούμε, για να χτίσουμε τις υπηρεσίες, σε τι standard θα χτιστούν, έτσι ώστε ο βασικός κορμός υπηρεσιών που κάθε Δήμος θα προσφέρει, νομίζω λίγο-πολύ μπορεί να το σκιαγραφήσει η ίδια η ΚΕΔΚΕ, ξέρει τι το πρέπει να κάνει, σε ποια σημεία χωλαίνει ή που πρέπει να ρίξει βαρύτητα. Το θέμα είναι αυτές οι υπηρεσίες, για να παραμετροποιηθούν σύμφωνα με τις ανάγκες του κάθε Δήμου, να είναι σε τέτοιο μοντέλο, ώστε μια υπηρεσία που θα αναπτύξει, για παράδειγμα, ο Δήμος Ορεστιάδας, που είναι Δήμος απομακρυσμένος, να μπορεί εύκολα να παραμετροποιηθεί και να χρησιμοποιηθεί ξανά, για παράδειγμα, από τον Δήμο Διδυμοτείχου, Δήμο Θάσου, δεν ξέρω εγώ τι άλλο.

Επομένως, μια βασική έτσι έννοια που θα πρέπει προσεχθεί είναι τα standard πάνω στα οποία θα χτιστούν αυτές οι υπηρεσίες.


Το δεύτερο κομμάτι της δικιάς μου παρέμβασης έχει να κάνει αυτό καθαυτό με τους τομείς των υπηρεσιών. Γύρισα πριν τέσσερις ημέρες από το Λουξεμβούργο, όπου εκεί έγινε μια αξιολόγηση σχετικά με υπηρεσίες για τα ευρυζωνικά δίκτυα και στάθηκαν σε δύο μεγάλες κατηγορίες. Η μία είναι το e-content, μιλώντας για περιεχόμενο παιδείας, ηλεκτρονικό περιεχόμενο, το οποίο βοηθάει πάρα πολύ την παιδεία και είναι ένα στοίχημα με ανάλογες δραστηριότητες που γίνεται με το all pc και διάφορες τέτοιες διαδικασίες, που είναι πράγματα τα οποία πρέπει να βοηθηθούν μέσα από την ευρυζωνικότητα και έτσι με αυτό τον τρόπο θα πετύχουμε αυτή την ανάπτυξη ικανοτήτων, την οποία είπε ο κύριος Καλογήρου.


Ο δεύτερος όμως τομέας είναι τα GIS. Εγώ πιστεύω ότι ορθά οι Δήμοι κάνουν applications για GIS, είναι πολύ σημαντικές εφαρμογές GIS. Με ένα απλό παράδειγμα, θα μου ήταν πολύ χρήσιμο ως ξένο επισκέπτη, για παράδειγμα, στην περιοχή του Δήμου Τρικάλων, να ξέρω την τάδε ώρα ποια φαρμακεία είναι εφημερεύοντα και πως μπορώ να πάω σε αυτά, όταν το παιδί μου έχει ένα πρόβλημα υγείας. 

Επομένως, πέραν από τον βασικό κορμό υπηρεσιών, τον οποίο η ΚΕΔΚΕ μπορεί πολύ εύκολα να σκιαγραφήσει, είναι η ίδια η ζήτηση που θα μας δείξει ποιες άλλες υπηρεσίες είναι αυτές που πρέπει να αναπτυχθούν. Όμως να κρατήσουμε αυτό, με το οποίο έκλεισε ο κύριος Μεράκος, τη δυνατότητα να έχουμε τέτοιο φόρουμ ανοικτό, όπου το brain storm των ανθρώπων που ασχολούνται με αυτή τη διαδικασία να προδιαγράφει και έτσι να έχουμε την καθ’ οδό ανάπτυξη τέτοιων υπηρεσιών και όχι να τελειώσουμε οι υποδομές και να πούμε τώρα τι κάνουμε.


Ευχαριστώ.

ΠΡΟΕΔΡΕΙΟ: Ευχαριστούμε τον κύριο Τσινάκο. Έχουμε φτάσει σε ένα σημείο που θα πρέπει να δώσουμε λίγα λεπτά στον κάθε συμμετέχοντα στο πάνελ για τα συμπεράσματα αυτής της ενότητας. Υπάρχει μία ερώτηση ακόμα από τον κύριο Βλάχο.

Σ. ΒΛΑΧΟΣ: Σωτήρης Βλάχος, Αντιπρόεδρος της ΤΕΔΚ Κέρκυρας. Να προσγειώσω πολύ σύντομα λίγο τη συζήτηση. Να πω μία αρχαία φράση: «Των οικιών υμών εμπιμπραμένων υμείς άδετε». Να πω ημείς άδομεν. Δηλαδή, για να το πω και ελληνικά, ότι το σπίτι μας καίγεται και τραγουδάμε. Θέλω να πω με αυτό ότι έχουμε απορροφήσει από το Γ΄ σαν Τοπική Αυτοδιοίκηση μόνο 35%-37% των πιστώσεων που έχουν διατεθεί και πρέπει να απορροφήσουμε σε λιγότερο από 12 μήνες από σήμερα το 63%, γεγονός που φαίνεται λίγο δύσκολο, για να μην πω αδύνατο και δεν έχουμε αναλύσει το γιατί. Αυτό δεν είναι μόνο κίνδυνος να χαθούν κάποια λεφτά από το Γ΄ προοιωνίζει πάρα πολύ κακά το Δ΄, στο οποίο, αν θέλουμε να μειώσουμε το χάσμα με την υπόλοιπη Ευρώπη θα πρέπει να απορροφήσουμε ακόμα περισσότερα σαν Τοπική Αυτοδιοίκηση. Αυτό έχει ακουστεί από την ανάλυση το που βρισκόμαστε σήμερα.

Θα έλεγα πάρα πολύ σύντομα ότι είναι τρεις παράγοντες. Το ένα έχει ειπωθεί ήδη, να πειστεί το πολιτικό προσωπικό για τη χρησιμότητα των νέων τεχνολογιών, την άμεση τη χρησιμότητα και για αυτούς τους ίδιους. Για το πολιτικό τους μέλλον, να το πω έτσι χονδρά.


Υπάρχει μια ευκαιρία. Θα γίνει αυτό το σεμινάριο, όπου θα περάσουν όλοι οι Δήμαρχοι και οι Δημοτικοί Σύμβουλοι. Εγώ θα το έβλεπα όχι σεμινάριο να τους δώσει γνώσεις, σεμινάριο μάρκετινγκ λίγο, να τους πείσει, να τους πουλήσει την ιδέα ότι τους είναι απαραίτητο. Αυτός είναι ο πρώτος παράγοντας, για να προχωρήσει, ώστε να μπορεί να δίνουν προτεραιότητα σε αυτά τα έργα, μέσα σε όλα όσα έχουν να δώσουν σε αυτά προτεραιότητα για να προχωρήσουν.


Το δεύτερο είναι η έλλειψη προσωπικού που να ξέρει. Σε πάνω από τους μισούς Δήμους της χώρας δεν υπάρχει κανένας που να ξέρει πληροφορική. Δεν μιλάω να ξέρει να χειρίζεται ένα κομπιούτερ, το word ή το excel. Να έχει λίγο βαθύτερη γνώση πληροφορικής. Αυτός και τους εμποδίζει να κάνουν προτάσεις και τους εμποδίζει να υλοποιήσουν τα έργα. Ίσως και σε αυτό υπάρχει λύση. Μου αρέσει να δίνω κάποιες ιδέες-λύσεις.

Εκεί μπορεί να παίξει ρόλο η ΚΕΔΚΕ και οι ΤΕΔΚ. Δηλαδή, να κάνουν ομάδες σήμερα, χθες, αύριο, να βοηθήσουν τους Δήμους που δεν προχωρούν τα έργα τους, διότι δεν υπάρχει κανένας που να τους πει πως θα το προχωρήσουν το έργο ή προχωρούν τα έργα όπως θέλουν οι όποιοι εργολάβοι ή οι σύμβουλοι. Αυτό ίσως είναι το σημαντικότερο. Δηλαδή, το να δημιουργήσουμε στους Δήμους και ιδιαίτερα στους μικρούς, που ενδεχομένως το έχουν πιο πολύ ανάγκη, προσωπικό, είναι η ουσιαστική αναγκαιότητα για το Δ΄ Κοινοτικό Πλαίσιο Στήριξης.

Το τρίτο και τελευταίο πιστεύω ότι είναι όσο μπορούμε να αποκεντρώσουμε τους φορείς, ώστε να είναι πιο κοντά στον χρήστη Δήμο, να μην χρειάζεται να απευθύνεται στην Αθήνα για πληροφόρηση και να πείσουμε λίγο και την κεντρική διοίκηση, δηλαδή με τα παρακλάδιά της, τις Περιφέρειες, να ανταποκρίνεται λίγο πιο γρήγορα. Γιατί έχω παραδείγματα από Περιφέρειες που υποβλήθηκαν με προκήρυξη από Δήμους προτάσεις πέρυσι τον Οκτώβριο, όχι αυτόν και ακόμα δεν έχουν πάρει ένταξη για να κάνουν τα έργα.

Αυτά ήθελα να πω έτσι, για να δούμε τι θα κάνουμε και ουσιαστικά, πέραν από το πώς θα χρησιμοποιήσουμε τις υποδομές.

Ευχαριστώ.

ΠΡΟΕΔΡΕΙΟ: Ευχαριστούμε τον κύριο Βλάχο. Επιτρέψτε μου να κλείσουμε αυτή την ενότητα. Θα παρακαλέσω – και επιτρέψτε μου να επιμείνω στα θέματα αυτής της συνεδρίας – τους συμμετέχοντες σε αυτή τη συνεδρία να προσπαθήσουν να δώσουν, έστω και συνοπτικά, τις απαντήσεις τους στα βασικά ερωτήματα, για το ποιες θα είναι οι υπηρεσίες που θα πρέπει να αναπτυχθούν κατά προτεραιότητα από την Τοπική Αυτοδιοίκηση και από τους Δήμους αυτή την περίοδο. Να κρατήσουμε τα θετικά και νομίζω ότι είναι καλό να τονίζουμε τα θετικά, ότι αυτή τη στιγμή στη χώρα μας υλοποιούνται εκατοντάδες έργα παροχής υπηρεσιών, τόσο από την κεντρική διοίκηση, χαρακτηριστικό παράδειγμα το δημοτολόγιο, χαρακτηριστικό παράδειγμα είναι τα έργα των Νομαρχιών, που θα δίνουν ή δίνουν σε λίγο υπηρεσίες πραγματικού χρόνου, δηλαδή υπηρεσίες on line, θα είναι διαθέσιμες σε όλους μας και το ζητούμενο αυτή τη στιγμή είναι, αξιοποιώντας τις υποδομές που ήδη έχουμε, όπως είναι το ΣΥΖΕΥΞΙΣ, τα δίκτυα που οικοδομούμε κατά δεκάδες σε όλες τις μεγάλες πόλεις της χώρας, να μπορέσουμε να λειτουργήσουμε ενοποιημένα, να αξιοποιήσουμε παρεμβάσεις ενοποιητικές, όπως είναι το έργο της ΚΕΔΚΕ, όπως είναι ένα αντίστοιχο έργο που έχει σχεδιαστεί για τα γεωγραφικά πληροφορικά συστήματα, έτσι ώστε την επόμενη περίοδο, δηλαδή την επόμενη διετία, όντως να έχουμε ένα μπουκέτο υπηρεσιών, που θα διατίθενται σε όλους μας σε πραγματικό χρόνο on line και θα έχουμε μια πραγματικότητα στον χώρο της Τοπικής Αυτοδιοίκησης, που είναι το σημείο, που το οποίο, νομίζω ότι είναι κάτι που εσείς το ξέρετε καλύτερα από εμένα. Στατιστικά το 84% των συναλλαγών των πολιτών στη χώρα μας ολοκληρώνεται μέσα από την Τοπική Αυτοδιοίκηση. Δηλαδή, το μεγαλύτερο πλήθος παροχής υπηρεσιών σε σχέση με τη δημόσια διοίκηση παρέχονται μέσα από την Τοπική Αυτοδιοίκηση την ίδια. Άρα, είναι κεντρικής σημασίας η Τοπική Αυτοδιοίκηση να παρέχει υπηρεσίες πραγματικού χρόνου, υπηρεσίες on line προς τους δημότες και τις επιχειρήσεις.

Να αρχίσω με τον κύριο Τόρεγκα. Στην προσπάθειά μας να συμβάλουμε στα συμπεράσματα αυτής της ημερίδας στην ενότητα τη δική μας που αφορά τις υπηρεσίες.

Κ. ΤΟΡΕΓΚΑΣ: Σας ευχαριστώ. Πολύ σύντομα θα έχω να πω τρία πράγματα. Υπάρχει μια μεγάλη εταιρεία κερδοσκοπική στην Αμερική που λέει ότι ο πιο καλός πελάτης είναι ο πιο καλά πληροφορημένος. Νομίζω ότι το ίδιο ισχύει και για τον πολίτη μας. Ο πιο καλός πολίτης είναι αυτός που είναι πιο καλά πληροφορημένος.


Η πρώτη υπηρεσία που θα πρότεινα εγώ είναι η πληροφόρηση του πολίτη με δεδομένα, με εικόνες, με βίντεο, με όλα τα διάφορα που μας έχουν δώσει οι ηλεκτρονικές επιστήμες.


Το δεύτερο είναι η οικοδόμηση ικανοτήτων μέσα στον Δήμο τον ίδιο και θα έλεγα ότι πρέπει να βάλουμε έναν καθρέπτη μπροστά μας και να πούμε ότι, εφόσον δημιουργούμε ικανότητες για τους Δημάρχους, για τους δημόσιους σύμβουλους και τα λοιπά, πρέπει να αρχίσουμε να χρησιμοποιούμε την ίδια την τεχνολογία και να βοηθάμε τους δημοτικούς υπαλλήλους.


Δηλαδή, αυτό το πρόγραμμα «Ο ψηφιακός Δήμος» θα πρέπει να περαστεί σε βιντεοσκοπική κάμερα και να δοθεί μέσω ευρυζωνικών συστημάτων σε όλους τους υπαλλήλους. Δεν υπάρχει  λόγος να μην το ακούσουν αυτό που θα λεχθεί.

Η τελευταία τοποθέτηση που θέλω να κάνω είναι ότι ποια ευρυζωνική υπηρεσία θα πρέπει να παρέχονται σήμερα, όπως μας ζητήσατε να απαντήσουμε, εγώ δεν είμαι ο αρμόδιος. Εγώ θα ήθελα να ρωτήσω κάποιον άλλον και δύο έρχονται στο νου. Από τη μία μεριά είναι ο Δήμος ο ίδιος, ο Δήμαρχος, οι άρχοντες και οι άλλοι είναι οι πολίτες. Δηλαδή, δημοσκοπήσεις των πολιτών και αν πάμε τους ρωτήσουμε «Πως θέλεις να σε βοηθήσει ο Δήμος», μπορεί να μας απαντήσουν με γέλιο, μπορεί να μας απαντήσουν ευχάριστα ή μπορεί να μας απαντήσουν πολύ δυσάρεστα. Όμως πρέπει να τους ρωτήσουμε και δεν ξέρω αν δημοσκοπίες γίνονται στην Ελλάδα και τι λένε. Όμως εγώ θα πρόσεχα πάρα πολύ τι θα πει ο πολίτης ο ίδιος και όχι μόνο ο δημοτικός υπάλληλος.

ΣΥΝΕΔΡΟΣ: Είναι σαφές ότι θα προσπαθώ να τονίζω τη σημασία της χρήσης των ευρυζωνικών δικτύων για μια πιο αειφόρο κοινωνία. Νομίζω ότι αυτό που πρέπει τελικά να καταλήξουμε είναι η ευρυζωνικότητα πρέπει να περιλαμβάνει video streaming και video conferencing, γιατί με αυτό πάντα μπορεί να στείλει κανείς τόσες πληροφορίες, όσες κατεβάζει. Δηλαδή, χρειάζεται κανείς συμμετρική και ευρυζωνική συνδετικότητα. Το χρειαζόμαστε αυτό για να μειώσουμε τον αριθμό των αυτοκινήτων και τη φυσική παρουσία. Όμως θα μπορούμε επίσης να επικοινωνούμε με νοσοκομεία σε όλη τη χώρα.

Να σας δώσω ένα παράδειγμα μιας εφαρμογής από τη Σουηδία. Ονομάζεται hew net και αυτό που κάνει είναι να συνδέει όλα τα νοσοκομεία και τους χρήστες που βρίσκονται στο σπίτι και που έχουν ινοπτικό σύστημα στο σπίτι και τους επιτρέπει να συμμερίζονται με τον γιατρό τους on line, χρησιμοποιώντας video conferencing, αξονικές τομογραφίες σε πραγματικό υλικό και μπορείτε να λάβετε και δεύτερη γνώμη την ίδια ημέρα. Δεν χρειάζεται να πάτε στην άλλη πλευρά της χώρας για να το κάνετε αυτό. Το αποτέλεσμα αυτού του συστήματος ήταν η μείωση των λιστών αναμονής στα νοσοκομεία. Είχε τεράστια αξία για τη σουηδική κοινωνία. 

Δηλαδή, αυτό είναι ένα παράδειγμα που και πάλι το broadband και το video conferencing πραγματικά δίνει και αυξάνει και την ποιότητα ζωής.


Τέλος μιλάμε για υπηρεσίες. Η έννοια της υπηρεσίας σε ένα βαθμό έχει ξεπεραστεί. Δηλαδή, όλο και περισσότερο ο κόσμος της ευρυζωνικότητας περνάει στην Peer to Peer κίνηση. Πως αυτό μεταφράζεται σε μια ευρυζωνική κοινότητα;


Ο κύριος Ράπτης στην παρουσίασή του ανέφερε ένα μικρό χωριό στην Ολλανδία, όπου υπάρχουν 7.000 νοικοκυριά που έχουν ινοπτική σύνδεση. Όλα τα νοικοκυριά έχουν ινοπτική σύνδεση. Αυτό που συνέβη είναι ότι οι μεγαλύτεροι σε ηλικία άρχισαν να χρησιμοποιούν τα computer, γιατί είχαν ζωντανή μετάδοση από τη λειτουργία στην εκκλησία και αντί να πάνε στην εκκλησία μόνοι τους ή που δεν μπορούσαν να πάνε, μπορούσαν να το παρακολουθούν live ή μπορούσαν να βλέπουν τα παιδιά τους, τα εγγόνιά τους να βλέπουν ποδόσφαιρο live. 


Οπότε αυτές είναι εφαρμογές, τις οποίες δεν προσδιόρισε η κυβέρνηση από πριν για το τι πρέπει να γίνει και πως πρέπει να είναι οι υπηρεσίες. Όμως είναι ένα παράδειγμα που δείχνει πόσο η ευρυζωνικότητα βοήθησε, όχι στον διαχωρισμό των ανθρώπων, ούτε στην απομόνωση των ανθρώπων, αλλά για το πώς συνέδεσε και έφερε κοντά τους ανθρώπους του ίδιου χωριού, για ανθρώπους που μπορούσαν να παρακολουθούν τη λειτουργία στην εκκλησία ή να παρακολουθούν τα εγγόνιά τους να παίζουν ποδόσφαιρο και δεν μπορούσαν να πάνε εκεί επί τόπου. Είναι ένα παράδειγμα λοιπόν μιας υπηρεσίας.

Ο. ΡΑΠΤΗΣ: Προσπαθώντας να ετοιμάσω την παρουσίαση την οποία σας έδειξα και μπαίνοντας στο site για να βρω τις πόλεις και να βρω στοιχεία των πόλεων που σας παρουσίασα, σας έκρυψα ένα πολύ σημαντικό στοιχείο. Το μισό σχεδόν της παρουσίασης της πόλης ήταν τα οικονομικά αποτελέσματα που έχουν οι πόλεις. Όλες αυτές οι πόλεις που παρουσίασα δεν έχουν επιδοτηθεί από κανένα Κοινοτικό Πλαίσιο. Έχουν γίνει με δάνεια από τους Δήμους ή με ιδιώτες, οι οποίοι έχουν μπει και έχουν κάνει τις υποδομές.


Εκείνο που θέλω να μεταφέρω είναι το εξής: υπάρχει κέρδος. Η λέξη κέρδος στο σημερινό Συνέδριο μπορούσε να είναι η οικονομία κλίμακας, την οποία θα απολαύσουν οι Δήμοι από τη χρήση των τεχνολογιών όσον αφορά τους υπαλλήλους, τον αριθμό των υπηρεσιών που θα προσφέρουν. Υπάρχει κέρδος τοπικό. Το τοπικό κέρδος είναι η προσέγγιση επενδύσεων, είναι οι τουρίστες που θα μας έρθουν, όπως είπε ο Δήμαρχος της Αράχοβας, είναι πράγματα τα οποία αναμένονται να έρθουν με τη χρήση των τεχνολογιών.


Άρα, θέλω να μεταφέρω ότι εκεί που επενδύθηκαν χρήματα από κάποιους ανθρώπους που ήθελαν κάποια επιστροφή και πλούσια επιστροφή στα χρήματά τους έκαναν κέρδη. Οι Δήμοι που είναι ανταποδοτικού χαρακτήρα Οργανισμοί και δεν γίνονται υλικά αγαθά για τον Διευθύνοντα Σύμβουλο, πιστεύω ότι αυτά θα γυρίσουν στην τοπική κοινωνία.


Άρα, αυτό που εμείς προσπαθούμε στα Τρίκαλα είναι να βοηθήσουμε τους πολίτες, να προσελκύσουμε επενδύσεις. Είναι ένα πράγμα που πρέπει να επισημανθεί, διότι ρωτήθηκε αρκετά. Αύριο γίνεται μια προσπάθεια να βελτιωθούν οι Δήμοι. Δηλαδή, πρώτη φορά στην Ελλάδα τα στελέχη των γραφείων πληροφορικής των Δήμων αύριο θα έχουμε όλη την ημέρα τη δυνατότητα να προσπαθήσουμε ο ένας να δώσει στον άλλον αυτό που γνωρίζει και να μπορέσουμε όλοι μαζί να αξιοποιήσουμε το Δ΄ Κοινοτικό Πλαίσιο.

Άρα λοιπόν, θα φέρει, κατά τη γνώμη μου, αρκετά αγαθά, υλικά και άυλα και κυρίως πρόνοια και κυρίως παροχή υπηρεσιών προς τους πολίτες, η χρήση των υπηρεσιών, τις οποίες όλοι υπηρετούμε σήμερα.


Ευχαριστώ.

ΠΡΟΕΔΡΕΙΟ: Ευχαριστούμε. Ο κύριος Σελλής.

Τ. ΣΕΛΛΗΣ: Εγώ καλύφθηκα σε πολύ μεγάλο βαθμό από την τοποθέτηση του κυρίου Τορέγκα. Όμως ήθελα να καταθέσω λίγο και την προσωπική μου άποψη, μετά από μία ημέρα εδώ στο Συνέδριο.

Ο αριθμός των Συνέδρων για εμένα είναι το μεγάλο αποτέλεσμα αυτών των δράσεων. Δεν έχω ξαναέρθει σε Συνέδριο της ΚΕΔΚΕ για την ευρυζωνικότητα ή για νέες τεχνολογίες, αλλά ο αριθμός των Συνέδρων που είδα ήταν εντυπωσιακός.


Νομίζω ότι υπάρχουν δύο αντίθετες εικόνες. Ξέρω ότι πάρα πολλά έργα υπηρεσιών χρηματοδοτούνται αυτή τη στιγμή από το Γ΄ ΚΠΣ, εκτός αν κάνω λάθος, για την Τοπική Αυτοδιοίκηση. Κανένας δεν σηκώθηκε να πει «Εγώ καλύπτομαι από αυτά που χρηματοδοτούνται». Δηλαδή, δεν άκουσα κάτι θετικό, κάποιος να πει «Εγώ έχω πάρει ένα έργο GIS, εγώ έχω πάρει ένα έργο για δημοτολόγιο και με αυτό λύνω 10% των υπηρεσιών που θέλω να προσφέρω».

Άρα, από αυτό τουλάχιστον εγώ βγάζω το συμπέρασμα ότι ο κεντρικός σχεδιασμός – δυστυχώς επίσης λυπάμαι που δεν είναι εδώ ο κύριος Κακλαμάνης, νομίζω ότι εκπροσωπούσε τον κεντρικό σχεδιασμό – μάλλον δεν είχε ακούσει του Δήμους. Από την άλλη μεριά, αυτό που λέει ο κύριος Μεράκος, ας ξεκινήσει και τώρα και ας πάνε χαμένα τα λεφτά του Γ΄ ΚΠΣ. 

Από αυτό εγώ τουλάχιστον βγάζω το συμπέρασμα, το awareness και τη δυνατότητα να ερεθίζεσαι από αυτά που ακούς, ας το αξιοποιήσουμε στο Δ΄ ΚΠΣ. Είμαι σίγουρος ότι το 80% των υπηρεσιών που θα υλοποιηθούν από τα έργα που τρέχουν τώρα μάλλον δεν θα χρησιμοποιηθούν. Όμως δεν πειράζει, γιατί έτσι ανεβαίνει το επίπεδο των ανθρώπων στην Τοπική Αυτοδιοίκηση σε όλα τα επίπεδα μέχρι τους τελικούς χρήστες.

Τώρα, η καλή εικόνα νομίζω ότι είναι ότι υπήρχε πολύ μεγάλη συμμετοχή και σε αυτή την τελευταία ενότητα, που για εμένα ήταν η πιο επίφοβη, γιατί ειλικρινά πιστεύω ότι δεν έχουμε αναλύσει πάρα πολύ ποιες υπηρεσίες είναι αυτές που θέλουμε. Αυτό που λέει ο κύριος Καρούνος και είπε και ο κύριος Μεράκος, πρέπει από εδώ και μπρος ίσως αυτό να μπει στο κέντρο της συζήτησης, γιατί το υπόλοιπο έχει λυθεί. Δηλαδή, το αν θα τα βάλουμε κάτω από το χώμα, πάνω από το χώμα, το αν θα είναι πολλές σωλήνες, λίγες σωλήνες, αυτό δεν χρειάζεται να το αποφασίσουμε σε έναν τέτοιο χώρο. Όμως νομίζω ότι είναι καλό ότι υπήρχε τόσο μεγάλο ενδιαφέρον για τις υπηρεσίες και ότι αυτή η κουβέντα θα διατηρηθεί.
ΠΡΟΕΔΡΕΙΟ: Ο κύριος Γαβαθάς.

Γ. ΓΑΒΑΘΑΣ: Εγώ θα ήθελα να ξεκινήσω λέγοντας ότι ακούστηκε πριν από λίγο ότι μπορούμε να περιμένουμε να τελειώσουμε λίγο με τα καλώδια, να ολοκληρωθούν και τότε θα είμαστε σε θέση να αρχίσουμε την κουβέντα για το ποιες υπηρεσίες. 

Εγώ νομίζω ότι αυτό είναι μάλλον σφάλμα. Θεωρώ ότι οι περισσότερες υπηρεσίες, όπως άλλωστε και το taxis, όπως είπα προηγουμένως, μπορούν να εξυπηρετηθούν χωρίς ευρυζωνικές συνδέσεις.

Με ευρυζωνικές συνδέσεις έχουμε video, μουσική και δύο-τρία άλλα πράγματα ακόμη που ζητούν μεγάλη ποσότητα πληροφοριών. Οι υπόλοιπες υπηρεσίες όμως εκτιμώ ότι στην πλειοψηφία τους μπορούν να εξυπηρετηθούν σχετικά καλά χωρίς μεγάλης ευρυζωνικότητας συνδέσεις. Βεβαίως, ο πάροχος, δηλαδή ο Δήμος στην περίπτωση θα πρέπει να έχει μία τέτοιου τύπου σύνδεση. Όμως οι πελάτες, δηλαδή οι χρήστες, οι πολίτες, μάλλον δεν έχουν απαίτηση να ξεκινήσουν να χρησιμοποιούν αυτές τις υπηρεσίες από μία ευρυζωνική σύνδεση.


Η κουβέντα λοιπόν πρέπει να ξεκινήσει άμεσα και θεωρώ ότι πρέπει να ξεκινήσει άμεσα εδώ. Φοβάμαι ότι στην Ευρώπη έχει ξεκινήσει από το ’95. Τις προάλλες, επειδή προετοιμαζόμουν για τη αυτή τη συνάντηση, διάβασα ορισμένα πράγματα. Από το 1995 η Ευρωπαϊκή Ένωση άρχισε να σκέφτεται τι χρειάζεται να κάνει προκειμένου ψηφιακά οι Δήμοι της να μπορούν να αρχίσουν να συνεργάζονται. Ένα από τα πράγματα – και ονόμασαν αυτή την ιδέα European Administration Space. Δηλαδή, έναν ευρωπαϊκό διοικητικό χώρο, όπου του ποιας χώρας πολίτης είσαι δεν είναι απαραίτητο να σε ξεχωρίζει για τις υπηρεσίες που λαμβάνεις.


Ένα από τα πράγματα λοιπόν που αποφάσισαν ότι έπρεπε να γίνει είναι να καθίσουν να συζητήσουν για το πώς κάθε Φυσικό ή Νομικό Πρόσωπο θα αναπαρίσταται με μοναδικότητα. Δηλαδή, να υπάρχει μόνο ένα κλειδί, ένα νούμερο ή αν θέλετε, οτιδήποτε άλλο, το οποίο θα αναπαριστά οποιονδήποτε πολίτη σε μία χώρα. Έτσι λοιπόν, όταν θέλει να κάνει ένας πολίτης μεταδημότευση από τον έναν Δήμο στον άλλον, με τη χρήση αυτού του κλειδιού θα γίνεται πολύ πιο απλό και πολύ πιο εύκολο.


Βέβαια, είναι μία πολύ μεγάλη κουβέντα. Πρόσφατα έμαθα ότι υπάρχουν 16 χώρες-μέλη που έχουν ολοκληρώσει αυτή τη διαδικασία και που το κάθε Φυσικό ή Νομικό Πρόσωπο έχει μόνο ένα κλειδί και είναι έτοιμοι να πάνε για την ευρωπαϊκή ολοκλήρωση. Εκείνο το οποίο θα πρέπει να προσέξουμε είναι ότι υπήρξαν και δύο χώρες, μία εκ των οποίων η Γερμανία, που αποφάσισαν ότι δεν θέλουν να κάνουν αυτό το πράγμα για φόβο των προσωπικών δεδομένων των πολιτών τους. 


Άρα λοιπόν, πρέπει να γίνει μία συζήτηση. Εγώ δεν έχω ακούσει να γίνεται συζήτηση στην Ελλάδα. Δεν ξέρω, ο κύριος Καρούνος ενδεχομένως να είναι περισσότερο ενήμερος από εμένα. Πρέπει να γίνουν πολλές συζητήσεις, αλλά δεν νομίζω ότι πρέπει να περιμένουμε να τελειώσουν οι εργολαβίες προκειμένου να ξεκινήσουμε τις συζητήσεις.


Ολοκληρώνοντας, θα ήθελα να πω ότι ναι, χρειαζόμαστε τις υποδομές. Οι υποδομές είναι άχρηστες χωρίς τους ανθρώπους. Χωρίς τους ανθρώπους δεν θα μπορέσουμε να κάνουμε υπηρεσίας, που είναι το ζητούμενο και όλα αυτά, να μην ξεχνάμε, μόνο και μόνο για να κάνουμε τη ζωή του μέσου πολίτη καλύτερη.


Ευχαριστώ.

ΠΡΟΕΔΡΕΙΟ: Ευχαριστούμε. Επιτρέψτε μου και εμένα, κλείνοντας αυτή την ενότητα, να επανέλθω πάλι στο θέμα, που νομίζω ότι δεν πρέπει να ξεφύγει της προσοχής, ανεξαρτήτως των προβλημάτων που εντοπίστηκαν και έχει να κάνει με τις υποδομές.

Αυτό που πρέπει να κρατήσουμε είναι ότι οι ψηφιακές υποδομές, όπως αρεσκόμαστε να αναφερόμαστε σε αυτές, είναι οι υποδομές του 21ου  αιώνα και πολύ χαρακτηριστικά όσοι μελετούν αυτά τα θέματα γνωρίζουν πολύ καλά ότι προηγούμενες φάσεις της οικονομίας και της κοινωνίας χαρακτηρίστηκαν από άλλες δημόσιες υποδομές. Έχουμε τις πιο παλιές υποδομές. Ήταν τα κανάλια, είχαμε τους σιδηρόδρομους, είχαμε τα ηλεκτρικά δίκτυα, είχαμε τα τηλεφωνικά δίκτυα.

Στη συνέχεια και οι Δήμοι έχουν μεγάλη εμπειρία στο να οικοδομούν δίκτυα δημοσίας χρήσης, δημοσίου συμφέροντος. Η πρόκληση για τον 21ο αιώνα είναι τα ψηφιακά δίκτυα και είναι πολύ βασικό να το συνειδητοποιήσουμε αυτό, γιατί έχει μεγάλη σημασία, γιατί ένα μεγάλο ποσοστό της πληροφορίας σήμερα στις πιο πολλές χώρες του κόσμου έχει ψηφιακή υπόσταση, είναι το 30%-40%. Εκτιμάται ότι στα επόμενα 15-20 χρόνια τα πιο πολλά αγαθά θα έχουν ψηφιακή υπόσταση. Άρα, εκ των πραγμάτων οι πιο πολλές συναλλαγές θα ολοκληρώνονται ψηφιακά. Αυτό είναι πάρα πολύ βασικό, γιατί δεν πρέπει να σκεφτόμαστε την ευρυζωνική εποχή με όρους της εποχής της προηγούμενης και χρησιμοποιούμε μια αναλογία, γιατί εγώ είμαι αρκετά μεγάλος και την έχω ζήσει αυτή την αναλογία. Στο χωριό μου είχαμε ένα τηλέφωνο και πηγαίναμε όλοι στο τηλέφωνο αυτό για να τηλεφωνήσουμε. 

Αυτή είναι η αναλογία του μη ευρυζωνικού internet με το ευρυζωνικό internet. Πρέπει να το συγκρατήσουμε αυτό. Το internet για την ακρίβεια είναι αυτό που είναι συνεχώς παρεχόμενο, είναι ευρυζωνικό και είναι αμφίδρομο. Ούτε το ADSL, για να είμαστε απολύτως σαφείς, είναι ευρυζωνικό internet. Τι ακριβώς είναι το ADSL; Έρχονται οκτώ λωρίδες στο σπίτι μας κυκλοφορίας και φεύγει μία. Πρακτικά είναι ασύμμετρο και στη χώρα μας τείνει να είναι ακριβό, ανεξάρτητα από την πρόοδο που έχει παρουσιαστεί ως σήμερα. Το internet το συμμετρικό, για παράδειγμα, στη Γαλλία ή στην Ιαπωνία στα 10 ή στα 100 megabyte κοστίζει 10 €-20 € το μήνα και δίνει στους πολίτες τη δυνατότητα να παράγουν και να διακινούν περιεχόμενο στην ίδια ποσότητα με το ίδιο ευρωζώνης με αυτό που καταναλώνουν και αυτό μας φέρνει στο κλειδί στις βασικές έννοιες. 
Η απάντηση, όπως είπα και στην αρχή, είναι εν μέρει εύκολη, γιατί οι ευρυζωνικές υπηρεσίες είναι βασισμένες σε video πραγματικού χρόνου, είτε είναι υπηρεσίες υγείας, ακούσαμε μερικές πριν, είναι υπηρεσίες εκπαίδευσης, συμμετέχω στη εκπαίδευση ο ίδιος από τον χώρο στον οποίο βρίσκομαι, είτε το σπίτι μου, είτε ο χώρος εργασίας. Είναι υπηρεσίες προσωπικού χαρακτήρα. Συνομιλώ, συνευρίσκομαι με την οικογένειά μου, με τους φίλους, με τους γνωστούς μου σε πραγματικό χρόνο και έχω τη δυνατότητα να συνομιλώ μαζί τους, όπως συνομιλούμε καθημερινά στην τηλεόραση. 

Αυτές είναι οι ευρυζωνικές υπηρεσίες, αυτό είναι το μέλλον, εκεί πλάι θα κουμπώσουν όλες οι άλλες υπηρεσίες που θα παρέχει το δημόσιο, η δημόσια υπηρεσία για την προσωποποιημένη εξυπηρέτηση του πολίτη.

Ακούσαμε πολύ καλά παραδείγματα για τα ΚΕΠ. Όμως η επόμενη γενιά, που είναι ήδη εδώ, στην Αγγλία, είναι η προσωπική εξυπηρέτηση του πολίτη από τον δημόσιο υπάλληλο στον χώρο που βρίσκεται, είτε εκεί που εργάζεται, είτε εκεί που μένει.

Άρα, το κλειδί είναι το video σε πραγματικό χρόνο και αυτό δεν είναι εφικτό, παρά μόνο με ευρυζωνικό συμμετρικό δίκτυο, δεν υπάρχει άλλος τρόπος και οι υποδομές αυτές δεν μπορεί, παρά να είναι ευρείας ζώνης, είτε ενσύρματες, είτε ασύρματες.

Άρα, με αυτή την έννοια είμαστε σε πολύ καλό δρόμο. Οι 70-80 πόλεις στη χώρα μας που οικοδομούν οπτικά δίκτυα και τα οποία μπορούν να επεκταθούν και να παρέχουν με τα αντίστοιχα επιχειρηματικά μοντέλα σύνδεση ευρείας ζώνης στο σπίτι ή στην επιχείρηση, νομίζω ότι είναι το κλειδί. Για να μην είμαστε απαισιόδοξοι, νομίζω ότι η πρωτοβουλία που έχει πάρει ο Δήμος Τρικκαίων και συμμετέχει σε αυτή τη διεθνή κοινοπραξία, που στην Ελλάδα πήρε το σχήμα των 10 Δήμων της χώρας που υπέγραψαν, λίγο-πολύ συγκεντρώνουν 1.000.000 σχεδόν κατοίκους και έχουν στον σχεδιασμό τους, δεν έχει σημασία πότε θα γίνει, σημασία έχει πότε εκφωνήθηκε ένα σχέδιο, μια στρατηγική, που λέει ότι οι 10 Δήμοι της Θεσσαλίας σε Ν χρόνια από σήμερα θα μπορούν να παρέχουν στους δημότες τους 100 megabyte στο σπίτι τους, για να απολαμβάνουν όλες αυτές τις υπηρεσίες.
Νομίζω ότι αυτό πρέπει να κρατήσουμε από τη σημερινή συζήτηση. Σίγουρα υπάρχουν πολλά προβλήματα που θα κληθούμε την επόμενη περίοδο να τα λύσουμε. Όμως, παρ’ όλα αυτά, είμαστε σε καλό δρόμο, γιατί ήδη υλοποιούνται δεκάδες υπηρεσίες από όλους τους φορείς του δημοσίου με ένα ποσοστό επιτυχίας και να κρατήσουμε το εξής: οι μελέτες του ΟΣΑ λένε ότι στις προηγμένες χώρες του ΟΣΑ το 30% των έργων πληροφορικής πετυχαίνει τους στόχους του. Το υπόλοιπο 30% δεν ασχολείται κανείς μαζί του και το 30% είναι μία καθαρή αποτυχία.

Άρα, μην θεωρούμε ότι, επειδή στη χώρα μας έχουμε μικρά ποσοστά επιτυχίας, δεν πάμε καλά. Είναι ένας πολύ δύσκολος τομέας. Ήδη και οι επιχειρήσεις που εφαρμόζουν συστήματα ολοκληρωμένα, όπως είναι τα e-RP, εμφανίζουν μεγάλα ποσοστά αποτυχίας. 

Άρα, είμαστε σε έναν χώρο, που είναι μεγάλη η πρόκληση. Έχουμε προφανώς τα συσσωρευμένα προβλήματα της δημόσιας διοίκησης μπροστά μας. Όμως, παρ’ όλα αυτά, θα πρότεινα να εστιάσουμε στο τεχνικό μέρος, γιατί έχει μια σημασία να πετύχουν τα έργα αυτά, να τελειώσουν και να παρέχουν υπηρεσίες και στη συνέχεια νομίζω ότι θα δούμε τα αποτελέσματα και τα οποία θα είναι πολλαπλασιαστικά.

Σας ευχαριστώ εκ μέρους που καθίσατε όλες αυτές τις ώρες. Εντυπωσιάστηκα και εγώ από τη συμμετοχή όλων μας με πολύ μικρά διαλείμματα. Αύριο νομίζω ότι για τους ανθρώπους της Τοπικής Αυτοδιοίκησης θα έχουμε και πολύ πιο πρακτικά θέματα να συζητήσουμε.

Ευχαριστώ.

ΕΥΡΕΤΗΡΙΟ ΟΜΙΛΗΤΩΝ

